
ZŽanzibarui, kokį pažinojau. 
Su meile 


PRATARMĖ 


Šeštojo dešimtmečio pradžioje BBC radijas transliuodavo laidą 
„Namų šeimininkėms“. Joje skambėdavo populiarūs įrašai, kurie 
maloniai pajvairindavo nuobodžius, niekada nesibaigiančius namų 
ruošos darbus. Kiekvieną melodiją iš geriausiųjų dvidešimtuko gro- 
davo gana dažnai, ir viena man patikdavo ypač — jos priedainis 
prasidėjo taip: „O tada išplauksiu toli - į Zanzibarą!“ 

Aš buvau kaip ir visos Anglijos kareivių žmonos - su dviem duk- 
relėm palikta nykiose mažo įgulos miestelio kareivinėse, kol mano 
vyras ir jo pulkas kariavo kažkur kitame pasaulio krašte (tąkart Ko- 
rėjoje!). Kažin ką būčiau atidavusi, kad tik būčiau galėjusi „išplaukti 
toli“, ir beveik nesvarbu kur. O Zanzibaras toks pavadinimas, kurio 
kiekvienas skiemuo skamba nepaprastu žavesiu; kaip Samarkan- 
das, Radžastanas arba Kilimandžaras. Kai radijas negrodavo tos 
dainos, aš dainuodavau pati. Kaip ir šio pasakojimo veikėja Denė, 
skaičiau apie Zanzibarą ką nutverdama. Ir nė nesvajojau, kad kada 
nors išvysiu jį savo akimis. 

Vėliau, kai mano vyras jau turėjo grįžti į Angliją, jo pulką pake- 
liui namo netikėtai pasiuntė į Keniją. Šeimoms buvo leista prisi- 


jungti prie savo vyrų ir tėvų, taigi neilgai trukus aš su vaikais i1š- 

skridau į Nairobį. Šiais laikais tai truktų vos kelias valandas, tačiau 
tada, šios istorijos laikais, skrydis truko gerokai ilgiau nei dvide- 
šimt keturias. 

Begyvenant Kenijoje man pasitaikė galimybė pabuvoti Žanziba- 
re. Pamilau jį iš pirmo žvilgsnio, nes Zanzibaras pasirodė besantis 
viena iš tų retų vietų, kurios atitinka visas žmogaus svajones ir vil- 
tis. Turėjau garbės susitikti su didžiai gerbiamu ir mylimu senuoju 
sultonu, jo didenybe Saidu Kalifu bin Harubu — Muskato ir Omano 
Tuvanio anūku, dviejų vėliau viešpatavusių Zanzibaro sultonų Ma- 
jido ir Bargaso įbroliu. Apie juos rašiau istoriniame romane „Pasa- 
tas“, kur pasakojama apie Taisono Frosto senelį Rorį - Emorį Taiso- 
ną Frostą iš Kivulimo. 

Mano vyrą dažnai vis kilnojo į naujas ir neįprastas vietas. Jose 
suregzdavau po detektyvo siužetą ir kuo smulkiausiai užsirašyda- 
vau viską, kam grėsė pavojus užmiršti. Kai po keleto metų sėdau 
rašyti šios istorijos, man tereikėjo susirasti Zanzibaro užrašus. Juo- 
se tiksliai buvo aprašyta viskas, ko galėjo prireikti — net ir Momba- 
sos oro uoste ant veidrodžio nupaišyta reklama bei šimtakojis, ro- 
pojantis ankštos, laikinos laukiamosios salės Pemboje grindimis. 

Toks Zanzibaras, kokį aš jį pažinau, pražuvo amžinai, ir ši knyga 
jau „epochos atspindys“, vos ne istorinis romanas - taip daug kas 
pasikeitė. Tačiau bent jau pamačiau jį, bent jau nors truputį jame 


pagyvenau ir visiems laikams išsaugojau savo atmintyje. 


Sunkios brokato užuolaidos sujudėjo lyg nuo vėjo gūsio, vilnijan- 
ti klostė palietė tualetinio stalelio kampą ir nuvertė mažytį nagų 
lako buteliuką. 

Garsas buvo labai tylus, tačiau Denė pabudo. Išsiplėšė iš slogaus 
sapno, kuriame skubėjo ilgu tuščiu kaimo keliu, apgaubtu liūdno 
rūko ir ankstyvo rudens dulksnos. Ji nešėsi mažą užantspauduotą 
voką, klausėsi nuo nematomų gyvatvorių teškenančių lašų ir jai įkan- 
din sekančių žingsnių. 

Sustojusi ir atsigręžusi ji trumpam išvysdavo tą žmogų: kartą ten 
buvo ponas Hanivudas - jo siauras išdžiūvęs advokato veidas ir ty- 
lus, sausas nepritarimo kosulys; kartais per šlapią miglą žirgliodavo 
stambi tvirta moteris tvido kostiumėliu, kartais kažkoks rytietis — 
tamsiaveidis vyras, vilkintis palaidais baltais drabužiais ir su fesu — 
o gal turbanu. Tačiau nė vienas neturėjo teisės jos sekti, ir ji stengė- 
si nesileisti pavejama. Buvo labai svarbu, kad jie jos nepavytų... 

Buteliukas parvirto, ir Denė pabudo. Virpėdama nuo susapnuoto 
košmaro ji atsisėdo lovoje ir, išvydusi nepažįstamą kambarį, trum- 
pam sutriko. Paskui sapnas išsisklaidė, ir Denė prisiminė, kad ji 


jau ne savo tetulės namuose, o Londone, Avialinijų viešbutyje. 

Vakar Market Lidone krito migla ir buvo drėgna, tarytum jau būtų 
prasidėjęs ruduo. O čia, Londone, šį rugsėjo rytą, rodėsi, vis dar vieš- 
palauja pats vidurvasaris. Nors buvo labai ankstyvas metas ir mies- 
tas tik tik budo, dangus už atviro lango plytėjo giedras ir vaiskus. 

Iš vakaro aklinai užtrauktos užuolaidos dabar buvo kiek praskleis- 
tos, ir blyškioje į kambarį besisunkiančioje ankstyvo rytmečio švie- 
soje matėsi netvarkingai sukrautos kartoninės dėžutės, lengvi laga- 
minai, vyniojamasis popierius ir nauja driežo odos rankinė - tetulės 
Harietos atsisveikinimo dovana, — kurioje, be kitų daiktų, buvo ir 
naujas antspauduotas pasas. 

Denė vėlai vakare buvo peržiūrėjusi visus kelionės į užsienį do- 
kumentus ir dabar jai liko tik nusipirkti skrybėlę nuo saulės, mau- 
dymosi kostiumėlį ir ką nors nuo oro ligos. Dar - prisistatyti patėvio 
seseriai poniai Bingam, dar niekada nematytai, tačiau nuo vakar- 
dienos apsistojusiai tame pačiame viešbutyje ir taip pat keliaujan- 
čiai į Zanzibarą Nuliniu Zefyru Green Ziro maršrutu. 

Londonas, Neapolis, Chartumas, Nairobis. Mombasa, Tanga, Pem- 
ba, Zanzibaras... 

Denė vėl sudrebėjo. Didžiulio pasitenkinimo virpulys, kažkodėl 
perėjo į nerimo šiurpą: nerimas buvo toks tikras, kad ji staigiai at- 
sigręžė, lyg ir tikėdamasi pamatyti ką nors stovintį sau už nugaros. 
Tačiau ten tik aušros vėjelio judinamos tingiai bangavo užuolaidos 
ir, žinoma, nieko daugiau nebuvo. Ir niekas jos nestebėjo! Viskas 


dėl to kvailo sapno apie ją sekančius žmones... 


Denė Ašton mokyklą baigė jau beveik prieš metus, tačiau laisvės 
iki šiol dar nebuvo ragavusi. Nors buvo galima tikėtis, kad kaip ir 
motina gyvens padrikai ir linksmai, tačiau Denė iki šiolei gyveno 
labai uždarai. Jos motina Loreina, šiuo metu Frost, buvo garsi gražuo- 
lė, besirenkanti ir metanti vyrus tarsi kino žvaigždė. Denė, jos vien- 
turtė duktė, buvo iš santuokos su pirmuoju vyru Danieliu Aštonu. 

Loreinai motinos vaidmuo niekada nerūpėjo, o Danieliui Ašto- 
nui, keliautojui ir stambių žvėrių medžiotojui, už tėvystę kur kas 


labiau rūpėjo Mažasis Kudu ir Amazonės aukštupys. 

Jis žuvo nuo tamsios ir karingos Pietų Amerikos indėnų genties 
rankų. Dene buvo trejų, ir Loreina nieko nelaukdama ištekėjo už 
Dvaito Kletorpo, malonaus milijonieriaus iš Čikagos. Savo mažąją 
dukrytę ji atidavė prižiūrėti netekėjusiai tetai, Harietai Henderson. 
Ponas Kletorpas, labiausiai mėgęs golfą ir jūrų žvejybą, ilgai ne- 
tempė, paskui vienas po kito sekė dar trys patėviai, iš kurių pasku- 
tinis buvo Taisonas Frostas, rašytojas. Nė vienas iš jų podukra per 
daug nesidomėjo, o Loreinos apsilankymai, nors ir linksmi, visada 
būdavo trumpi. Jie neką tesudrumsdavo ramią gyvenimo tėkmę Glin- 
drouve, didžiuliame raudonų plytų name Hampšyre, kur jaukioje 
karaliaus Edvardo laikų vienumoje gyveno Denės tetulė Harieta. 
Likusio pasaulio gyvenimas tarytum tekėjo pro šalį. 

Tetulė Harieta nemėgo progreso ir pokarinio pasaulio. Ji labai 
nepritarė ir kelionei į Zanzibarą, tačiau sutrukdyti negalėjo, nes 
nebuvo įstatymo skirta globėja, be to, jos dukterėčia staiga panūdo 
būti nepriklausoma. 

Denę neapsakomai džiugino perspektyva nukeliauti į tą neįpras- 
tą šalį, kur Taisonas Frostas turėjo namą. Ji ne tik visiškai nesiklau- 
sė tetulės atkalbinėjimų, bet ir kuo griežčiausiai atsisakė Londone 
tris naktis nakvoti pas senyvą giminaitę arba leistis lydima Tvis- 
don, senos, griežtos tetulės Harietos tarnaitės. 

Merginų kompanionės, pareiškė tada Denė, beviltiškai išėjusios 
iš mados, oji kuo puikiausiai sugeba savimi pasirūpinti pati. O jei ir 
nesugeba, tai kuo greičiau pradės mokytis, tuo bus geriau. Šiaip ar 
taip, Loreina patarė jai apsistoti Avialinijose, nes ten būsią pustuzi- 
nis kitų į Zanzibarą, į Kivulimą, pas juos į svečius vykstančių žmo- 
nių. Visi jie skrisią tuo pačiu lėktuvu. Jos bendrakeleiviais turėjo 
būti Taisono sesuo Augusta Bingam bei jos draugė ir kompanionė 
panelė Beits; markizas de Čiago, lenktynininkas (tik neaišku, ar- 
kliais, šunimis, automobiliais ar jachtomis); Amalfija Gordon, arti- 
ma Loreinos draugė, ir jos jaunikis ponas Holdenas — amerikietis, 
kažkuo susijęs su leidyba, — ketinęs su ja susituokti kelionės išvaka- 
rėse ir norintis suderinti reikalus (aptarti naujo Taisono Frosto roma- 


no leidybos terminus) su malonumu — medaus mėnesiu Zanzibare. 

Ir, galiausiai, pono Holdeno sekretorė panelė Kitčel. Kuris nors iš tų 
žmonių, nerūpestingai rašė Loreina, tikrai pasirūpins Dene. 

— Jei ji turi omeny ponią Bingam ar panelę Beits, tos tai gal ir 
pasirūpins, — nepritardama šaltai pasakė teta Harieta. — Tačiau kas, 
jei tas žmogus — markizas? Nesuprantu, kas užėjo tavo motinai. Vis- 
kas dėl gyvenimo užsienyje: užsieniečiai — pagarsėję palaidūnai. O 
kas imtų siūlyti ponią Gordon! Sklido labai nemalonūs gandai, kad 
ji... Tiek to. Tačiau mano galva, ji netiktų į kompaniones jokiai 
jaunai merginai. Beje, ji jau keletą kartų ištekėjusi ir išsiskyrusi. 

— Man rodos, tai ne argumentas, - liūdnokai šyptelėjo Denė. - O 
Loreina? 

— Čia visai kas kita, — pareiškė teta Harieta. — Ji tavo motina - ir 
Henderson. Ir labai norėčiau, kad nevadintum jos „„Loreina“. Pati 
žinai, kaip to nemėgstu. 

— Taip, teta. Bet tu gi žinai, kaip jai nepatinka, kai vadinu ją 
kitaip. 

Teta Harieta prakalbo apie kitką: 

— Tokia kelionė labai pavojinga. Sužinojau, kad Green Ziro linija 
skraidina tik iki Nairobio; ten turėsi nakvoti viešbutyje, o kitą die- 
ną sėsti į kitą lėktuvą. Nežinia, kas gali nutikti. Nairobyje buvo 
rasinių neramumų. 

— Taip, teta. Bet Loreina — atsiprašau, mama, — sakė, kad ten 
lėktuvą pasitiks Nigelis Pontingas, taigi būsiu visiškai saugi. 

— Pontingas... Taip. Buvau su juo susitikusi. Prieš dvejus metus 
lankėsi čia su tavo patėviu. Tu buvai mokykloje. Artistas. Panašes- 
nis į šokių mokytoją, o ne į sekretorių. Manieringai kalbėjo ir vis 
kikeno. Visai nepatikimas asmuo, man jis nepatiko. 

— Apgailestauju, teta: 

Senajai panelei Henderson šioje nelygioje kovoje teko nusileisti, 
ir Denė — naivi, romantiška, nenustygstanti — išvažiavo į Londoną 
niekieno nelydima, Avialinijose gavo kambarį su vonia bei balkonu 
ir įsisuko į teatrų, parduotuvių ir laisvės karuselę. 

Dar ji turėjo įvykdyti Loreinos pavedimą: ši prašė paskambinti 


Taisono advokatui, ponui Hanivudui, gyvenančiam Market Lidone 


MIRTIS ZANZIBARE | 13 


Kente, paimti iš jo kažkokį dokumentą ir atvežti Taisonui. „Štai ad- 
resas, — rašė Loreina. — Namų, ne kontoros, nes dabar jis jau išėjęs 
iš tarnybos. Gal tau nebūtų labai sunku, nors to, žinoma, derėtų 
prašyti Gasi Bingam arba tos energingosios jos bičiulės, nes jos 
syvena nuo jo tik per žingsnį. Tačiau Taisonas sako, kad Gasi yra 
nepatikima plepė, o jos atmintis kaip rėtis, todėl jam būtų daug 
ramiau, jei šitai padarytum tu. Tikiuosi, vaikeli, neprieštarausi? Tai- 
sonas parašė ponui Hanivudui ir pranešė, kad paskambinsi jam dvy- 
liktos dienos popietę tarp trečios ir ketvirtos, ir paprašė, kad tas 
dokumentas būtų parengtas. Tik neužmiršk, mieloji, gerai?“ 

Norėdama tą popietę suspėti į kiną, o vakare į teatrą, Denė, pa- 
skambinusi ponui Hanivudui ir pakeitusi susitikimo laiką į vienuo- 
lika penkiolika ryte, reikiamu laiku nuvažiavo Kentą. Tai buvo 
vakar. O šiandien — paskutinė diena, tikrai paskutinė. Rytoj ji jau 
skris į rytus — į Zanzibarą! 

Nuo to laiko, kai Loreina ištekėjo už Taisono Frosto, Denė vis 
svajodavo nukeliauti į Zanzibarą. Ji „perkniso“ vietinę biblioteką 
ir už kišenpinigius pirko knygas apie tą salą: Zinji princesė, Gvazdi- 
kų sala ir daugybę kitų. Knygas, sekančias sagą apie didįjį Sejidą 
Saidą, Muskato imamą, pirmąjį Zanzibaro sultoną. Tr kuriose buvo 
pasakojama apie požeminius šaltinius, kurių vandenys, buvo ma- 
noma, atiteka iš Afrikos gilumos, apie visų lankomus Dungos rūmus 
ir šventuosius Zanzibaro būgnus, apie milžinišką lobį, kurį Sejidas 
Saidas užkasė Bet-el-Rase; apie vergų prekybos ir piratų antpuolių 
baisumus, apie raganas, besivaidenančias Pembos saloje, demonų, 
džinų ir burtininkų buveinėje. 

Europiečiams nebuvo leidžiama turėti Žanzibare žemės, tačiau 
prieš daugelį metų Taisono senelis — tas triukšmadarys, klajūnas, 
nenuilstantis nuotykių ieškotojas Emoris Frostas — pasitarnavo di- 
džiajam Saidui, o šis atsilygindamas išnuomojo jam namą, Kivuli- 
mą, šimtui penkiasdešimčiai metų. Taisonas nuvažiuodavo ten re- 
tai ir trumpam. Tačiau šiais metais suėjo septyniasdešimt metų nuo 
Emorio mirties, o jis ketino parašyti knygą apie šio legendinio as- 


mens gyvenimą ir laikus, taigi apsigyveno Kivulime drauge su žmo- 

na, asmeniniu sekretoriumi ir draugų būreliu. Denės svajonė paga- 
liau išsipildė. 

„O tada išplauksiu toli, į Zanzibarą. Nors svajonėse toji šalis gal ir 
gražesnė atrodo...“ Denė išsliuogė iš lovos niūniuodama nuotrupą 
dainos, buvusios populiarios, kai ji mokėsi ketvirtoje klasėje. Tada 
kitoje kambario pusėje kažkas sujudėjo. Denė smarkiai krūptelėjo ir 
prikando liežuvį. Tačiau ten buvo tik jos pačios atvaizdas veidrody- 
je. Ji jam išsiviepė ir nuėjo prie tualetinio stalelio. Paėmusi naująją 
driežo odos rankinę ėmė po ją naršyti, ieškodama popierėlio, kuria- 
me buvo užsirašiusi, kada autobusas iš terminalo išvažiuoja į oro 
uostą. Jo ten neradusi, Denė jau ketino paieškoti stalčiuje, tačiau 
prisiminė, kad lapelis kupranugarių vilnos apsiausto kišenėje, kurį 
vakar vakare paliko tualete. Reikia neužmiršti pasiimti po pusryčių. 

Denė vėl nervingai pašoko: kažkas koridoriuje tyliai šleptelėjo. Ir 
tuoj pat susivokė, kad ten patarnautojas, be garso žengęs storu minkš- 
tu kilimu, numetė rytinius laikraščius. Keista, kad šį rytą ji tokia 
absurdiškai dirgli; anksčiau nervais niekada nesiskųsdavo. Galbūt 
tokią keistą įtampą patiria kiekvienas, pirmą kartą ėmęs veikti sa- 
varankiškai? Jei tikrai, belieka tikėtis, kad tai ilgai netruks! Palau- 
kusi minutę kitą, kol patarnautojas išeis iš koridoriaus, Denė nuėjo 
prie durų. Arbatą atneš tik po kokios pusantros valandos, ir ji per tą 
laiką galės paskaityti laikraščius. 

Koridoriuje buvo tylu ir tuščia, puriu kilimu nuklota atkarpa bu- 
vo sudalinta baltų ir auksinių durų, daugybe porų ką tik nublizgin- 
tų batų ir įvairiais dienraščiais. Denė atsargiai žengė į koridorių ir 
pakėlė savo pasirinktąjį Daily Dawn. Ir akis iškart užkliuvo už skil- 
ties antraštės: „Market Lidone nužudytas žmogus“. 

Denė atsivertė laikraštį ir raukdama antakius įsmeigė į jį akis. 
Market Lidonas... Nagi vakar ji buvo ten! Miestukas, kuriame... 

Čia pat už Denės nugaros pasigirdo šaižus spragtelėjimas, ir ji 
skubiai atsisuko. Tačiau buvo jau per vėlu. Nuo skersvėjo durys 
užsitrenkė, o ji liko koridoriuje. 

Denė metė laikraštį ir bergždžiai užgulė duris. Tačiau duryse buvo 


įtaisytas užsitrenkiantis užraktas ir visos pastangos buvo veltui. De- 

nė atsigręžė ir bejėgiškai nužvelgė tylų koridorių. Laimei, jame nieko 
nebuvo, tačiau nesimatė ir jokio skambučio; o jei ir būtų buvęs, var- 
gu ar ji juo pasinaudotų, nes didelė tikimybė, kad atsilieptų vyras. 

Pirmą kartą Denė pasigailėjo, kad pirko šituos permatomus ir smar- 
kiai per brangius naktinius marškinius. Nailonas ir nėriniai gal ir 
žaviai lengvabūdiški, tačiau šitie marškiniai, rodos, labiau atiden- 
gė negu slėpė. Denė kuo puikiausiai suvokė, kad ar ji šitaip apsi- 
rengusi, ar nuoga — tas pats. Kodėl, vai kodėl ji iššveitė tuos kuk- 
lius, uždarus, į maišą panašius pusvilnonės medžiagos naktinius 
marškinius, kurie, tetos Harietos supratimu, buvo vienintelis pado- 
rus drabužis nakčiai? Jei tik... 

Ir šituo pačiu netinkamiausiu momentu ant laiptų, vedančių į ko- 
ridorių, už kokių dvidešimties pėdų nuo jos kambario durų pasigir- 
do žingsniai. 

Nors ir storu kilimu, žingsniai buvo gerai girdimi ir aiškiai nely- 
gūs. Jiems antrino vyriškas balsas, negarsiai, bet vis pro šalį trau- 
kiantis tą pačią dainelę, kuri neseniai skambėjo ir Denės galvoje. 

— „Noriu išplaukti — nors ir be bilieto, - skelbė džentelmenas ant 
laiptų. — Plaukti laivu, o mano rūpesčiai tegu...“ Velnias! 

Dainininkas triukšmingai suklupo ant laiptų, ir kažkas - gal skry- 
bėlė? — nusirito žemyn. 

Nevilties apimtai Denei staiga kilo sumanymas: ji čiupo nukritu- 
sį laikraštį -ir paskubom prisidengė pirmuoju Daily Dawn pusla- 
piu — kaip tik tada, kai balso šeimininkas užlipo laiptais ir įsuko į 
koridorių. 

Pasirodė, jog tai aukštas, pasišiaušęs jaunas vyras oficialiu vaka- 
riniu kostiumu. Jo baltas kaklaraištis buvo nusisukęs per kelis co- 
lius, ir nešėsi jis ryškiaspalvį balioną bei didžiulį pūkuotą žaislinį 
katiną su rožiniu kaspinu ant kaklo. Tamsūs vyriškio plaukai buvo 
smarkiai sutaršyti ir, nepaisant jo tikrai šventiškos išvaizdos, buvo 
kažkas sunkiai nusakomo, ką vyresnioji karta būtų pavadinusi „vi- 
liūgiškumu““. 

Jis stabtelėjo ir vos vos svyruodamas abejingai apsižvalgė. Ir tada 


žvilgsniu aptiko Denę. 

— Tik pamanykit! — aiškiu amerikiniu akcentu pareiškė jaunasis 
vyras. — Kas gi čia! 

Jis prisiartino prie Denės, o tada suvokė, kokia žavi jos situacija, 
ir jį apėmė nenusakomas linksmumas. Stovėjo priešais ir kvatojo 
kaip pamišęs, o Denė, liepsnojančiais skruostais, PElEES ir įniršusi, 
žybčiojo akimis kaip piktas kačiukas. 

— Tyliau, — sušnypštė Denė, - prižadinsit visus! Ar žinot, kelinta 
dabar valanda? 

— „Trečia valanda ryt... o, aš šokau pernakt!“ — atlošęs galvą 
kimiu, bet maloniu baritonu išdainavo jaunasis vyras. 

-— Matosi! — piktai sušnibždėjo Denė. — O dabar maždaug šešios, 
ir aš noriu į savo kambarį. Nestovekit gi čia žvengdamas! Darykit ką 
nors! Gaukit man visraktį — ką nors! Ar nematot, kad užsitrenkiau? 

— Matau, — atsiliepė jaunasis vyras. — Ir leiskite jums pasakyti, 
kad nieko geresnio pastarosiomis dienomis neteko matyti. Tikrai, 
ponia! Gaila, kad jums nepatinka mažesnių dydžių laikraščiai, bet 
kas gi aš toks, kad galėčiau kritikuoti? Nagi — galėjo būti The Ti- 
mes. Ne todėl, leiskite jums pasakyti, kad būtumėt panaši į The 
Times skaitančią damą. Ne, sakyčiau... 

— Ar nenutilsit? — neapsikentusi sudraudė Denė. — Jei nenorit 
padėti, eikit šalin! Ne... ne, nereikia! Dėl Dievo, gaukit man vis- 
raktį. 

— Būtinai, - kuo nuoširdžiausiai pažadėjo jaunasis vyras. - Ko tik 
užsigeisite. Imkit, palaikykit vaikučius. 

Jis ištiesė balioną ir baltąjį katiną, o Denė neapgalvotai paban- 
džiusi juos paimti tik tik nepametė pirmojo Daily Dawn puslapio. 
Balionas išsprūdo, o baltasis katinas nukrito ant grindų. 

— Žiūrėkite, ką padarėte! — ėmė priekaištauti jaunasis vyras. — 
Numetėte Asbestą. Negi visai negaila vargšų gyvūnėlių? Karščio jis 
gal ir nebijo, tačiau kai mėto, jam nepatinka. 

Jis pasiemė katiną ir kairiąja ranka ėmėsi naršyti po liemenės 
kišenes. 

— Neskubinkite manęs. Žinau, kad jis kažkur čia. Aha, štai kur! 


Madam - ne. Vestuvinio žiedo nėra. Gerai. Panele - jūsų raktas. 

Manieringai nusilenkdamas jis ištiesė durų raktą. 

— Bet čia ne mano raktas, - jau bepratrūkstanti juodo pykčio aša- 
romis pasakė Dene. - Jis jūsų! 

— Vaje, tikrai! Žinote, ką? Jūs labai protinga mergina. Galėtumėte 
skaityti ir The Times. Gaila. Gerai, štai ką jums pasakysiu. Negalite 
čia taip stovėti, kad kiekvienas į jus spoksotų; nepadoru, nekalbant 
jau apie tai, kad velniškai šalta. Aš apsistojęs štai tame kambaryje. 
paauksuotą liokajų, kuris įveiktų jūsų duris. Sutarta? Galite nedė- 
koti — mano šeimos devizas: „Niekada nežiopsok“. Eime. 

Tyliai niūniuodamas jis nužingsniavo skersai koridorių ir po kelių 
nevaisingų bandymų pagaliau atvėrė duris priešais Denės kambarį. 

— Prašom, — pakvietė jis taip, tarsi sveikintų save už pavykusį 
sudėtingą triuką. — Užeikite. Mes, Holdenai, jei ne svetingį, tai jau 
ir niekam tikę. Jauskitės kaip namie. Ū jei pamatytumėte kokį daik- 
čiuką, kuris jums patiktų, — antklodę, rankšluostį arba chalatą, — 
nieko nelaukdama apsigaubkite. Troba jūsų. Aš greit grįšiu. 

Jis vėl nusilenkė, baltuoju katinu senoviškai brūkštelėjęs grin- 
dis, ir nuėjo. 

Denė nejudėjo tol, kol jis pranyko (Daily Dawn puslapio neužte- 
ko uždengti ir nugarai), tačiau vos tik taip atsitiko, ji tekinom pasi- 
leido per koridorių ir šmurkštelėjo į kambarį. 

Viduje buvo tamsu, nes užuolaidos tebebuvo užtrauktos. Denė 
įžiebė šviesą 17 pamatė, kad lova tvarkingai atklota, o ant jos guli 
kaštoninė pižama. Dar ant kėdės atkaltės kabojo tamsiai žalias cha- 
latas. Denė apsidžiaugusi čiupo jį. Chalatas buvo smarkiai per di- 
delis, tačiau taip tik dar geriau: Denė, nors buvo liekna, tačiau 
išties nedidukė, ir chalatas paslėpė ją nuo pasmakrės iki pačių kulkš- 
nių, beliko matyti tik basos pėdos. 

Mažytis kelioninis laikrodis ant lovos staliuko rodė jau be dešim- 
ties šeštą, o už sunkiomis užuolaidomis užtrauktų langų girdėjosi 
tylus ankstyvo rytmečio dundesys. Tačiau pačiame viešbutyje vis 
dar niekas nejudėjo, ir Denė, prisėdusi ant lovos krašto, pasiruošė 
laukti. 

Kambarys buvo beveik toks pat kaip jos, tik gerokai tvarkinges- 
nis. O dar jame buvo vienas kiek neįprastas daiktas: ant tualetinio 
stalelio stovėjo didelė nepaprastai gražios moters fotografija bran- 
giais sidabriniais rėmeliais. Įstrižai kampe stambus užrašas: „La- 
šiui — su amžina meile - Elfė“. Bet nuostabą kėlė ne veidas, pana- 
šus į kino žvaigždės, ne ekstravagantiškas užrašas, o tai, kad kažkas 
rėmelį perrišo juodo krepo juostele, stora linija užbraukė žodį „am- 
žina“ ir virš jų raudonu rašalu glaustai užrašė „tik rugsėjui“. 

Denė susidomėjusi tyrinėjo šiuos keistus priedus, o paskui jos 
žvilgsnis užkliuvo už kai ko dar: už pažįstamos spalvotos kortelės 
ant lagamino, stovinčio ant kėdės prie tualetinio stalelio. Lašmeris 
J. Holdenas jaunesnysis, atrodo, irgi ketino per Nairobį skristi į 
Zanzibarą. 

Holdenas... Nagi, aišku! Loreina jį minėjo. Amerikietis, kažkuo 
susijęs su leidyba. Jis turėjo keliauti pas Taisoną dėl knygos ar dar 
kažko ir ketino Zanzibare praleisti medaus mėnesį. Nors jeigu ta 
nuotrauka ką nors reiškia... Kambariu perbėgo šaltas skersvėjis ir 
sujudino užuolaidas, o ant rašomojo stalo į kinišką niekutį nerūpes- 
tingai atremti laiškai nupleveno ant grindų ir nuklojo kilimą. 

Denė atsistojo ir surinko laiškus. Ji pastebėjo, kad nors pono Hol- 
deno korespondentų daug, bet jie neįdomūs: dauguma vokų buvo 
griežtai dalykiniai su mašinėle išspausdintu adresu ir, matyt, atėję 
Iš įvairių agentūrų. 

Denė sudėjo vokus į tvarkingą krūvelę ir padėjo į vietą. Tada pa- 
siėmė numestą laikraštį. Ir žvilgsnis užkliuvo už juoduojančio žo- 
džio: „Žmogžudystė“. | 

„Market Lidone nužudytas žmogus. Atsistatydinęs advokatas ras- 
tas nušautas. Ponas H. T. Hanivudas...“ 

Negali būti! Kokia nors klaida. Negali būti, kad čia Taisono po- 
nas Hanivudas. Tas mažas, išdžiūvęs, savo nepritarimo neslepian- 
tis advokatas. Tikriausiai kas nors kitas su tokia pačia pavarde. 
Žmonės, su kuriais susitinki, - žmonės, su kuriais susipažįsti, — jie 
nežūsta. Tačiau klaidos nebuvo. Jo vardas. Ir jo adresas: tvarkingas 


pilko akmens namas, stovintis tolėliau nuo kelio už aukštos tvoros 

ir bjaurios šlapių laurų gyvatvorės. Denė lėtai atsisėdo ant lovos ir 
emėsi skaityti smulkiu šriftu išspausdintą skiltį apie neįtikimus da- 
lykus. 

Ponas Hanivudas buvo nušautas į širdį iš arti greičiausiai žmo- 
gaus, kurio nebuvo priežasties bijoti, nes nėra jokių ženklų, kad 
būtų priešintasi. Seifas kabinete atidarytas, dingusi tam tikra pini- 
gų suma — matyt, lėšos vietinių organizacijų, kurių iždininku jis 
buvęs. Ar paimta dar kas nors, niekas pasakyti negalėjęs. Ponas 
Hanivudas iš tarybos faktiškai jau buvo atsistatydinęs ir Haistrite 
esančioje įstaigoje apsilankydavo retai. Įstaigai vadovauja jaunes- 
nysis partneris, ponas Džonas Hanivudas, velionio sūnėnas. Velio- 
nis tąkart seną klientą priėmęs namie. Šiaip lankytojų buvę mažai, 
todėl ūkvede išleidęs. Štai kodėl ir pats nusikaltimas pastebėtas 
taip vėlai... 

Policija mano, kad jis buvo nužudytas rytą, galbūt tarp 11.30 ir 
12 valandos. Velionio ūkvedė, sena kurčia moteriškė, pasiprašiusi 
laisvos dienos, norėdama aplankyti pusseserę Tanbridžo Šaltiniuo- 
se, ir išėjusi iš namų be kelių minučių dešimtą. Grįžo ji vėlai vaka- 
re. Ji ir atrado lavoną. Apsiruošti porai valandų kiekvieną rytą atei- 
davo tarnaitė. Ji išėjusi beveik tuo pačiu laiku, ir nė viena iš moterų 
negalėjusios pasakyti, ar ponas Hanivudas ko nors laukė. Jo darbo 
kalendoriuje rastas vienintelis tos dienos įrašas: „D. A. tarp 3 ir 4“. 
Policija labai norėtų apklausti jauną moterį, kuri tą rytą pastebėta 
išeinanti iš namo truputis po pusės dvylikos, ir galėtų, jų manymu, 
suteikti jiems informacijos... 

„Nagi... čia apie mane! — pašiurpo Denė. — Bet aš nieko jiems 
nepasakyčiau! Negali būti, kad čia tiesa...“ 

Laikraštis nelaikomas nuslydo ant grindų, o Denė sėdėjo ir žiūrė- 
joį jį. Vos tik apsirengs, reikės skubėti į artimiausią policijos postą. 
Ū gal tiesiog paimti telefoną ir surinkti 999? Jie jos ilgai nelaikys, 
nes pasakyti ji gali labai mažai. Tačiau visa tai šlykščiai sugadins 
paskutinę dieną, o ji ketino... 

Staiga pervėrė kita, kur kas bjauresnė mintis. O ar nebus tardy- 


mo? Jei taip, tai ar nereikės dalyvauti ir todėl prarasti vietą lėktu- 


20 | M. M. KavE 


ve? Tačiau jei taip atsitiktų, kito bilieto ji gali negauti kažin kiek 
dienų! Gal savaičių... Ar net mėnesių, jei reisas į Nairobį populia- 
rus. Taisonas ir Loreina gali išvažiuoti iš Zanzibaro ir persikelti į 
Ispaniją, Keiptauną arba Niujorką, kol ji čia lauks naujos kelionės. 
To ji jau tikrai neištvertų! 

Galbūt vis dėlto būtų geriau nieko nesakyti ir nieko nedaryti. Te- 
reikia palaukti dar vieną dieną, o tada ji jau ramiai skris lėktuvu. Ir 
sunku patikėti, kad policija grąžintų ją iš Zanzibaro kažkokiam tar- 
dymui. Juk ji niekuo negali jiems padėti ir, be to, bet kada galima 
jiems parašyti laišką. 

Denė su palengvėjimu atsikvėpė ir atsitiesė, tarsi nuo pečių nu- 
simetusi sunkią naštą, o akys vėl nukrypo į kelioninį laikrodį. Dvi- 
dešimt penkios po šešių! Ji nė nepastebėjo, kad praėjo šitiek laiko. 
Ką, velniai rautų, veikia tas ponas Holdenas? Gal visai apie ją pa- 
miršo? Juk neprireikė daugiau kaip pusvalandžio tam, kad surastų 
tarną arba pasiuntinuką ir gautų visraktį. 

Ji pašoko ir nuskubėjo prie durų, kai šios atsivėrė. Pasirodė po- 
nas Holdenas, vis taip pat apsikabinęs katiną. 

— Laisvai! — gyvai sukomandavo ponas Holdenas. — Atvyko Jung- 
tinių Valstijų jūrų pėstininkai! Vienas iš tų atsistatydinusių amba- 
sadorių dryžuotom kelnėm ir dešimt dolerių kainuojančiom žande- 
nom labai jau susijaudino dėl atsarginio rakto. Tas vyrukas, rodos, 
buvo įsitikinęs, kad privalo pats dalyvauti ir jus įleisti, bet aš jį 
įtikinau, kad nereikia jūsų gėdinti, ir jis, nors nenoriai, bet raktą 
vis dėlto atidavė. Įtariu, kad jis bijo blogiausio. 

Jis ištiesė raktą, ir Denė dėkinga jį pačiupo. 

— Atleiskit, kad teko laukti, — linksmai tarė ponas Holdenas, — 
bet aš nuklydau... Jie tikrai siūlo paslaugas šituose paauksuotuose 
sukiužusiuose namuose. Ei! — jūs išeinat? Pasilikit ir pasikalbė- 
kim. 

— Nesinori kalbėtis, — atsiliepė Denė. - Per daug ankstyvas rytas. 
Ačiū už pagalbą. Ir už chalatą. Grąžinsiu. 

— Tikiuosi, - pasakė ponas Holdenas. - Jis kelia sentimentų. Pa- 


vyzdžiui, kai įstengiu pripažinti, kad tada turėjau būti geresnės for- 

mos, negu maniau. „Sentimentai“. Neblogai. Visai neblogai. Šitą 
chalatą padovanojo Elfė. Šitą vulgarią monogramą pati savo baltom 
rankelėm išsiuvinėjo — ji taip sakė. Tik nereikia tikėti. Ta mergaitė 
tiesos nemėgsta. Tarp mudviejų kalbant, mieloji... 

Durys užsitrenkdamos sausai pokštelėjo, ir jis liko vienas. 

— Jokio dėkingumo, - liūdnai pasiguodė ponas Holdenas Asbes- 


tui. — Stai ko stinga moterims. Jokio — suknisto — dėkingumo! 


Koridoriuje buvo vis taip pat tylu ir tuščia, ir, rodos, visas viešbu- 
tis tebemiegojo. Denė dėl to labai apsidžiaugė. Ji įkišo raktą į spy- 
ną, atidarė duris — ir apstulbusi liko stovėti išplėstom akim. 

Kambarys atrodė kaip po praūžusio tornado. Stalčiai ištraukyti, 
juose buvę daiktai išversti ant grindų, lagaminai atidaryti, kilimas 
nuklotas vyniojamuoju popieriumi, kartoninėmis dėžutėmis ir lovos 
baltiniais. 

— Tai štai ką jis veikė! — piktai sušnopavo Denė. — Vadinasi, su- 
manė iškrėsti pašėlusiai juokingą pokštą! Kaip jis drįso — kaip jis 
drįso! | 

Ji apsigręžė ir pasileido atgal per koridorių. Jau ištiesė ranką pa- 
daužyti į jo duris, tik staiga persigalvojo. Ponas Holdenas neabejo- 
tinai girtas — su tokios būsenos žmogumi Denei dar nebuvo tekę 
susidurti — ir visai tikėtina, kad kaip tik šią akimirką jis džiūgauda- 
mas laukia, kol ji įniršusi įpuls į jo kambarį, ir jis gaus iki valiai 
pasimėgauti savo kvailu pokštu. 

Denė grįžo į savo kambarį ir, pagirtinai tyliai uždariusi duris, visą 
pusvalandį tvarkėsi. Kai pasirodė padėklu su rytine arbata nešina 


kambarinė, kambarys atrodė visai pakenčiamai. 

Pusę devintos nusileidusi pusryčiauti Denė valgomajame rado 
nedaug žmonių. Išvydusi jai ant staliuko paslaugiai padėtą rytinių 
laikraščių pluoštą, neteko apetito. 

Taip, ir vėl. „Žmogžudystė Market Lidone“. Visuose laikraščiuo- 
se buvo apie tai rašoma, pranešimai panašūs, skyrėsi tik kai kurios 
detalės. Viename laikraštyje buvo minima, kad „lemtingasis šūvis“ 
buvo paleistas iš nedidelio automatinio ginklo, kuris nesunkiai tilptų 
apsiausto kišenėje arba moteriškoje rankinėje, kitame buvo rašo- 
ma, kad inicialai „D. A.“ pono Hanivudo darbo kalendoriuje suta- 
po su raidėmis ant nėriniuotos batisto nosinaitės, rastos po pono 
Hanivudo stalu. „Štai kur ją pamečiau! — kaltai pamanė Denė. — 
Matyt, iškrito, kai rankinėje ieškojau Loreinos laiško“. 

Vis dėlto vienas faktas buvo visuose pranešimuose. Policija pa- 
geidauja apklausti jauną moterį, kuri pastebėta išeinanti iš pono 
Hanivudo namų „kelios minutės po pusės dvyliktos“. Policija tiki- 
si, kad ji galėtų padėti jų tyrimui. 

„Va ir nepadėsiu! — užsispyrė Denė. — Rytoj išskrendu į Zanziba- 
rą, ir niekas manęs nesulaikys! Neketinu jiems padėti. Neketinu — 
neketinu!“ 

Ji nustūmė laikraščius, čiupo savo rankinę ir vos ne tekina išlėkė 
iš kambario. Pakeliui dar susidūrė su lieknu, kanapėtu kostiumu 
vilkinčiu vyriškiu, tik ką įėjusiu į valgomąjį. Denė kimiai atsiprašė, 
vyriškis pasakė, kad nieko tokio, o orus padavėjas — jei ir ne atsi- 
statydinęs ambasadorius, tai atsistatydinusio ambasadoriaus pata- 
rėjo liokajus tai jau tikrai — žiūrėjo taip grėsmingai nepritariamai, 
kad Denė visa nukaito ir į savo kambarį parėjo merginai labiau 
pritinkančiu žingsniu. 

Kambarį, kol jos nebuvo, iššlavė, sutvarkė, paklojo lovą. O ant 
lovos, ant atlasinės lovatiesės tarytum puikuodamasis gulėjo dide- 
lis, akivaizdu, kad vyriškas, chalatas. Jis kažkaip skleidė tą patį 
niūrų nepritarimą, kurį vieninteliu šaltu žvilgsniu pareiškė orusis 
padavėjas, ir Denė, žvelgdama į chalatą, nukaito dar labiau. Buvo 


maniusi jį grąžinti prieš pusryčius, tačiau suabejojo, ar įstengs būti 

ponui Holdenui mandagi. O patraukti chalatą iš akių, į stalčių arba 
spintą, ji nesumojo. 

„Teks jam palaukti, - pamanė Denė. - Jei jis nemiegojo visą nak- 
tį, dabar turėtų miegoti kaip užmuštas. Suvyniosiu chalatą ir per- 
duosiu per durininką“. | 

Ji atsisėdo prie tualetinio stalelio ir pasimatavo mažutę ciklame- 
nų spalvos skrybėlaitę, vieną iš pirmųjų pirkinių Londone. Tetulė, 
žinoma, nepritartų dėl spalvos ir nualptų dėl kainos, tačiau nebuvo 
nė menkiausios abejonės, kad su naująja skrybėlaite ji atrodo visai 
kitaip negu su tetos Harietos parinktosiomis. 

Loreina buvo tamsiaplaukė ir mažutė, o Danielius Aštonas - aukš- 
tas šviesiaplaukis, na, o jų duktė nebuvo per daug panaši nė į vie- 
ną. Denės plaukai buvo šviesiai rudi: minkšti, žvilgantys, siekian- 
tys pečius ir susiraitę kaip viduramžių berniukų pažų. Jos akys, 
sėkmingas Loreinos mėlynų ir Danieliaus šviesiai rudų derinys, buvo 
pilkos, didžiulės ir gražios. 

Nėra jokios abejonės, mąstė Denė, tyrinėdama save veidrodyje, 
skrybėlaitės ir drabužiai pakeičia žmogų — nuostabiai pakeičia. Tam- 
siai mėlynų kostiumų ji nebevilkės! 

Ji ištraukė stalčių su pirštinėmis, kaklajuostėmis bei nosinėmis — 
vieną iš nedaugelio nenukentėjusių nuo pono Holdeno išdaigų — ir 
ėmė po jį raustis, ieškodama pirštinaičių, kurios tiktų prie ciklame- 
nų spalvos aksominės skrybėlaitės. Staiga pirštai apčiuopė kažkokį 
daiktą, kurio čia anksčiau tikrai nebuvo. Denė susiraukusi jį pačiu- 
pinėjo, o paskui ištraukė: kažin, ar čia dar viena nevykusi išdaiga, 
ir įdomu, kodėl tas ponas neiškratė ant grindų šito stalčiaus, kaip 
iškratė kitus. Kažkoks kietas, šaltas, sunkus daiktas, suvyniotas į 
jos šifono šalikėlį ir nukištas į stalčiaus galą. Denė išvyniojo tą daiktą 
ir tą pačią akimirką išmetė iš rankų. 

Jis atsitrenkė į ištraukto stalčiaus kraštą ir nubildėjo ant grindų. 
Denė sėdėjo nejudėdama ir žiūrėjo, paskui pamažu pasilenkė ir 
pakėlė. Tai buvo mažas pistoletas. ,„Kuris nesunkiai tilptų apsiaus- 


to kišenėje arba moteriškoje rankinėje...“ 


MIRTIS ZANZIBARE | 25 


Staiga Denei pasidarė baisu. Kirto per pakinklius, rankos atšalo, 
užėmė kvapą. Veidrodyje kažkas sujudėjo jai už nugaros, Denė iš- 
gąstingai aiktelėjo ir staigiai atsisuko. 

Matyt, buvo neuždariusi durų: jos dabar atsivėrė, ir vėl pasirodė 
ponas Holdenas. Persirengęs, rodos, blaivaus proto, nors vis dar su 
katinu. 

Jis nebuvo panašus į visą naktį ūžusį. Paakiai kiek pabrinkę, ta- 
čiau šiaip tikrai nebūtum įtaręs, kad šis žmogus nemiegojęs dvide- 
šimt keturias valandas. Išvydus Denės rankoje ginklą, maloni šyp- 
sena nuo jo gražaus veido pranyko. 

— Ei! — aiškiai išsigandęs riktelėjo ponas Holdenas. — Nuleiskit 
jį! Mano ketinimai kuo doriausi. Tenoriu atsiimti savo chalatą - jo 
kišenėje yra keletas laiškų. 

Denė aiktelėjo ir kyštelėjo pistoletą už nugaros. 

— Klausykit, — tarė ponas Holdenas, - ar visada taip dramatiškai 
pasitinkat svečius? Atrodo, gyvenimas Londone nuo mano paskuti- 
nio apsilankymo gerokai pagyvėjo. 

Staiga jį paveikė išblyškęs Denės veidas, išplėstos akys, ir jo vei- 
das irgi pasikeitė. Jis skubiai įėjo ir uždarė duris. 

— Kas atsitiko, vaikuti? Turi rūpesčių? 

Denė apsilaižė išdžiūvusias lūpas ir gurktelėjo seiles. Kalbėti pa- 
sirodė neįtikėtinai sunku. 

— Taip... Ne. Nežinau. Ar jūs?.. Štai jūsų chalatas. Ant lovos. 
Prašau — pasiimkit ir išeikit. 

Ponas Holdenas nužvelgė ją ilgu skvarbiu žvilgsniu, o pasiūlymą 
praleido pro ausis. Jis patupdė katiną ant artimiausios kėdės ir pa- 
sakė: 

— Pamaniau, gal verčiau padorumo dėlei atsinešiu ir Asbestą. Ži- 
nai, „Kai Romoje...“ Gal jis ir ne koks kompanionas, bet vis geriau 
negu nieko. Bus trečias. 

Jis perėjo per kambarį ir atsistojo priešais Denę, žvelgdamas į ją 
iš viršaus. Paskui staiga apsigręžė ir pranyko vonioje; netrukus grį- 
žo nešinas dantų stiklinaite, į kurią, išsitraukęs iš kišenės sidabri- 


nę gertuvę, šliūkštelėjo kokį trečdalį. 

— Imk, išgerk, — griežtai paliepė ponas Holdenas paduodamas 
stiklinaitę. - Nesiurbčiok! Vienu mauku! 

Denė pakluso, o išgėrusi ėmė gaudyti orą ir kosėti. Ponas Holde- 
nas padaužė jai per nugarą ir kiek nustebęs pasiteiravo, argi jai 
niekada netekę gerti degtinės ir kas, po paraliais, ją auklėjęs? 

— T-tetulė Harieta, — nuo šoko sumikčiojo Denė. 

— Tai ji pamokė tampytis su savimi ginklą? — susidomėjo ponas 
Holdenas. 

— Ne, aišku, kad ne! Aš... jis ne mano. 

— Tiesiog pasiskolinai. Dabar klausyk. Žinau, kad čia ne mano 
reikalas, bet ar neįklimpai į kokią nors košę? 

— N-ne, — neryžtingai atsiliepė Denė. — Nėra nieko baisaus... 
man rodos... — Ji pasižiūrėjo į pistoletą, kurį tebegniaužė rankoje, 
ir paklausė: — Ar jis automatinis? 

— Taip, — patvirtino ponas Holdenas. 

Denė nevalingai sudrebėjo, jis ištiesė ranką, paėmė iš jos pisto- 
letą ir atlaužė gaiduką. Ji matė, kaip iš nuostabos pakilo jo ant- 
akiai. Apstulbęs jis ištarė: 

— Dievaži, užtaisytas! 

Jis išėmė apkabą ir ėmėsi skaičiuoti šovinius. Aptikęs, kad vieno 
trūksta, pauostė vamzdį. 

— Ir šauta! Ei, klausyk, sesut, ar tu atsitiktinai į nieką nešovei? 

— Iš jo šauta? Tikrai? 

— Taip. Ir, sakyčiau, neseniai. 

Jis tarkštelėjo į vietą apkabą, padėjo pistoletą ant tualetinio sta- 
lelio, susibruko rankas į kišenes ir stovėjo žiūrėdamas į merginą. 
Tarp antakių susimetė raukšlė. Ji atrodo labai jauna, mąstė jis, išsi- 
gandusi ir bejėgė. Jam norėjosi, kad galva būtų bent kiek blaives- 
nė. Sklandė negeras įtarimas, kad tuoj įsivels į kažką, dėl ko paskui 
gailėsis, ir kad geriausia būtų pasiimti chalatą ir negaištant nykti iš 
kambario. Tačiau jis neišėjo. Paėmė tuščią dantų stiklinaitę, iš ger- 
tuvės šliūkštelėjo dar vieną, dabar didesnę, porciją, nurijo ją ir pa- 


sijuto geriau. 

— Na, - drąsinamai prabilo ponas Holdenas ir prisitraukęs kėdę 
patogiai ant jos įsitaisė, —- imkimės reikalo. Pirmyn - klok, kas atsi- 
tiko. 

Denė iki tol nebuvo ragavusi nieko stipresnio už sidrą, ir trečda- 
lis stiklinės viskio jau buvo bepradedąs veikti. Tai, kad ponas Hol- 
denas svetimas žmogus ir elgtis su juo reiktų santūriai, dabar nebe- 
turėjo nė menkiausios reikšmės. Šiaip ar taip, jis pažįsta jos dabartinį 
patėvį, ketina vesti vieną iš seniausių motinos draugių ir galbūt 
galės patarti, ką daryti. 

— Aš... aš nežinau nuo ko pradėti, — neryžtingai prakalbo Denė. 

— Pabandyk nuo pradžių, — išmintingai patarė ponas Holdenas. 

Denė pasižiūrėjo į pistoletą ir vėl sudrebėjo. Paskui prabilo: 

— Radau jį - šitą ginklą — tame stalčiuje ką tik. Kažkas, matyt, jį 
ten įkišo, kol pusryčiavau ar... dar kada nors. Ir man... žinau, kad 
kvaila, bet staiga dingtelėjo, ar čia ne tas ginklas. Laikraščiuose 
rašė, kad tai buvo nedidelis automatinis pistoletas, ir nors žinau, 
kad tai neįmanoma, pamaniau... 

— Ei, palauk, - sutrikęs atsiprašomu tonu nutraukė ją ponas Hol- 
denas. — Koks ginklas ir kokie laikraščiai? Pasistenk aiškiau, mer- 
gyt. Mano protas šįryt apsunkęs. Beje, kuo tu vardu? Negaliu gi 
visą laiką kreiptis „ei“, „tu“ arba „kuotutenvardu“. 

— Ašton. Denė Ašton. 

— Malonu susipažinti, panele Ašton. Aš Lašis Holdenas iš... 

— Žinau, - nukirto Denė. - Jūs irgi keliaujai į Kivulimą, tiesa? 

— Nagi? - Lašis atsisėdo tiesiai ir tas judesys, matyt, sukėlė skaus- 
mą, nes jis prisimerkė ir krūptelėjo. — Tai tu pažįsti Taisoną? 

— Jis mano patėvis. 

— Na, ir ką gi tu žinai? — maloniai nustebęs kamantinėjo Lašis. — 
Vadinasi, mudu vos ne giminės. Mano tėtušis su tuo senu pasileidė- 
liu amžini bičiuliai. Jiedu paprastai įsileidžia šnekėtis apie senus 
laikus, kai Valstijose technikos nė su žiburiu nebūtum radęs, o Tai- 
sonas mokėsi kažkokiame skolos-nuomos koledže. Na, na! Taip sa- 
kant, pasaulis mažas. Taip, aš skrendu į Zanzibarą. 


— Medaus mėnesiui, — pridūrė Denė. 

Ponas Holdenas krūptelėjo. 

— O šitai kas tau pasakė? 

— Loreina. Mano motina. Ji rašė... 

— Sutuoktuvės, — ištarė ponas Holdenas, - iširo. Jei tu nieko prieš, 
daugiau apie tai nebekalbėkime. 

— Oi, — sutriko Denė. — Kaip gaila! 

— Man ne. Laimingai išvengiau. Velniai rautų tas moteris! Klau- 
syk... — Jis nutilo ir suraukė kaktą. — Ar tik mes nenuklydom kur 
nereikia? Tu man kažką pasakojai. Aha, prisiminiau. Tas ginklas. 
Kažkas įgrūdo jį į tavo nailonus. Ir kam gi to reikėjo? 

— Dėl pono Hanivudo, - paaiškino Denė. 

— Pono Ko? 

— Hanivudo. Jūs turbūt nematėt ryto laikraščių, o jis vakar buvo 
nužudytas, ir rašoma, kad policija nori... nori apklausti jauną mo- 
terį, kuri pastebėta išeinanti iš jo namo prieš įvykstant nusikalti- 
mui. Ten buvau aš. 

— Tu? Klausyk, vaikuti — išsiaiškinkim. Nori pasakyti, kad nušo- 
vei tą vyruką? 

— Ne! - piktai atšovė Denė. - Kokia prasmė jums ką nors pasako- 
ti? Aš tikrai jo nenušoviau! 

— Gerai, gerai, - taikiai pritarė Lašis. — Aš tik norėjau išsiaiškinti 
šitą dalyką prieš eidamas toliau. Ką tu veikei to Hanivudo troboj, 
norėjau pasakyti, namuose? | 

— Jis pono Frosto patikėtinis — Frostai gyvena netoliese. Taisonas 
norėjo, kad atvežčiau jam laišką, ir Loreina, mano motina, paprašė 
paskambinti jam ir'paimti tą laišką; aš taip ir padariau. Pasiėmiau 
jį vakar vienuoliktą ryto — ne, buvo maždaug dvidešimt po vienuo- 
likos, nes traukinys vėlavo; buvo rūkas. 

— Gerai, toliau. Kas atsitiko? 

— Nieko neatsitiko. Mudu truputį pasikalbėjome, ir aš išėjau. 

— Grįždama ką nors susitikai ? 

— Ne. Su keliais žmonėmis, žinoma, prasilenkiau, tačiau neat- 
kreipiau dėmesio. Buvo moteris su lazdele, kita su šuniuku, ir dar 


afrikietis — o gal indas — žodžiu, rytietis, apsivilkęs baltai... ne, čia 

jau iš sapno. Apsivilkęs lietpalčiu — matyt, studentas. Daugiau ne- 
prisimenu. Buvo labai drėgna ir man jie nerūpėjo. 

— Tai kodėl dabar parūpo? 

— Nes laikraščiuose rašoma, kad policija mano, jog ponas Hani- 
vudas buvo nužudytas kažkuriuo laiku tarp vienuolikos trisdešimt 
ir dvyliktos valandos. Ū aš pas jį buvau kaip tik iki pusės dvyliktos 
1r, pasirodo, kažkas matė mane išeinančią. 

— Manai, žmogžudys? 

— Ne, žinoma, kad ne! Jis policijai nebūtų pranešęs. Bet kažkas 
vis dėlto jiems pranešė; o dabar kažkas stengiasi padaryti taip, kad 
atrodytų, jog tai padariau aš. 

— Kvailystė! — nelauktai pareiškė Lašis. 

— Visai ne kvailystė! Ne! Šauta būtent iš tokio ginklo. Taip rašo 
laikraščiai. Nedidelis ginklas. Automatinis. O šitas baisus daiktas 
ne mano. Aš nesu nė mačiusi tokio! Bet jis buvo suvyniotas į mano 
šalikėlį, o vakar jo čia nebuvo, nes vakar aš tą šalikėlį ryšėjau... 

— Gerai, mergyt! — tarė Lašis. — Tikiu. Taip, visai įtikima. Tu ma- 
nai, kad kažkas tau jį pakišo, kad, kai policija ateis klausinėti, ras- 
tų jį čia, tavo kambaryje? Na, tau nėra ko jaudintis. Ant jo nebus 
tavo pirštų atspaudų ir... Ne, viešpatie, bus! Ir mano. mm. Tai 
sukčius. 

Jis kelias minutes mąstė, o paskui staiga pasakė: 

— Žinai, ką daryčiau tavo vietoje? Įmesčiau tą nelemtą daikčiuką 
į lifto šachtą ir užmirščiau jį. Vargu ar farai tave suras iki rytdienos, 
kol įsėsi į lėktuvą. O kai jau būsi išvykusi, jie galės sau ieškoti to 
vyruko, kuris dėl visko kaltas. Paprasta. 

-0 jei jie mane suras? — Denė sielvartingai sunėrė rankas. — 
Galbūt ponas Hanivudas kam nors pasakė, kad turiu ateiti. Aš jam 
skambinau. Turėjau nuvažiuoti pas jį dieną, bet norėjau nueiti į 
kiną, todėl paskambinau ir paklausiau, ar negalėčiau atvažiuoti ry- 
tą. Jie galėjo susekti skambutį, nes skambinau iš čia. Ir... ir dar 
palikau nosinaitę pono Hanivudo kabinete. Ji su mano inicialais. 

— Ką tu padarei? — negalėjo patikėti ponas Holdenas. — Tikrai 
šitaip apsižioplinai? Po šimts pypkių! Moterys! 

— Galgi nemanai, kad tyčia taip padariau, ką? — užvirė Denė. - Ir, 
beje, iš kur galėjau žinoti, kad įvyks toks siaubingas dalykas? Iš 
kur bet kas galėjo žinoti? Žmonės neprivalo laikyti vertingų daiktų 
namų seifuose ir palikti tuos seifus atvirus ir... — Jos lūpos pradėjo 
drebėti. 

— Ei! — išsigando ponas Holdenas. — Neverk. Galiu viską ištver- 
ti - na, beveik viską. Bet tik ne ašaras. Tik ne iš pat ryto. Štai, 
paimk mano nosinę — be monogramos! 

Jis padavė nosinę, ir Denė paėmė ją, liūdnai šniurkštelėjusi. 

— Atsiprašau, — atsiprašė ji, nusišnypštusi nosį. - Man labai nera- 
mu, ir viskas taip... taip fantastiška, neįtikėtina ir siaubinga. Ponas 
Hanivudas nužudytas, aš randu tą pistoletą, suvyniotą į mano šali- 
kėlį, ir... ir nežinau, ką daryti. Ką man daryti? 

— Nieko! — tvirtai pasakė ponas Holdenas. — Visiškai nieko - štai 
mano patarimas. Gal patriotizmo dvasia išauklėtam toks elgesys ir 
pasirodytų apgailėtinas, tačiau dabartinėmis aplinkybėmis jis iš- 
gelbės tave nuo bjauraus rūpesčio. Mes šitą pistoletą gražiai supa- 
kuosime, užrašysime Skotland Jardo adresą ir įmesime į artimiau- 
sią pašto dėžę. Ū savo kelionę oru galėsi turiningai praleisti rašydama 
smulkią atskaitą apie savo apsilankymą pas šitą Hanikombą ir iš- 
siųsti ją iš Nairobio: sakykim, kad dėl vienos ar kitos priežastėlės 
laikraščių šiandien neskaitei. Nevisiškai tiesa, tačiau planas, jei 
apskritai toks būtų, racionalus. Jis turėtų patenkinti ir tavo sąžinę, 
ir farus. Tinka? 

— Tinka, — su palengvėjimo atodūsiu sutiko Denė ir nusišypsojo 
kažkokia išplaukusia šypsena. 

— Puiku, - gyvai ištarė ponas Holdenas. — Tai nutarta. 

Jis atsistojo, paėmė pistoletą, nosine rūpestingai nutrynė visus 
ant jo galėjusius likti pirštų atspaudus, suvyniojo į suglamžytą dro- 
bės skiautę ir įsikišo į kišenę. | 

— O dabar, deja, turiu eiti. Reikia susimedžioti sekretorę maši- 
ninkę. Manoji, nepatikėsi, susirgo kiaulyte. Kiaulyte — tik pama- 
nyk! Turėtų būti koks nors tai draudžiantis įstatymas. Pasimatysime 
oro uoste, vaikeliuk. 


Jis pasiėmė chalatą, Asbestą ir išėjo. 


Denė atsiduso ir atsistojo. Ji vis dar jautėsi nemaloniai priblokšta, 
tačiau bent jau nebebijojo. Nerūpestingas Lašio Holdeno požiūris į 
visą šitą siaubingą reikalą sumažino jį iki įveikiamų proporcijų. 

Denė tikino save, kad tylėdama teisingumui nesukliudys. Jau ryt 
rytą jie galės gauti su pistoletu susijusią informaciją. Ir ji papasa- 
kos apsilankymo pas poną Hanivudą smulkmenas; tik, kaip išmin- 
tingai pasiūlė Lašis Holdenas, laišku. Galbūt, kai jie jį gaus, žmog- 
žudys jau bus sugautas. Ū jei ne, ji bent jau bus su Loreina ir Taisonu, 
kurie galės patvirtinti jos pasakojimą ir susitvarkys su policija. 

Denė užstūmė stalčių, kuriame buvo radusi pistoletą, pataisė, ką 
buvo subjaurojusios ašaros bei pono Holdeno nosinė, ir pasiėmė 
driežo odos rankinę. Po nemalonių ryto įvykių dienos programa vi- 
sai išdulkėjo iš galvos, tačiau ji buvo susirašiusi, ką dar reikia nu- 
sipirkti, ir dabar išsitraukusi tą sąrašą jį peržvelgė. 

Skrybėlė nuo saulės, maudymosi kostiumėlis, ko nors nuo pykini- 
mo ore. Bilietas į dieninį spektaklį „Saulė tavo akyje“. Knyga kelio- 
nei. Tai neturėtų užimti daug laiko. 

Tik dėdama sąrašą atgal, Denė pastebėjo, kad rankinėje kažko 
trūksta. Tikrai buvo dar kažkas. Pinigai, čekių knygelė, pudrinė, 

lūpų dažai, suglamžyta popierinė servetėlė, šukos, raktų ryšelis, odi- 
nė užrašų knygelė su bilietais, rezervuotų kambarių kvitais, leidi- 
mais, liudijimais ir... 

Staiga jai pasidarė bloga — ji suvokė, kad nebėra paso! Antspau- 
duoto naujojo paso. Teta Harieta jai įteigė, kad jokiais būdais nie- 
kur jo nepaliktų, ir Denė pastarąsias tris dienas nešiojosi jį naujojo- 
je driežo odos rankinėje. 

Drebančiais pirštais įnirtingai išnaršė rankinę ir galiausiai viską 
iškratė ant tualetinio stalelio. Tačiau paso nebuvo. 

„Jis turi būti čia. Turi būti! - paklaikusi mąstė Denė. - Negalėjau 
jo pamesti. Nebuvau paleidusi jo iš rankų, ir vakar jis buvo čia — 
mačiau jį, kai tikrinau lėktuvo bilietus. Bilietai. Ar ir jie dingo?“ 

Ji paskubom, vos besučiupinėdama, drebančiom rankom atvertė 
knygelę. Tačiau bilietai buvo. Visa kita buvo savo vietose. Ir be 
paso niekam nebereikalinga! 

Denė metė knygelę ir puolė karštligiškai raustis po tualetinio sta- 
lelio stalčius. Tačiau šitaip darė tik apimta panikos, nes kuo pui- 
kiausiai žinojo, kad kai vakar vakare prieš užgesindama šviesą per- 
žiūrėjo visus savo dokumentus ir bilietus, pasas buvo rankinėje. 
Leisdamasi į valgomąjį pusryčių, rankinę buvo pasiėmusi, o ir anks- 
čiau nebuvo išleidusi jos iš akių, tik... 

Denė staiga atsitiesė ir atsistojus įsitvėrė stalelio krašto. Šįryt 
beveik tris ketvirčius valandos, užsitrenkus durims, ji negalėjo įei- 
ti į savo kambarį, o Lašis Holdenas per tą laiką buvo čia įėjęs ir 
„juoko“ dėlei viską apvertė aukštyn kojom. Ar paimti pasą taip pat 
pokštas? | 

Denė paskubom susirinko pažertus daiktus, sugrūdo atgal į ran- 
kinę, išpuolė iš kambario ir perlėkė koridorių. 

Pono Holdeno durys buvo užšautos, ir ji ėmė į jas daužyti, išsi- 
gandusi, kad jis galbūt jau išėjęs, ir jai teks laukti didžiąją dienos 
dalį, kol vėl jį nutvers. Tačiau ponas Holdenas buvo vis dar namie. 

Durys atsivėrė, ir jo akyse šmėkštelėjo susierzinimas. 

— Kas dar? Tikiuosi, daugiau mirtinų ginklų nebus? Ką tik supa- 


kavau štai šitą. 

Denė kimiai pratarė: Ž 

— Ar jūs šįryt paėmėte mano pasą? Kai kuitėte mano kambarį? 

— Kui... Atsiprašau, angliškai kalbu netobulai. 

— Kai apvertėte viską aukštyn kojom. Paėmėte? Jei taip, tai man 
visai nejuokinga. Noriu jį tučtuojau atgauti. Kaip galejote? 

Ponas Holdenas kurį laiką susiraukęs spoksojo į ją, paskui ištie- 
sė ranką, sugriebė ją už alkūnės, įsitraukė į kambarį ir užtrenkė 
duris. 

— Klausyk, kas čia darosi? Aš jo neturiu. Ne, tavo paso aš ne- 
emiau. Ir kada, tavo manymu, aš suverčiau tavo kambarį ? 

— Šįryt. Kol aš laukiau čia. Ten turėjote būti jūs. Negalėjo būti 
niekas kitas! Jūs turėjote raktą ir... 

Denė nutilo: staiga ji suvokė, kad kažkas bus įsigavęs į jos kam- 
barį be rakto ir paslėpęs ten ginklą. Per balkoną?.. Ugniagesių ko- 
pėčiomis?.. 

Prakalbo Lašis: 

— Dabar nusiramink. Sėskis štai čia ir truktelk dar gurkšnelį ru- 
ginukės. Atrodai taip, kad tau tikrai nepakenktų. Ne? O aš gurkš- 
telsiu. Visai mane supainiojai. Čikagoje nieko panašaus nepatyriau! 

— Vadinasi... vadinasi, čia ne jūsų darbas. Visa ta netvarka. Pa- 
maniau, kad šitaip norėjot papokštauti, o, pasirodo, kažkas ieškojo 
mano paso. Aš... aš nesuprantu. Kodėl kažkam prireikė vogti mano 
pasą? 

— Matyt, kad pasinaudotų. Labai naudingi daiktai tie pasai. Šiais 
laikais be jų nė iš vietos. Galbūt kokiai moteriškei jo trūks plyš 
prireikė ir nusprendė, kad tavasis bus kaip tik. O gal kas nors nori 
tau sukliudyti išskristi šiuo lėktuvu. 

Jis nutilo, išgėrė, o paskui mąsliai pasakė: 

— Žinai, visai neprastai sumanyta — turint omeny tą pistoletą. Ži- 
nai, ką manau? Manau, kad kažkas matė, kai išėjai iš Hanibalo 
namo ir nusprendė, kad kuo puikiausiai jam pasitarnausi. Galbūt 
įėjęs vidun pamatė tave nueinančią ir... Klausyk, kaip tu vakar 
grįžai į miestą? 


— Traukiniu. 12.05. 

— Štai, prašom. Kaip paprasta! Nudeda tą vyruką, pasiima ką rei- 
kia iš seifo ir kulniuoja į stotį. O perone pamato moteriškę, kuri, jis 
žino, buvo pas tą advokatą vos keliomis minutėmis anksčiau už jį 
patį. Jei tik jam pavyktų mesti savo kozirį, policijos šunys pakanka- 
mai ilgai skalytų neteisingais pėdsakais ir jis spėtų išsisukti. Taigi 
jis seka tave iki miesto, sumąsto, kaip įkišti tą pistoletą tarp tavo 
apatinukų, kad viskas atrodytų savaime aišku, ir... Ar tavo kamba- 
rys su balkonu? 

— Taip. Bet aš nemanau... 

— Lengviau nė nebūna. Jie sujungti. O kažkur yra ugniagesių ko- 
pėčios. Jis mesteli savo bombikę ir staiga pastebi, kad aplinkui pil- 
na krepšių su oro uosto etiketėmis — atrodo, ketini išskristi į užsie- 
nį. Prisidengti tavimi tada nepavyktų, tai ką gi jam daryti? Paprasta: 
patvarkyti taip, kad išvykti negalėtum! Nėra paso, nėra ir jokio už- 
sienio; o pasas turėtų būti kur nors čia. Jis verčia viską, kol jį ran- 
da, pasigrobia ir sprunka. Tu dabar ne tik kad pririšta už kojos: 
turint omeny laikraščių pranešimus ir tą faktą, kad buvai pas tą 
Hanivedą nurodytuoju laiku, — ir dar tas pistoletas ir pradingęs pa- 
sas, — garantuota, kad supanikuosi ir pradėsi elgtis taip, kad įtari- 
mų kils ir trimečiui kūdikėliui, — o šito jam kaip tik ir reikia. Ar ne 
meistriška dedukcija? Sakyčiau, tobula. FTB nė nežino, ko neteko, 
kai tevelio sūnelis nusekė jo verslo pėdomis! 

Jis pastatė stiklinę, gana netikėtai atsisėdo ant lovos, ir Denė nu- 
stebusi atsigręžė į jį. Ji ne ką teįsidėmėjo iš jo kalbos, nes galva buvo 
užimta vienintele iš proto varančia mintimi: ji nespės į lėktuvą! Teks 
likti čia, susitikti 'su policija ir žurnalistais, atsakinėti į klausimus, 
kęsti tyrimą ir pasipiktinusios tetos Harietos nepritarimą, o ši, žino- 
ma, tvirtins, kad visos jos baisios pranašystės dėl pražūtingų nepri- 
klausomybės pasekmių visiškai pasitvirtino. Ji įkliuvo! 

— Ne! - kūktelėjo Denė. - Ak, ne! Neliksiu čia. Neliksiu. Aš skri- 
siu į Žanzibarą. Jie manęs nesulaikys. Bet... betgi jie gali, nes ne- 
turiu paso! Ką man daryti? Vai ir kam gi aš tada skambinau ponui 
Hanivudui? Kam pakeičiau laiką? Verčiau būčiau ėjusi dieną! 


— Tr radusi lavoną? Tau būtų nepatikę. 

— Vis vien būtų buvę geriau negu dabar! Daug, daug geriau. Negi 
negalite nieko padaryti? 

— Pavyzdžiui? — mąsliai pasiteiravo Lašis. - Paskambinti farams? 
Tai bent meškos paslaugą padaryčiau! Tu tik patylėk ir leisk man 
truputį pagalvoti. Gal manai, kad įmanoma mąstyti, kai šitaip nepa- 
kenčiamai be paliovos mali? Patylėk gi! 

Jis įsipylė dar išgerti ir susiraukęs nugrimzdo į tylą, o Denė sten- 
gėsi nepasiduoti neapsakomam norui prapliupti ašaromis. Ją sulai- 
kė tik įtarimas, kad ponas Lašmeris J. Holdenas jaunesnysis nesi- 
varžytų skelti antausį, jei tik ji pamėgintų. 

Ji klestelėjo ant artimiausios kėdės, galva atrodė tarsi nutirpusi 
ir pilna šlapios vatos. Neįmanoma, siaubinga, neįtikėtina: ji, matyt, 
sapnuoja, netrukus atsibus ir suvoks, kad guli savo jaukiame, ra- 
miame miegamajame Glindarouve. Šito negali būti... 

O pažadino ją Lašmeris J. Holdenas jaunesnysis. 

— Sugalvojau! — pranešė jis. - Dievaži, gerai turėti košės galvoje. 
Moki spausdinti? 

— Taip, — suglumusi atsakė Denė. 

— O stenografuoti ? 

— Truputį. 

— Sekretorių koledžas? 

— Ne. Kursai mokykloje. Kodėl... 

— Nesvarbu. Pakaks ir to. Gerai. Priimta į darbą. 

— K-ką! - aiktelėjo Denė. 

— Ak... tik sekretorės pareigoms. Nieko asmeniško. Man moterų 
jau pakaks. Dabar paklausyk,; vaikuti, štai planas — puikumėlis! Jei 
kas nors mano, kad paspruks prisidengęs tavimi, suardykime jo už- 
mačias. Aš turėjau keliauti su sekretore — panele Kitčel. Tačiau 
Ada susirgo kiaulyte, o man nepavyko surasti tinkamo pakaito, ku- 
ris turėtų galiojantį pasą, reikiamas vizas, dokumentus ir kątuturi ir 
galėtų tuojau pat išvykti. Tai ką gi mes darome? Imame tave! 

— Nekalbėk nesąmonių, - piktai pasakė Denė. — Gerai žinai, kad 
ir aš neturiu paso! Čia ir bėda. 


66 


Ponas Holdenas išleido nekantių garsą, kuris turėjo reikšti: „Cha! 

— Galvok galva, mergužėle! Aš neimu tavęs kaip tavęs. Paimsiu 
tave kaip panelę Kitčel. Tu į ją beveik panaši. Ūgis maždaug toks. 
Akys apytikriai tos pačios spalvos. Formos kur kas apvalesnės, bet 
nuotraukoje to nematyti. Ji, žinoma, vyresnė, ir plaukai jos raudoni, 
tačiau ji nešioja akinius, turi kirpčiukus ir kokį milijoną garbanė- 
lių. Kaip nuskilo! Perdažysim tavo plaukus raudonai — gaila, bet 
menas reikalauja aukų — nukirpsim kirpčius, sugarbanosim d la 
Ada ir nupirksim akinius. Tikras dalykas! 

— Bet... Ne! Neįmanoma! Ji nesutiks. 

— Niekas jos neklaus, — pareiškė ponas Holdenas. — Turiu visus 
jos dokumentus drauge su savais čia, portfelyje. Ir visus aplankus, 
1r-kitką, ko mums prireiks. Ji atsiuntė man viską drauge su blogo- 
mis naujienomis, o savo daiktus atsiimti pamiršo. Štai taip. Man 
rodos, genialu. O be to, galėsiu patikrinti vieną seniai brandintą 
teoriją. 

— Kokią teoriją? — vangiai paklausė Denė. 

— Kad niekas nepanašus į savo nuotrauką pase, o pareigūnai į ją 
kaip reikiant nė nežiūri. Nagi, pamatysim rytoj. 

— Mes negalime šitaip elgtis, - nepasidavė Denė, nors jau nebe 
taip tvirtai. — Tai neįmanoma! 

— Kodėl gi? 

— Na... tas Taisono sekretorius — Naidželis Pontingas. Jis pasitiks 
lėktuvą Nairobyje, jis tikrai bus matęs mano nuotraukų ir... 

— Iki to laiko su tavim jau bus baigta, — džiaugsmingai pranešė 
ponas Holdenas. - Nebebūsi panaši į jokią savo nuotrauką. Tik 
galbūt į tą abrozdėlį, kuris įklijuotas į Ados pasą, ir tai tik menkai. 
Be to, jis nė nelauks tavęs, nes mes išsisuksime iš šios keblios pa- 
dėties: tavo tėvams pasiųsime skubią telegramą: „Atleiskit. Atvykti 
negaliu. Parašysiu.“ Tai juos suklaidins! O tas Pontingas — elegan- 
tiškas vertingos ir iškvėpintos rūšies tulpinėlis, kokius tavoji di- 
džioji ir šlovingoji šalis ėmė veisti tarsi triušius. Kančia — jokio 
apsimelinėjimo. Paskutinįsyk su juo mačiausi, kai tavo patėvis bu- 
vo Valstijose, ir, patikėk manimi, jis tikrai nealskirtų vienos mergi- 
nos nuo kitos. Jis iš tų. Taigi Pontingą apmausim. Dėl jo nėra ko 


jaudintis. 

— Na... — neryžtingai pradėjo Denė. Ir vėl ją sukaustė panika ir 
dvejonės: — Ne! Ne, aš negaliu. Mes negalime! 

— O kas mums neleis? Negausime daugiau kaip dvejų metų kalė- 
jimo Sing Singe - arba Borstale*, ar kur ten jus siunčia šitoje šaly- 
„Je. O ką reiškia dveji metai prieš visą gyvenimą? Ar turit jūs, an- 
glai, bent kiek drąsos? 

Denė staiga piktai blykstelėjo pilkomis akimis ir kilstelėjo smakrą. 

— Gerai. Sutinku. 

— Šaunuolė, - pagyrė ponas Holdenas ir dar įsipylė išgerti. 

— Nesuprantu, — tarė jis, - kodėl užsidirbu pinigus ne pats rašy- 
damas, o leisdamas apgailėtinus menkų protų kūrinius. Čia vis- 
kas — protas, energija, išradingumo turtai ir atviras požiūris į kas- 
dienio gyvenimo problemas. Ko tu čia sėdi? Pirmyn, mergyt! Čiupk 
jautį už ragų! 

— Ką gi man daryti? - krūptelėjo Denė. 

— Na, manau, krautis daiktus. Turi dingti iš čia, kol farai tavęs 
nesučiupo, taigi kuo greičiau išsiregistruosi, tuo bus geriau. Papra- 
šyk, kad ta mergina prie stalo paskambintų ir atšauktų tavo vietą 
lektuve ir išsiųstų tą telegramą. Tai pravers. O kambarinei, durinin- 
kui ir visiems, ką tik sutiksi, pranešk, kad ką tik sužinojai, jog Man- 
česteryje ar Aberdine, ar dar kur nors sunkiai susirgo tavo senolė iš 
patalo nesikelianti močiutė, ir tau tenka atsisakyti kelionės ir sku- 
bėti pas ją. Paprašyk, kad durininkas iškviestų tau taksi, kuris nu- 
vežtų į kokią nors stotį, iš kur važiuoja traukiniai į Kaledonijos tyr- 
laukius. 

— Turbūt į Kings Kroso, - tarė Denė. 

— Gerai, į Kings Kroso. Kai nuvažiuosi, pasigauk nešiką ir liepk 
nunešti tavo daiktus į saugojimo kamerą. Susitiksim prie bilietų 
kasų po pusantros valandos. Sugebėsi? 

— Pasistengsiu. 

— Nieko sau — pasistengsiu! Padarysi arba... Jei jau nuo ko da- 
rausi piktesnis už širšę, tai nuo moterų, kurių reikia laukti. Daug 


kartų su tuo taiksčiausi, bet daugiau L. J. Holdenas jaunesnysis to 


*  Borstalas — ist. nepilnamečių nusikaltėlių kolonija. 

nebekęs. Ne, ponia! Daugiau nebe. Beje, ne tiek daug to laiko ir 
bus. Laukia gražaus darbelio. Įsiregistruok kitame viešbutyje, pa- 
keisk visas bagažo etiketes, susirask išmintingą kirpėją ir nusipirk 
akinius — pradžiai tiek. Taigi kuo greičiau pradėk veikti. Pasimaty- 
sime Kings Krose lygiai vienuoliktą. Ir neužmiršk, visą amžių ne- 
lauksiu! Dešimt minučių — mano riba. 

Iš tiesų praėjo dvidešimt minučių. Tačiau jis vis dar laukė ir buvo 
kuo puikiausiai nusiteikęs — visom prasmėm. 

— Atsiprašau, kad vėluoju, — uždususi atsiprašė Denė, - bet kai 
išsiregistravau iš viešbučio, vėl jį mačiau - gal ir ne jis, bet pama- 
niau... 

— Matei ką tokį? — nesuprato Lašis. 

— Afrikietį... ar kas jis toks. Juk sakiau, prasilenkiau su juo, kai 
ėjau iš pono Hanivudo. Ne, turbūt negalėjo būti tas pats. Kvailėju. 
Bet jis kalbėjosi su tarnautoju apie kažkokius laiškus, ir tai mane 
taip sukrėtė, jog užmiršau, kad tualete palikau apsiaustą. Turėjau 
grįžti jo pasiimti ir todėl pavėlavau. Baiminausi, kad jau būsi iš- 
ėjęs. 

— Dar dvi minutės, ir tavo būgštavimai būtų pasitvirtinę. Bet jei 
jau nepasisekė... Jei jau nepasisekė — nagi, velniop! Eime. 

Jis šūktelėjo nešiką, paėmė Denės lagaminus iš saugojimo kame- 
ros, į kurią jie buvo padėti vos prieš kelias minutes, ir po pusvalan- 
džio Denė sėdėjo apgaubta persikų spalvos skraiste priešais didžiulį 
veidrodį, o ponas Holdenas kikenančiai šviesiaplaukei kirpėjos pa- 
sena. 

— Tai diegas, ar ne, tas tavo draugužis? — kalbėjo blondinė, kišda- 
ma Denės galvą į dubenį. - Filmuojies, brangute? Turėtų būti labai 
įdomu. Buvai kada nors raudona? Ne? Man rodos, bus puiki per- 
maina. Pati savęs nepažinsi. | 

— Neblogai, — po kurio laiko įvertino Lašis, apžiūrinėdamas re- 
zultatą. — Visai neblogai. Nors nesakyčiau, kad pasikeitimas į gerą- 
ją pusę. Akivaizdus žingsnis atgal. O gal taip atrodo todėl, kad ma- 


tau jus dvi? Neimk į galvą - nereikia per daug norėti. Eime pavalgyti. 

Jiedu valgė nedideliame restoranėlyje skersgatvyje netoli nuo kir- 
pyklos. Tiksliau, Denė valgė, o ponas Holdenas pasitenkino gėri- 
mu. Ū vėliau jis Denę įtaisė ramiame šeimyniniame viešbutyje Glou- 
česterio gatvėje ir prisakė tupėti savo kambaryje ir nepanikuoti. 
"Pasakė paskambinsiąs jai kitą rytą pakeliui į oro uosto terminalą ir 
apgailestavo, kad negalėsiąs jos užimti, nes vakare turįs susitikimą. 
Tiesą sakant, kelis susitikimus. 

— Nepramiegosi ir neiškrėsi dar ko nors bjauraus? — sunerimusi 
paklausė Denė. Ji staiga išsigando, kad ją Gloučesterio gatvėje gali 
palikti — vieną, raudonplaukę, persirengusią panele Kitčel. 

— Tai jau ne, - pasipiktino ponas Holdenas. — Nejau manai, kad 
švaistysiu brangų laiką miegui? Kaip sakė kažkuris poetas, „tegu 
neleistina minutė turės šešiasdešimt sekundžių, vertų už jas išgert“, 
ir suprantama kodėl! 

— Bet tu visai nemiegojai praeitą naktį, - susirūpinusi papriešta- 
ravo Denė. 

— Na ir kas? Ryt bus kita diena. Žiūrėk savęs, mergyt. 

Likusią dienos dalį Denė praleido viena, kankinama nerimo, o 
sutemus išsėlino nusipirkti vakarinių laikraščių. Tačiau pranešimai 
apie gaisrą didelėje Londono parduotuvėje, traukinio avariją Itali- 
Joje, dar vieną revoliuciją Pietų Amerikoje ir penktąją garsios kino 
žvaigždės santuoką išstūmė iš pirmųjų puslapių pono Henrio Hani- 
vudo žmogžudystę, apie ją buvo rašoma tik smulkiu šriftu. 

Daugiau smulkmenų nepaaiškėjo, kartojami pranešimai Denei ne- 
beatrodė tokie baisūs, viskas tarsi nutolo, tapo nebeasmeniška. Tai 
kažkiek nuramino sąžinę, nors ir neišsklaidė baimės, nes pistole- 
tas, buvęs paslėptas jos kambaryje Avialinijose, nei nutolo, nei nu- 
blanko. Arba tas faktas, kad kažkas pavogė jos pasą! Viskas panašu 
į neįtikėtiną košmarą, tačiau tai nutiko. Nutiko jai - Denei Ašton. 
Vai, jei tik... Jei tik ji būtų aplankiusi poną Hanivudą sutartu laiku! 

Ji prastūmė bemiegę naktį, ir Lašis kitą rytą gana anksti užėjęs 
jos pasiimti rado Denę išblyškusią ir nusikamavusią. Vis dėlto žvilg- 
telėjusi į didžiulį Viktorijos stiliaus veidrodį, puošiantį šeimyninio 


viešbučio holą, ji įsitikino, kad niekas neturėtų jos pažinti. Ji ir pati 

savęs nepažino ir vieną akimirką pamanė, kad ankštame šaltame 
hole stovi blyškiaveidė nepažįstama jauna moteris ryškiais raudo- 
nais plaukais ir akiniais storais rėmais. 

0 Lašis, tiesa, pablyškęs ir blizgančiomis akimis, šiaip jau visai 
neatrodė pavargęs. Kuo puikiausiai nusiteikusį jį „atlydėjo“ stip- 
rus viskio kvapas ir katinas Asbestas, ir niekam nė į galvą nebūtų 
šovę, kad dvi naktis iš eilės jis negulė ir nebuvo nė bluosto sudėjęs. 

Vieninteliu trumpu žodžiu jis nutraukė Denės mikčiojimą, kad ji 
persigalvojusi ir, matyt, negalėsianti užbaigti visko iki galo. Pake- 
liui į oro uosto terminalą jis davė jai išgerti kelias tabletes nuo py- 
kinimo ir privertė užsigerti viskiu. 

Taryt Denė neįstengė pusryčių praryti nė kąsnio — iš baimės din- 
go apetitas. Bjaurus gėrimas apramino po bemiegės nakties ir dėl 
tuščio skrandžio įdirgusius nervus ir įkvėpė malonų pasitikėjimo 
jausmą, neapleidusį iki tol, kol į Nairobį skrendantys keleiviai išsi- 
rikiavo išvykimo salėje, ir ji pasijuto stovinti už liekno apyjaunio 
vyro maloniu liesu trikampiu veidu, atidžiomis rudomis akimis ir 
kampuotu atkakliu smakru. 

Sugavęs Denės žvilgsnį jis jai nusišypsojo — trumpa ir miela šyp- 
sena, dėl kurios buvo neįmanoma įsižeisti, - ir pasakė: 

— Kiek suprantu, mudu abu keliaujame į Zanzibarą. Ar esate ten 
buvusi? 

Jo balsas buvo tikrai draugiškas ir geraširdiškas kaip ir šypsena. 
Denė irgi nusišypsojo ir papurtė galvą. 

— Ne? Gaila, tikėjausi šį tą sužinoti. Tr aš pirmą kartą. Tiesą pa- 
sakius, nė nesitikėjau, kad pavyks. Įrašiau savo pavardę į pustuzi- 
nį kelių savaičių kandidatų sąrašų, tačiau visos vietos į Nairobio 
lėktuvus pasirodė užsakytos. Jau buvau beprarandąs viltį, ir staiga 
laimė man nusišypsojo — kažkas tik vakar atsisakė vietos, ir aš ją 
gavau. 

— Ak, - krūptelėjo Denė. — K-kaip jums pasisekė. 

— Labai! Aš — apybraižininkas. Laisvasis žurnalistas. Mano pa- 
vardė Daulingas - Laris Daulingas. 


— O, - blankiai ištarė Denė. — Reporteris. 


MIRTIS ZANZIBARE | 41 


Ponas Daulingas atrodė įskaudintas. 

— Ne, apybraižininkas. Ar esate girdėjusi apie tokį rašytoją Fros- 
tą? Taisoną Frostą? Na, žinoma, girdėjote! Tai va, jis Zanzibare turi 
namą, ir vienas laikraštis bei keli žurnalai įgaliojo mane pamėginti 
"parašyti apie jį straipsnį. Jei tik jis sutiks su manimi susitikti. Jis, 
kiek žinoma, ne iš lengvai prieinamų žmonių. Vis dėlto, net jei Frostas 
ir nesileis į kalbas, iš kelionės man teks ką nors išpešti. Galbūt 
pavyks ką nors išspausti iš tenykščių rinkimų. Sklinda gandai, kad 
vietiniai Maskvos statytiniai pretenduoja visiškai kontroliuoti salą. 

— Zanzibarą? Bet juk tai visiškai nereikšmingas žemės lopinė- 
lis! — paprieštaravo Denė, iš nuoskaudos akimirksniu užmiršusi sa- 
vo keblią padėtį. - Tai ką, visame pasaulyje nebeliks jokios mielos, 
romantiškos vietelės be besiriejančių politinių partijų? 

Ponas Laris Daulingas nusijuokė. 

— Žinote, buvo laikas, kai nemažai žmonių tą patį galbūt sakė 
apie Sarajevą. Tačiau įvykiai susiklostė kitaip. Bijau, pamatysite, 
kad politikų valdomame pasaulyje tokio dalyko kaip „nereikšmin- 
gas žemės lopinėlis“ jau nėra. 

— Oi, ne! - nevalingai aiktelėjo Denė. — Kodėl reikia viską suga- 
dinti! 

Ponas Daulingas pašaipiai kilstelėjo antakį, tačiau jo malonus 
balsas buvo kupinas užuojautos. 

— Toks gyvenimas. Nenorėjau jūsų nuliūdinti. Esu tikras, kad Zan- 
zibare kiekvienas kampelis bus toks žavus, kokio ir tikėjotės. Ma- 
nau, ten gražu. Ar tenai apsistosite su draugais, ar, kaip aš, ketinate 
apsigyventi viešbutyje? Girdėjau, yra... 

Jis nutilo, nes jo žvilgsnį prikaustė Vizija, ką tik įėjusi į žmonių 
pilną salę. Vizija, apsirengusi Dioro drabužiais, apsisiautusi audi- 
nėmis, tarsi ne šio pasaulio, apgaubta svaiginančio kerinčio ir nę- 
paprastai brangaus kvapo dvelksmo, o su ja lieknas, į italą panašus 
jaunas vyras ir aukštas stotingas žilaplaukis džentelmenas šaltomis 
blausiomis akimis. 

Jai įėjus visi kažkaip sujudo. Ponas Holdenas irgi atsigręžė pa- 


žiūrėti ir jo linksmumą lyg vėjas nupūtė. 

— Čia keletas tavo patėvio svečių, - gižiai paaiškino jis Denei. — 
Tas romaniškojo tipo atstovas —- Eduardas di Čiago. Romaniška blu- 
sa, lenktyniaujanti savo automobiliais, Taisono draugas - atseit! Tas 
su baltais ūsais, iš pažiūros tipiškas užsienio reikalų ministerijos 
pareigūnas (visai ne, jis naftininkas) — Jardlis. Seras Ambrozijus. 
Jis pastaruoju metu labai jau artimai bendrauja su Elfe, jai vertėtų 
būti atsargesnei — ėjo kalbos, kad jo kompanija gali užplaukti ant 
akmenėlių; ir ne ant tokių akmenėlių, kokius jis kolekcionuoja! Gai- 
la, kad tai netiesa. Bent jau mums neteks jo ilgai kęsti. Jis skrenda 
tik iki Chartumo. 

Vizijos jis nepristatė, tačiau ir nebuvo reikalo. Ji, be abejo, buvo 
originalas tos meiliai dedikuotos nuotraukos, puošusios jo tualetinį 
stalelį Avialinijose. Jo buvusi nuotaka, gera Loreinos draugė Amal- 
fija Gordon. 

— Graži, ar ne? — ilgesingai atsidūsėjo Denė, nesuvokdama, kad 
ištarė tai balsu. 

— Argi? — šaltai atrėmė ponas Holdenas. 

Jis rūsčiai pažiūrėjo į Viziją ir atsuko jai nugarą. 

— Vaje... Laši! 

Jos šiltas kimus balsas buvo aiškiai girdimas net ir per pilnos 
salės dūzgesį, tačiau pono Holdeno ausys liko jam kurčios. 

Tik nebuvo iš to jokios naudos. Ponia Gordon užklupo jį tarsi 
saldžiai kvepianti vilnis. 

— Laši, brangusis — malonu tave matyti! Labai bijojau, kad po 
viso šito nuspręsi nebevykti. 

— Kodėl? — išdidžiai žėrė Lašis. - Kelionė buvo sumanyta kaip 
dalykinė, tokia gali ir būti. Tu galgi nemanei, kad nekeliausiu vien 
todėl, kad tu savo meilę permetei kažkokiam sulaižytam pataikūnui 
italui? 

Ponia Gordon grakščia pirštinėta rankele įsikibo jam į parankę ir 
pažvelgė didžiulėmis jūros žalumo akimis; jos ilgos švelnios blaks- 
lienos žaviai virpėjo. 

Ant Amalfijos Gordon rimtai pykti buvo neįmanoma. Supykti - taip. 


Reikia pripažinti, kad miela, geraširdė ir tuščiagalvė Elfė negalėjo 

kitaip. Jei ji įsimylėdavo arba liaudavosi mylėjusi 17 šitaip skaudin- 
davo žmones, dėl to būdavo nekalta. Ji nenorėdavo skaudinti. 

Ponia Gordon patempė lūpytę ir pasiteiravo: 

— Branguti, juk tu nepyksti, tiesa? 

— Tikrai ne! — atšovė Lašis. Išdidumo nebeliko, ir buvo matyti, 
kad jis vis labiau niršta. — Už ką turėčiau pykti? Atvirkščiai — esu 
nepaprastai dėkingas. O dabar bek pas savo baro musę iš Vidurže- 
mio pakrantės, štai taip, mergyt. 

Amalfija meilikaudama truktelėjo jo ranką. 

— Brangusis, ar tik nesi mažumėlę vaikiškas? Edis nuostabus! 

— Norėjai pasakyti, Edis — markizas! - įgėlė Lašis. — Taip sakyti 
būtų tiksliau, ar ne? O tu — naujas saldainiukas tituluotajam ponui! 
O be šito, ką jis turi tokio, ko neturiu aš? | 

— Gerų manierų, — meiliai atsakė Amalfija. Ji ištraukė ranką, ap- 
sigręžė ir, nė nežvilgtelėjusi į Denę, grįžo pas savo kavalierius. 

— Kaip tau patinka? — nertėjo Lašis. - Gerų manierų! Gali pama- 
nyti, kad jei būčiau jai lankstęsis, skutęsis ir bučiavęs moterims 
rankas... 

Jis nutilo ir paniuręs sėdėjo tol, kol jį vėl čiuptelėjo už rankos - šį 
kartą Denė. Išplėtusi akis ji su siaubu žiūrėjo į liesą, kaulėtą tam- 
siaodį rytietį mėlynu kostiumu. Jis turėjo portfelį, tvarkingai suvy- 
niotą skėtį ir visiškai naują lietpaltį. 

— Čia jis! —- padrikai sušnibždėjo Denė. 

— Kas? Tas, kurį manai mačiusi Market-kažkokiame, ar tas, kurį 
matei viešbutyje? 

— Viešbutyje. O... o gal jis ir vienas, ir kitas. 

— Nuostabu! Pasaulyje pilna džentelmenų iš Rytų — įvairiausių 
dydžių. O, beje, kas iš to? Jis tikriausiai buvo apsistojęs Avialinijo- 
se. Kaip ir tu. Kaip ir aš. Kaip, pasirodo, ir Elfė, ir tas slidus savi- 
ninkas - vairuotojas. Ir visi mes skrendame į Nairobį. Kodėl gi ir jis 
negalėtų? 

— O jeigu jis atpažins mane? Aš stovėjau iškart po jo. 

Lašis pasisuko, priekabiai ją nužvelgė ir kandžiai pasakė, kad 


jam kyla rimtų abejonių, ar tikra motina ją dabar atpažintų. Kad 

būtų įspūdingiau, dar pridūrė, kad jei ji žada kas dvidešimt minu- 
čių isterikuoti, tai verčiau jau tegu numoja į viską ir bėga pas savo 
tetą Harietą, nes jo visai nevilioja perspektyva užsikrauti skystab- 
lauzdę ir dar, ko gero, nekvalifikuotą sekretorę, kuriai dažnai užei- 
na kliedesio priepuoliai. 

Kandžios pastabos sudirgusią Denės nervų sistemą paveikė kaip 
kaušas šalto vandens ir sutvirtino jos susvyravusį ryžtą. Ji pasižiū- 
rėjo į poną Holdeną neapykantos kupinu žvilgsniu ir nedraugiškai 
tylėdama pirma jo nužingsniavo į lėktuvą. 

Niekas nesidomėjo jos asmeniu, 0 jei oro uosto minioje ir maišėsi 
civiliais persirengusių policininkų, Denė jų neatpažino. Stiuardesė 
pasakė: „Malonėkite prisisegti diržais“, ir jie pasileido važiuoti il- 
gu pakilimo taku. Suūžė propeleriai ir oro uostas ėmė tolti: pakry- 
po, išsilygino ir pasidarė mažas kaip vaikiškas žaisliukas. Jie nie- 
kieno nekliudomi išskrido. 

— Na, rodos, mums pavyko, - draugiškai tarstelėjo Lašis. 

Jis atsisegė saugos diržą ir užsidegė cigaretę. 

Paėmęs iš stiuardesės puodelį kavos, šliūkštelėjo į ją kas buvo 
likę gertuvėje. Atrodė nustebęs, kad likę tiek nedaug. 

— Vėlniai rautų — prisipyliau vos prieš valandą! Na, gal kiek anks- 
čiau. Tiek to, pakaks ir šito. Sėkmingo nutūpimo! Beje, kaip jautiesi? 

— Mieguistai, —- atsakė Denė. 

— Keista. Tr aš. Saldžių sapnų. 

Jis patogiai įsitaisė ir tučtuojau užmigo. Denė įsižeidusi žiūrėjo į 
JĮ, O pajutusi, kad ir jos galva svyra, dar labiau suirzo. Ji neketino 
švaistyti laiko miegui. Jai tai buvo pirmasis skrydis, ir nors aplinky- 
bės, kuriomis jis prasidėjo, švelniai tariant, buvo neįprastos, nesi- 
norėjo nieko praleisti. Netrukus jie skris per Lamanšą, Prancūzi- 
Ass Šveicariją. Virš snieguotų Alpių viršukalnių. Pro Materhorną 
u Monblaną. Per kalnus į Italiją. Ne, ji ikrai neužmigs... 


Denė krūptelėjusi pabudo ir susivokė, kad stiuardesė dar kartą 
ragina ją prisisegti diržu. 

— Po kelių minučių leisimės. 

— Leisimės? Kur? — neatitokusi klausė Denė. 

— Neapolyje. Kaip manot, gal galėtumėte užsegti ir savo draugo 
diržą? Man, atrodo, nepavyks jo pažadinti. 

Denė šiaip ne taip įvykdė šią užduotį, o ponas Holdenas nė nesu- 
judėjo. Jis nepabudo ir tada, kai lėktuvas nusileido. Stiuardesė po 
beviltiškos kovos pasidavė ir, nusižengdama tvarkai, paliko jį lėk- 
tuve. | 

Denė persiropštė per poną Holdeną ir prisijungė prie kitų kelei- 
vių, išprašytų į akinančią Neapolio oro uosto saulę. Neturėdama 
jokio noro kalbėtis, apsimetė, kad nemato Lario Daulingo, kuris, jai 
einant pro šalį, draugiškai nusišypsojo. 

Oro uosto valgomajame buvo patiektas savotiškas priešpiečių ir 
arbatėlės derinys, tačiau Denė nebuvo nusiteikusi ką nors kritikuo- 
ti ir suvalgė viską, kas jai buvo padėta, stebėdamasi, kad taip išal- 
ko. Staliuką ji apdairiai išsirinko kuo toliau nuo savo bendrakelei- 


vių ir dabar iš patogaus nuotolio susidomėjusi juos stebėjo. Prisidėjo 

dar dvi anksčiau nematytos viešnios, keliaujančios į Kivulimą. Tai- 
sono sesuo, Augusta Bingam, ir jos draugė panelė — Būts? Ne, Beits. 

Denė mąstė, jog jai tiesiog labai pasisekė, kad sirgo tymais tą 
vienintelį kartą, kai naujoji teta kvietė susipažinti, ir kad per savo 
savanaudiškumą nepaskambino poniai Bingam šeštadienio vakarą 
Avialinijose. Trūko tiek nedaug. Tačiau kino teatre rodė Melynąsias 
rožes. Ir teko rinktis: ar atlikti pareigą ir prisistatyti savo netikrai 
tetai, ar eiti į kiną. Nusverė kinas. 

Apžvelgusi valgomąjį Denė nusprendė, kad jos ieškomos moterys 
tos, kurios atsisėdo prie ponios Gordon staliuko, nes vyresnioji la- 
bai panaši į Taisoną. Tokia pati buka nosis ir griežtas smakras. Taip, 
čia turėtų būti Augusta Bingam: pusamžė moteris, kurios žilstantys, 
meistriškai nukirpti plaukai žvilgėjo sodriu mėliu, o prakauliai fi- 
gūrai puikiai derėjo nė kiek ne blogiau pasiūtas šviesiai violetinis 
česučios kostiumėlis. 

Ponia Bingam buvo pasipuošusi kuklia deimantine sage ir dviem 
puikių perlų vėriniais. Atrodė taip, tarsi gerai loštų bridžą, priklau- 
sytų keliems klubams, domėtųsi paskalomis ir madomis. Jos kai- 
mynė, visiška priešingybė, iškart darė „„mergaičių vadovės“, „jokių 
nesąmonių“ ir „naudingai dirbančios parapijos“ įspūdį. Be jokių 
abejonių, panelė Beits. 

Panelė Beits, kuri ir per tokį karštį vilkėjo santūrų apsiaustą, si- 
joną ir privalomą, į pudingo dubenį panašią angliško fetro skrybė- 
lę, buvo puikus kontrastas priešais sėdinčiai Amalfijai Gordon. Po- 
nia Gordon, jau be audinių pelerinos, laimo žalumo drobiniu 
drabužiu atrodė gaivi ir nepaprastai graži. „Kaip jai pavyksta? — 
tyrinėdama kiek pagiežingai nusistebėjo Denė. — Ji sena! Mokėsi 
kartu su mama ir buvo ištekėjusi beveik tiek pat kartų. Ir vis dar 
šitaip atrodo!“ 

Italas markizas ir seras Ambrozijus kažkoks (nafta) visą dėmesį 
skyrė poniai Gordon, o Amalfija savo žavesiu apdovanojo ir juos 
abu, ir ponią Bingam, panelę Beits, ir keletą atvirai ja besižavinčių 
padavėjų. Net Lario Daulingo akys vis krypo į tą pusę ir jam sun- 


kiai sekėsi klausytis stalo kaimyno. 

Ponas Daulingas sėdėjo už dviejų staliukų drauge su tamsiaodžiu 
vyru, kurį Denė buvo mačiusi viešbutyje. Šis kažką karštai kalbėjo 
ir mostagavo rankomis. Denė kuo puikiausiai jį girdėjo. 

— Jūs nesuprantat! Jūs ne arabas. Tai neteisinga! Baisi neteisybė! 
"Kodėl iš mažumos kančių turi pelnytis žiaurūs kraugeriai valdžios 
netenkantys imperialistai, nuo badaujančio skurdžiaus burnos at- 
plėšiantys paskutinį kąsnį? Aš, kaip arabas... 

Vadinasi, žmonės iš tiesų taip šneka! Ū kiti, atrodo, klauso. Štai 
ponas Daulingas tikrai klauso, nors gal ir ne visai sąžiningai. Bet 
jis vylėsi parašyti straipsnį, kokį nors, apie rinkimus Zanzibare, 
ir... Nudiegta nerimo Denė prisiminė šį tą kur kas svarbesnio. Jis 
norėjo susitikti su Taisonu! Reikės perspėti patėvį ir teks nesipai- 
nioti po akimis. Būtų galas, jei šitas Laris Daulingas, rašantis į laik- 
raščius, sužinotų, jog ji Taisono Frosto podukra, kuri apsimetė ame- 
rikiečio leidėjo sekretore, kad nereikėtų liudyti tiriant žmogžudystę. 
Būtų puikus kąsnelis į pirmuosius laikraščių puslapius - Denę nuo 
tokios minties nukrėtė šiurpas. Tarkim — tik tarkim — kas nors ją 
pažintų. Vyriškis, su kuriuo jis kalbasi... 

Denę vėl suėmė siaubas. Net jei šitas arabas ir ne tas žmogus, 
kurį ji pralenkė migloje netoli pono Hanivudo namų, jis tikrai tas 
vyras, kuris stovėjo beveik prie pat jos Avialinijų hole. Jei jis ją 
pažintų ir imtų klausinėti, ją, ko gero, sulaikytų Nairobyje ir išsiųs- 
tų atgal. 

Kaip baudžiama už keliavimą su svetimu pasu? Kodėl ji anks- 
čiau apie tai nepagalvojo? Lašis Holdenas kažką lengvabūdiškai 
minėjo, tačiau ji nestabtelėjo pagalvoti. O pagalvoti derėjo... 

Pono Daulingo bendras vėl prakalbo, dar garsiau, tik šįkart aktu- 
alesne tema: 

— Man šituose lėktuvuose visada darosi bloga — siaubingai bloga. 
Tas mano skrandis. Viską išbandžiau. Jokios naudos. Aukštis — ne- 
žinau. Taip, nejudam, bet man vis vien visada bloga. O virš jūros 
dar blogiau. Virš jūros man blogiausia. Jei variklis sugestų virš jū- 
ros, kas gi nutiktų? Visi paskęstume! Siaubas! 


„Jo ore nepykina, — pamanė Denė. - Jis tik bijo! Nagi, aš irgi...“ 

Laris Daulingas sugavo jos žvilgsnį ir šyptelėjo. Ir kažkodėl pasi- 
darė nebe taip baisu. Tegu jis žurnalistas, tačiau žmogus patikimas, 
ir staiga radosi tvirtas įsitikinimas, kad tetai Harietai jis patiktų. 
Keista... | 

Denė susivokusi, kad keleiviai į Nairobį kviečiami grįžti į savo 
lektuvą, skubiai pakilo, pasičiupo apsiaustą bei rankinę ir išskubė- 
jo įkandin savo bendrakeleivių. 

Lašmeris J. Holdenas jaunesnysis nebuvo pajudėjęs ir dabar nė 
nekrustelėjo, kol Denė pro jį spraudėsi į savo vietą. Technikų kalba 
tariant, jis buvo atsijungęs, ir Denė, abejingai pripažinusi šį faktą, 
pasijuto pamesta, apleista ir labai vieniša. Iki šiol ji jautėsi bent jau 
esanti su Lašiu vienoje komandoje, vadovaujančioje laivui ir jį vai- 
ruojančioje, kur ji daro ką liepiama, kad jis ją saugiai nuplukdytų į 
uostą. Dabar ji taip tvirtai nebesijautė. Skaisčioje Viduržemio jūros 
saulėje Lašmeris Holdenas atrodė kur kas jaunesnis. Susivėlęs, iš- 
blyškęs ir nesiskutęs — Denė tyrinėjo jį kritišku ir nepalankiu žvilgs- 
niu. O paskui —- motiniškiems instinktams pabudinus geriausius jaus- 
mus — palinko į jį, atlaisvino kaklaraištį, nusisukusį kažkur ten prie 
dešiniosios ausies, ir nuleido užuolaidą, kad į veidą nespigintų saulė. 

Du raudonveidžiai džentelmenai, iš pažiūros neabejotinai kolo- 
nijos gyventojai, atsisėdę iškart už Denės, pradėjo tyliai ritmingai 
knarkti. Jai pačiai irgi labai norėjosi pasekti jų pavyzdžiu ir užmig- 
ti, kad nereikėtų galvoti. Tačiau dabar buvo pernelyg sunerimusi ir 
miego nebuvo nė vienoj aky; be to, šiaip ar taip, reikėjo parašyti tą 
laišką. Laišką su pasiaiškinimu policijai, kurį reikės išsiųsti iš.Nai- 
robio. | 

Denė atsargiai atsistojo ir nuo lentynos viršuje nusikėlė savo port- 
felį. Keista buvo prie jo matyti kortelę, žyminčią, kad šis daiktas 
yra panelės Ados Kitčel. Tačiau pasidėjusi priešais rašomojo po- 
pieriaus lapą ir paėmusi į ranką rašiklį, Denė suvokė, kad bus ne 
taip jau paprasta. 

Mintimis perbėgus pastarąsias dvidešimt keturias valandas, jai 
dingtelėjo, kad ar tik nebuvo kuriam laikui netekusi sveikos nuovo- 


kos. O gal nemenkas Lašio Holdeno svaigalų kiekis ją užhipnotiza- 

vo? Buvo išsigandusi, sutrikusi ir užsispyrusi, kad niekas jai nesu- 
kliudys leistis į šitą ilgai lauktą kelionę į Zanzibarą. Ir šitokios bū- 
senos ji, žinoma, griebėsi to absurdiško būdo pasprukti, kurį jis 
pasiūlė. Tačiau dabar, kai galvoti turėjo marias laiko, darėsi vis aiš- 
kiau, kad pasielgė beprotiškai. 

Ji padarė būtent tai, ko kažkas iš jos ir tikėjosi. Supanikavusi 
elgėsi kvailai ir įtartinai, leidosi išnaudojama, kad žmogžudys su- 
mėtytų savo pėdsakus. Ji tapo „netiesiogine bendrininke“; už tai 
irgi baudžia. Jei nebūtų pametusi galvos ir būtų iškart paskambinu- 
si policijai, net jei ir būtų tekę atidėti šitą kelionę, o gal ir visai ją 
paaukoti, tą ginklą būtų suradusi policija — ir be jos pirštų atspau- 
dų. Ir jei būtų pasakiusi ką žinojo, jiems galbūt iškart būtų pavykę 
susekti tikrąjį nusikaltėlį, užuot gaišus laiką ir sekus ją. 

„Buvau savanaudė, bailė ir apgailėtina lengvatikė“, - negailėda- 
ma savęs nusprendė Denė. Ji sukliudė teisingumui ir šoko pagal 
žudiko dūdelę. Įdomu, kiek truktų policija išsiaiškinti, kad pono 
Hanivudo lankytoja buvo panelė Denė Ašton, jei ji neparašytų ir 
nepraneštų to jiems pati? Galbūt niekada neišsiaiškintų. Pagaliau 
galbūt būtų geriau apskritai nieko nesakyti — kas bus, tas bus. Ar ją 
gali patupdyti į kalėjimą už tai, kad naudojosi svetimu pasu, turint 
omeny, kad dar kliudė teisingumui? Ji tik norėjo pamatyti Zanziba- 
rą. Zanzibarą ir Kivulimą... 

Loreina prieš porą metų buvo atsiuntusi keletą Kivulimo nuo- 
traukų. Jas atvežė šaltą, drėgną, niūrią lapkričio popietę, ir pilkuo- 
se neromantiškuose tetos Harietos namuose padvelkė stebuklu. „„So- 
de auga palisandramedžiai, — rašė Loreina, — ir mangai, ir raudonieji 
jazminaičiai, ir daugybė apelsinmedžių. Jie dieviškai kvepia, po 
jais nuostabu ir vėsu. Matyt, todėl šita vieta taip ir vadinasi. „Kivu- 
limas“ reiškia „(namas pavėsyje“. 

Denė susidėjo popierių ir rašiklį, o portfelį vėl užkėlė ant lenty- 
nos. Viskas labai jau painu, ir ji palauks, kol galės nuraminti savo 
sąžinę pas Loreiną ir Taisoną. Loreinai tai pasirodys nepaprastai 
įdomu, o Taisonas tikriausiai pasius. Tačiau atsakomybė dėl viso 


šito reikalo atiteks jiems, o jie žinos, ką daryti. 

Denė vėl atsisėdo. Jai buvo šalta, liūdna ir gerokai gėda. Kad 
nors Lašis pabustų! Tačiau ponas Holdenas, rodėsi, neketina pa- 
busti iki pat paskutinio teismo dienos, ir Denė jam pajuto vis stip- 
rėjantį priešiškumą. 

Ūmiai ji nusprendė, kad dėl visko kaltas Lašis. Jei ne jis — jis ir 
tas kvailas prikimštas katinas! Tik pamanykit — „Asbestas“! 

Kvapus Diorissimo dvelksmas pergalingai užgožė cigaretės dū- 
mo, antiseptikų, apmušalų kvapą, ir Denė pamatė, kad dailus pono 
Holdeno profilis atsidūrė laimo žalumo drobės fone. 

Ties juo stovėjo Amalfija Gordon ir kiek suraukusi antakius žvel- 
gė į jo nejudrų kūną. Jos veide atsispindėjo keistas mąslumo, abe- 
jonės ir apmaudo derinys. Nuleistos užuolaidos šešėlyje ir iš už nu- 
garos sklindančioje šviesoje ji atrodė dar šviesesnė ir daili kaip 
niekad. Tiesiog neįmanoma buvo patikėti, kad jai jau greičiau ke- 
turiasdešimt, o ne trisdešimt, ir kad ji mokėsi drauge su vieno tokio 
asmens motina. 

Ji pakėlė ilgas blakstienas paauksuotais galiukais, neabejotinai 
tikras, ir žvilgtelėjo į Denę tuo nieko nematančiu, abejingu žvilgs- 
niu, kokiu kai kurios moterys žiūri į tarnus, o dauguma gražuolių 
apdovanoja pilkas, nepatrauklias savo lyties atstoves. 

Nuo to žvilgsnio Denei staiga pakilo priešiškumo banga, ir tai, 
matyt, atsispindėjo jos veide, nes žalios ponios Gordon akys iš abe- 
jingų staiga pasidarė stebėtinai atidžios. Ji nužvelgė. Denę nuo gal- 
vos iki kojų, įvertino, kokia ji jauna, įsidėmėjo kiekvieną aprangos 
bei išvaizdos detalę. Ir raukšlė jos baltoje kaktoje pagilėjo. Nema- 
tydama reikalo kalbėti tyliai, ponia Gordon pareiškė: 

— Jūs turbūt Lašio — pono Holdeno — sekretorė. Maniau, kad ve- 
šis Adą. 

— Ji negalėjo vykti, — lakoniškai paaiškino Denė. Ji susinervino, 
pajutusi, jog rausta. | 

— 07 — buvo akivaizdu, ir šiomis aplinkybėmis labai palanku, 
kad poniai Gordon Lašio sekretorės nė kiek nerūpi — ji daugiau 
nebeklausinėjo. Tačiau kažkuo Denės žvilgsnis ją tikrai suerzino, 


nes ji vėl pasižiūrėjo į miegantį Lašį, grakščiai, bet labai iš lėto 

ištiesė liauną baltą ranką ir nubraukė jam ant kaktos išdrikusią 
plaukų sruogą. 

Daug ką sakantis meilus savininkiškas judesys - sąmoningas. Pa- 
rodžiusi, kas yra kas, ponia Gordon žaviai nusišypsojo ir takeliu 
tarp krėslų nuėjo toliau, į moterų tualetą. 

Denė atsilošė krėsle. Buvo susijaudinusi ir kažkodėl pikta, be to, 
susinervinusi dėl to, kiek nedaug tėra jai galimybių išsisukti. O 
kas, jei ponia Gordon būtų paklaususi jos pavardės, o ji būtų atsa- 
kiusi „Kitčel“? Kas tada? Bet jūs nesate Ada Kitčel. Aš ją pažįstu. 
Ką ji būtų pasakiusi į tai? Dvi raudonplaukės sekretorės, abi tuo 
pačiu vardu — išsisukti būtų sunku. Nebent jos būtų seserys?.. Jei 
ponia Gordon vėl imtų klausinėti, teks pabūti Ados seserimi. Lašis 
turėjo prisiminti, kad ponia Gordon yra mačiusi jo buvusią sekreto- 
Tę, IT perspėti. 

Denė vėl į jį grįžtelėjo, ir nerimą išstūmė tas niekuo nepaaiškina- 
mas pyktis. Ji pasilenkė ir plaukų sruogą vėl nubruko jam ant kak- 
tos. „Aš jai parodysiu!“ — pagalvojo Denė. 

Palydovė ėmė dalinti arbatą, ir du džentelmenai kolonistai, sė- 
dintys už Denės, pabudę įsileido į ilgą, kategorišką ginčą apie rasi- 
nes problemas Kenijoje. Liesasis arabas, kurį Denė pirmąkart išvy- 
do Avialinijų hole, — o gal Market Lidone? — nuėjo tarp krėslų, o 
vienas iš tų vyrų jau tyliau pasakė: 

— Matei, kas nuėjo? Salimas Abeidas — jie tą vyruką vadina 
„Džambu““. 

— Atrodo, tikrai. Įdomu, ką jis veikė Londone? 

— Spėju, kad domėjosi mūsų murziais proraudoniukais ir parau- 
dusiais inteligentais. Nesuprantu, kodėl įsileidžiame tokius. Iš jų 
gero nelauk - raudonieji tuo pasirūpins! Supuls kaip grifai, vos tik 
tie gaus ko norėję, globos juos, pripumpuos pykčio ir mokys naiki- 
nimo meno. 

— Ne kartą girdėjau, — tare kitas balsas, - kad tas vyrukas protin- 
gas. Kalba, kad Zanzibare jis turi nemaža pasekėjų 

— Tikiu. Zanzibaro nelaimei! Ta vieta visada man buvo panaši į 


taikią oazę dūkstančioje politikų ir besivaržančių dėl valdžios dy- 

kumoje. Tačiau Džambas ir kiti, tokie kaip jis, labai stengiasi visa 
tai pakeisti, jei tik pajėgs. Ar esi pastebėjęs, kaip dėl tų jų visų 
pastūgavimų apie „taiką ir brolišką meilę“ normalų raudonąjį nuo 
nosies lig uodegos galiuko suryja pavydas, neapykanta, pyktis ir 
gobšumas? Jų dievai ir religija — tai neapykanta ir destrukcija, o 
Džambas yra tipiškas tos veislės atstovas. Šiuo mėtu jis nusitaikęs 
į Angliją, nes ji dabar kaip ta višta, dedanti aukso kiaušinius. Ta- 
čiau jis pakrantės arabas, ir jei tik įstengtų mus iškrapštyti, savo 
pasekėjus paverstų indų bendruomene; arba persų — o paskui Omano 
arabų — ir taip toliau. Visada turi būti priešas, su kuriuo reikia 
kovoti, kad neapykanta nenusloptų ir jis iš jos turėtų naudos. Jei 
Zanzibaras mažytis rojus, tai Džambas — gyvatė jame! Ar aš tau 
pasakojau... 

Kalbėtojas vėl pritilo, nes tas, apie kurį sukosi jų kalbos, pro juos 
grįžo į savo vietą, o paskui nei Zanzibaro, nei Džambu vadinamo 
žmogaus jiedu nebeminėjo. 

Šviesa lauke pasidarė nebe tokia ryški, Denė pakėlė užuolaidą ir 
pamatė, kad jie tebeskrenda virš jūros. Gerai būtų ką nors paskai- 
tyti. Arba su kuo nors pasikalbėti. Paveikti ką nors, kas apramintų 
rėkiančius nervus ir atitrauktų nuo minčių apie poną Hanivudą - ir 
žmogžudystę. Tie du už nugaros, išsėmę politikos temas ir nuspren- 
dę Kenijos likimą, perėjo — triukšmingai — prie nemalonios temos 
apie nelaimes ore. Po įkyriai garsiai papasakoto įvykio apie kolo- 
nistą, kuris su šeima savaitgaliui skrido į Nairobį, buvo priverstas 
nusileisti bevandeniame krašte ir drauge su kitais, nesulaukęs pa- 
galbos, ten mirė, sekė pasakoj imas apie linksmą džentelmeną, pra- 
varde Įkaušėlis Kvaišelis, šleptelėjusį į; Mombasos jūrą ir suėstą 
ryklių, o po jo dar vienas apie „pupytę“ Parbury-Basset su lėktuvu 
sudužusią užgesusio ugnikalnio krateryje — žuvusi pati, du draugai, 
patarnaulojas afrikietis... 

— Matyt, pakliuvo į vertikalią traukos srovę; arba variklis suge- 
do, — nerūpestingai konstatavo pasakotojas. - Radom juos tik kitą 
dieną. Klaiki košė. Gabalai po visur išdraikyti —- nesuprasi, kas yra 


kas. Ar girdėjai apie tą lėktuvą, kuris sudužo virš Viduržemio jūros 

praėjusį antradienį? Kai pagalvoji, kažkur apie šią vietą. Skrido 
keturiasdešimt aštuoni žmonės ir... 

Arabas Džambas ūmiai pakilo ir vėl nuskubėjo tarp krėslų. Eida- 
mas į kalbantįjį metė tulžingos neapykantos kupiną žvilgsnį. Buvo 
aišku, kad jis irgi nugirdo pokalbio dalį, ir Denė prisiminė, kaip jis 
visai neseniai buvo pareiškęs, kad jaučiasi „blogiausiai virš jūros, 
nes jeigu varikliai sugestų, visi mes paskęstume: siaubinga!“ „Kaž- 
kur čia, — mąstė Denė, žvelgdama į neįprastai tuščius jūros plotus 
toli apačioje. - Įdomu, ar Viduržemio jūroje yra ryklių?“ Iš patiki- 
mų šaltinių žinojo, kad prie Mombasos krantų jų daugybė, ir ding- 
telėjo, kad jei bailusis Džambas per radiją būtų išgirdęs apie velio- 
nio Įkaušėlio Kvaišelio likimą, jis, matyt, paskutiniame jų kelionės 
etape iš Mombasos būtų jautęsis kur kas prasčiau. 

Jei jis turi bent kiek proto, galvojo Denė, išgertų stiprių ramina- 
mųjų! Ji ir pati dvejojo, ar nevertėtų pačiai taip padaryti. 

Meėlynoje begalybėje viršuje išplaukė blyški žvaigždė, paskui ją 
dar viena ir dar, kol galiausiai sutemo. Atlošė krėslus, kad būtų 
patogiau miegoti, pritemdė lempas ir jos dabar švytėjo mėlyna blan- 
kia šviesa. Tačiau ši naktis poilsio neatnešė — nors, sprendžiant iš 
griausmingo knarkimo, anaiptol ne visiems. 

Geltonoje aušros šviesoje jie išlipo pusryčiauti Chartume. Stiuar- 
desė, padedama vyriausiojo padėjėjo, ir vėl beviltiškai bandė paža- 
dinti įmigusį poną Holdeną. 

— Nusileidę ant žemės turėtume visus išprašyti lauk, — aiškino 
pirmasis padėjėjas, — tačiau šįkart, atrodo, tektų jį nešte išnešti, o 
paskui parnešti. Matyt, gerai paūžė. Laimingas žmogus! Na ką — 
tegu sau guli. Ar jūs drauge su juo, panele, e...? 

— Kitčel, - skubiai pasulleravo Denė. — Taip. Aš jo sekretorė. 

— Nepavydžiu! Ką ketinate su juo daryti, kai atskrisime į Nai- 
robį? 

— Neįsivaizduoju, - prisipažino Denė. — Betgi turėtų iki to laiko 
pabusti. 

— Nedrįsčiau tvirtinti, — linksmai pasakė pirmasis padėjėjas, ir 


albudu su stiuardese nuėjo. 

Denė drauge su kitais keleiviais, visi apsimiegoję ir kažkokie su- 
siglamžę, papusryčiavo ir pasikeitė blankiomis mandagiomis šyp- 
senomis. O virš Etiopijos kilo saulė. Seras Ambrozijus Jardlis to- 
liau nebeskrido ir atrodė dėl to apgailestaująs, o jo vietą užėmė 
apkūnus indas. Tačiau šiaip jau keleivių sąrašas nepasikeitė, ir su- 
vargę, Žiovaujantys veidai Denei ėmė rodytis tokie priprasti, tarsi 
būtų visus pažinojus jau kažin kiek metų. 

Netrukus po to, kai jie vėl pakilo, trumpam pabudo Lašis. Pasi- 
žiūrėjo į Denę tarsi nė žalio supratimo neturėdamas, kas ji tokia, 
paskui Sutvėrėjui pranešęs, kad jaučiasi siaubingai, nusvirduliavo 
į vyrų prausyklą, kur, matyt, išmaukė kelias kvortas sodriai chlo- 
ruoto vandens. Ir grįžęs į savo vietą akimirksniu vėl užmigo. 

Denė susijaudinusi žvelgė į apačioje besidriekiančią Afriką ir apie 
savo bendrakeleivį beveik negalvojo. Beribiai lekšti oranžiškai rudi 
plotai, kur ne kur melsvai žali purslai ir nykštukinių avilių puokšte- 
lės — Denė suprato, kad ten čiabuvių kaimeliai. Bet galiausiai hori- 
zonte iškilo mėlynas šešėlis su dviėjų snieguotų smailių viršūne. 

— Kenijos kalnas, — paskelbė entuziastingasis keleivis, studijavęs 
skrydžio maršrutą. — Netrukus turėtume leistis. Vienuoliktą turime 
būti Nairobyje, o dabar be penkiolikos. 

— Keleiviai, malonėkite prisisegti diržais, - nudainavo stiuarde- 


sė, ir Denei teko imtis sunkios užduoties — pažadinti savo darbdavį. 


— Atstok, — neaiškiai suniurnėjo ponas Holdenas neatmerkdamas 
akių. 

— Negaliu, - atkirto Denė, nepaliaudama jo purtyti. — Pabusk! 
Daugiau miegoti nebegalima. Bent jau čia. Po kelių minučių būsi- 
me Nairobyje. 

— Na ir? 

— Ten išlipame, - kantriai aiškino Denė. — Šitas nepaprastas lėk- 
tuvas toliau neskrenda. Prisimeni? Tau reikia pabusti. Laši, būk 
geras, pabusk! 

— Eik po velnių, — suniurzgė Lašis. 

Denė įnirtingai jį supurte, Lašis sudejavo ir pabandė atsisėsti 
tiesiai. Vargais negalais atplėšė akis ir tuoj pat vėl užsimerkė. 

— Viešpatie! Jaučiuosi šlykščiai! 

— Jau sakei, - be jokios užuojautos atšovė Denė. - Taip ir atrodai! 

Lašis atsimerkė, dabar atsargiai, ir rūsčiai pasižiūrėjo į Denę. 

— Ar aš tave pažįstu? — pasiteiravo. 

„O Viešpatie Dieve, jis rimtai! - Denę apėmė neviltis. — Jis rim- 
tai! Jis neprisimena...“ Siaubas vis stiprėjo ir jau kėsinosi praryti 


ją visą, tačiau Denė jį užgniaužė. 

— Turėtum, - tarstelėjo ji gyvai. -- Aš tavo naujoji sekretorė. 

— Absurdas! Kas Adai? 

— Kiaulytė, - lakoniškai atsakė Denė. 

— Tai kaip, velniai rautų?.. Ai, tiek to! Tiek to! Atsirinksiu paskui. 
Viešpatie!.. Na, ir pagirios! 

Lėktuvas lengvai dunkstelėjęs nutūpė ant nusileidimo tako, o Lašis 


griebėsi už galvos ir garsiai suvaitojo. 


Vėliau Denė niekaip negalėjo prisiminti, kaip praėjo kitas pus- 
valandis, tačiau bent jau nebuvo laiko bijoti. Taisono sekretoriaus, 
Naidželio Pontingo, niekur nesimatė, ji kažkaip pasiėmė savo baga- 
žą, Lašio Holdeno bagažą, nuvairavo jį per oficialių procedūrų la- 
birintą, prastūmė per muitines ir įkišo į taksi. Į jos pasą — tikriau, į 
Ados Kitčel pasą — tebuvo tik atsainiai žvilgtelta. Taksi Lašis išsi- 
budino tiek, jog įstengė prisiminti, kokiame viešbutyje nakvoja į 
Zanzibarą skrendantys keleiviai. 

— Holdenas? - ištarė registratorė, trumparegėmis akimis spokso- 
dama pro berėmius akinius. - Ponas L. J. Holdenas? Ak, taip. Taip, 
žinoma. Mes jūsų laukėme. - Ji džiugiai jiems nusišypsojo, tarytum 
sveikindama laimingai atvykusius. — Kambariai jums rezervuoti. 
Tikiuosi, skrydis buvo malonus? Ponas Pontingas paliko jums žinu- 
tę. Jam teko nueiti pas dantistą — nenumatyta plomba, o pakliūti 
kitu laiku jam nepavyko. Tačiau jis užeis vėliau ir tikisi, jog atleisi- 
te jam, kad nepasitiko jūsų oro uoste. 

— Jam nuostolis, o ne mums, - gižiai atkirto Lašis. - Tikėkimės, 
kad jam ant dantenų iškilo votis, ir pas dantistą teks užtrukti. Man 
tiktų. 

E... mm... taip, - nedrąsiai šyptelėjo registratorė. - Berniukas 
nuneš jūsų daiktus, madam. Sere, prašom čia pasirašyti. Gal norė- 
tumėte, kad ko nors atneštų?.. 

— Juodos kavos, — pasakė Lašis. —- Vonią kavos. Ir selierio. 

— E... būtinai. Žinoma. Ar kita ponia atvyks vėliau? 

— Ne, — nukirto Lašis. — Kitos ponios nebus. Kur tas kambarys? 


Nestypsosiu gi čia pusę dienos. 

Registratorė savo stalą patikėjo tarnautojui afrikiečiui ir malo- 
ningai pati nuvedė procesiją. Pagaliau įvedė į svetainę, dailiai iš- 
puoštą gėlėmis. Čia jų laukė šiokia tokia staigmena: butelis šampa- 
no kibirėlyje su ledu ir dvi taurės. 

“ — Sveikinimai nuo administracijos, - džiugiai nusišypsojo regist- 
ratorė ir išėjo. 

— Luktelkit! — riktelėjo Denė. — O kaipgi aš? Kur aš?.. 

Tačiau durys buvo jau uždarytos. 

Lašmeris Holdenas jaunesnysis sudribo ant sofos, susiėmė ran- 
komis galvą ir leido suprasti, kad daugiau jam niekas nerūpi. Denė 
pasižiūrėjo į gėles, į šampaną ir nutvilkyta nemalonios minties sku- 
biai perėjo kambarį ir atvėrė vieninteles kitas duris. Jos vedė į mie- 
gamąjį, kur buvo dar daugiau gėlių - ir apelsinų žiedų — ir įspūdin- 
ga dvigulė lova. 

— Čia jaunavedžių numeris! — bejėgiškai ištarė Denė. — Velniai 
rautų!.. 

Ji skubiai grįžo į svetainę. 

— Turi ką nors daryti. Įvyko nesusipratimas. Jie pamanė, kad mes 
vedę! 

Lašis krūptelėjo ir labai aiškiai išskiemenavo: 

— Gal malonėtum ant manęs neklykti? 

— Bet čia jaunavedžių numeris! 

— Aha. Aš jį užsakiau. 

— Ką tu padarei? 

— Nerėk! — irzliai pareikalavo Lašis. 

„- Ir tu čia va taip sėdi ir man aiškini?.. Pats sugalvojai šitaip 
pajuokauti ar kas padėjo? 

— „Pajuokauti!“ - karčiai pakartojo Lašis. — Jei tau atrodo, kad 
būti pamestam vestuvių išvakarėse, ir dar dėl kažkokio išsiviepu- 
sio, susilaižiusio, rankas bučiuojančio gyvatės išperos, kuris... Ei, 
atšok! Būk gerutė ir ėik po velnių. 

— Elfe! — susivokė Denė. — Užmiršau. Oi, Laši, atleisk. Nenorė- 
jau... Aš tik norėjau... 


Ji nutilo sutrikusi ir kupina užuojautos. 


58 | M. M. KAYE 


— Sakykim, kad supratau, - pratarė Lašis. - O dabar, jei malonė- 
tum išnykti, norėčiau numigti. Labai ačiū už pagalbą. Viso gero. 

Jis vėl panarino galvą tarp rankų, o Denė stovėjo ir piktai žiūrėjo 
„į jį. Tačiau ūmiai ir visai nelauktai tą pyktį išstūmė neapsakomas 
noras priglausti jo sutaršytą skaudančią galvą sau prie krūtinės, 
šnibždėti švelnius paguodos žodžius. Vyrui, su.kuriuo susipažino 
vos prieš keturiasdešimt aštuonias valandas ir kuris, įvėlęs ją į to- 
kią nepakenčiamą ir galbūt pavojingą padėtį, dabar net nesiteikia 
jos prisiminti! 

Matyt, kraustausi iš proto, pamanė Denė, stebėdamasi pati savi- 
mi. Ū jis, šiaip ar taip, įsimylėjęs tą Gordon ir nusigėrė vos ne iki 
žemės graibymo, nes ji jį metė. Jam nė truputėlio nerūpi, kas nutiko 
man. Jam tik norisi kuo greičiau manęs atsikratyti. Savanaudis kvai- 
lys, išlepintas egoistas, ir dar geria. Ir dar geria! 

Tačiau iš to nebuvo jokios naudos. Ji neįstengė net piktintis. Vis 
taip pat norėjosi glostyti jam plaukus ir jį raminti. O Viešpatie, Vieš- 
patie, Viešpatie, mąstė Denė. Atrodo, nutiko! 

Kaip ir visos jaunos moterys, ji svajodavo apie tą laiką, kada įsi- 
mylės. Tai turėjo būti romantiška, žavinga ir nuostabi akimirka, o 
jos princas — tikrai ne išblyškęs susitaršęs užsienietis, kamuojamas 
šlykščių pagirių ir beviltiškai įsimylėjęs žavingą našlę, iškeitusią jį 
į markizą italą! 

Matyt, niekada nebūna taip, kaip įsivaizduoji arba planuoji. Gy- 
venimas labai liūdnas. 

— Velniop! — iš lėto garsiai ištarė Denė. 

Lašmeris Holdenas krūptelėjo. Į duris pabarbeno ir įėjo baltai 
apsirengęs afrikietis, nešinas padėklu su kava, ąsočiu vandens, stik- 
line ir selteriu. Denei palengvėjo, paaiškėjus, kad jis angliškai ir 
kalba, ir supranta. Davusi keletą tikslių nurodymų jį atleido ir nu- 
kreipė dėmesį į padėklą. | 

Kava, nors jos atnešė ir ne tiek, kiek buvo pageidauta, buvo karš- 
ta ir labai stipri. Denė pripylė puodelį ir ištiesė kankiniui. 

— Gurkštelek, — pasiūlė. - Bus daug geriau. 

Lašis pakėlė galvą ir rūsčiai pasižiūrėjo. Vis dėto kavos puodelį 


paėmė ir išgėrė. Denė tuščią puodelį vėl pripylė ir padavė Lašiui. 

Tada nuėjo į miegamąjį. Jau muitinių angare oro uoste buvo paėmu- 
si jo raktus ir dabar atrakinusi Lašio lagaminą su drabužiais daly- 
kiškai jį peržiūrėjo. 

— Prileidau tau vonią, - paskelbė, grįžusi į svetainę. - Tau, rodos, 
bus ne pro šalį. Ir nusiskusk. Tavo šepetėliai 17 visa kita persirengi- 
mo kambaryje. O po kokių dvidešimties minučių patarnautojas at- 
neš ko nors pavalgyti. Nežinau, ar bus ankstyvi priešpiečiai ar vėly- 
vi pusryčiai, tačiau, man rodos, tai visai nesvarbu. Neužsibūk, nes 
atšals. 

Palikusi Lašį maudytis, Denė išėjo aiškintis su tarnautoju ir re- 
gistratore dėl kambario ir po kurio laiko grįžo susimąsčiusi. Patar- 
nautojas su apkrautu padėklu jau laukė. Denė liepė padėklą pasta- 
tyti ant stalo ir pasakė, kad laukti nereikia. Patarnautojas išėjo, o 
Denė kelias minutes stovėjo ir užsigalvojusi žvelgė į ant grindų nu- 
siritusį vienišą baltą padarą, rodantį tvarkingą satino etiketę, skel- 
biančią, kad jis atsparus karščiui ir jį galima skalbti. 

— Vargšas Asbestas! — Denė pasilenkė ir jį pakėlė. Nudulkinusi 
patupdė ant sofos. — Atrodo, ir tu jam neberūpi. Neliūdėk. Aš tavi- 
mi rūpinsiuos. Ir juo — velniai mane rautų. 

Kažkas tyliai sušlamėjo, ir atsigręžusi Denė tarpdury išvydo Lašį. 

Jis buvo neapsakomai išblyškęs, paakiai pajuodę, tačiau nusi- 
skutęs, plaukai drėgni ir glotnūs. Pasiieškoti kuo persirengti jam, 
matyt, pasirodė per sunku, nes dabar vilkėjo pižamą ir tamsiai žalią 
chalatą. Atrodė išsekęs, ligotas ir bjauriai nusiteikęs. 

— Ar visada kalbiesi su savimi? — pasiteiravo jis niūriai. 

Denė paraudo, tačiau klausimą nuleido negirdom. Ji pasakė: 

— Atneše valgyti. Sriuba atrodo visai nieko sau, ir karšta. Pama- 
niau, kad karis tau nepatiks, todėl užsakiau kepsnį. 

Lašis nusipurtė, tačiau sriubą suvalgė ir nuo jos kiek atsigavo. 
Paragavo kepsnio ir galiausiai išgėrė dar du puodelius juodos ka- 
vos. Tada užsidegė cigaretę ir pro dantis išspaudė: 

— Ačiū. Man kiek geriau. Atrodo, buvau dailiai nusilakęs. Viskas 
kaip per miglą. 


— Man irgi, - pasakė Denė. 

— Taip — ne. Rodos, prisimenu, kaip man atrodė, kad sumanymas 
vežtis tave vietoj Ados puikus, nors vienas Dievas težino kodėl. 

Denė jam papasakojo. Iš eilės 17 smulkiai. 

— Man nesitiki, - kimiai tarstelėjo ponas Holdenas, taip nutrauk- 
damas po jos rečitalio ilgai trukusią tylą. - Man - tiesiog — nesitiki! 

— Bet taip buvo! - karštai tvirtino Denė. - Ir jei tau atrodo, kad aš 
tik išgalvojau tokią... tokią šlykščiai neįtikėtiną istoriją, galiu pa- 
sakyti... 

— Negalėjau gi būti toks besmegenis, netikša silpnaprotis mul- 
kis, — kalbėjo Lašis, tarytumei Denė nė burnos nebūtų pravėrusi. — 
Negalėjau. Niekam tai nebūtų atėję į galvą! Gal tu mane maustai? 
Ne... ne, manau, kad ne. Vardan švento Mykolo, kam tu manęs 
klausei? Ar nematei, kad esu girtas kaip pėdas ir už savo veiksmus 
neatsakau? Velniai rautų! Turėjai suprasti, kad aš girtas! 

— Atleisk, — tarė Denė, — bet, matai, anksčiau man nebuvo tekę 
sutikti girto žmogaus. Žinai, teta Harieta, - aiškino ji paslaugiai. 

— Ne, tavo tetos Harietos aš nepažįstu! Bet... Na, klausyk... tu 
negalėjai manyti, kad kalbu rimtai. Negalėjai! 

— Pamaniau, kad tu tiesiog linksmas optimistas. 

— Linksmas optimistas! Visagalis Viešpatie! — Jis triukšmingai 
atsistūmė su kėde ir pakilęs nuo stalo ėmė blaškytis po kambarį 
tarsi į narvą uždarytas tigras. - Klausyk, turėjai pati susivokti. Tu- 
riu omeny tai, kad visas tas reikalas beprotiškas. Klaikiai, pašėlu- 
siai beprotiškas. Ir kad aš beprotis, jei tai siūlau! Ir, beje, iš kur tu 
žinojai, kad aš toks nesu? Tu manęs net nepažinojai! Gal buvau 
pabėgęs iš beprotnamio! 

— Tačiau tu buvai Taisono draugas, — kantriai aiškino Denė. — 
Pats pasakei. Ir ketinai paviešėti Kivulime - kaip ir aš. 

— Na ir kas iš to? — įgėlė Lašis. —- Negali gi apmauti policiją ir 
sprukti iš šalies su vogtu pasu - tiek jau to, skolintu! — vien todėl, 
kad aš atsitiktinai pažįstamas su tavo patėviu. Ar nesupranti? Tai 
neteisėta! Tai nusikaltimas! Tai... tai... varge tu mano, tai visiška, 
klaikiausia beprotybė! Už tai gali sėsti į kalėjimą. O kartu ir aš! 


— Na, šiaip jau, - pratarė Denė, — sugalvojai tu. 

Lašis suakmenėjo ir ilgiausiai tylomis į ją žiūrėjo, ir ta tyla buvo 
labai iškalbinga. Paskui staiga atsisėdo ant sofos ir užsimerkė. 

— Pasiduodu, — pasakė. — Neturiu jėgų su tavimi kariauti — su 
tokia padėtimi irgi. Jūs tik pamanykit, — pridūrė karčiai, — o turėjo 
-būti mano medaus mėnuo! Mano romantiškas medaus mėnuo su 
orchidėjomis — šampanu - tropikais — ir mėnesienomis! Viešpatie 
Dieve, už ką? 

— Už tai, kad per daug geri, - negailestingai atšovė Denė. 

Lašis pramerkė raudoną akį ix blykstelėjo į ją jau kitokiu žvilgsniu. 

— Dar kartą karktelsi, —- grėsmingai suurzgė, — bent kartelį! Pa- 
skambinsiu į artimiausią policijos nuovadą, išklosiu visą šitą ne- 
lemtą istoriją ir leisiu jiems tave sudoroti! 

- Jei tu taip padarysi, - meiliai atsiliepė Denė, - aš jiems pasa- 
kysiu, kad tu mane įvėlei. O tada jei kam nors teks sėsti į kalėji- 
mą — tai tau. Už nepilnametės pagrobimą. 

Akimirką buvo tylu. 

— Ak tu!.. - tylutėliai ištarė Lašis. 

Denė paraudo. 

— Nežinau, ką tai reiškia, — pasakė ji, — bet numanau. Tik, deja, 
iš to, kad mane koneveiksi, naudos nebus. Tu mane įpainiojai, tu ir 
išpainiosi. 

— Viešpatie, aš! 

— Taip, tu! Taigi nėra prasmės sakyti: „Viešpatie, aš!“ Kai tik at- 
sidursim Zanzibare, Kivulime, galėsi nusiplauti rankas arba papa- 
sakoti policijai, arba dar ką nors. Tačiau iki tol aš esu tavo sekreto- 
tė: panelė Kitčel. Ir ketinu būti panelė Kitčel — ar dar kas nors! 
Supratai? 

— Gerai, supratau, - niūriai atsakė Lašis. - Gerai, panele Kitčel, 
laimėjai. O dabar, kadangi nesu įpratęs miegamajame numeryje gy- 
venti drauge su savo sekretore, gal malonėtum nešdintis po velnių? 

Denė tyrinėjo jį su vos pastebima šypsena. Atrodė visiškai išse- 
kęs ir labai piktas. Ir vėl Denei dingtelėjo, kaip būtų gera jį apka- 


binti ir švelniai nuvyti jo nuovargį ir blogą nuotaiką. Staiga ji pasi- 

juto daug vyresnė už jį, ir užkrauti jam dar daugiau rūpesčių atrodė 
nedora. Tačiau nebuvo kas daryti. 

— Deja, — pradėjo ji atsargiai, — negaliu ir to. Supranti, daugiau 
kambarių nėra. 

— Tikrai yra. Vienas buvo užsakytas Adai. 

— Žinau. Tačiau jie pamanė, kad aš tavo žmona, o kai registratorė 
paklausė apie „kitą ponią“ — turėdama omeny tavo sekretorę, — tu 
atsakei, kad nebus. 

— Ir? 

— Ir, deja, kitą kambarį jie kažkam atidavė 

— Tada lygiai taip pat sėkmingai jie tau gali duoti kitą, - atšovė 
Lašis. 

Denė apgailestaudama papurtė galvą. 

— Deja, ne. Daugiau kambarių nėra. Net ir manojo! Jis teko ponui 
Daulingui. Jis jiems pasakė, kad atšaukiau kelionę, o jis gavo mano 
vietą, taigi tikriausiai galėtų gauti ir mano kambarį. Nėra jokio at- 
sarginio holo arba kampo, nors valdytojas ir buvo labai malonus, 
kai paaiškinau, kad esu tik sekretorė, o ne nuotaka, ir paskambino 
mažiausiai į aštuonis kitus viešbučius. Bet, rodos, pasirinkome ne- 
tikusį laiką atvykti. Dabar kažkokia ypatinga savaitė ir miestas sau- 
sakimšas. Pasakiau, jog esu tikra, kad nekreipsi į tai dėmesio. 

Lašis ilgai į ją žiūrėjo, paskui pakilo, perėjo kambarį ir ryžtingai 
uždėjo nykštį ant skambučio. 

— Ko tu nori? - paklausė Denė, beveik išsigandusi. 

— Viskio, — niūriai atrėžė Lašis. — Noriu vėl nusigerti. Ir kuo grei- 


čiau. 


Denė vieniša pavalgė priešpiečius vėsaus valgomojo kampe, o 
kavą gėrė viešbučio verandoje drauge su ponu Lariu Daulingu. Šne- 
kučiuotis su juo buvo smagu ir gera. Jis, atrodo, suprato, kad ji 
sunerimusi, išsiblaškiusi, ir visą pokalbio naštą mielai pasiėmė sau. 
Denė už tai buvo nuoširdžiai dėkinga: dabar ji galėjo atsipalaiduoti 
ir grožėtis vaizdu, o kadangi reikėjo bent kiek klausytis, ką jis kal- 
ba, savosios bėdos nutolo. 

— Man reikia balto tiko kostiumo ir skrybėlės, — kalbėjo Laris 
Daulingas. — Aišku, koks čia klimatas. Ar nebūtumėt tokia maloni 
ir nepadėtumėt man šį tą nusipirkti, panele... panele?.. 

— E... Kitčel, - priminė Denė; nedaug trūko, kad būtų užsimiršu- 
si. — Taip. Mielai, ačiū. Norėčiau pasižvalgyti po Nairobį, be to, 
turiu išsiųsti telegramą. 

— Šaunu, - dėkingas ištarė Laris. - Eime. 

Jiedu išėjo į skaisčią Afrikos saulę ir gana nesunkiai surado te- 
legrafą. Denė uždelsta telegrama išsiuntė trumpą šiltą žinutę tetai 
Harietai, pranešdama, kad atvyko laimingai (tik pirma įsitikino, kad 
telegrama nebus pristatyta į Angliją pirmiau, negu ji atsidurs Zan- 


zibare), o Laris Daulingas išsiuntė dar trumpesnę skubią telegramą 

kažkam į Soho. Paskui jiedu užėjo į kelias parduotuves, ir ponas 
Daulingas sėkmingai įsigijo tropikų kostiumą, panamą ir porą pa- 
plūdimio batų. Denei jis nupirko didžiulę dėžę šokoladinių saldai- 
nių, anot jo, kaip menką padėką už jos neįkainojamą pagalbą. Ta- 
čiau Denė pasijuto pakliuvusi į spąstus. 

Pasirodė, ne taip jau paprasta kalbėtis tegu ir su žaviu nepažįsta- 
mu žmogumi, neminint dalykų, susijusių su panele Ašton, o ne su 
panele Kitčel. Laris Daulingas panele Kitčel domėjosi tik draugiš- 
kai, tačiau labai domėjosi Taisonu Frostu ir viskuo, kas su juo susi- 
ję. Pasipiktinusiai Denei teko klausytis, kaip iki panagių buvo iš- 
nagrinėta jos patėvio karjera ir motinos santuokos, trumpai paminėjus 
11 ją pačią. 

— Girdėjau, kad kažkur yra vaikas, — kalbėjo Laris, žingsniuoda- 
mas greta. — Atrodo, gerai nukištas. Jis ne Frosto - jos. Bet tokios 
kaip Loreina su vaikais tąsytis nemėgsta — mat temdo jų žavesį. Be 
to, tada žmonės pradeda skaičiuoti. Sunku atrodyti vos trisdešim- 
ties, kai turi aštuoniolikmetę ar devyniolikmetę drimbą, visą vasarą 
sekiojančią iš paskos. Ar jums yra tekę ją matyti? Turiu omeny, po- 
nią Frost? 

Denė sumirkčiojo, prasižiojo ir vėl susičiaupė, tačiau klausimas 
pasirodė besąs retorinis. 

— Tikras saldainiukas! — entuziastingai pasakojo ponas Daulin- 
gas. — Mačiau ją Londone pernai per Frosto spaudos konferenciją. 
Mažutė, tamsiais, kaip kūdikio garbiniuotais plaukais ir didžiulė- 
mis mėlynomis akimis. Tarytum imtum ir pakelium viena ranka. 
Ištekėjusi bent jau pustuzinį kartų, bet kai pamatai ją, nebesistebi. 
Kaip ta jos draugužė iš lėktuvo — ponia Gordon. Šiai jums dar viena 
žavi būtybė! Nors iš visko sprendžiant, gyvenimas jos, vargšelės, 
ganėtinai tragiškas. Jos paskutinis vyras tamsoje nusirito nuo rūsio 
laiptų ir nusisuko sprandą. Girtas, žinoma. Negana to, vyras, už 
kurio ji pernai ketino tekėti, Duglas Ret Koringtonas, vestuvių išva- 
karėse iššoko pro viršutinio aukšto langą. Rodos, kažkas jam raši- 


nėjo anoniminius laiškus, o gal ji metė jį paskutinę minutę ar dar 

kas nors tokio. Šiaip ar taip, ji, matyt, išgyveno tikrą pragarą ir 
tikrai verta naujos galimybės. Kad taip man pasisektų! 

— Ū jūs turtingas? — pasiteiravo Denė; ji pati nustebo dėl sukilu- 
sio pykčio ir pavydo. 

— O! Ji ne tokia. Sako, ji teka iš meilės — net jei ta meilė neilga! 
Tiesiog atsitiktinumas, kad tie, už kurių ji ištekėjo, buvo turtingi, 
nes tik su tokiais ji ir bendrauja. Jei jai rūpėtų tik pinigai, būtų 
ištekėjusi už jūsų boso. Prieš savaitę sklandė gandai, kad jie ne- 
lauktai ketina susituokti Kakston Hole. Bet, rodos, vis dėlto nieko 
neišėjo. Kas ten nutiko? 

— Neturiu supratimo, - šaltai atsakė Denė. — Ponas Holdenas as- 
meninio gyvenimo su manimi neaptarinėja. 

Pono Daulingo mielas trikampis veidas nušvito linksmumu. 

— Mažutė tobula ištikima sekretorė! — nusišypsojo jis savo nugin- 
kluojančia šypsena. - Atleiskit. Smalsauti nenorėjau. Tačiau manęs 
jums nėra ko saugotis. Apie paskalas nerašau. Jaunasis Holdenas 
man nėra naujiena. Aš duoną valgau iš tokių kaip Taisonas Frostas. 
Jis ir rinkimai Zanzibare! Štai kodėl velnioniškai norėjau pakliūti į 
šitą lėktuvą: juo skrido du žmonės, galėję man būti labai naudingi. 
Arabas agitatorius, kuris tikisi vieną gražią dieną tapti mažuoju Hit- 
leriu, ir Taisono Frosto podukra — panelė Ašton. Ta, apie kurią jums 
pasakojau. 

— O... tikrai? — pratarė Denė, rydama gerklėje atsiradusį gumulą. 

— Aha. Ir tikėjausi, kad pavyks tai mergaitei įsipiršti į pažįsta- 
mus, — prisipažino Laris Daulingas. — Sunku neturėjo būti, o aš 
tikriausiai būčiau gavęs daug privačios informacijos ir gal net būtų 
pavykę išpešti pakvietimą paviešėti. Ko nedariau, kad tik patek- 
čiau į šitą lėktuvą, bet viskas veltui. O tada paskutinę akimirką 
atsisakė vietos, ir aš ją gavau. Ir žinote ką? 

— Ne. O ką? — nervingai paklausė Denė. 

— Tai ta mergiotė Ašton atsisakė vietos! Tikriausiai susigavo kokį 
kokliušą, tymus ar dar ką nors. Gaila. Norėjau su ja susipažinti. 


Straipsnis apie jos netikrą tėtušį dabar sudomintų bet kurį laikraštį. 

— Kodėl dabar:? — pasiteiravo Denė, smalsumui nugalėjus stiprią 
nuojautą, kad reikia tuojau pat keisti pokalbio temą. 

— Negi nežinote? Na, aš maniau, kad jūsų bosas to ten ir važiuoja. 
Juk jo tėvas leidžia Frosto knygas Valstijose, ar ne? 

— Taip. Bet... 

— Tai aš jums galiu pasakyti, ko jam čia reikia. Emorio Frosto 
dienoraščių. Jie buvo perduoti šiemet. Emoris buvo senas bastū- 
nas, kuriam Zanzibare kažkuris sultonas padovanojo namą. Jis, at- 
rodo, vyrukas buvo nepėsčias. Apie jį pasakojama daugybė keistų 
dalykų — kad buvo įsivėlęs į prekybą vergais ar kontrabandą, dar 
šiek tiek piratavo, o gal ir žudė. Jis paliko krūvą užrašų ir dienoraš- 
čių, kurių neleido skaityti, kol po jo mirties nepraeis septyniasde- 
šimt metų, o tiek suėjo šių metų birželį. Taisonas Frostas turi juos 
jau porą mėnesių, taigi užteko laiko peržiūrėti. Galiu lažintis, kad 
skaityti juos ganėtinai smagu, ir Frostas išleis juos kaip knygą. Jei 
tik man pavyktų su juo pasikalbėti, tikrai nuskiltų. Ar Holdenas 
atvyko gauti leidybos teisių? 

— Galbūt, — atsakė Denė žiūrėdama, kaip suveiks atsargus atsa- 
kymas. 

— O! - ištarė Laris Daulingas. — Taip ir maniau! Valstijose eis 
gerai. Aštuonioliktame šimtmetyje jankiai Zanzibare buvo įtakingi, 
ir pirmoji šalis, su kuria Sultonatas sudarė sutartį, buvo Amerika. 
Be to, pasakojama, kad Emoris pabėgo su amerikiete —- išgelbėjo ją 
iš piratų, puolusių Zanzibarą maždaug 1860-aisiais ir apsiautusių 
Amerikos konsulatą. Viskas baigėsi vedybomis. Koks būtų filmas! 
Ji turėtų būti.Frosto senelė. Sako, kad buvusi nepaprasta moteris, ir 
Emoris po vestuvių visai pasikeitęs ir... 

Jis nutraukė sakinį. 

— Luktelkit... Ar ta moteris neskrido lėktuvu drauge su mumis? 
Ponia Bingam? Mūsų viešbučio valdytojas man sakė, kad ji Taisono 
Frosto sesuo. Įdomu, ar... 

Jis paėmė Denę už parankės, skubiai nulaviravo šaligatviu tarp 
daugybės žmonių ir šmurkštelėjo į parduotuvę, kurioje, rodėsi, bu- 


vo visko: nuo batų iki prikaistuvių. O ten sustojo prie prekystalio, 

apkrauto kempinėmis, kurias įtariai baksnojo ponia Bingam ir pa- 
nelė Beits, stebimos išvargintos pardavėjos indės. Jau po poros 
minučių Denė suprato, kad visiškai teisingai nusprendė, jog tetai 
Harietai ponas Daulingas patiktų. Ponia Bingam jį pamėgo akimo- 
ju ir per neįtikėtinai trumpą laiką jis jau buvo įtrauktas į gyvą 
pokalbį apie tai, kuo natūralios plaušinės geresnės už kaučiukines 
kempines. 

Denė pabandė kukliai pasitraukti, nes neturėjo jokio noro pažin- 
dintis su savo netikra teta, kol tai nėra būtina. Tačiau ji veikė per 
lėtai, ir nespėjus nieko padaryti, Laris jau ją pristatė. 

— Ponia Bingam, čia panelė Kitčel. Pono Holdeno sekretorė ir 
bendrakeleivė į Zanzibarą. Ji svečiuosis pas Frostus. Pas Taisoną 
Frostą, žinote, rašytoją. Kas kas?.. Jūsų brolis? Tai bent sutapimas! 

Išdykeliškai mirktelėjęs jis atrėmė kaltinamą Denės žvilgsnį ir 
nusišypsojo jai nė kiek nesutrikęs. Tačiau toliau popietė virto tikru 
išbandymu, nes ponas Daulingas jos iš draugės nepaleido, o patė- 
vio sesuo pasirodė besanti iš tų neapsakomai šnekių moteriškių, 
kurios su malonumu be galo be krašto klausinėja visokių asmeni- 
nių dalykų ir savo ruožtu be galo be krašto pasakoja apie save. 

Ponia Bingam norėjo sužinoti viską apie Ameriką: apie šalį, ku- 
rioje ji dar nebuvo buvusi, tačiau vylėsi kada nors nuvykti. Denei, 
kuri ten irgi nebuvo buvusi, su šitais klausimais —- atsakymais sekė- 
si ne kažin kaip ir jai teliko melstis, kad Laris Daulingas ir guvioji 
panelė Beits bus tokie patys neišmanėliai. 

Į ponios Bingam garsiai išreikštą nuostabą, kad nejusti jos ameri- 
kinio akcento, Denė sklandžiai atsakė, kad jos tėvai į Ameriką iš- 
važiavo ne taip seniai, ir ji dalį išsilavinimo gavusi Anglijoje. 

— A! -su mįslę įminusio žmogaus pasitenkinimu ištarė Gasi Bin- 
gam. — Tada, aišku, kodėl ponas Holdenas jį į Europą lydėti pasi- 
rinko jus. Jūs mus suprasite. Man rodos, šito pono Holdeno aš nesu 
mačiusi, tačiau su jo tėvu esame susitikę — palaukit, trisdešimt aš- 
tuntaisiais ar trisdešimt devintaisiais? Jis geras Taisono, mano bro- 
lio, draugas. Labai malonus vyriškis - kaip amerikietis. Oi, mel- 


džiu atleisti, mieloji! Kaip negražiai pasakiau. Atsiprašau. 


68 | M. M. Kave 


— Nieko tokio, — blankiu balsu atsakė Denė, mąstydama, įdomu, 
kiek tai tęsis ir kada jos paklaus ko nors tokio, į ką atsakyti bus 
neįmanoma, ir viskas neišvengiamai paaiškės. Kaip kvaila buvo leis- 
tis į šnekas — į šnekas su bet kuo! Reikėjo niekam nesipainioti po 
akimis ir nelįsti į pavojų. Lašis buvo visiškai teisus: proto ji neturi 
nė grūdelio. Sugalvok tu man, kad bastytis po Nairobį drauge su 
Lariu Daulingu — puikus būdas praleisti ilgą popietę, o išvengti 
pavojingų temų - juokų darbas. Štai kas iš to išėjo! 

Gasi Bingam pasakė: 

— Arjūs manote, kad čia jau ir visas Nairobis? Gal reikėjo sutikti, 
kai ponas Pontingas siūlėsi pavedžioti. Mano brolio sekretorius. Jis 
mane pasitiko, paskui vedėsi priešpiečių į kažkokį klubą. Buvo tik- 
rai labai malonu. Tačiau vargšelis pusę ryto prasėdėjo dantisto kė- 
dėje, ir aš pareikalavau, kad jis išgertų porą tablečių aspirino ir 
pagulėtų, o mudvi su Milisenta apsieisime pačios. Pajutau, koks jis 
buvo dėkingas. Jūs, žinoma, su juo susipažinote, kai jis su mano 
broliu buvo Valstijose. Kaip jis jums? 

Denės širdis pašoko šešis colius, o paskui nukrito bent dvigubai 
tiek. Ar Ada Kitčel matėsi su tuo ponu, kai Taisonas lankėsi Valsti- 
jose? Aišku, Lašis buvo su juo susitikęs, taigi galėjo ir Ada. Kodėl 
Lašis jos neperspėjo? Kodėl jai neatėjo į galvą jo pasiklausti? Ko- 
dėl jiedu abu užmiršo šitą momentą, ir ką, velniai rautų, ji darys, 
kai susitiks su tuo žmogumi, o jis nepripažins jos Ada Kitčel? 

Laimei, Gasi Bingam atsakymo nelaukė. 

— Jis pas mano brolį jau keletas metų, tačiau aš su juo nebuvau 
pažįstama, — nors jis pas mus, žinoma, lankėsi. Tačiau tai buvo prieš 
metus ar dvejus, Taisonas buvo Anglijoje, o mudvi su Milisenta atos- 
togavome Džersyje. Vis dėlto Taisonas pasirūpino, kad jis mane pa- 
sitiktų. Nors įtariu, kad jis čia vis dėlto dėl Denės Ašton — žinote, 
mano brolio podukros. Ji turėjo skristi šituo lėktuvu, tačiau oro uos- 
te jos nebuvo, o kai ėmėme teirautis, mums atsakė, kad ji savo vietos 
atsisakiusi. Labai keista. Matyt, vėjaraupiai, kiaulytė ar dar kas nors. 

Buvo aišku, kad apie šį reikalą Augusta Bingam mąsto panašiai 


kaip Laris Daulingas: mokyklinukės ligos. Tačiau, Denės nervų sis- 

temos laimei, ponia Bingam nuo panelės Ašton dingimo perėjo prie 
ne tokios pavojingos temos: 

— Mes drauge viešėsime Kivulime, ar ne? Žinote, nuo tėvo mir- 
ties aš ten nebuvau. Atrodo, tai buvo taip seniai. Vaikai būdami 
gyvenome ten vos ne metus. Bet tėvas taip ir nepamėgo tos vietos. 
Ne taip, kaip jo vyresnysis brolis, senasis dėdė Barklėjus. Jis į tuos 
namus buvo tiesiog įaugęs. Buvo dėl jų pamišęs — ir dėl Zanzibaro. 
Jis mylėjo tą vietą ir vargu ar būtų kada iš ten išvažiavęs. Manau, 
kad dėl to jis taip ir liko nevedęs. 

— Ar jis buvo vyriausiasis Emorio sūnus — pirmasis Frostas? — 
pasiteiravo Laris Daulingas. 

— Pirmasis Frostas, atvykęs į Zanzibarą, — kilniaširdiškai patiks- 
lino ponia Bingam. - Taip. Šeimos namai, žinoma, yra Kente. Dabar 
ten gyvenu aš, nes Taisonas Anglijoje labai retas svečias. Mudvi su 
Milisenta, kaip mudvi sakom, saugom jam namų šilumą. Nežinau, 
ką ir daryčiau be Milisentos. Ji atsikraustė pas mane gyventi, kai 
mirė mano vyras, ir dabar viskas jos rankose. 

— O jūsų brolis Zanzibare daug gyvena? — pasiteiravo Laris, vėl 
nukreipdamas pokalbį prie Taisono Frosto. 

— Nelabai. Jis toks nenuorama. Nuolat ant ratų. Gyvena ten tik 
priešokiais. Pasikviečia draugų, o paskui vėl iškeliauja. Man visa- 
dos atrodė, kad turėti namus Zanzibare taip romantiška, tačiau Tai- 
sonas niekada ten ilgai neužsibūna. 

— Galbūt jam ten per daug necivilizuota, — pareiškė panelė Beits. — 
Romantika geras dalykas, bet man reikia ir karšto vandens! Aš vi- 
sada sakydavau, kad absoliučiai niekas nepranoks „šiuolaikinių pa- 
togumų“. 

— Milisenta, deja, nemėgsta kelionių į užsienį, — Denei kaip pa- 
slaptį patyliukais pašnibždėjo Gasi Bingam. — Ji nekenčia Rytų. 
Pasigenda Instituto bei „„Mergaičių vadovų“ ir panašių dalykų. Ji 
labai daug kuo domisi. Čia žmogus, kuriuo galima pasikliauti. Mū- 
sų vikaras vis sako, kad nežino, kaip Market Lidonas be jos ir išsi- 
verstų, ir esu tikra, kad ji jam pritaria. Oi! Nenorėjau — negražiai 


pasakiau. Norėjau pasakyti... 

Denė nebejstengė sukaupti dėmesio, nes nuo žodžių „Market Li- 
donas“ šią karštą dieną ją nukrėtė šiurpas. Market Lidone nužudy- 
tas žmogus... Bet jis nebuvo šiaip sau „žmogus“. Tai buvo senyvas, 
pedantiškas, amžinai nepatenkintas ponas Hanivudas. O jeigu po- 
nas Hanivudas buvo bent jau dviejų Frostų šeimos kartų patikėti- 
nis, tai labai tikėtina, kad tvarkė ir ponios Bingam reikalus. Ji turė- 
tų būti gerai su juo pažįstama. Ar ji žino, kad jo nebėra gyvo? Net 
Jei ir žino, naujiena apie jo mirtį nesukrėtė jos nė perpus tiek, kiek 
Denę, kuri matėsi su juo tik kartą, ir tai labai trumpai. 

Laris Daulingas kalbėjo: 

— Ar jūsų brolis, ponia Bingam, kai būna Zanzibare, dažnai šitaip 
kviečiasi svečių? O gal dabar kokia ypatinga proga? 

— Ūi, nemanau, kad čia mano brolis būtų sugalvojęs. Kai rašo, jis 
nelabai linkęs bendrauti, o dabar, man rodos, jis kaip tik ir turėtų 
dirbti prie knygos. Bet jo žmona mėgsta, kad namai būtų pilni sve- 
čių. Įtariu, jai būna nuobodu, kai jis visą dieną rašo. Ir, žinoma... 

Ponia Bingam vis kalbėjo ir kalbėjo, o Laris Daulingas klausėsi 
pataikūniškai įdėmiai, gyvai susidomėjęs, nepatiklumą arba prita- 
rimą reiškiančiais jaustukais vis atgaivindamas beišsenkantį žodžių 
srautą. 

„Akivaizdu, kad jis ne tik geras pašnekovas, bet ir puikus klau- 
sytojas, — nesmagiai pagalvojo Denė. - Labai malonus žmogus, bet 
pavojingas...“ 

Apsimestinai nerūpestingai ji pabandė įsiterpti į šitą kunkuliuo- 
Jantį išpažinties srautą: | 

— Ponas Daulingas, žinote, žurnalistas. 

Tačiau jei šitaip tikėjosi perspėti, jai nepavyko. 

Laris Daulingas jai pašaipiai šyptelėjo, ir Denė kažkodėl sutriko. 
Panelė Beits, tiesa, ūmiai atsigręžė ir nužvelgė jį kaip daiktą, kurį 
netikėtai būtų išvertusi kastuvu sode, tačiau Gasi Bingam anaiptol 
nenustebo, tik susižavėjo. 

— Reporteris? Kaip įdomu! 


— Apybraižininkas, - kantriai pataisė ponas Daulingas. 

— Turbūt tai panašiai tas pats? - džiugiai paklausė Gasi Bingam. — 
Jūsų gyvenimas tikriausiai labai įdomus. Gaisrai, žmogžudystės, kino 
žvaigždės. Šiandien Paryžius, rytoj Bankokas. Kaip aš jums pavy- 
džiu! Taisonas — mano brolis — tikrai pažįsta daugybę žurnalistų. Jis 
sako, kad tai žemiausia žmonijos forma... Oi, atsiprašau. Pasakiau 
labai negražiai. Aš tikrai nenorėjau... Esu tikra, kad jūs, pone Dau- 
lingai, jam patiksit. 

Panelė Beits garsiai prunkštelėjo, sumurmėjo kažką apie maitė- 
das ir įkyrius ilganosius. Ponia Bingam rūsčiai į ją pasižiūrėjo, įsi- 
kibo ponui Daulingui į parankę ir energingai plepėdama nuėjo pir- 
myn. Panelė Beits liko stovėti su Dene. 

— Man rodos, esu tą vyruką mačiusi anksčiau, — pareiškė panelė 
Beits, rūsčiu žvilgsniu gręždama nieko nenutuokiančio pono Dau- 
lingo nugarą. — Veidus aš labai gerai prisimenu. Gal, sakyčiau, laik- 
raščiuose, kur vien paskviliai ir šmeižtas. Aš dar prisiminsiu. Pa- 
žįstu tokius. Žavus, sąmojingas ir visiškai nepatikimas. Kad tik ką 
nors peštų. Ne ką geresnis už paprastą sukčių. Tiesą sakant, gal jis 
būtent toks ir yra! Kad jis apybraižininkas — nesvarbu, ką tai reiš- 
kia, — galime patikėti tik iš jo paties žodžių! 

Panelė Beits vėl labai išraiškingai prunkštelėjo. 

— Žinote, - jai užėjo atvirumo priepuolis, - Gasi gera moteriškė ir 
proto jai tikrai nestinga. Bet kartais darosi sunku tuo patikėti. Žiū- 
rėkit, kaip ji leidžiasi to reporterio kvočiama apie Taisoną. Ir kvai- 
liui aišku, kad iš to nieko gero nebus. Jei jis ne sukčius, tai jam 
reikia straipsnio — pageidautina tokio, kuriame būtų kuo daugiau 
- nešvarių baltinių. Laikraščiai pavojingi. Atmatos — štai kas jiems 
rūpi. Atmatos ir žmogžudystės. 

Žmogžudystė!.. Taip, apie žmogžudystes skaitei tik laikraščiuose. 
Tai nebuvo tikra. Žmonės, kuriuos pažinojai, mirdavo, bet niekas jų 
nežudė... 

Denė gėrė arbatą viešbučio verandoje vis dar drauge su Augusta 
Bingam, Milisenta Beits ir Spauda, atstovaujama Lario Daulingo. 
Laris ją pakvietė netikėtai droviai, 17 ji jau ketino atsisakyti, tačiau 


pamatė Lašį Holdeną ir persigalvojo. Nes Lašis verandoje irgi gėrė 

popiečio arbatą — su Amalfija Gordon. Jis vilkėjo pilku kostiumu, 
pagirių nesimatė nė ženklo, o Amalfija su savo kažkam čekių kny- 
gelėje triženkliu skaičiumi atsiėjusiu drabužiu atrodė švelni, gaivi 
ir jaudinamai graži. Šalia jos, vilkinčios šį itin paprasto kirpimo 
rūbą, bet kuri moteris atrodė (ir jautėsi) kaip senas „Šeimininkės“ 
numeris. | 

Markizo Eduardo de Čiago nesimatė, o Amalfija kalbėjo karštai, 
bet negarsiai. Jos gražiame veide žaviai derinosi dailiai liūdno an- 
gelo ir už kažkokį menką prasižengimą atleidimo meldžiančio vaiko 
išraiška. 

Lašis atrodė kiek surūgęs, bet drauge pavergtas. Denė pagalvojo, 
ar tik nebus markizas išsiųstas su kokiu nors pavedimu, užgaišin- 
siančiu jį kokią valandą ar dvi, kad ir vilkas būtų sotus, ir avis 
sveika. Popietės rūpesčiai, pono Hanivudo nužudymas ir pustuzi- 
nis slegiančių ir nemalonių klausimų ūmiai liovėsi buvę svarbiausi 
ją kamavę dalykai. Ją užplūdo pasipiktinimas grobuoniška ponia 
Gordon ir tuo, koks vis dėlto bestuburis tas lengvatikis, apsvaigin- 
tas ir užhipnotizuotas triušis, ponas Lašmeris J. Holdenas jaunes- 
nysis, 

„Ką jis joje randa!“ — piktinosi mintyse Denė. Ir tučtuojau suvo- 
kė, ką būtent jis joje randa. Amalfija Gordon, rodėsi, turi viską. 

„Lašio ji neturės!“ — pasiryžo Denė. Ji atsisėdo taip, kad nepa- 
stebimai galėtų matyti šitą bejėgį užsispyrusį jaunuolį. 

Lašis jos nepastebėjo bent kokias dvidešimt minučių, tačiau kai 
pamatė, sureagavo žaibiškai; tiesa, jo veiksmų maloniais nepava- 
dintum. Netikėtai sutikęs jos žvilgsnį, jis dar kurį laiką sėdėjo kaip 
prikaltas, tarytum negalėdamas patikėti savo akimis, paskui stai- 
giai atsistojo, atsiprašė Amalfijos ir per arbatą geriančių žmonių 
pilną verandą ėmė skubiai brautis jos link. 

— Aš jūsų ieškojau, panele Kitčel, - grėsmingai pareiškė Lašis. — 
Jūsų laukia keletas darbų, ir norėčiau, kad tučtuojau juos atliktu- 
mėte. Ir kitąkart, kai norėsite popiet išeiti, malonėkite man apie tai 


pasakyti. 

Denė prikando lūpą ir skaisčiai paraudo, tačiau humoro jausmo 
neprarado. O matyti verandos gale pamestą auksinę ponią Gordon 
buvo dar smagiau, taigi ji nuolankiai pakilo. 

— Atleiskite, pone Holdenai. Nė nepamaniau, kad šią popietę jums 
manęs prireiks. Prašom atleisti, ponia Bingam. Rodos, man teks 
padirbėti. Lari, ačiū už arbatą. 

Ji pristatė Lašį susibūrusiai kompanijai ir išėjo. Tačiau grįžusi į 
jaunavedžių numerį, viena nepabuvo ten nė penkių minučių: su 
trenksmu atsidarė durys ir išdygo jos darbdavys. 

Užtrenkęs duris, jis įniršęs prapliupo: 

— Klausyk, gal tu iš proto išsikraustei? Kokį velnią sau manai — 
zylioji po visą Nairobį ir leidiesi į šnekas su kiekvienu Tomu, Diku 
ar Hariu? Po perkūnais! Ar žinai, su kuo vaikštinėjai? Su laikrašti- 
ninku! Pasirink tu man! O ta mėlynplaukė dama Taisono Frosto se- 
suo. 0 Dieve, tavo netikra teta! Negi manai, kad ji tavęs nepažino? 
Ryt atsibusi ir rasi visą šitą reikalą pirmuosiuose laikraščių pusla- 
piuose. Tau reikėtų pasitikrinti galvą! 

— Nurimk, — ėmėsi jį maldyti Denė. — Mudvi niekada nebuvom 
susitikusios, taigi manęs pažinti ji tikrai negali. O dėl Lario Daulin- 
go labai gailiuosi. Nepagalvojau... 

— Tu niekad negalvoji! - įgėlė Lašis. —- Tik pamanykit, „Lari“! 

Tai, kad Denė poną Daulingą vadino vardu, rodėsi, dar labiau 
kurstė jo įniršį. 

— Ū tau niekad neatėjo į galvą pasižiūrėti į pasą, su kuriuo tu 
keliauji? Ne? Tai leisk tau pranešti, kad Ada kilusi iš Milvokio - o 
ten anglų diktorių akcentu niekas nekalba! 

— O Dieve, - kaltai tarė Denė, - kai ką prisiminiau. Ar esu kada 
susitikusi su tuo ponu Pontingu? Taisono sekretoriumi?.. Tai yra, ar 
buvo su juo susitikusi Ada Kitčel? Matai, ponia Bingam apie jį klau- 
sinėjo, 0 aš nežinojau, ar turėčiau apie jį ką nors žinoti, ar nieko. 

Lašis iškėlė į dangų sugniaužtus kumščius ir be garso sukrutino 
lūpas. Paskui nuleido rankas ir susitvardęs atsakė: 

— Ne. Ačiū Likimui, tau su juo susitikti neteko. Antraip sedėtum 


dar gilesnėj baloj negu dabar. Ką tu jai pasakei? 

— Nieko. Ji, laimė, atsakymo nelaukė. 

— Geras dalykas laimė! Tikiuosi, kad jau pasimokei. Negi nesu- 
pranti, kad turi vienintelę išeitį — pasislėpusi tūnoti ir su niekuo 
nesikalbėti — su niekuo! — kol nenusigausi į Zanzibarą? Kai būsi 
ten, tai jau bus tavo patėvio rūpestis. Ir jei jis turi bent kiek proto, 
įkrės tau su šlepete ten, kur labiausiai skauda! 

Lašis nuėjo prie stalo palangėje ir įsipylė išgerti nuo padeklo, 
kurio čia anksčiau nebuvo. Tačiau Denei atlėgo pamačius, kad bu- 
telyje dar likę daugiau kaip trys ketvirtadaliai ir kad įsipylė jis la- 
bai kukliai. 

— Čia tik tam, — pasakė Lašis, sugavęs jos žvilgsnį ir supratęs jį 
teisingai, — kad burnoje neliktų tos nelemtos arbatos skonio. Ko 
dabar labiausiai norėčiau, tai gerai nusigerti ir viską užmiršti. Bet 
negaliu, kol nenusikratysiu tavęs. Nusigerti malonumas, kurio ne- 
galiu sau leisti, kol aplink slampinėja tokie kaip tu. 

Denė maloniai pastebėjo, kad gražu iš jo pusės taip rūpintis jos 
gerove. 

— Aš nesirūpinu, - atkirto Lašis. — Mesk tai iš galvos. Man nera- 
mu dėl savęs. Ir todėl, panele Kitčel, nekelsi kojos iš šito kambario 
ir nepraversi burnos iki ryt ryto, kai reiks važiuoti į oro uostą. Ir 
laikysi tą savo žavią burnytę užčiauptą, kol laimingai įžengsim pro 
tavo vargšo patėvio duris. O tada aš pačiu pirmu lėktuvu su Ados 
pasu savo kišenėje išskrisiu atgal, o tu žinokis. 

Jis baigė gerti 17 nužingsniavo prie durų. 

— Ten ant rašomojo stalo kelių laiškų juodraščiai. Spausdinant 
laikas praeis greičiau. Tris egzempliorius. Tr perrašyk teisingai — 
amerikietiškai. | 

— Klausau, sere, — nuolankiai atsakė Denė. 

Lašis pirmąkart per pastarąsias dvidešimt keturias valandas nu- 
sijuokė. 

— Žinai, tu visai nebloga mergytė, — pripažino jis. — Tikriausiai 
tavo proto koeficientas žemiausias kiek žinoma, ir aš niekaip nesu- 
prantu, kaip saugos organai apskritai tau leidžia šlaistytis be prie- 
žiūros. Bet kartais tu visai nieko sau. Tik nepradėk įsivaizdinti, ma- 


žute. Permatau tave kiaurai. 

Denė pajuto, kad į akis priplūdo ašarų, ir skubiai nusisuko, kad 
jis nepamatytų. 

— Ačiū, — padėkojo tyliai. 

Lašis pasakė: 

— Spausdinamoji mašinėlė tame stačiakampiame kaštaniniame 
lagamine. Kur popierius ir kalkės, nežinau. Paieškok. A, beje, ofi- 
cialiai šiame numeryje gyvensi tu. Sutariau su valdžia. Mane įrašė 
kaip nakvojantį 72-ajame kambaryje, kol nėra šeimininko. Iš tiesų 
jis savo kambarį paliko užrakinęs, ir aš nakvosiu ant šitos sofos. 
Tačiau kol niekas daugiau to nežino, padorumas bus išsaugotas. O 
jei bijai — anos durys užsirakina. 

Jis atvėrė duris į koridorių ir per petį pridūrė: 

— Pasakysiu, kad atneštų tau ko nors vakarienės. Bus saugiau, 
negu leisti tau sukiotis valgomajame, kai aplink slankioja tokie vil- 
kai kaip tas Daulingas. 

— Ū tu, įtariu, —- supyko Denė, - vakarieniausi ne kambaryje. Ma- 
niau, kad turi daugiau savigarbos! 

— Imkitės laiško, panele Kitčel, - griežtai paliepė Lašis ir užtren- 


kė duris. 


Buvo kaip tik antra valanda nakties, kai Denė nei iš šio, nei iš to. 
pabudo. Gulėjo nejudėdama, suklususi. 

Ji težinojo, kad pabudo nuo garso. Gal Lašis grįžo? Ne, ne tai. 
Girdėjo Lašį grįžtant dar prieš užmigdama; ir tai buvo daugiau kaip 
prieš valandą, nes ji nesunkiai įžiūrėjo rodykles švytinčiame kelio- 
ninio laikrodžio ciferblate ant tualetinio stalelio. Be to, garsas pasi- 
girdo ne kitame kambaryje. Kur kas arčiau — buvo tuo įsitikinusi... 

Denė viešbutyje Gloučesterio gatvėje miegojo mažai ir blogai, nak- 
tis lėktuve buvo dar sunkesnė, taigi ji šventai tikėjo, kad atsigriebs 
čia. Tačiau miegas neėmė, ir ji ištisas valandas vartėsi plačioje l0- 
voje, nervindamasi dėl košės, į kurią įklimpo, ir klausydamasi, ka- 
da grįš Lašis. | 

Pagaliau jis grįžo — prieš pat pirmą. Ir greičiausiai blaivus, nes 
grįžo taip tyliai, kad jeigu ji nebūtų nemiegojusi ir laukusi, nė ne- 
būtų žinojusi, kad jis jau grįžo. Denė girdėjo spragtelint jungiklį, ir 
po kambario durimis atsirado siaurutis šviesos ruoželis. Ji atsisėdo 
lovoje ir apsikabino kelius: taip norėjosi, kad nebūtų jokių elgesio 
normų ir būtų galima nueiti į kitą kambarį ir pasišnekėti. 

Jautėsi vieniša, nelaiminga ir išsigandusi, jai taip reikėjo šilu- 


mos, o Lašis nusirengęs pradėjo tylutėliai švilpauti ir reikalo nė 

kiek nepataisė. Tai buvo tik melodijos atgarsis, tačiau daina pažįs- 
tama. Labai pažįstama. „Išplauksim toli, į Zanzibarą...“ — švilpavo 
jis visai linksmai. 

Jis susitaikė su ja, karčiai pagalvojo Denė. Na ir kvailiai tie vy- 
rai. Ji jam į motinas tiktų! Na, jam gal ir ne į motinas - į tetas. Ir 
nerūpi jis jai. Visiškai. Ji verčiau bus markize — arba milijonierė, 
arba... O gal jis ir yra milijonierius? Ne, negali būti! Niekaip. Tas 
seras Kažkoks... Ambrozijus Kažkas, kuris išlipo Chartume. Nafta. 
Va jis tai tikriausiai milijonierius ir jai pakankamai senas. Gal ji už 
jo ir ištekės. Arba už italo. Bet tik ne už Lašio... 

Šviesa po durimis pranyko, ir Denė galiausiai užmigo. O po va- 
landos staiga pabudo nuo garso, neaišku, kieno sukelto. 

Denė laukė, kada garsas pasikartos, tačiau buvo tylu. Netrukus ji 
vėl atsipalaidavo ir gulėjo mieguistomis akimis žiūrėdama į tamsą. 
Prieš valandą švietė mėnulis: ryškus, baltas Afrikos mėnulis, nuo 
kurio pro langą srūvančių spindulių kambaryje buvo taip šviesu, kad 
jai teko keltis ir ant muslininių užuolaidų, dieną sulaikančių viso- 
kias ten muses ir dulkes, užtraukti sunkias portjeras. Tačiau dabar 
mėnulis buvo jau nusileidęs, šviesos viešbutyje užgesintos, Nairo- 
bio gatvėse tamsu ir tylu. Taip tamsu ir tylu, kaip ir jos kambaryje. 

Denės vokai jau visai apsunko, bet ūmiai ją nusmelkė siaubas 
pajutus, kad kambaryje dar kažkas yra. 

Ji gulėjo ir žiūrėjo į blyškiai žalią kelioninio laikrodžio ciferbla- 
tą; nesigirdėjo nieko. Tačiau tai neturėjo reikšmės. Kažkas nuslin- 
ko tarp lovos ir tualetinio stalelio ir užstojo tą mažą švytintį skritu- 
liuką. Girdėjosi, kaip laikrodis tiksi. Tačiau jo nebesimatė. 

Denė labai pamažu atsisėdo, iš siaubo colis po colio; judėjo taip 
pat be garso, kaip tas kitas kambaryje. Galiausiai jau sėdėjo tiesi, 
nugara prispaudusi pagalves prie minkšto lovos galvūgalio. Rankos 
gniaužė paklodes, ir kiekvienas kūno raumenėlis iš baimės, rodėsi, 
nutirpo. Daugiau neįstengė nė krustelėti. Tik sėdėjo suakmenėjusi 
ir išplėtusi akis žiūrėjo į tamsą. Ėmė trūkti oro, o širdis daužėsi taip 
tankiai ir taip garsiai, kaip suplūktu vieškeliu bėgančio arklio ka- 


nopos. 

Juodumoje niekas nejudėjo, tik kambaryje pasklido keistas kva- 
pas. Svaigus šleikštus kvapas, lyg ir pažįstamas, tačiau labai gąsdi- 
nąs. Toks pat baisus, kaip ir tas nematomasis, esantis kambaryje. 

Ir vėl atsirado laikrodžio diskas. Jį užtemdęs juodulys pasislinko 
iš kairės į dešinę, o tai reiškė, kad jis - kad ir kas jis būtų - judėjo 
jos link. 

Denė išsižiojo klykti, tačiau gerklė, išdžiūvusi, sumedėjusi, siau- 
bo buvo taip surakinta, kad pavyko išspausti tik kvailą kvarktelėji- 
mą. Ir šitas garsiūkštis buvo klaida. 

Tamsoje staigiai šastelėjo ir kažkas palietė lovos kraštą. Ir tada, 
žūtbūtinio savisaugos instinkto pažadinti, jai grįžo drąsa ir rišlaus 
mąstymo galia. Tas kvailas kvarktelėjimas tik padėjo kažkam ją su- 
rasti. Jei suklyks, Lašį gal ir pažadins, tačiau jis negalės čia įeiti, 
nes ji užsirakino. O gal tik tam vienam klyktelėjimui jai laiko ir 
tebus duota... 

Derė sukaupė jėgas, staigiai metėsi į šalį, persivertė per lovą ir 
jau kitapus jos pašoko ant kojų. 

Toks staigus judesys įsibrovėlį aiškiai nustebino, nes Denė girdė- 
jo, kaip jis trūksmingai įkvėpė, greitai sujudėjo, o tada nevalingai 
aiktelėjo iš skausmo. Vadinasi, žmogus: į lovos koją jis užsigavo 
basą, o gal kojine apmautą pėdą. Iš garso paaiškėjo, kur jis, kaip 
kad bandymas klyktelėti išdavė ją. Vis šiokia tokia nauda. Nors ir 
labai menka. 

Denė tamsoje žingtelėjo atbula ir tik tada ėmė suvokti, kad tas, 
kas yra kambaryje, nėra paprastas vagis. Vagis, stovintis priešais 
langą, supratęs, kad ji pabudo, nieko nelaukdamas būtų pranykęs 
naktyje. Tačiau šitas nori sučiupti ją — Denę Ašton! Nužudyti ją... 
Vieną akimirką, nuo kurios pasidarė bloga, priešais Denę išplaukė 
siauras mandagus pono Hanivudo veidas. 

Žmogžudystė... Dabar tai jau nebebuvo vien tik dėmesį patrau- 
kiantis žodis laikraščio antraštėje. Tai tapo tikrove. Čia, kambaryje, 
šalia jos žmogžudys. Kai ji juda, ir jis juda. Kai ji stovi tyliai ir 
įtempusi ausis klausosi, ir jis stovi tyliai — irgi klausosi. Pasirengęs 


pulti... 

Denė taip drebėjo, kad vos benustovėjo, iš baimės, rodėsi, išeis 
iš proto. Ji neteko orientacijos ir, nors šaltomis rankomis jautė sieną 
ir slinko palei ją, nebesigaudė kur link juda. Ar artėja prie durų į 
svetainę, ar tolsta nuo jų? Kur lova? Kur langas? 

Tada vėl šmėkštelėjo laikrodžio ciferblatas, 11 ji suprato, kur esanti. 
O kitą akimirksnį trinktelėjo, pasigirdo tarsi kikenimo aidas - siau- 
bingas garsas tamsoje — ir laikrodis pranyko. Jį tyčia nuvertė, kad ji 
nebegalėtų orientuotis. Ir kad nesimatytų, kaip jis juda. 

Tačiau dabar ji per jardą nuo durų. Taip turėtų būti. Dar trys žings- 
niai ir jau turėtų būti durys. 

Kažkas garsiai plekštelėjo į sieną jai už nugaros, ir Denė kone 
suklykė, ko ir buvo tikimasi. Nuo valios pastangų užgniaužti riksmą 
ir neišsiduoti jokiu staigiu judesiu jos kaktą išmušė šaltas prakai- 
tas, sudrėko delnai, tačiau žengusi dar vieną žingsnį suprato, kad 
jai pavyko; ir suprato, kieno tas garsas. 

Įsibrovėlis, tikėdamasis, kad ji išsiduos riksmu arba staigiu jude- 
siu, per kambarį kaip papuola paleido jos aksominę šlepetę. Denė 
koja aptiko šlepetę, atsargiai tyliai pasilenkė, pakėlė ir sviedė vo- 
nios durų link. 

Šlepetė pataikė į sieną ir tyliai šleptelėjo žemyn, o Denė ir vėl 
išgirdo trumpą švokštelėjimą, o paskui kojinėmis apmautos kojos 
nutapeno garso link. Bet ji jau buvo prie svetainės durų, pirštai 
čiuopė šaltą raktą. Pasuko jį, pasuko durų rankeną - rankos iš bai- 
mės buvo tokios drėgnos, kad rankenos bumbulas iš pradžių slydo 
ir neklausė. Pagaliau durys atsivėrė ir ji išpuolė pro jas; užkliuvo už 
nematomų baldų ir suklykė kviesdama Lašį. 

Girdėjo, kaip jos persekiotojas užpakalyje atsimušė į pusiau pra- 
vertas duris, tačiau ji jau buvo prie sofos, o Lašis pabudintas. 

— Kokia čia velniava! — nusikeikė jis. 

Nuskambėjus jo balsui, pasigirdo nepatiklus aiktelėjimas, bruz- 
desys ir galiausiai trinktelėjo durys. Jie liko vienu du. 

Lašis ne visai padoriai nugrabaliojo iki artimiausio jungiklio; jam 
gerokai kliudė Denė, prilipusi prie jo kaip kibi varnalėša. Pagaliau 
šviesa buvo įžiebta, ir Lašis ėmė apstulbęs markstytis ir mašinaliai 


tapšnoti jai per drebančius pečius. 

— Laši... Laši... Oi, Laši! - vapėjo Denė, paplūdusi ašaromis 11 
tirtėdama iš baimės. 

— Nusiramink, — nerangiai ėmė raminti Lašis. — Aš čia. Viskas 
gerai. Susapnavai bjaurų košmarą, mažyte? 

— Čia ne košmaras, — kūkčiojo Denė. - Ten buvo žmogžudys! 
Žmogžudys! | 

— Negalvok apie tai, vaikuti, — švelniai patarė Lašis. — Nepasi- 
duok. Neverk, mažyte. 

Tačiau Dene tik dar tvirčiau į jį įsikibo. 

— Tu nesupratai — aš nesapnavau. Taip buvo iš tiesų. Aš tikrai... 

— Gerai, buvo iš tiesų, - ramino Lašis. - Tik nepasmauk manęs. 
Klausyk, gal išgersi gurkšnelį stipresnio ir porą tablečių aspirino? 

Nesulaukęs į savo pasiūlymą jokio atsako ir pamatęs, kad Denė 
nežada jo paleisti, Lašis pakėlė ją ir nusinešęs prie sofos taip ir 
atsisėdo drauge su ja. Paskui per jos galvą pasiekė padėklą su gėri- 
mais, kurį apdairiai buvo pasistatęs prie savo laikinos lovos. 

— Dabar paklausyk: dėl Dievo meilės, atsisėsk ir susiimk. Va, 
išgerk — čia tik vanduo... Šaunuolė. Žinai, dabar tau labiausiai pra- 
verstų nosinė. O tiksliau, šešios nosinės. Nagi, mažyte. Išsišnypšk! 
Aš tuoj kiaurai peršlapsiu ir susigausiu kokią slogą. 

Denė pakėlė galvą nuo jo sudrėkusio peties, atsisėdo tiesiai ir 
ašarotu, paklaikusiu veidu ėmė bejėgiškai dairytis aplinkui. 

— Ko ieškai? — pasiteiravo Lašis. 

— N-nosinės, žinoma. 

— Jei paleisi mane, paduosiu. 

Jis išsivadavo iš kibių Denės pirštų, pasodino ant sofos ir-iš jau 
nebereikalingo vakarinio kostiumo kišenės ištraukęs švarią nosinę 
padavė ją Denei. 

— Šitie naktiniai marškiniai man lyg ir matyti, — tarstelėjo Lašis, 
užsidegęs cigaretę ir šypsodamasis pro dūmą. — Kai pirmąkart susi- 
tikome, vilkėjai juos ir laikraščio lapą. Seniai tai buvo. Pripažinsiu, 
tavo veidelis dabar ne kažin kaip atrodo, tačiau, jei tave tai bent 
kiek paguos, visa kita akims tikra palaima. 

Į šią pastabą niekaip nebuvo sureaguota, ir šypsena pilkose Lašio 


akyse išblėso, jose atsirado rūpestis. 

— Bjauru buvo, ar ne, mažiuk? Bet dabar viskas bus gerai. Pama- 
tysi. Nagi, tu juk jau pabudai. 

Denė numetė nosinę ir pasipiktinusi įsispitrijo į Jį ašarotomis 
akimis. 

— Tau vis atrodo, kad aš susapnavau, taip? Bet aš nesapnavau. 
Kažkas buvo mano kambaryje. Pabudau nuo kažkokio garso ir... ir 
tada... pamačiau laikrodį. Jis... mačiau jį tamsoje. Jis šviečiantis. 
O paskui... paskui staiga jis dingo, nes kažkas jį užstojo... 

Sakinys nutrūko, Denė pradėjo taip drebėti, kad dantys subarš- 
kėjo. Lašio veidas akimoju stulbinamai pasikeitė. Jis numetė ciga- 
retę ir dviem šuoliais atsidūręs prie miegamojo durų ėmė graibyti 
jungiklio. Spragtelėjo jį ir išvydo sujauktą lovą, švelniame prieš- 
aušrio vėjelyje tingiai judančias užuolaidas. Nieko nebuvo. 

Kambarys buvo tuščias, šviesoje mirgčiojo nedidukė perlų ir dei- 
mantų segė ir siaura auksinio Denės laikrodėlio apyrankė. Ji juos 
buvo pasidėjusi ant tualetinio stalelio, šalia ciferblatu žemyn gulė- 
jo paauksuotas kelioninis laikrodis. 

— Valio! — stačiokiškai pasidžiaugė Lašis; jo nerimas atlėgo. — 
Tau prisisapnavo. Jei čia būtų įsibrovęs vagis, jis būtų priglaudęs 
šituos daikčiukus ir... 

Lašis nutilo. Ant grindų prie drabužinės durų kažkas gulėjo, o 
durys buvo praviros. 

Jis skubiai perėjo kambarį, pasilenkė ir pakėlė tą daiktą. Tai bu- 
vo žibintuvėlis, padengtas stora juoda guma, toks, kurio spindulį 
galima fokusuoti. 

Lašis atsigręžė ir rado Denę čia pat, baltą kaip kreida, virpančią. 

— Tavo? 

— Ne. Tikrai ne. | 

— Hmm, - mąsliai numykė Lašis ir šmurkštelėjo į drabužinę. Jo 
nebuvo kelias minutes, ir Denė prisėdo ant lovos krašto. Vis taip 
pat siaubingai krėtė drebulys, ir ji ėmė abejoti, ar tik nebus užsi- 
traukusi gėdos dėl ligos. Labai jau panašu į tai. 

Netrukus grįžo Lašis, atrodė sutrikęs. Jis pasakė: 

— Rodos, nedingo niekas. Nesuprantama. Kodėl nenušvilpė, kas 


buvo galima, ir nepaspruko? 

— Todėl, kad nieko tokio jam n-nereikėjo, — išdrebino Denė virpė- 
dama. — Jis ne š-šito buvo atėjęs. Jis ieškojo m-manęs. Jis norėjo 
mane n-nužudyti. 

— Migla tu! - purkštelėjo suirzęs Lašis. - Gal baigtum panikuoti 
kaip gražuolė iš muilo operos? Tikriausiai čia buvo įsmukęs koks 
nors vagiūkštis afrikietis. Tokiuose miestuose jų knibždėte knibž- 
da! Galėjo būti ir kas nors iš viešbučio tarnų, susigundžiusių pava- 
giliauti. 

— Ne, — niekaip nenusileido Denė. — Ne. Vagys žmonių nežudo, o 
jis norėjo mane nužudyti. Žinau, kad norėjo! 

— Dabar paklausyk, — kantriai pradėjo Lašis. — Neturi nė men- 
kiausio įrodymo, kad jis norėjo tau ką nors padaryti — nebent tik 
išvaduoti tave nuo pinigų ar papuošalų, kuriuos palikai išmėčiusi. 
Tikriausiai, kai pabudai, jis dar nebuvo jų radęs, ir, ko gero, tu jį 
išgąsdinai labiau negu jis tave. Tai jau šis tas! Dabar gal tu tiesiog... 

Jis nukando sakinį perpus ir raukydamas nosį ėmė dairytis ap- 
linkui. 

— Kuo čia kvepia? 

— N-nežinau. Ir anksčiau kvepėjo. Jis atnešė šitą kvapą... 

— Viešpatie, chloroformas! — sušnibždėjo Lašis. — Štai kas čia! 
Chloroformas!.. 

Vienu laukiniu mostu jis nubloškė į šalį patalus, kvapas sustiprė- 
jo ir pasidarė labiau pažįstamas: ant kilimo veik negirdimai šlepte- 
lėjo kažkoks daiktas. | 

Paprastas polietileno maišelis, tokio dydžio, į kokius paprastai 
dedami sumuštiniai iškyloms. Jame, rodos, tebuvo iš vatos ir mar- 
lės padarytas tvarstis. 

Lašis lėtai pasilenkė, pakėlė maišelį. Praskleidė jį ir tučtuojau 
susiraukęs atlošė galvą, nes tvoskė stiprus anestetiko kvapas. 

Jis skubiai vėl suvyniojo maišelį ir įgrūdo į tuščią tualetinio sta- 
lelio stalčiuką. O Denė pašnibždomis vėl suvapėjo: 

— Sakiau tau. Sakiau! Čia buvo man, juk taip? 

— Galbūt, — trumpai atsakė Lašis. 


— Tai kodėl tu nieko nedarai? Ko čia st-stovi? 

— O ką liepsi daryti? — šaltai paklausė Lašis. 

— Kviesk ką nors! Žadink valdytoją. Skambink policijai. Ką nors — 
bent ką! 

Lašis nusigręžė ir nužingsniavo prie atvirų svetainės durų. 

— Nenusišnekeėk, Dene. Velniškai gerai žinai, kad farų mums da- 
bar mažiausiai reikia. 

Jis palaikė duris, kol Denė įėjo, uždarė jas ir nuėjęs prie fotelio, 
kur gulėjo vakare nusirengti drabužiai, paėmė savo chalatą. 

— Gal pasiskolink dar kartą. Tiesą sakant, jei šitai darosi kasdie- 
niu dalyku, matyt, būtų geriau, kad apskritai jį pasilaikytum. Tau, 
atrodo, jo reikia labiau negu man. 

Denė abejingai atsisakė: 

— Ne. Turėkis. Man tiks šita. 

Ji įsisupo į antklodę nuo laikinos Lašio lovos ir tarsi drebantis 
kamuolys atsisėdo ant artimiausios kėdės. Nuo patirto šoko, iš nuo- 
vargio, po tiesiog gyvuliškos panikos jautėsi suglebusi, bekaulė. 

Lašis apsirengė chalatą, įsipylė išgerti ir kurį laiką sėdėjo tylėda- 
mas. Suraukęs antakius, susimąstęs spoksojo priešais, o Denė žiū- 
rėjo į jį. Paskui Lašis ūmiai atsistojo, vienu mauku pabaigė gėrimą, 
pastatė tuščią stiklinę ir nuėjo atgal į miegamąjį. 

Ten jis išbuvo kokias dešimt minučių. Denei norėjosi eiti paskui 
jį: vien tik iš baimės likti vienai, tačiau pasirodė, kad pajudėti nėra 
jėgų. Todėl ji įsmeigė išsigandusias akis į atvertas duris ir netrukus 
pamatė ant sienos judant Lašio šešėlį. 

Lašis grįžo į svetainę baisingai susiraukęs, paruošė dar vieną gė- 
„rimo porciją ir padavė ją Denei. 

— Būtų gerai, kad išgertum. Iš pažiūros sprendžiant, praverstų 
kas nors stipresnis už vandenį, o ištižti tau dabar negalima. Noriu 
su tavimi pasikalbėti. 

Sau pasigamino kur kas stipresnio gėrimo ir atsisėdo ant sofos 
veidu į Denę. 

— Man kyla įtarimų, - pradėjo Lašis, - kad čia slypi kažkas dau- 
giau. Tas vyrukas čia, atrodo, gerokai pasidarbavo. Ir jis ieškojo ne 


pinigų. 

— Sakiau tau... — vėl pradėjo Denė. 

— Šš! Dabar aš kalbu. Jis įsibrovė ne pro miegamojo langą. Atsi- 
darė langelį vonioje ir pro jį įsmuko. Drabužinėje nemažai mano 
daiktų, dauguma tavųjų ir jis tikrai nepatingėjo į juos žvilgtelėti. 
Atkrapšte kiekvieną spynelę, kuri buvo neatrakinta, ir iščiupinėjo 
viską iki menkiausio daiktelio. Tačiau, kiek supratau, nepaėmė nie- 
ko. Na, nebent vežeisi kokį ryšuliuką deimantų arba dar ko nors? 
Ar turėjai lagaminuose daug pinigų? Arba brangenybių? 

— Ne, - kimiai sušnibždėjo Denė. — Aš turiu nedaug brangeny- 
bių. Tik tą segę, laikrodį, perlų vėrinį, deimantinį smeigtuką ir dar 
keletą niekučių, kurie buvo kosmetikos krepšelyje. 

— Ir tebėra, - pasakė Lašis. - Nepaliesta. Nepaėmė ir mano perlų 
sąsagų bei ganėtinai rėksmingo rankogalių segtukų rinkinėlio, ir 
portsigaro bei žiebtuvėlio iš aukso ir platinos, ir dar buvo vienas 
kitas anaiptol ne pigus mažmožis. Nekalbant jau apie pluoštelį ke- 
lioninių čekių. Visi šie daikčiukai yra kaip tik tokio dydžio, kad 
dailiai įslystų į kokio nors tokio vyruko kišenę. Tačiau jis jų neėmė. 
Kodėl gi? 

— Aš sakiau tau, - ketvirtą kartą pakartojo Denė. 

— Klausyk, tu tik patylėk, gerai? Čia monologas, o ne dialogas. Aš 
aiškinuosi faktus. Drabužinė ir viskas, kas joje buvo, perknista. Krės- 
ta taip, tarsi kas būtų ieškojęs kažkokio vieno daikto: vieno ypatin- 
go daikto. Ir spėju, kad jei būtų jį suradęs, tavo svečias būtų išėjęs 
tuo pačiu keliu, kuriuo atėjo, ir tuo viskas būtų baigta. Tačiau jis 
nerado, ko ieškojo, ir nuėjo į tavo miegamąjį; o kai kambario šeimi- 
ninkas guli lovoje, nuosekliai kambario neiškrėsi. Štai čia ir prirei- 
kia chloroformo. Jei tada nebūtum pabudusi, nebūtum nieko nė su- 
žinojusi: būtum kuo šalčiausiai viską pramiegojusi, o pabudus galbūt 
būtų šiek tiek pykinę - tačiau.tik tiek. O kambarys, kol būtum atsi- 
jungusi, būtų apieškotas kaip ir drabužinė. Na, teisus aš ar ne? 

Denė tik nusipurtė ir tvirčiau susisupo į antklodę, o į klausimą 
Lašis atsakė pats: 

— Galiu kirsti lažybų, kad teisus! Tačiau kas iš to? Klausimas 


vertas trijų milijonų dolerių. Na, aš tau pasakysiu. Grįžom atgal! 

Jis gerokai gurkštelėjo, o Denė, žiūrėdama į taurę jo rankoje, niū- 
riai pasakė: 

— Taip. Matyti! 

„ Lašis išsiviepė. 

— Neprašovei, mažyte. Tačiau tau nėra ko jaudintis. Aš liksiu blai- 
vus kaip stiklas. Čia tik gydomoji priemonė: kad geriau galvotųsi. 
O kaip tik dabar mums reikia sparčiai ir gerai pamąstyti, nes ma- 
tau, kad pirmąkart vertindamas situaciją buvau nuklydęs į šalį. 

— Nesuprantu, apie ką tu, — ištarė Denė. Nuo išgerto viskio šiek 
tiek svaigo galva, ji jautėsi geriau. Bet nelabai. 

— Tu nesusikaupusi, — pareiškė Lašis. — Prisimink, kaip mudu 
susitikome? Tu atsidūrei už užsitrenkusių kambario durų, ir kol ta- 
ves kambaryje nebuvo, kažkas jį apvertė aukštyn kojom. Tačiau ne- 
buvo paimti nei pinigai, nei brangenybės, vadinasi, buvo ieškota 
kažko kito. 

— Mano paso, - nekantriai pasakė Denė. 

— Nemanau. Nebemanau; nors anksčiau, prisipažįstu, maniau. 
Tada tai buvo akivaizdus paaiškinimas ir čia, man rodos, mudu su- 
klydome. Kam reikėjo versti kambarį ieškant daikto, kuris buvo 
ten, kur ir reikėjo tikėtis? Tavo rankinėje tiesiog panosėje. Turėjo- 
me suprasti — aišku kaip dieną. Į tuos Avialinijų kambarius su bal- 
konais įsigauti pigiau grybo — ypač jei esi viešbučio gyventojas. 
Kažkas, matyt, norėjo išbandyti tą pokštą su chloroformu šeštą ryto. 
Geriau negu žabalinėti tamsoje, o tokiu metu dauguma žmonių miega 
kaip užmušti. Jie, matyt, jau buvo balkone arba už užuolaidos, kai 
tu pridarei jiems rūpesčių, išėjusi pasiimti to laikraščio ir užsitren- 
kusi anapus. Pasiimti tavo pasą ir pakišti ginklą greičiausiai su- 
mąstė tik paskui, kai taip ir nerado ko ieškoję. Kad neišvažiuotum 
Iš šalies su tuo, ką turi ir ko jiems reikia. 

— Bet aš nieko neturiu! — paprieštaravo Denė ir vėl ėmė drebėti. 

— Turi turėti. Ir norėčiau lažintis su tavimi iš penkių gabalų prieš 
gabalėlį kramtomosios gumos, kad žinau ką! Ką padarei su tuo laiš- 


ku, kurį tau davė Taisono advokatas — tas vyrukas, kurį nušovė? 

Denės akys pradėjo plėstis ir galiausiai baltame veide pasidarė 
nenormaliai didelės. Ji atsistojo svyrinėdama, spausdama prie sa- 
vęs antklodę. 

— Ne! Ne, negali būti. Tai tik laiškas. Negali... 

— Aišku, kad taip. Ir niekas kita! Tik neaišku, ar tu jį tebeturi? 

— Taip. Aš — aš taip manau, - Denė kalbėjo kimiai ir tyliai. 

— Kur? 

— Manau, jis vis dar mano apsiausto kišenėje. Kupranugario vil- 
nos apsiauste, kuris kabo spintoje. 

Lašis pakilo, nuėjo į miegamąjį ir grįžo nešinas palaidu šviesios 
spalvos apsiaustu. 

— Šitas? 

Denė linktelėjo, ir Lašis kyštelėjo ranką į gilios, šilku pamuštos 
kišenės plyšį. Iš jo išžvejojo suglamžytą popierėlį, du rausvus auto- 
buso bilietus, pasirašytą sąskaitą ir tris puspensius. Kitos kišenės 
laimikis buvo didesnis. Joje, be popierinių nosinių ir kortelės su 
plaukų segtukais, buvo paprastas vokas, adresuotas „Gerb. Taiso- 
nui Frostui. Asmeniškai“. Lašis apsiaustą numetė ant grindų, pra- 
pjovė voką ir išėmė kas buvo viduje. 

Ten buvo dar vienas vokas, bet jau kitoks. Rankų darbo popie- 
riaus nuo senumo pageltęs vokas buvo sulankstytas ir užantspau- 
duotas taip, kaip tai darydavo tais laikais, kai daugelis žmonių dar 
nenaudojo fabrikinių vokų. Adreso nebuvo. Tik antspaudas su Frostų 
šalmu virš arogantiško devizo „Jmu tai, ko noriu“, numeris 74389 
ir išblukusiu rašalu išvedžioti inicialai E. T. E 

— Moteriške! — aiktelėjo Lašis. — Ir tu visą laiką nešiojaisi jį kiše- 
nėje! | 

J is atsisėdo ant sofos ir purtydamas galvą kurį laiką žiūrėjo į De- 
nę. Paskui vėl pasižiūrėjo į antspauduotą voką. 

— Niekaip nesuprantu, kodėl jis jo nerado, kai perkratė tavo daik- 
tus Avialinijose. Gal jis visai nenusimano apie moteris arba tu bu- 
vai sugalvojusi... Ei, palauk! Tu lyg ir sakei, kad buvai kažkokį 


apsiaustą palikusi moterų tualete? Ar šitą? 

— Taip, — atsakė Denė vis dar stringančiu balsu. — Aš... aš jį 
buvau pamiršusi. Jis ten pragulėjo visą naktį. 

— Štai kodėl. Dabar viskas aišku. 

Jis įsispoksojo į mažą užantspauduotą voką savo rankose ir, rodė- 
si, labai ilgai tylėjo. 

Kambaryje buvo taip tylu, kad Denė girdėjo, kaip tiksi Lašio ran- 
kinis laikrodis ir lėtai sproginėja burbuliukai stiklinėje, kurią ji te- 
begniaužė rankoje. Lašis atrodė pavargęs, niūrus ir keistai nepažįs- 
tamas — tarytum staiga būtų tapęs visai svetimu žmogumi; žmogumi, 
apie kurį ji visiškai nieko nežino. 

Tyla pradėjo veikti nervus, ir Denė susigriebė vėl žiūrinti į mie- 
gamojo duris. Įsitempusi klausėsi kiekvieno silpno nakties garso 
lauke. Ar išlaužtas langas vonioje vis dar atviras? Ar Lašis susipro- 
tėjo užrakinti duris tarp vonios ir drabužinės? O kas, jei tas žmogus 
sugrįžtų — ir ne su chloroformo tvarsčiu, o su pistoletu arba peiliu? 

Lašis pagaliau prakalbo: iš lėto, tyliai, tarytum kalbėtų ne Denei, 
o sau. 

— Taip... čia, žinoma, tai ir turėtų būti. Vienintelis būdas paaiš- 
kinti. Dabar prisimenu. Tu kažką sakei apie skambinimą. Paskam- 
binai tam Taisono advokatui ir paklausei, ar negalėtum pas jį ateiti 
ne popiet, o iš ryto. Vadinasi, tu turėjai pas jį nueiti popiet, ir kaž- 
kas, kas tai žinojo, bet nežinojo, kad laiką pakeitei, ketino ten atsi- 
rasti pirmas.- ir pasičiupti šitą! — jis pamėtėjo mažąjį voką į orą ir 
vėl jį sugavo. — Štai kodėl seifas buvo atidarytas. 

— Bet ponas Hanivudas... Kam reikėjo poną Hanivudą žudyti? 

— Nes seifo be rakto neatidarysi. Nebent esi įsilaužėlis profesio- 
nalas. O tasai, kur atėjo, nežinojo, kad tu laišką paėmei pirma jo, ir 
tikėjosi jį rasti seife. 

— Bet... bet jis turėjo pistoletą. Jis galėjo priversti poną Hanivudą 
atidaryti. Nereikėjo jam jo žudyti! 

— Tarkim, tavo ponas Hanivudas tą vyruką pažinojo? Man labai 
knieti sužinoti, kas šitame popierėlyje. 

Lašis susimąstęs pasūpavo voką ant rankos ir pasakė: 


— Svarstau, ar tik nederėtų mudviem į jį žvilgtelėti. 

— Negalima. Jis Taisono! Ir užantspauduotas. Negalima laužyti 
antspaudo. 

— Negalima? Kodėl taip manai? Viduje yra kažkas, kas verta žmo- 
gaus gyvybės. Kažkas šaltakraujiškai nužudė poną Hanivudą, kad 
tik jį gautų, o dėl aguonos grūdo nedaugelis rizikuos būti nuteistas 
myriop. 

— Čia Taisono laiškas, — nenusileido Denė ir ištiesė ranką paimti 
laiško. 

Lašis gūžtelėjo pečiais ir jį atidavė. 

— Aš nesakau: „Šįkart pasistenk jį geriau saugoti“, nes manau, 
kad kaip savo žioplam stiliui, tai padarei ne taip jau blogai. Tik, dėl 
Dievo meilės, nepalik jo čia kur nors besimėtančio, nes tas, kas jo 
ieško, velniškai gerai žino, kas jį turi. 

Denė išgąstingai į jį pasižiūrėjo. 

— Aš... aš apie tai nepagalvojau. Vadinasi... 

Jos balsas nuslopo, ji nevalingai sudrebėjo. 

— Taigi! — sausai patvirtino Lašis. - Kažkas seka tave nuo Londo- 
no ir tikriausiai skrido lėktuvu drauge su mumis. O dar svarbiau, 
kad kažkas kuo puikiausiai žino, kad tu nesi panelė Ada Kitčel iš 


Milvokio. 


Šaižiai suskambėjęs žadintuvas paskelbė, kad dabar penkta ryto, 
ir Denė nubudo antrąkart; paaiškėjo, kad siaubingai skauda galvą, 
oji su Lašiu ne tik kad drauge gyvena jaunavedžių numeryje, bet ir 
miega jaunavedžių lovoje. 

Padorumas bent kiek buvo išlaikytas, tačiau vargu ar tai būtų 
įvertinę net pačių plačiausių pažiūrų moralės saugotojai: panelė 
Ašton gulėjo pataluose, o ponas Lašmeris J. Holdenas jaunesnysis 
vis dar su chalatu buvo gracingai įsitaisęs ant jų. 

Mirksėdama blankioje ankstyvo rytmečio brėkšmoje Denė iki 
skausmo aiškiai prisiminė, kad tai dėl jos pačios isteriško ir begė- 
diško reikalavimo padėtis dabar tokia skandalinga. Ji kaip pamišu- 
si kategoriškai atsisakė likti viena. Baimės ir viskio derinys mora- 
lės suvokimą apvertė aukštyn kojom, įdiegtos elgesio normos 
nebeteko prasmės, susidūrusios su siaubinga perspektyva vėl būti 
paliktai vienai šitame tamsiame miegamajame. 

Lašis nusižiovavo ir pasirąžė. Pasirėmęs ant alkūnės supratingai 
ir kažkaip linksmai nužvelgė jos degančius skruostus ir išsigandu- 


sias akis. 

— Tiesą pasakius, labai jaukus šeimyninis vaizdelis, - maloniai 
pasakė jis. — Sunku įsivaizduoti, iki ko prieis jaunoji karta. O ką 
pasakytų tavo mieloji teta Harieta, jei tik tave dabar pamatytų! 

— Arba tavo mieloji „Elfė“! — įgėlė Denė. Ir tuoj pat pasigailėjo 
savo žodžių. 

— Kac, kac, kac! - kuo ramiausiai atsiliepė Lašis; ir nusirito nuo 
lovos. 

Atsistojęs plačiai nusižiovavo ir pasikasė neskustą smakrą. Pasa- 
kė, kad ji verčiau teliekanti ten, kur yra, kol jis pirmas nusimaudys 
ir nusiskus. 

— Ir neskambink kambario patarnautojui, kol manęs nebus. Kuo 
mažiau viešumo, tuo geriau. 

Denė per tą laiką užantspauduotą voką suvyniojo į šifono skare- 
lę, vėl kuo giliausiai įkišo į apsiausto kišenę ir didžiuliu žiogeliu 
prisegė skarelę prie pamušalo. Šitaip bent jau niekas negalės įlįsti 
į kišenę be jos žinios. 

Neilgai trukus ji nuėjo maudytis, o Lašis rengtis, ir kai tik Denė 
atrodė pakankamai padoriai, kad prireikus galėtų atidaryti duris, 
jis išėjo, palikęs ją krautis daiktų. 

Kai Denė pasirodė valgomajame, Lašis jau papusryčiavęs buvo 
išėjęs į verandą. Pro atviras duris Denei buvo matyti, kaip jis kal- 
basi su ponia Bingam, Milisenta Beits ir išblyškusiu laibu vyru, 
kurio veidas buvo lyg ir matytas. Amalfija, markizas, Laris Daulin- 
gas ir tas arabas, Salimas Abeidas, irgi buvo verandoje.. Nuobo- 
džiaudami jie būriavosi priešais anuos, kada ne kada nusižiovau- 
davo ir padrikai šnekučiavosi. Matyt, laukė taksi. 

Pamačiusi Salimą Abeidą, Denė susinervino. Ji nežinojo, kad ir 
jis apsistojęs šiame viešbutyje. Kaip tik virškino šitą faktą ir gali- 
mas pasekmes, kai Lašis skubiai grįžo į valgomąjį ir priėjo prie 
Denės stalo. 

— Antai tas, — be jokios įžangos pasakė Lašis, — yra tavo brangiojo 
patėvio sekretorius, Pontingas. Taigi galvok, ką darai, ir laikyk lie- 


žuvį už dantų. Gal jis panašus į patrauklų nekaltą interjero dekora- 

torių — jis ir kalbėti taip stengiasi, — tačiau mažųjų pilkųjų ląstelių 
jam nestinga — ir neužmiršk šito! 

— Tai va kas jis! —- Denei palengvėjo. - Sakau, kad kažkur jį ma- 
čiau. 

"— Mergele Švenčiausioji!.. Klausyk, man rodos, sakei... 

— Ūi, su juo susitikusi aš nebuvau, - skubiai pasakė Denė. —- Ma- 
čiau tik nuotraukoje. Jis buvo kai kuriose momentinėse fotografijo- 
se, kurias man atsiuntė Loreina. 

Lašis garsiai atsikvėpė. 

— Ačiū Dievui! Jau maniau, kad bus blogai. Na, jei tu esi mačiusi 
jo nuotraukų, tai galima drąsiai lažintis, kad jis yra matęs daugybę 
tavųjų, todėl, dėl Dievo meilės, būk atsargi. Jo pomėgis —- medžioti 
informaciją ir rinkti gandus, ir šitoje srityje jis gali pranokti bet 
kurią moteriškę! Praeitą vakarą jis buvo velniškai smalsus. Mat pa- 
nele Ašton turėjusi atskristi šiuo lėktuvu, ir jis niekaip nesupran- 
tąs, kodel ji neatvyko. 

— O Viešpatie! — kaltai aiktelėjo Denė. - Jis juk nieko nepadarė, 
tiesa? 

— Tokiu atveju... nedaug ką ir padarysi, ar ne? Nebent paskam- 
binsi į Green Ziro kontorą, ir jis vakar taip ir padarė. Tie sėkmingai 
išsisuko: pasakė, kad panelė Ašton atšaukė kelionę iki skrydžio 
likus vos dvidešimt keturioms valandoms. Jam teko tuo pasitenkin- 
ti. Bet vis tiek niekaip neapsiramina. Jei ne tas jo tiesiog likimo 
atsiųstas dantis, jis būtų vakar išdygęs oro uoste, kai iš manęs ne- 
būtų buvę jokios naudos. Gaila, kad dantistas nepadaugino jam ra- 
minamųjų: būtume išvengę jo draugijos ir šįryt. Bet, matyt, nerei- 
kia norėti per daug. Neužsisėdėk prie kavos. Po dešimties minučių 
išvažiuojam. 

Ankstyvą ir vėsų rytmetį jie pervažiavo per Nairobį. Vėl laukė 
kankynė su pasais ir pareigūnais. Bet pagaliau jie išvykimo salėje, 
blogiausia jau praeityje. Paskutinis etapas... 

Šalia Denės išdygo Laris Daulingas, paėmė panešti spausdina- 
mąją mašinėlę ir kiek susirūpinęs pasiteiravo, kaip ji jaučiasi. La- 


rio akys, pagalvojo Denė, kaip Kento upėtakių srautas, nušviestas 

saulės. Skaidrios ir vėsios — ir draugiškos. Žvelgdama į jas, Denė 
pajuto, kad jis patikimas žmogus - ne taip kaip Lašis. Ir vis dėlto... 

Gasi Bingam, daili su alyviniu drobiniu kostiumėliu, žaviai de- 
rančiu prie jos melsvų plaukų, gyvai sučiulbo: 

— Atrodote pavargusi, mieloji. Tikiuosi, nesileidžiate pono Hol- 
deno verčiama dirbti iki vėlumos. Aš, asmeniškai, miegojau pui- 
kiai. Tik turiu pasakyti, kad visur gerai miegu. Viskas priklauso 
nuo savitvardos. Tikriausiai dar nepažįstate pono Pontingo, mano 
brolio sekretoriaus? Pone Pontingai!.. 

— Brangioji ponia? — atsiliepė ponas Pontingas, iškart paklusęs 
tam įsakmiai mojančiam pirštui. 

Denė, skubiai pasisukusi taip, kad stovėtų nugara į šviesą, pa- 
spaudė ponui Pontingui ranką. Ranka buvo minkšta, gležna ir švel- 
ni kaip moters. Kalbėjo jis aukštu plonu įkvėptu balsu. 

— O! - nudžiugo Naidželis Pontingas. - Kolegė vergė! Darbo žmo- 
gus galeroje! Jūs ir aš, panele Kitčel, — tik nieko neverti sekreto- 
riai: juodadarbės bitutės šitame dekoratyviame dykinėjančių tranų 
spiečiuje. Jie netriūsia ir korių nelipdo, o mes priversti daryti ir 
viena, ir kita. Baisi neteisybė, ar ne? Reikia mums jungtis į profsą- 
jungas. O!.. Eduardai. Buon giorno! Nemačiau tavęs viešbutyje. 
Kaip laikais? Atrodai pasiutusiai gerai. Manau, kad jau visi kaip 
reikiant susipažinote... Ne? O Viešpatie! Labai atsiprašau. Panele 
Kitčel, čia sinjoras markizas de Čiago, irgi būsimas Kivulimo sve- 
čias. Panelė Kitčel, Eduardai, yra asmeninė Holdeno sekretorė, taigi 
mudu vieno plauko. 

Markizas palinko prie Denės rankos, paskui nužvelgė ilgu atidžiu 
žvilgsniu, kuris įsidėmėjo jos fizinius privalumus, pridėjo akinius, 
kirpčiukus bei garbanas ir atėmė skaičių, kurį buvo sugalvojęs anks- 
čiau. 

Jis buvo lieknas, tamsaus gymio vyras, tipiškai itališkai gražus ir, 
nors ne ką aukštesnis už Naidželį Pontingą, atrodė dvigubai dides- 
nio ūgio. Liaunasis ponas Pontingas, pamanė Denė, būtų gana daili 
mergina. Matyt, jis ir pats taip manė, nes geltonai dažytus plaukus 


nešiojo ilgus, o viena meniška sruoga vis užkrisdavo jam ant baltos 

kaktos — tikriausiai tam, kad grakščiu galvos krestelėjimu vis trum- 
pam atmestų ją į vietą. Jo nemirksinčios akys buvo skaidrios ir mė- 
lynos kaip porcelianinių Viktorijos laikų lėlių, tačiau vis dėlto neri- 
mą kėlė įspūdis, kad mažai kas pro tas akis praslysta nepastebėtas. 
Denei neapsakomai palengvėjo, kai jis meiliai paėmė markizą už 
parankės, ir jiedu nuėjo šalin, gyvai šnekučiuodamiesi apie ben- 
drus bičiulius Romoje. 

Gasi Bingam, pašaukta panelės Beits, nuskubėjo kažko aiškintis 
dėl bagažo. Drauge nusivedė ir Larį Daulingą, o Denė atsisėdo ne- 
toli lango ir stengėsi nepasiduoti vėl užplūdusiai baimei. Pareigū- 
nai ateidavo ir išeidavo, staiga išdygdavo tarpduryje ir atidžiai nu- 
žvelgdavo salę. Ir kiekvieną kartą Denei atrodydavo, kad ieško jos. 
Kiekvienas nepažįstamas žmogus buvo, arba galėjo būti, civiliai ap- 
sirengęs detektyvas, nuo kiekvieno atsitiktinai į ją nukreipto žvilgs- 
nio ji šiurpo iš siaubo. Jie jos dabar nebesustabdys! Tik ne dabar, 
kai saugi užuobėga taip nebetoli. Skaudėjo galvą, krėtė šaltis ir py- 
kino, ji jautėsi įsitempusi kaip styga nuo pastangų negalvoti apie 
pastarųjų dienų įvykius ir tą siaubingą dalyką, kurį Lašis pasakė 
naktį: „Tai kažkas skridęs lėktuvu drauge su mumis“. 

Bet tai absurdas, tai neįmanoma. Nė kalbos negali būti, kad tai 
kuris nors su jais iš Londono skridęs žmogus. Denė neramiai pasi- 
gręžė ir pažvelgė į didžiulį, pilkšvai rudą dulkiną oro uosto plotą. Ir 
kaip tik tuo metu kitapus lango praėjo vyras — tas arabas, ,,„Džam- 
bas“ — Salimas Abeidas, - skridęs su jais lėktuvu iš Londono. Denė 
matė, kaip jis ne taip toli jungiamojo pastato šešėlyje sustojo pasi- 
kalbėti su kitu vyru, matyt, tyčia ten jo laukusiu. Su gelsvaodžiu 
arabu, vilkinčiu gerai pasiūtu baltu kostiumu. 

Salimas Abeidas, rodėsi, kalba taip karštai kaip Neapolyje, ir De- 
nei pasidarė smalsu, ar jis ir vėl apie politiką. Jis mosavo rankomis, 
gūžčiojo pečiais, jo akys liepsnojo, tačiau jo pašnekovas neatrodė 
itin susidomėjęs. Tik užmetė akį į savo laikrodį, o šiaip stovėjo ra- 
mus ir orus. 

Salimas Abeidas pasisuko ir mostelėjo įstiklintos išvykimo salės 


pusėn. Denei akimirką atrodė, kad arabas baltu kostiumu žiūri tie- 

siai į ją, ir ją vėl suėmė baimė. Galbūt jis policininkas. Policininkas 
arabas. Galbūt tas „Džambas“ jam pasakoja apie ją: kad matė Lon- 
done Avialinijų hole. Arba dar blogiau —- daug daug blogiau! - gal 
jis tas, kuris nužudė poną Hanivudą ir iškrėtė jos kambarį Avialini- 
jose; ir norėjo ją apsvaiginti chloroformu praėjusią naktį? 

Denės širdis vėl pašoko ir ėmė daužytis, ji neramiai apsidairė, 
ieškodama Lašio. Arba Lario. Tačiau Lašį kitame salė gale buvo 
užgrobusi Amalfija Gordon, o Laris, kiek nusivylęs, nešė puodelį 
kavos poniai Bingam. Jis per žmonių pilną salę nusišypsojo Denei, 
ir baimė staiga atlėgo. Ji prisigalvoja nebūtų dalykų ir elgiasi, kaip 
Lašis sako, tarsi isterikė iš muilo operos. Padėtis bjauri ir be pačios 
prasimanytų šmėklų. Vis dėlto... 

„Keleivius, kurių reisas nulis trys keturi į Mombasą, Tangą, Pem- 
bą, Zanzibarą ir Dar es Salamą, prašom užimti vietas lėktuve“, — 


paskelbė gūdus ir bedvasis balsas. 


Oranžinė Afrikos žemė išslydo iš po jų. Tuščia saulės išdeginta 
žemė, beviršūniai erškėčiai, nutaškuoti lėtai judančiomis dėmelė- 
mis: žirafomis ir zebrais, gnu ir liūtais, slenkančios besiganančių 
antilopių kaimenės — čia driekėsi Nairobio draustinis. 

Vėsiame mėlyname ankstyvo rytmečio danguje kabojo baltas, tik 
vos vos raustelėjęs debesis. Kai priskrido arčiau, Denė pamatė, kad 
čia ne debesis, o kalnas. Vienišas baltakepuris kalnas, kiek prime- 
nantis japonų Fudžijamos graviūrą. Kilimandžaras, „Šalčio demo- 
nų kalnas“, vienišas dunksojo virš beribių rudų dulkinų lygumų: 
niūrus, išdegintas ugnikalnis, kurio sniegynai nebijo deginančios 
Afrikos saulės. 

Denei už nugaros vyriškas balsas, aukštas, piepsintis lyg fleita, 
matyt, mėgdžiodamas BBC trečiosios programos diktorę pasakė: 

— Taip — gana įspūdinga, ar ne? Pasakojama, kad krateryje yra į 
ledą įšalę leopardo palaikai. Niekas nežino, kaip jis ten pakliuvo ir 
kodėl. Nepaprastai įdomu, ar ne? Dievinu paslaptis! 

Denė krustelėjo tarsi norėdama atsigręžti į kalbantįjį, tačiau La- 


šis perspėdamas uždėjo ranką jai ant riešo. 

— Pontingas, — tyliai paaiškino, ir Denė kuo skubiausiai vėl ėmė 
tyrinėti vaizdą lauke. 

Naidželio Pontingo kaimynė, atrodo, buvo ponia Bingam. Norė- 
damas informuoti neišmanėlius — o galbūt todėl, kad buvo įpratęs 
prie savo balso skambesio, — Pontingas pradėjo ilgą žodinę ekskur- 
siją po Keniją. 

— Jūs tiesiog neįsivaizduojate, kokie prasti šitie glūdumos keliai, — 
čiurleno ponas Pontingas. — Patikėkit, tik vėžės. Kankynė padan- 
goms! Na, žinoma, jau nekalbant apie nugarkaulį! Nors, tiesą pasa- 
kius, kai jau atvyksti, pasirodo žavingai tuščia. Čiabuviai — gyvu- 
liai — reginys! Jaudinamai primityvu. Man visada atrodo — šitoks 
pagerinimas atsilikusiai Kenijai ir kolonistų zonai, kas iki Pirmojo 
pasaulinio karo buvo taip skausminga. Taip pat -Puna, ar jūs taip 
nemanote? Tačiau dabar šiaurinis pasienis... 

Jo balsas vis skambėjo ir skambėjo, tarsi iš sugedusio čiaupo var- 
vantis vanduo, retkarčiais jį pajvairindavo neaiškūs Gasi Bingam 
žodžiai (šįkart monologą atliko ne ji, ją akivaizdžiai pranoko kitas), 
ir visa tai būtų beveik raminę, jei kalba nebūtų nukrypusi į Denę. 

— Nesuprantu, - irzo Naidželis Pontingas. —- Niekaip negaliu su- 
prasti. Viešbutyje nė žodelio, net neatšauktas kambario užsakymas. 
Vienintelė viltis, kad Frostas bus gavęs telegramą, bet iš tiesų — 
nežinau, važiuoti dabar ar laukti! Įtariu, tai mergiūkštei bus atsira- 
dę kokių nors spuogelių. Tymai arba dar kokia nors vaikiška liga. 

Lašis grįžtelėjo ir piktdžiugiškai nusiviepė Denei, bet jai anaip- 
tol nebuvo linksma. Jau ėmė darytis įkyru, kad apie ją nuolat šne- 
kama kaip apie mokinukę, be to, tokiomis aplinkybėmis nieko čia 
komiška, kad tenka klausytis tokio neįprasto pokalbio. 

— Tiesą sakant, — aiškino Naidželis, — tik dėl panelės Ašton čia ir 
esu. Jūsų broliui atrodė, kad būtų gražu pasitikti ją Nairobyje, pa- 
vedžioti po miestą ir taip išvaduoti jus nuo rūpesčio. Todėl jis malo- 
ningai skyrė man atostogėles apie šį laiką, kad sutaptų data, o da- 
bar ta mergiūkštė nė neatskrido! Tikra nelaimė, nes nujaučiu, kad 
vėl būsiu išgrūstas, kai ji pagaliau vis dėlto atvyks. O aš nekenčiu 
skraidyti. Gal ir nesimato, bet aš tiesiog klaikiai bijau skristi. O jūs 


nebijote? 

— Ne, - Gasi Bingam tuoj pat pasinaudojo atsiradusia proga. — 
Nepasakyčiau. Bet aš esu fatalistė. Manau, kad jei likimo man lem- 
ta žūti lektuvo katastrofoje, tai aš ir žūsiu lėktuvo katastrofoje - štai 
ir viskas. O jei ne, tai ir nėra ko jaudintis. Viskas, mielasis pone 
Pontingai, jau nulemta. Viskas! Tokio dalyko, kaip galimybė, nėra. 
Kai tik suvoki šitą paprastutę, bet labai svarbią tiesą, gyvenimas 
tampa kur kas paprastesnis. Nerimo nebelieka. 

Ponas Pontingas puolė prieštarauti: 

— Ūi ne, ne, ne, ne, ne, ponia Bingam! Nesutinku su jumis. Tikė- 
jimas lemtimi, net jei jis ir pasiteisina, yra neteisingas. Kaip sil- 
pnavališka. O gal reikėtų čiupti galimybę ir pajungti ją savo valiai? 

— Taip sako Milisenta. Mes labai ginčijamės. Tačiau man atrodo, 
kad kai tariamės čiumpą galimybę, tai tik darome tai, ką mums jau 
buvo lemta daryti, ko vis vien nebūtume išvengę. Štai, pavyzdžiui, 
kai išėjome iš Lidon Geiblso važiuoti į Londoną, buvome jau pu- 
siaukelėje į stotį, kai prisiminiau, kad išėmiau savo pasą iš Mili- 
sentos krepšio, kad parodyčiau bičiulei (labai juokinga nuotrau- 
ka!), ir palikau jį ant pianino. Mums, žinoma, teko parlėkti namo, ir 
ką jūs manot! Iš svetainės židinio buvo iškritusi žarija, ir nuo jos 
jau buvo pradėjęs smilkti kilimas! Ponia Hegbi galėjo neužeiti ka- 
žin kiek laiko, ir jei mudvi nebūtume grįžusios, namas būtų supleš- 
kėjęs iki pamatų! 

— Tikrai pasisekė, — pripažino Naidželis Pontingas. 

— Pasisekė? Visai ne tai. Mudviem buvo lemta grįžti. Man buvo 
lemta pamiršti pasą ir kitaip būti nė negalėjo. 

Naidželis nusijuokė. 

— O jeigu būtumėte pavėlavusios į traukinį, neatvažiavusios į Lon- 
doną ir laiku neatsiradusios oro uoste? Irgi būtų lemta? 

— Ak, bet pavėluoti nebuvo lemta! Traukinys vėlavo. Bet net jei ir 
būtų buvę kitaip, į lektuvą mudvi nebūtume pavėlavusios, nes į 
Londoną atvažiavome prieš dvi dienas, dvyliktosios popietę, ir ap- 
sistojome Avialinijose, nes Milisenta turėjo šio to nupirkti ir... 

Denė pajuto, kad šalimais kažkas krustelėjo — tai Lašis sugniau- 


žė rankose laikomą laikraštį, pirmojo puslapio eilutės susilamdė ir 

pasidarė nebeįskaitomos. Betgi jis žinojo, kad ponia Bingam ir pa- 
nelė Beits gyveno Avialinijose? Ir tikriausiai jis pagalvojo... Kuris 
nors iš lektuvo... Gasi Bingam... Ne, tai tiesiog neįmanoma! 

Naidželis irzliai tarė: 

— Bet negi, ponia Bingam, imsime tikėti, kad Apvaizdai rūpi to- 
kie dalykai, kaip iš jūsų svetainės židinio iškritusi žarija arba jūsų 
traukinį sugaišinęs rūkas, arba tas faktas, kad paso nuotraukoje vi- 
sada atrodai toks graudžiai į save nepanašus, jog norisi, kad drauge 
pasijuoktų ir koks nors bičiulis. Mane patį kur kas labiau domina 
psichologija, ir, mano manymu, kai palikote pasą ant pianino... 

Denė ūmiai pakilo. Nebuvo jokio noro toliau klausytis apie pa- 
sus, Avialinijas arba dar ką nors, nuo ko kyla kamuojančių siaubin- 
gų minčių. Ji padavė Lašiui savo sulankstytą apsiaustą ir tarstelėjo: 

— Tuoj grįšiu. 

— Kas atsitiko? — pasiteiravo Lašis, kilstelėjęs jos praleisti. - Lyg 
ir pažaliavusi atrodai. 

— Nieko. Ačiū, viskas gerai. 

Denė nuskubėjo tarp krėslų ir šmurkštelėjo į moterų tualetą. At- 
sistojusi prie lango įsižiūrėjo į mėlyną dangaus erdvę ir snaudžian- 
čius debesiūkščius. Tačiau vėl plūstelėjo mintys ir jau nebesileido 
nuvejamos. 

Gasi Bingam... Milisenta Beits... Džambas... Ponas Hanivudas. 
Ž mogžudyste Market Lidone... 

Denė susitvardė ir grįžo į vietą. 

Lėktuvo metamas į laumžirgį panašus šešėlis bėgo drumzlinai ža- 
liu vandeniu, mangrovų pelkynais, palmių miškais... Mombasa. 
= Prašau dėmesio. Švieslentėje pamatysite ženklą prisisegti dir- 
žais. Po kelių minučių leisimės... 

Keleiviai paklusniai išžingsniavo į spiginančią, jūros druska kve- 
piančią saulę. Tarp žmonių Denė pastebėjo lieknąjį arabą baltu kos- 
tiumu, su kuriuo rytą Nairobyje taip audringai kalbėjosi Salimas 
Abeidas. 

Pasirodė, kad yra ir daugiau jį pažįstančių, nes Naidželis Pontin- 


gas, jį išvydęs, paliko ponią Bingam ir nuskubėjo pasisveikinti. Jie- 

du paspaudė vienas kitam rankas ir sušneko ant karšto smėlėto grin- 
dinio. Praeidama Denė Taisono sekretorių išgirdo sakant: 

— Tikiuosi, gerai praleidote laiką? Tiesą pasakius, Nairobis man 
ne prie širdies. Tačiau jums, žinoma, kitaip — turite ten draugų. 
Buvau pakilęs iki šiaurinės sienos ir... 

Žodžiai „Žavingai tuščia“ pasivijo Denę įėjimo į oro uostą šešėlyje. 

Salimas Abeidas, „Džambas“, atrodantis tikrai nekaip, prasisprau- 
dė pro ją, nusiyrė į kitą salės galą, atsisėdęs prie staliuko užsisakė 
puodelį juodos kavos ir ėmėsi skaityti arabišką laikraštį. Jo rankos 
virpėjo. 

Oro uosto laukiamajame buvo daugybė žmonių, karšta. Dene, Lašio 
palikta likimo valiai, kioske nusipirko kažin kokį po ranka pakliu- 
vusį žurnalą ir įsitaisė palyginti ramioje vietelėje prie kolonos. Ta- 
čiau neskaitė. Neregėmis akimis spoksojo į primargintą puslapį ir 
išsiblaškiusi klausėsi balsų gaudesio. Bet štai dėmesį patraukė kiek 
kairiau nuo jos ant kolonos kabanti didelė įrėminta vietinių aviali- 
nijų reklama. 

Pasirodo, reklama buvo nupiešta ant veidrodžio, ir jame matėsi 
mėlynos Gasi Bingam garbanos, į dubenį panaši Milisentos Beits 
skrybėlė ir švelnus Amalfijos Gordon veidelis. 

„Amalfija, - pagalvojo Denė, - šiandien atrodo ne kažin kaip“. 
Atrodė suplukusi, suirzusi, pokalbis su Eduardu de Čiago, kurio 
gražus sakalo profilis vos matėsi pačiame veidrodžio pakraštyje, 
matyt, jai buvo nuobodus, nes atsiliepdavo tik vienskiemeniais žo- 
džiais, o žvilgsnis klaidžiojo apskritai kažin kur. O ponia Bingam 
atrodė visiškai patenkinta. Ji iš kažko juokėsi. Beprotiška. mintis, 
kad ji gali būti kažkaip susijusi su pono Hanivudo nužudymu, stai- 
ga pasirodė visiškai absurdiška. 

Vis dėlto galbūt tas arabas. Džambas. Arba iš Londono skrido 
koks nors nepažįstamas žmogus, kurio ji nepastebėjo. Arba seras 
Ambrozijus Jardlis! Nuo šitokio absurdo Denė šyptelėjo: jau visai 
nusifantazavo. Na, šiaip ar taip, sero Ambrozijaus naktį Nairobyje 
nebuvo. Vadinasi, kas nors kitas... 

Būrelis veidrodyje pakriko ir išsiskirstė. Nebesimatė nė vieno pa- 


žįstamo atvaizdo. Kitų reisų keleiviai ateidavo ir vėl išeidavo, lau- 

kiamajame pasidarė dar triukšmingiau, dar labiau ankšta. Denei 
įsiskaudėjo galva, erzino kiekvienas iš visuotinio triukšmo išsiski- 
riantis garsas: užsispyrusio indų vaiko klyksmas, parverstas puode- 
lis ir palieto skysčio tekšėjimas, šaižus kiksinčių arabų matronų bū- 
relio tauškesys ir nuo baro sklindantis jaunų plantatorių kvatojimas. 

— Nesakei, kad moki skaityti arabiškai, — pasigirdo Lašio balsas 
Denei iš už nugaros. 

Denė smarkiai krūptelėjo ir prikando lūpą. Pirmą kartą atidžiai 
pažiūrėjo į žurnalą rankose ir pamatė, kad jis išties išspausdintas 
visiškai nepažįstamais ženklais. 

Lašis pasilenkė jai per petį, išpešė iš rankų žurnalą, pavartė jį ir 
tada grąžino. 

— Atleiskite, panele Kitčel, kad primenu, tačiau niekas neatro- 
do toks įtartinas, kaip žmogus, kuris apsimeta, jog skaito ir laiko 
laikraštį aukštyn kojom. O tas tamstos šviežiai iškeptas draugužis, 
tas laikraštininkas, labai susidomėjęs stebi tamstos atvaizdą tame 
veidrodėlyje. Šitą žaidimą galima žaisti dviese. Galbūt jam tiesiog 
patinka raudonplaukės, antra vertus, galbūt jam kyla ir kitokių 
minčių. 

Denė kimiai ištarė: 

— Lariui Daulingui? Kokių minčių? Jis - jis negali nieko žinoti. 
Jam, beje, rūpi tik tokie kaip Taisonas. Ir politikai. 

— Pirkėjo įvertinimas, — sausai pasakė Lašis. — Žmogžudystė vi- 
sada naujiena. Taigi pasistenk nesielgti taip, tarsi sąžinę slėgtų to- 
ną sveriantis kaltės jausmas. Matyti. 

— Atsiprašau, — tyliai ištarė Denė. 

— Nesijaudink. Nebeilgai. Beveik atvykome. 

— Bet dar ne visai, — netvirtai pasakė Denė. 

— Kurgi tavo kovos dvasia? 

— Nėra. Dabar nėra. 

— Vargšelė, - pasakė Lašis. Be jokio sarkazmo. O tada tirštą sau- 
sakimšos salės klegesį vėl perskrodė kvaksintis bespalvis balsas iš 
garsintuvo: — „Reiso nulis trys keturi keleiviai, skrendantys į Tan- 


są, Pembą, Zanzibarą ir Dar es Salamą...“ 


Jie išėjo į akinančią saulę. Jūros vėjas švilpavo kazarinuose ir.į 
kojas žerė karštas smilteles. Sulipo į laukiantį lėktuvą, susėdę pa- 
vyzdingai prisisegė diržais ir užgesino cigaretes. Iškart už Denės 
tik kitapus praėjimo sėdintis Laris Daulingas šūktelėjo: 

— Ei, stiuardese! Vieno trūksta. Neuždarykite durų. Dar nėra ma- 
no kaimyno. Pono Salimo Abeido. 

Stiuardesė nusišypsojo kantriai, tarsi mokytoja neišmanėliui nau- 
jokui, ir maloniai pasakė: 

— Ačiū, aš turiu sąrašą. Nėra ko jaudintis. Jis po minutės ateis. 

Tačiau praėjo penkios minutės, dešimt. Lėktuvas virpėjo nuo riau- 
mojančių variklių, tačiau nejudėjo iš vietos. Keleiviai pradėjo neri- 
mauti, gręžiotis į atviras duris, nervingai žvilgčioti į laikrodžius. 

— Ko laukiame? — pasiteiravo apkūnus vyriškis iš lėktuvo prieša- 
kio. Jis atsistojo ir nužvelgė praėjimą: iš pasipiktinimo jo raudonas 
veidas darėsi burokinis. —- Mes vėluosime, o aš Tangoje turiu būti 
konferencijoje 10.15. Ei! Stiuardese — panele! 

Stiuardesė atsigręžė ir nusišypsojo šviesia tarnybine šypsena. 


— Luktelėkit, sere. 

Ji išsilenkė pro atviras duris, su kažkuo pasikalbėjo, tada nusku- 
bėjo praėjimu tarp sėdynių ir pranyko pilotų kabinoje. Po poros mi- 
nučių pasirodė jau drauge su kapitonu bei vyresniuoju padėjėju, ir 
visi trys išlipo iš lėktuvo. 

"— Kas dabar? - piktinosi džentelmenas, skubantis į konferenciją 
Tangoje. — Čia jau viršūnė! Kiek jie mus čia dar laikys? 

Įniršęs jis nudramblino tarp kėdžių, išlindo į saulę ir, girdėjosi, 
ėmė šaukti kažkam stovinčiam apačioje. 

— Tai jau, - glebiai ištarė Naidželis Pontingas, — tie biznieriai ir 
jų veiklumas! Tarsi kas pasikeis, pusvalandis šen ar ten! 

— Nesutinku, — nukirto Gasi Bingam. — Gaišimas tiesiog veda iš 
proto. O nepatogiausia, matyt, bus Taisonui, kuris lauks mūsų pasi- 
tikti. Kaip jūs manote, kodėl gaištame? 

— Kad ir kas ten būtų, mieloji ponia, tikrai gera žinoti, kad taip 
lemta, - įgėlė Naidželis. - Bet tikėkimės, kad ne koks nors rimtas 
variklių gedimas, nes tada mums bus lemta čia tūnoti daugybę va- 
landų! 

Poniai Bingam neteko ieškoti tinkamo atkirčio šiam išradingam 
šūviui, nes grįžo Tangos keleivis. 

— Atrodo, susirgo vienas iš keleivių į Zanzibarą, — paskelbė jis ir 
piktai nukėblino į savo vietą. — Nesuprantu, kodėl mums visiems 
reikia dėl šito gaišti. Negi mano, kad lauksim, kol jam pagerės? 

Tą akimirką grįžo stiuardesė, išraudusi, suirzusi, ir paskelbė: 

— Prašau dėmesio. Deja, teks užtrukti dar — mm — keletą minu- 
čių. Atsiprašome dėl iškilusių nepatogumų. Tikimės, kad netrukus... 
pakilsime. Galite rūkyti, tačiau prašau visų likti savo vietose. 

Netrukus dūzgiantys pokalbiai vėl nutyko: į lėktuvą įlipo du oro 
uosto pareigūnai ir jaunas policijos karininkas europietis oficialia 
chaki spalvos uniforma. Vienas pareigūnas per mikrofoną maloniai 
trumpai pranešė: 

— Atleiskite, kad trukdome, tačiau turime dar kartą patikrinti pa- 
sus. Prašom paruošti dokumentus. 

Iš siaubo paklaikusiomis akimis Denė žvilgtelėjo į Lašį, tačiau 


atsako nesulaukė. Sis išsitraukė savo pasą ir, nė dabar nežiūrėda- 

mas į Denę, ištiesė ranką paimti jos dokumentų. Toks abejingas jo 
elgesys Denę kiek apramino. Ji girdėjo balsus, žingsnius, popie- 
riaus šiurenimą: pareigūnai ėjo tarp kėdžių, žiūrėjo kiekvieną pa- 
są, tikrino pagal sąrašą ir trumpai kažką užsirašydavo blonknote. 

— Holdenas, - lakoniškai pasakė Lašis, paduodamas savo pasą, 
kai šie sustojo prie jų. - Mano sekretorė panelė Kitčel. 

Denė prisivertė pažvelgti pareigūnui į akis ir ramiai atremti žvilgs- 
nį. Jai atrodė, kad jis prie jų stovi visą amžinybę, tačiau iš tiesų po 
trijų minučių jau viskas buvo baigta. Jiems buvo užduotas tik vie- 
nas klausimas — šito buvo klausiami visi keleiviai: „Kur jus būtų 
galima rasti artimiausias dešimt dienų?“ 

Net ir jaunasis policininkas buvo girdėjęs apie Taisoną Frostą ir 
skaitęs jo knygų. 

— Ir jūs, —- pasakė jis užsirašydamas adresą. — Atrodo, ponas Fros- 
tas renka nemenką kompaniją. Šaunus vyrukas, ar ne? Mačiau jį, 
kai skrido per čia prieš kelis mėnesius. Netgi gavau jo autografą! 

Vaikinukas nusišiepė ir nuėjo prie kito keleivio. Denė vėl atsipa- 
laidavo. Juk tai tik kažkoks eilinis patikrinimas. Su palengvėjimo 
šypsena ji atsigręžė į Lašį, tačiau Lašis nesišypsojo. Kaip tik prie- 
šingai — buvo paniuręs ir kažkaip keistai budrus, tarytum būtų įsi- 
tempęs kiekvienas nervas, kiekvienas raumuo. Toks pats kaip ir 
praėjusią naktį. Denei pasidarė baisu. 

Trys vyrai grįžo takeliu tarp kėdžių, patikrinimas baigėsi. Laris 
Daulingas pasiteiravo: 

— Kaip jis, karininke? Ponas Abeidas? Tikiuosi, neužkrečiama? 
Kai išlipom, atrodė visiškai sveikas. Ar jis rimtai susirgo? 

— Jis mirė, — trumpai pasakė policininkas ir išėjo. 

Stojo tyla. Tyla, kuri visada stoja po tokios žinios, nesvarbu, ar 
kalbėta apie draugą, ar apie nepažįstamą žmogų. Gyvenimo pabaiga. 
Tylą nutraukė Milisenta Beits. Ji garsiai ir nepatikliai pasakė: 

— Mirė? Ar kalbama apie tą arabą, kuris drauge su mumis skrido 
iš Londono? Kokia nesąmonė! Tikriausiai klaida. Nagi jis visą ke- 
lią iš Nairobio pliurpė su ponu Daulingu. Pati girdėjau. Negali gi jis 


būti miręs! 

— Širdis, matyt, — sutrikęs pasakė Laris Daulingas. — Sakė, kad 
jam lėktuve visada bloga. Buvo papilkėjęs. Bet oro liga jis negalėjo 
sirgti. Nė nekratė. Turbūt tiesiog nervai. 

— Jei ne maras, cholera ar dar kokia nors iš tų bjaurių Rytų ligų! — 
drebančiu balsu pareiškė Milisenta. — Sakiau tau, Gasi, kad dar 
pasigailėsi dėl šitos kelionės į Rytus! 

Denė išgirdo, kaip Gasi Bingam pasimuistė kėdėje. 

— Nekalbėk nesąmonių, Milisenta! Akivaizdu, kad nieko užkre- 
čiamo. Jei taip būtų, paskelbtų karantiną! 

— Ū iš kur žinai, kad nepaskelbė? — pasiteiravo panelė Beits. — 
Mes vis dar čia! 

Lėktuve vel įsiviešpatavo tyla: visi virškino šį teiginį. Tačiau ne- 
trukus grįžo kapitonas ir pirmasis padėjėjas, o dar po penkių minu- 
čių Mombasos oro uostas jau liko apačioje — mažėjantis lopinėlis 
tarp žaislinių medžių. 

Denė vėl atsigręžė į Lašį ir susijaudinusi tyliai paklausė: 

— Ar mums išties būtų paskelbę karantiną, jei liga būtų buvusi 
užkrečiama? 

- Jei būtų buvę užkrečiama, jie tikrai nebūtų leidę mums išskristi. 

— A. Taip. Nepagalvojau apie tai. Tikriausiai širdies priepuolis. 
Arba saulės smūgis. 

— Nesu tikras, — atšovė Lašis. 

— Kodėl? 

— Jei būtų taip paprasta, jie nebūtų šitiek tąsęsi — tikrinę mus 
visus ir aiškinęsi, kur mus bus galima rasti. Jie įtaria ką kita. 

Denei ir vėl keistai užgniaužė gerklę. Ji pratarė: 

— Nesuprantu, apie ką tu. 

— Tau gerai, - atsiliepė Lašis ir užkirto kelią tolesniam pokalbiui: 
atsilošė ir apdairiai užsimerkė. 

Karštame mėlyname ore plūduriavo debesų kamuoliukai, jų še- 
šėliai šliaužė apačioje besitęsiančiomis ananasų plantacijomis su 
smygsančiais sizaliais ir storais blyškiais belapiais baobabais... 

Tanga, vėl laukimas, tik trumpesnis. Kankinamas laukimas, ta- 
čiau čia policininkai lėktuvo nepasitiko. Vėl stiuardesės balsas: 


„Prašau dėmesio. Svieslentėje pamatysite, kada prisisegti...“ 

Dabar skrido virš jūros. Stiklo jūra, susiliejanti su dangaus stik- 
lu, ir jokios linijos, kuri parodytų, kur baigiasi viena ir prasideda 
kita: mėlyna ir žalia, violetinė ir ametisto spalva su skersai nuvin- 
giuojančiomis blyškiomis srovių juostomis. Spalvos mirguliavo ir 
keitėsi, jų lektuvo šešėliui slystant vandens gelmėmis, koralų ri- 
fais, uolėtu dugnu ir smėlėtomis seklumomis. - 

Pemba, žalioji sala. Turtinga gvazdikėlių ir gaubiama tamsių isto- 
rijų apie raganas, demonus ir burtininkus. Ilgas smėlėtas nusileidi- 
mo takas, jūros vėjo šiurenamas palmių lapų stogas ir plaušinės 
sienos trobelytės, kurioje įsikūrusi oro uosto kontora ir laukiama- 
sis. Amalfija Gordon, taip nederanti prie aplinkos kaip deimantų 
diadema prie skatikų, su siaubu žvelgianti į milžinišką šimtakojį, 
kuris ramiai sau ropojo dulkėtomis grindimis. Milisenta Beits, išsi- 
pildžius blogiausiems jos nuogąstavimams, visa savo esybe sakan- 
ti: „O ką aš jums sakiau?“ Gasi Bingam, pritūpusi ant paties medi- 
nio suolo kraštelio, ant kurio kuo rūpestingiausiai pasitiesė švarią 
nosinaitę. Irgi su akivaizdžia baime stebinti šimtakojį. Eduardas de 
Čiago, Naidželis Pontingas ir arabas baltu kostiumu, stovintys tarp- 
dury, ryškūs karštoje tuščioje smėlio ir dangaus erdvėje, besikal- 
bantys itališkai. Ir Laris Daulingas, besivėduojantis nauja plačia- 
krašte skrybėle ir išsiblaškiusiomis akimis spoksantis į įrėmintą 
plakatą, būsimus keliautojus kviečiantį „Skristi BOAC“. 

Tvankioje trobeliūkštėje buvo dar aštuoni įvairių tautybių kelei- 
viai. Apkūnus vokietis verslininkas, turistas švedas, slampinėjantis- 
su brangiu fotoaparatu, du atostogaujantys britų armijos karininkai, 
persas, pagyvenusių indų pora ir Jungtinių Amerikos Valstijų pilie- 
tis — ponas Lašmeris J. Holdenas jaunesnysis, kuris, pasirodo, ir vėl 
miegojo. 

„Kaip jis gali tiesiog šitaip imti ir užmigti, — mintyse piktinosi 
Denė, - kai mes jau beveik Zanzibare, ir jei ten ką nors žino, oro 
uoste galime išvysti mūsų belaukiančią policiją? Ir jei mama bus 
atvažiavusi mūsų pasitikti, ji iškart mane pažins, negelbės nė aki- 
niai ir šita klaiki šukuosena. O jeigu mes nespėsime jos perspėti, 


ir ji ką nors leptelės, girdint pasų ir muitinės pareigūnams, o jei- 

gu... Oi, kaip norėčiau, kad viskas jau būtų baigta! Kaip jis gali 
miegoti!“ 

Lašis pramerkė akį, mirktelėjo jai ir vėl užsimerkė, o Denė išrau- 
do kaip uoga tarsi būtų pagauta mąstanti balsu. Ji tyčia atsuko jam 
nugarą, kai Naidželis Pontingas įplaukė vidun ir pristatė jai arabą: 

— Štai žmogus, su kuriuo jums tiesiog būtina susipažinti. Seidas 
Omaras bin Sultanas. Zanzibare jis turi tiesiog dievišką, dievišką 
namą. Tikriau du — o gal tris? Šiaip ar taip, jei norėsite apžiūrėti 
salą, turėsite jį sugundyti, kad pasiimtų jus į ekskursiją. Niekas 
kitas tiek.nepapasakotų, kiek jis. Jis, tiesą pasakius, ir yra Zanzi- 
baras! 

Seidas Omaras nusišypsojo ir linktelėjo. Angliškai jis kalbėjo taip 
pat laisvai kaip ir itališkai, o akcentas buvo justi tik vos vos. Į savo 
tėvynainį, velionį poną Salimą Abeidą, visai nebuvo panašus, nes 
pasirodė besąs žavus smagus pašnekovas, šiaip jau nė kiek ne tam- 
sesnio gymio už markizą de Čiago. 

Lašis atsimerkė tik tada, kai keleivius vėl pakvietė grįžti į savo 
vietas lėktuve. Išėjus už palmių lapais dengto namelio, jis paėmė 
Denę už parankės ir sulėtino žingsnį, kad atsiliktų nuo kitų. 

— Dabar klausyk, - tyliai skubiai prakalbo Lašis. — Kai nuskri- 
sim, kuo ilgiau kuiskis lėktuve. Tupinėk apie bagažą, ar dar ką nors 
sugalvok. Bet išlipk paskutinė. Man pirmam reikia pasimatyti su 
tavo motina, — jei ji bus oro uoste. Arba su tavo patėviu. Arba su 
abiem. Kitaip nespėsim mirktelėti, o jau būsim suraityti. Supratai? 

Deneė linktelėjo. Paškui jie vėl susėdo į savo vietas ir sužiuro į 
šviečiančias raides: „Rūkyti draudžiama. Prisisekite diržais“. 

Ir Pemba susitraukė į tamsų taškelį begalinėje mėlynėje. O prie- 
kyje kažkas regėjosi — toks pai neapčiuopiamas kaip debesiūkščio 
šešėlis mirguliuojančioje jūroje. Zanzibaras... 

Gelmių mėlį pakeitė puošni seklumų žaluma, lėktuvas leidosi, 
apačioje bėgo akrai gvazdikėlių ir palmių giraitės. Apelsinmedžių 
sodai ir stogų spiečiai. 

Lašis ištiesė ranką ir uždėjęs ant Denės rankos tvirtai drąsinamai 


spustelėjo. Paskui lėktuvas dunkstelėjo, krestelėjo ir nuriedėjo nu- 

sileidimo taku. Galiausiai sustojo priešais ilgą baltą medžiuose sken- 
dintį pastatą. 

Lašis paskutinį kartą atsisegė diržą 17 pasakė: 

— Pagaliau! 

Ir išlipo. 

Denė taip niekad ir nesužinojo, ką jis tada pasakė jos mamai ir 
Taisonui, kurie abudu oro uoste laukė lėktuvo. Jis turėjo ne daugiau 
kaip penkias minutes; tikrai ne daugiau; bet išnaudojo tą laiką kaip 
reikiant. 

— Brangieji! — sučiulbo Loreina, pasitikdama savo svečius, kai 
šie pastovėję eilėje, patikrinti ir suantspauduotais pasais bei leidi- 
mais, pasirodė iš už užtvaros. — Kaip gera jus visus matyti. Elfe!.. 
Kokia laimė, mieloji, kad tu atvykai. Ir Gasi! Gasi, atrodai fantas- 
tiškai. Ir labai puošniai. Sveika, Milisenta. Edi! Šimtas metų! Na, 
tiek to, tebus mėnesių, bet jie virto metais. Argi tai ne mielas kom- 
plimentas? 

„Loreina nesikeičia“, - pamanė Denė, atlaidžiai žavėdamasi mo- 
tina. Ši nebuvo tokia gražuolė kaip Amalfija Gordon, tačiau nė kiek 
ne blogiau mokėjo kurti grožio įvaizdį ir savo draugei niekuo nenu- 
sileido. „Ji žavi ir tuo, —- ramiai sau mąstė duktė, — kad yra mažutė 
ir iš pažiūros tokia trapi, nors tai ir netiesa. Šalia jos net ir neaukšti 
vyrai pasijunta dideli, stiprūs, galingi“. 

Loreina vilkėjo baltą drobinę suknelę, buvo pašidabinusi perlais 
ir nė kiek nepanėšėjo į motiną. Taip pat ir į žmoną to apkūnaus 
garsiakalbio barzdoto vyriškio druskos išėstomis vežėjo kelnėmis ir 
išblukusiais mėlynais marškinėliais. Iš nuotraukų, kuriose jis atro- 
dydavo kiek didesnis nei iš tiesų, kiekvienos pasaulio šalies skaity- 
tojams gerai pažįstamo Taisono Frosto, knygų Paskutine paslauga 
Loidui, Visus aprenkit žaliom uniformom, Šventoji kiaulė ir bent pus- 
tuzinio kitų romanų autoriaus, rašytojo, pagal kurio kūrinius buvo 
kuriami kino ir televizijos filmai, kurio knygas nagrinėjo, puolė, 
mėgdžiojo, pasirinkdavo Knygų klubai bei Literatūros draugijos — 
jų buvo parduota jau beveik milijonas egzempliorių. 


Lašis trumpai supažindino: 

— Mano sekretorė Ada Kitčel. Ponia Frost. 

Denė, kukliai spausdama ranką savo motinai, vos nepradėjo iste- 
riškai kikenti. 

Loreina nė nemirktelėjo, tik jos veidelis pablyško, o mėlynos akys 
iš siaubo išsiplėtė. Ji negarsiai ištarė: 

— Labai malonu... 

O paskui sielvartingai sušnibždėjo: 

— Mieloji — kodėl raudonai? O kokie klaikūs kirpčiukai! 

Didelė tvirta Taisono ranka patapšnojo jai per pečius, ir Denė 
susvyravo. 

— Na, panele Kitčel, malonu susipažinti. Gal judvi su Beits sutik- 
tumėt važiuoti stoties mašina drauge su bagažu? Ne, Loreina! Tu 
verčiau paimk Elfę, Edį ir Naidželį. Sveiks, Edi! Grįžai kaip netik- 
ras pinigas? Nebesitikėjau tavęs pamatyti po to, kai anąkart čia 
susigavai smėlmuses karštinę ar ką ten. Ne, po perkūnais, buvo di- 
zenterija, ar ne? Aš paimsiu tave, Gasi ir jaunąjį Lašį. Nagi, pakuo- 
kitės. 

Jis atidarė automobilio dureles ir staiga pastebėjo Seidą Omarą 
bin Sultaną. 

— Sveikas, seni. Nemaniau, kad taip greit grįši. Kaip Nairobyje 
naktinis gyvenimas? 

Frostas paėmė Seidą Omarą už parankės ir pristatė: 

— Gasi, čia mano bičiulis. Norėčiau, kad susipažintum su Sei- 
du... O, jau susipažinot? Gerai. Tada lipam į mašiną. Nesitrinsim gi 
čia visą dieną. 

Gasi įlipo, paskui ją Lašis. 

— Užsuk, kai galėsi, - suriaumojo Taisonas Seidui Omarui, einan- 
čiam prie didžiulio balto automobilio su Žanzibaro numeriais. - O 
jūs, po velnių, kas toks? — atsigręžė į Larį Daulingą; šis nusiėmė 
skrybėlę ir maloniai šypsojosi. 

— Tik bendrakeleivis - griežtai nepolitine prasme, - atsakė ponas 
Daulingas. - Tiesą pasakius, atvykau čia vildamasis susitikti su 
jumis, pone Frostai. Gal galėčiau kada paskambinti... 


— Kokiu statusu? Kaip mano tautos atstovas ar kaip spauda? 

— Abiem, - guviai atsakė ponas Daulingas. 

— Tai leiskite jums iškart pranešti, —- sugriaudėjo Taisonas, — kad 
aš iš visos širdies nekenčiu savo tautos ir niekad nekalbu su spau- 
da. Geros dienos. 

Jis įlindo į automobilį, užtrenkė dureles ir nuvažiavo, sukėlęs dul- 
kių debesį. Paskui jį kitu automobiliu nuvažiavo jo žmona ir stoties 
mašina su Dene, Milisenta ir bagažu. Laris Daulingas, kuriam šito- 
kie dalykai buvo ne pirmiena, šelmiškai šyptelėjo Denei, filosofiš- 


kai gūžtelėjo pečiais ir šūktelėjo taksi. 


Kitu laiku ir kitokiomis aplinkybėmis Zanzibaras Denę būtų pa- 
kerėjęs ir sužavėjęs. Tačiau dabar, pagaliau jį pasiekusi, Denė jau- 
tėsi visiškai išsekusi. Jai, kaip pasakytų Lašis, pavyko. Tačiau da- 
bar tai nebeturėjo reikšmės. 

Stoties mašina, prikrauta įvairiausių lagaminų, vairuojama besi- 
šypsančio afrikiečio balta dailia uniforma ir raudona feska, vingia- 
vo baltais šešėlių nudėmėtais keliais, tarp išsirikiavusių medžių, 
tarp karpytų palmių. Pro pastelinius namukus ir sudužusio safyro 
mėliu retsykiais sužaižaruojančią jūrą. 

Pakelėmis puikavosi kinrožės, oleandrai, lianos ir laukiniai ka- 
vamedžiai, per sodų tvoras karnavališku spalvų šėlsmu leidosi bu- 
genvilijos. Paskui jie privažiavo miestą ir vėžlio žingsniu brovėsi 
tokiomis siauromis gatvelėmis, kad abipus gyvenantys kaimynai iš 
viršutinių aukštų būtų galėję paspausti vienas kitam ranką. Aukšti 
baltinti namai, tokie aukšti, kad gatvės tarp jų atrodė tarsi gilūs 
tarpekliai ir plyšiai. Karštos baltos sienos, karšti tamsūs šešėliai ir 
juodaveidžiai žmonės baltais drabužiais. Milžiniškos smulkiais or- 
namentais išmargintos durys, papuoštos fantastiškais raižiniais ir 
didžiulėmis metalinėmis vinimis. Keistų rytietiškų prieskonių ir kaiš- 
tų dulkių kvapas; sandalmedžio, raudonojo jazminaičio ir gvazdi- 
kėlių aromatas. Juokas, muzikos garsai, būgnai... 

Galiausiai kirto skurdžių trobelių ruožą - bjaurų lūšnyną iš surū- 
dijusių skardų, sulankstytų geležų, aptrupėjusių dumblo sienų ir 


pūvančių šiaudinių stogų. Panelė Beits ta dingstimi pateikė savo 

samprotavimus apie rytiečių negabumą, apie Rytų rasių nedovano- 
tiną kvailumą ir apie tai, koks būtinas joms švelnus britų valdymas. 

Tiltu pervažiavo per dvokiantį upeliūkštį ir nuriedėjo palei nuse- 
kusią įlanką su dumblynais ir pūvančiais senų laivų korpusais: už- 
plaukusių ant seklumos jų nebepasiekė potvynio banga. Paskui vėl 
nėrė tarp medžių: kokoso palmių miškai, mangų tankumynai, gvaz- 
dikėlių plantacijos. 

— Kaip manot, kiek dar iki ten? — nenustygo Milisenta Beits. — Aš 
tikėjausi, kad Taisonas turės proto apsigyventi kur nors arčiau oro 
uosto. 

— Prieš šimtą metų čia nebuvo jokio oro uosto, — pasakė Denė. 

— Kaip nebuvo? O... O, suprantu. Bet vis vien velniškai apmau- 
du. Tiesiog norėjau pasakyti, kad jau neatsisakyčiau puodelio stip- 
rios arbatos. Mudvi su Gasi visada geriame arbatą apie vienuoliktą, 
ir man šito reikia. Tačiau tokiu tempu į tuos šešėliuotus Taisono 
namus nusikasim tik apie priešpiečius. Šešėlių namas... 

Milisenta atlošė galvą ir nusikvatojo iš savo sąmojo. 

— Žinote, visai neblogai. Kad tik neužmirščiau pasakyti Gasi. Ir 
kertu lažybų, čia yra tiesos! Iš viso to, kas girdėti apie senį Rorį 
Frostą, galima numanyti, kad tuose namuose būta nemažai tamsių 
dalykėlių. O ir Taisonas ne kitoks! Jis iš tų, kurie žiūrėtų, kaip pjausto 
jo senelę, jei tik prireiktų iš pirmų rankų gauti skrodimo duomenų 
kokiam nors jo knygos skyriui. Visi Frostai kieti riešutėliai; arba 
pamišėliai, kaip senis Barklis. Niekaip nesuprantu, kaip Gasi... O, 
atrodo, jau. 

Mašina iš vieškelio išsuko į kairę, į siaurą šoninį keliuką, visai 
menkai teišvažinėtą, ir nuvažiavo palei ilgą, aukštą nubaltintą ak- 
meninę sieną. Ją dengė kvapų ir spalvų kilimas - bugenvilijų, jaz- 
minų, į piltuvėlius panašių apelsinmedžių žiedai, iš anapus stiebė- 
si daugybės medžių viršūnės. 

— Taip, atrodo, čia, - su palengvėjimu atsikvėpė Milisenta. - Ke- 
lias baigiasi. Štai jūra. 

Stoties mašina iš oro uosto išvažiavo paskutinė, ir kiti du automo- 


biliai, nesunkiai nuo jos atsiplėšę, dabar jau stovėjo garaže. Tuščiu 

keliuku mašina privažiavo prie ilgoje sienoje giliai įstatytų senovi- 
nių, geležimi apkaustytų durų, kur atvykėlių laukė baltai apsiren- 
gęs svetingai besišypsantis tarnas somalietis. 

Padvelkė apelsinmedžių žiedais, jazminaičiais ir šilta drėgna že- 
me. Pro atviras duris Denė išvydo gėlių pilną sodą, vingiuojančius 
takelius, dėmėtus šešėlius ir aukštą stačiakampį trijų aukštų ara- 
biško stiliaus namą, per medžių žalumą ir gėlių liepsnas langais 
žvelgiantį į žėrinčią jūrą ir ilgą mėlyną horizontą. Kivulimas. Paga- 


liau! 


10 


— O dabar, — tarė Taisonas, užvėręs paskui save svečių namelio 
duris ir ant artimiausio stalelio statydamas butelį ir stiklines, — var- 
dan Alacho, viską išsiaiškinkim. Išgerk, Holdenai jaunesnysis. Iš- 
lenk porą stiklų. Atrodo, tau bus ne pro šalį - Dievas mato, ir man! 
Ką reiškia visa šita velniava? 

Lašiui buvo paskirtas nedidelis trijų kambarių svečių namelis, 
pastatytas ant sodo sienos jūros pusėje, iš kur matėsi įlanka, taip 
pat priklausanti Frosto valdoms. Siena išliko iš portugalų viešpata- 
vimo laikų, kadaise buvo nedidelio forto išorinių gynybinių įtvirti- 
nimų dalis. Jos dantytu viršumi viena greta galėjo vaikščioti šeši 
ginkluoti vyrai. Taisono tėvas Obris Frostas sutvirtino trupančius 
akmenis, o stebėjimo punktą ir du sargybinių kambarius pavertė 
mažu, bet labai mielu svečių nameliu. Aplipęs purpuriniais ir tam- 
siai raudonais bugenvilijų žiedais jis stovėjo milžiniško medžio še- 
šėlyje. 

Taisonas atėjo čia drauge su žmona, podukra ir Lašmeriu Holde- 
nu. Tik pirma pasirūpino, kad kiti svečiai išsiskirstytų į savo kam- 
barius išsikrauti lagaminų ir ruoštis priešpiečiams. 


Lašis paėmė stiklinę ir prieš atsakydamas pusę nugėrė. 

— Nesistebiu, kad nori sužinoti, - pasakė. - Ir atsakymas vargu ar 
tau patiks. Ilgai neišvedžiojant, mes kaip reikiant įklimpome. 

— Prasidėjo nuo to... — pradėjo Denė. 

Lašis nutraukė: 

— Palauk!.. Patylek. Dabar aš kalbu. Tu galėsi kalbėti, kai aš 
baigsiu. 

Jis vėl atsigręžė į Taisoną. 

— Prieš pereidamas prie reikalo, norėčiau išsiaiškinti vieną daly- 
ką. Kam tu šitą kūdikį tokią tolybę siuntei paimti laiško iš to vyru- 
ko, Hanivudo, kai tavo sesuo gyvena per žingsnį nuo jo durų? Ne- 
manyk, kad smalsauju, bet man įdomu. Kaip čia yra, kad neprašei 
to ponios Bingam? 

Taisonas įsmeigė į jį nustebusias akis. 

— Kuo, velniai rautų, visa tai susiję? 

— Daug kuo, - atsakė Lašis. — Tai kodėl? 

— Manau, kad tai ne tavo reikalas. Bet jeigu atkeliavai drauge su 
mano seserimi ir nesupratai, kad ji plepi, nepatikima ir velniškai 
smalsi, tai tamstai tikrai stinga pastabumo. 

— Taisonai, mielasis! — neryžtingai paprieštaravo Loreina. — Gasi 
ne tokia... 

— Taip, tokia. Ir pati tą gerai žinai! Ir nepertraukinėk. Gerai vai- 
kine, aš atsakiau į tavo klausimą, dabar noriu atsakymo į manąjį. 
Ką reiškia visas šitas beprotiškas maskaradas? 

— O jūs kartais nežinote, — uždavė Lašis dar vieną klausimą, — 
kad Hanivudas prieš kelias dienas buvo nužudytas? 

— Hanivudas?! Viešpatie Dieve! Tada... kaip... — Taisonas stai- 
giai atsigręžė į savo podukrą. — Tai tu su juo nė nepasimatei? Ar tai 
reiškia, kad tu to laiško nepaėmei? 

— Paeme, - įsikišo Lašis. — Čia ir visa bėda. Čia prasideda ilga ir 
paika istorija. 

Jis ištuštino stiklinę, vėl prisipylė, atsisėdo ant palangės ir glaus- 
tai, santūriai nupasakojo svarbiausius tos istorijos momentus. 

— Viskas? — sunkiai kvėpuodamas grėsmingai ramiai paklausė 


Taisonas Frostas. 

— Pradžiai tiek, — lakoniškai atsakė Lašis. 

— Tada aš tegaliu pasakyti, - pareiškė Taisonas, — kad tavo gimi- 
nėje yra bepročių! Ir, po perkūnais, aš visada tai žinojau! Ar tu iš 
galvos išsikraustei? 

" Lašis gūžtelėjo. 

— Atvirai sakant, taip. Buvau girtas. 

— Dieve mano! Reikėjo susiprasti! Taigi... čia visiška beprotybė. 
Nusikaltimas. Tai... 

— Žinau, žinau, — vyptelėjo Lašis. — Gali viso to nesakyti. Kiek 
pamenu, pats tą patį kalbėjau, kai išsiblaiviau vakar. Ir dar dau- 
giau! Nerasit jokios blogybės, kurios dar nebūčiau įžvelgęs pats. 
Klausimas, ką mes dabar darysim? 

— Nukirpsim jai plaukus, — nupuolusiu balsu pasakė Loreina. - Ir 
išplausim galvą. Brangute, išties!.. Klaiku. Ne tiek spalva - ją dar 
pakęsčiau. Bet šitie baisūs kirpčiai! Tokius kino žvaigždės nešioda- 
vo trečiajame dešimtmetyje. Siaubinga. Ir, brangute, tie akiniai! Var- 
dan Dievo, tučtuojau nusiimk. Su jais atrodai klaikiai protinga. 

— Taip tik atrodo, - gižiai dribtelėjo Lašis. 

Loreina nekreipė į jį dėmesio. 

— Gerai, brangute. Ir daugiau jų nesidėk. Be jų esi daug gražesnė. 

Prabilo Taisonas: 

— Tavo motina, ačiū Aukščiausiajam, visiškai nesugeba protingai 
mąstyti arba suvokti situacijos esmės. 

— Atrodo, paveldima, — kandžiai pakomentavo Lašis. O paskui 
niūriai pridūrė: — O gal tai jau ne taip 17 blogai. Dabar ir pats mie- 
liau nesugebėčiau suvokti šio reikalo esmės. Ir jūs velniškai teisi 
dėl šitos šukuosenos. Tiesiog kančia žiūrėti. Šiaip ar taip, raudon- 
plaukių niekada nesivaikiau. 

— Ne, tau labiau patinka blondinės, ar ne? — staiga užsiplieskė 
Denė. | 

— Velniai rautų, o kam nepatinka? Ar yra dar to škotiško skysčio? 

Taisonas stumtelėjo butelį ir įpykęs pasakė: 

— Jūs visi bepročiai! Visi! Koks dabar, po velnių, skirtumas, ko- 
kie Denės plaukai? Man atrodo, kad tamsta, jaunikaiti Laši, žiūri į 


šitą reikalą velniškai nerūpestingai. Ką tu ketini daryti? 

— Aš? — Lašis šiek tiek nustebo. — Ak, aišku kaip dieną. Ketinu 
atsakančiai pavalgyti jūsų sąskaita ir artimiausiu lektuvu nešdintis 
iš čia. Tr visai nesvarbu, kur jis skris! Dabar jau, brolyti, viskas ant 
tavo galvos! 

— Laši! — Denės balsas užlūžo. 

Lašis skubiai atsistojo ir priėjęs prie Denės delnais suėmė jos 
veidą. 

— Klausyk, mažyte, žinau, kad aš tave įvėliau, tačiau dabar jau 
bus viskas gerai. Tau tereikia viską nuoširdžiai prisipažinti. Atversti 
visas kortas. Aš tau negaliu padėti. Pati supranti. Aš tik nuvedžiau 
tave šunkeliais ir dar labiau pabloginau ir taip blogą padėtį. Aš... 

Denė maldaudama sušnibždėjo: 

— Laši, būk geras, neišvažiuok... Prašau! 

— Klausyk, brangute, nebus nė kiek geriau, jei aš... O, velnias! 

Jis ūmiai paleido Denę ir atsigręžė į Taisoną Frostą: 

— Norėčiau sužinoti, — užsipuolė jį Lašis, - kaip tu apskritai lei- 
kito savo nešvariems darbeliams? Juk velniškai gerai žinojai, kad 
tame laiške tikras dinamitas. Kas jame buvo? 

— Taip, brangusis, — Loreina staiga įsitempė. — Kas jame buvo? 
Kodėl jo prireikė dar kažkam? 

Taisonas ištarė: 

— Kodėl kažkam prireikė trijų milijonų? 

— K-ką?! — pašoko Loreina. — Taisonai, brangusis! Ką tu čia šne- 
ki? Tu juk nenori pasakyti... 

— Sėskis, — pasakė Taisonas. — Visi sėskitės. Taip bus geriau. 

Jis, toks didelis, neįtikėtinai lengvai nužingsniavo per kambarį 
prie durų, staigiai jas atidarė ir apsižvalgė lauke: nužvelgė plačią 
atvirą sieną, paskui žalią sodo šešėlį apačioje, tarytum norėdamas 
įsitikinti, kad niekas jų neišgirs. 

Netrukus vėl atsargiai užvėrė duris, nuėjo prie lango ir išlindęs 
apžiūrėjo už trisdešimties pėdų prasidedantį saulės išdegintą uolė- 
tą šlaitą. Galiausiai, patenkintas apžiūros rezultatais, grįžo prie sve- 
tainės pasienyje stovinčios žemos, pagalvėlėmis apkrautos sofos ir 


atsisėdo. Medis nuo jo svorio gailiai sugirgždėjo. 

— Teks mažumėlę grįžti, - Taisonas Frostas užsidegė cigaretę ir 
giliai įtraukė dūmo. — Kaip jūs jau tikriausiai žinote - tarsi tai būtų 
bendra nuosavybė! — mano gerbiamasis senelis Roris - Emoris Fros- 
tas, miręs tūkstantis aštuoni šimtai aštuoniasdešimt kažkelintais me- 
tais, — šeimos patikėtiniams Hanivudas ir Hanivudas paliko krūvą 
dokumentų ir dienoraščių, nurodęs, kad jie gali būti atplėšti arba 
paskelbti po septyniasdešimties metų, tai yra po vidutiniškai žmo- 
gui skiriamo gyvenimo laiko. Tas laikas baigėsi prieš keletą mėne- 
sių, Ir visa medžiaga laiku atkeliavo čionai. Gerai išlaikyta medžia- 
ga! Riaumojantis Roris, atrodo, buvo velnio neštas ir pamestas, ir 
dar kaip neštas!.. Bet dabar ne apie tai kalba. Reikalas tas, kad 
prireikė laiko viskam peržiūrėti, ir tik prieš kokias tris savaites ap- 
tikau po vieno viršelio oda užkištą sulankstytą lapą popieriaus. Ne- 
būčiau nė pastebėjęs, jei viršelis nebūtų atplyšęs. Dokumentas bu- 
vo įdomus. Labai įdomus... 

Taisonas pasilenkė stiklinės, kurią buvo pasistatęs ant grindų, ir 
gerokai nugėrė. 

— Žinot, — vėl prakalbo susimąstęs, — tiesiog keista, kaip dažnai 
gyvenimas būna panašus į kiną. Ar kuris nors esat girdėjęs legendą 
apie paslėptus Sejido Saido lobius? 

— Taip! - atsiliepė Denė. 

— Najau, iš tiesų, mielasis, - papriekaištavo Loreina. - Negalima 
tikėti tuo pasakojimu. Noriu pasakyti, kad tai per daug absurdiška. 
Žinau, kad taip parašyta viename turistiniame vadove, bet... 

— Nereikia jokių „bet“, — Taisonas nekantriai mostelėjo. — Ir aš 
maniau, kad esu jau per senas tikėti tokiais dalykais. Tačiau tas 
popierėlis veikė labai įtikinamai. Gal niekas ir netikėjo tuo lobiu, 
tačiau senelis Emoris tikrai tikėjo. Ir dėl labai svarios priežasties. 

— Turbūt padėjo jį užkasti? — sarkastiškai spėjo Lašis. 

— Tam tikra prasme, - atrėmė Taisonas. - Ir nėra ko taip velniškai 
įžūliai ir išdidžiai vaipytis, jaunasis Holdenai! 

Jis kurį laiką piktai žiūrėjo, gurkštelėjo iš stiklinės, paskui vėl 
prabilo: 

— Ne. Anot senio Rorio, mirdamas Sejidas Saidas tą paslaptį at- 


skleidė vienam Pembos burtininkui gydytojui, kuris nieko nelauk- 

damas niekšiškai lobį prakeikė, kad kiekvienam jį radusiam atneš- 
tų tik nelaimes — ar panašiai. Iš tiesų taip tikėtasi atbaidyti žmones 
nuo lobio paieškų, tačiau Saido įpėdinis Madžidas neketino taip 
lengvai pasiduoti. Anot senelio Emorio, jis kankino burtininką, iš- 
gavo paslaptį, mano morališkai žlugusio protėvio mielai padeda- 
mas iškasė lobį ir kilniai pasidalino pusiau. Emorio dalis, jei tik aš 
gerai išsiaiškinau šių laikų vertę, turėtų būti beveik trys milijonai 
sterlingų. 

Kurį laiką visi tylėjo, paskui Lašis atsistojo įsipilti viskio. 

— Visa šitai, — prabilo jis, — prašom atleisti, toks marazmas, kokio 
dar negirdėjau per visą savo netikusį gyvenimą. Aš, asmeniškai, 
nepatikėjau nė vienu žodžiu! Tačiau akivaizdu, kad kažkas patikė- 
jo. Ir aš kalbu ne apie jus ar jūsų senelį! 

Loreinos akys pasidarė neįtikėtinai didelės, ji ne kalbėjo, o aik- 
čiojo: 

— Bet, Taisonai!.. Bet mielasis... Trys milijonai! Jis negalėjo tu- 
rėti... Bet ką jis su jais padare? 

— Paslėpė, — ramiai atsakė Taisonas. — Bent jau taip sako. 

— Bet kur? 

— O! Čia šuo ir pakastas. To jis nepasako. Tik rašo, kad raktas yra 
užantspauduotame voke, kurį saugo senasis Hanivudas (greičiau- 
siai mūsiškio Hanivudo senelis arba senelio brolis). Vokas bus ati- 
duotas tik tam, kas, jo paprašęs, tiksliai pasakys ant voko užrašytus 
skaičius ir inicialus. Skaičiai buvo septyni keturi trys aštuoni devy- 
ni, o inicialai jo paties — E. T. E 

— Kad aš prasmegčiau! — pašokęs šūktelėjo Lašis. 

— Gerai būtų, jei tik tai tau bus pirmiena, — atrėžė Taisonas. — 
Na... štai tiek. Atrodė, per daug jau gražu, kad patikėtum, ir aš 
nepatikėjau nė vienu žodžiu. Gyvenimas — ne kinas! Bet patyrinėti 
buvo verta. Pirmiausiai parašiau seniui Hanivudui, teiraudamasis, 
ar jis turi tokį laišką. Paaiškėjo, kad turi, — tai mane sukrėtė. Ati- 
duotas saugoti Hanivudui 17 Hanivudui tūkstantis aštuoni šimtai 
šešiasdešimt pirmaisiais. Pamaniau, verta būtų į jį žvilgtelėti. Paštu 


siųsdintis nenorėjau. Nei patikėti jį Gasi! Tarp mūsų kalbant, aš 

ne... Ai, tiek to. Kaip tik turėjo atvykti Denė, pamaniau, būtų ne- 
blogai paprašyti, kad ji paskambintų, paimtų laišką ir atvežtų. Štai 
ir viskas. 

— Tr dar pranešei jam, kurią dieną ir kuriuo laiku ji ateis, — pa- 
tikslino Lašis. 

— Ū kas čia keista? Laiškas tikriausiai buvo laikomas seife kokia- 
me nors banke, reikėjo jį paimti ir turėti paruoštą atiduoti. Tai būtų 
įvykę ne jo namuose, tačiau kadangi aš susirašinėjau vis dar su juo, 
o ne jo jaunesniuoju partneriu, pranešiau, kad atsiųsiu Denę paimti 
laiško iš jo, tai yra iš jo namų. Ir kiek pažįstu senį Hanivudą, jis 
laiško pernelyg anksti neturėjo pasiimti. Atsargus senis. Teisingiau, 
buvo, vargšelis. 

— Tai štai kaip yra! — pasakė Lašis. — Vadinasi, neklydau. - Jis 
atsistojo, susikišo rankas į kišenes ir įsispoksojo pro langą. — Kaž- 
kas žinojo ir tikėjosi ten atsirasti pirmas. Bet Denė, atvažiavusi ry- 
te, o ne popiet, viską sugadino. 

Staiga jis atsigręžė. 

— Kas dar žinojo? 

— Niekas, — trumpai atsakė Taisonas. 

— Ak, rūpūs miltai! Kažkas tikrai žinojo. 

— Atsiprašau, — suurzgė Taisonas. — Turėjau sakyti: „Aš nesakiau 
niekam“. Net žmonai. 

— O kaip Pontingas? 

— Jis mano sekretorius. 

— Bet jis galėjo sužinoti. 

— Ak ne, negalėjo. Aš jau pasisaugojau! Smalsumas — nuolatinė 
Naidželio nuodėmė, ir nė neketinu leisti jam kaišioti nosies į Frosto 
užrašus — arba į mano laiškus Hanivudui! Tuos popierius laikau 
rakinamoje dėžutėje, o raktą nešiojuosi ant kaklo. Kai kas iš tų už- 
rašų net ir dabar dar sukeltų sprogimą, o aš nenoriu vyti Dievo į 
medį. Be to, tai susiję su pinigais. 

— Ir žmogžudyste! — negailestingai pridūrė Lašis. 


— Atrodo, kad taip. Bet vis dėlto aš netikiu... 

— Nesvarbu, tiki ar netiki, - nekantriai prakalbo Lašis. — Ar gali 
prisiekti, kad niekas, nei tavo sekretorius, nei joks tarnas arba tavo 
namų svečias, nei tavo žmona, negalėjo kokiomis nors aplinkybė- 
mis pamatyti to Emorio popieriaus? 

Loreina pasipiktinusi aiktelėjo: 

— Nagi, iš tiesų, Laši! Kodėl aš? Tai yra, jei ir būčiau žinojusi (o 
aš nežinojau, aš nė nenutuokiau), negi būčiau kam nors pasakiusi? 

— Nežinau, - atsakė Lašis. — O ar būtum? 

Loreina bejėgiškai skėstelėjo mažomis rankomis ir maldaujamai 
pasižiūrėjo į savo vyrą. 

— Aišku, būtų, — negailestingai išrėžė Taisonas. — Todėl jai ir nesa- 
kiau. Niekada jokiai moteriai neatskleidžiu paslapties, nebent noriu, 
kad per kuo trumpesnį laiką apie tai sužinotų kuo daugiau žmonių. 

Loreina tyliai atsiduso. 

— Žinai, Taisonai, brangusis, aš niekaip nesuprantu, kaip tu gali 
šitaip puikiai rašyti, kai taip dažnai kalbi klišėmis. Turbūt šizofre- 
nija. Beje, dėl manęs ne toks tu jau ir neteisus. Kai tik kas nors man 
šnibžteli paslaptį, tuoj pradedu galvoti: „Kam pasakyti pirmiausia?“ 

Taisonas nusikvatojo. 

— Žinau. O į tamstos, jaunikaiti Laši, klausimą atsakau: „Taip“. 
Rakto nuo tos dėžutės nebuvau išleidęs iš rankų. Jei nori pasakyti, 
kad Loreina galėjo jį nuimti kurią nors naktį, žinok, kad miegu la- 
bai jautriai. O šiaip, manau, kad šiuose namuose neatsiras nė vie- 
no, kuris bent būtų žinojęs, kad toks dokumentas yra. 

— Ū kaipgi laiškai, kuriuos rašei tam vargšeliui Hanivudui? Juose 
EO būti a mačai SUS DIREL detalių. sAKAnEAMmai, ia Su 
ir apytikrė data, nuo kurios jis atiduotas saugoti tai "iaisai, Kas 
išsiunčia tavo laiškus? 

— Abdurahmanas, kai važiuoja į miestą. Jis angliškai neskaito. 

— Bet jis galėjo parodyti kam nors iš vietinių, kas skaito. 

— Kodel? Mano asmeninės korespondencijos labai daug - nekal- 
bant apie Naidželio tvarkomą medžiagą. Kokiam nors namų tarnui 
arba vietiniam šniukštinėtojui, besiviliant aptikti ką nors įdomaus, 


būtų tekę ne vieną mėnesį garinti vokus. Šita versija atkrinta. 

Bet Taisonas užmiršo, pamanė Denė, kad buvo dar vienas žmo- 
gus, ne tik perskaitęs laišką, bet ir kažką žinojęs — gal ir nedaug, 
bet pakankamai — apie to nuo laiko pageltusio voko turinį. 

Ji prabilo: 

— Man rodos, ponas Hanivudas kažką žinojo. Neatrodė patenkin- 
tas, kad aš imu laišką. Kažką sakė, kad geriau nežadinti miegančio 
liūto ir kad nieko gero iš to nebus. Galbūt jis žinojo, kas voke. Gal- 
būt jam pasakė jo senelis. 

— Tikrai! Tr jis galėjo kam nors pasakyti! — tarė Loreina. 

Taisonas vėl nusikvatojo. 

— Kas, senasis Henris Hanivudas? Tas džiūsna tylenis? Tu jo ne- 
pažįsti tiek, kiek pažįstame mudu su Gasi! 

— Gal ir ne; bet žinau, kad plepios yra ne tik moterys, — atšovė 
Loreina. — Koks nors išdžiūvėlis nusenęs viengungis, pasitaikius 
progai paliežuvauti, gali pranokti bet kokią moteriškę. Be to, jis 
turėjo ūkvedę — tą storą seną ponią su klausomuoju aparatu. Ji iš 
smalsumo tikriausiai netvėrė savam kaly. Tai profesinė ūkvedžių 
liga. Įtariu, kad ji perskaitydavo visus jo laiškus ir aptardavo su 
savo draugužėmis Moterų kursuose! 

— Tik jau ne ponia Broti, - susimąstęs paprieštaravo Taisonas. — 
Ji irgi tylenė. Tačiau ta jo darbininkė, ponia Porson, tai jau visiškai 
kitokia. Ji neretai dirba pas Gasi ir savo kalbomis išūžia jai galvą. 
Nagi, kai kartą ten buvo apsistojusi Elfė, anoji jai pripasakojo stul- 
binančių dalykų apie... Tiek to, čia ne iš tos operos. Tačiau susi- 
rankioti visa tai ji galėjo tik neleistinai kaišiodama nosį į senio Henrio 
korespondenciją, todėl, manau, reikia turėti galvoje, kad galėjo bū- 
ti informacijos nutekėjimas. Tiesą sakant, taip tikriausiai ir buvo! 
Taigi manau, kad pirmiausiai turime pranešti Skotlandjardui. Ir pa- 
sirūpinti, kad laiškas pakliūtų kur reikia. Parašysiu tuoj pat po prieš- 
piečių, pats nuvešiu į Rezidenciją ir paprašysiu rezidentą padaryti 
man paslaugą: išsiųsti laišką su artimiausiu diplomatiniu paštu — 
turėtų toks būti. Ačiū Dievui, pažįstu sostinės policijos komisarą. 
Gali praversti. Parašysiu tiesiai jam, o jeigu jis norės užsiundyti ant 


mūsų vietinius farus, ką gi. Tačiau kol jis gaus laišką, praeis ma- 

žiausiai trys, gal net keturios dienos. Mes spėsim pažiūrėti, ar pasi- 
tvirtins šitas neįtikėtinas pasakojimas apie paslėptą lobį. Dene, kur 
raktas? Pasižiūrėkime. 

— Bet ten ne raktas, — atsiliepė Denė. —- Bent jau ne paprastas 
metalinis raktas. Būčiau pajutusi. Man rodos, ten tik sulankstytas 
popieriaus lapas. 

— Galbūt žemėlapis, — spėjo Taisonas. 

— Arba kryžiažodžio raktas! — tarsi susijaudinęs vaikas žaviai nu- 
kaito Loreina. 

Lašis norėjo atvėsinti jos įkarštį: 

— Greičiausiai kokia nors padrika abrakadabra: Nuo užpakalinio 
Ali Babos namo priebučio eik penkiasdešimt žingsnių į pietus, o kai 
prieisi nulūžusį figmedį, palauk, kol saulė pakils tau virš galvos, ir 
kask ten, kur figmedžio šešelis liečia griovį. Žavus dokumentas, ku- 
riame, deja, neatsižvelgta, kad Ali Babos namas seniai nugriautas, 
o toje vietoje pastatytas žuvų klijų fabrikas, nulūžęs figmedis iš pei- 
zažo pranyko prieš septyniasdešimt metų, o griovį kažkas numelio- 
ravo! To tik mums ir betrūko! 

Loreina neketino pasiduoti: 

— Bet lobis turėtų būti vis dar čia - kažkur čia! Ak, Taisonai, tik 
pamanyk, jei paaiškės, kad tai tiesa! Kaip įdomu. Ar ten bus bran- 
genybės? Turėtų būti raižyti smaragdai, kaip karvelio kraujas rau- 
doni rubinai, durklai deimantinėmis rankenomis ir vėriniai, perlų 
vėriniai. Stebuklinga! 

— Viskas priklauso nuo to, kaip Emoris ir jo bičiulis sultonas pa- 
sidalino grobį. < Taisonas ištuštino stiklinę. — Tačiau aš, kaip šilto 
ir šalto matęs pilietis, galiu lažintis, kad jis apsidraudė ir pasiėmė 
auksą. Šiaip ar taip, panašu į tai — jei tik, žinoma, jis apskritai ką 
nors gavo, ir čia ne senojo ištvirkėlio pokštas palikuonims. Visai 
nenustebčiau! 

— Ūi, ne, mielasis! — paprieštaravo Loreina. — Netikiu. Tai turėtų 
būti tiesa. Aš noriu, kad tai būtų tiesa. Mes išspręsime kryžiažodį, 
išsėlinsime naktį su kastuvais ir išsikasime daug daug statinaičių 


aukso. 

— Tr atsidursime vietinėje cypėje už bandymą pavogti tai, kas ne- 
abejotinai yra Zanzibaro sultono nuosavybė, — niūriai subambėjo 
Lašis. 

— O dabar, sūneli, tu klysti, - pasakė Taisonas, atsistojo ir vėl 
prisipylė stiklinę. — Senelis Emoris nebuvo lengvatikis. Jo pusė — 
dovana, atlygis už paslaugas. Ir, beje, tinkamai paliudytas. Yra tai 
patvirtinantis dokumentas. Jis buvo kitoje to viršelio pusėje, jame 
ryškus nykščio atspaudas, taip pat dovanotojo antspaudas ir para- 
šas. Manau, kad ir šiais laikais teisme tai būtų įrodymas. Betgi mes 
dar neturime to popieriaus. Dene, kur senio Hanivudo laiškas? 

— Mano apsiausto kišenėje, — atsakė Denė ir kaltai šyptelėjo. — 
Atrodė, kad ten saugiausia. Aš jį prisegiau, kad nebūtų galima iš- 
traukti! | 

Ji paėmė kupranugarių vilnos apsiaustą, kurį buvo atsinešusi į 
svečių namelį ir pakabinusi ant kėdės atlošo. Vargais negalais atse- 
gė žiogelį ir ištraukė švelnų stačiakampį — šifonu apvyniotą nedi- 
delį geltoną voką su penkiais skaičiais ir trimis išblukusiomis ini- 
cialų raidėmis. 

Denė išplėtusi akis žiūrėjo į jį ir Ččiupinėjo — veide pasimatė siau- 
bas ir nepasitikėjimas. Ji skubiai atvyniojo audeklą. 


Masyvus antspaudas buvo perlaužtas, vokas — tuščias. 

— Absurdas! — suriaumojo Taisonas ketvirtą, jei ne penktą kar- 
tą. — Tai tiesiog neįmanoma! 

— Oi, mielasis, — suvaitojo Loreina, — užteks kartoti. Tai, beje, 
kvaila! Kaip gali būti neįmanoma, kai jau įvyko? 

— Negalėjo įvykti; štai kas! Nei taip, kaip ji sakė, nei kitaip. Pati 
matai, kaip buvo suvyniota ir prisegta. Sakau tau, jokia žmogiška 
būtybė — išskyrus astralinį kūną! — negalėjo to padaryti, jei tik De- 
nė bent penkiom minutėm nebuvo jo-kur nors palikusi. Štai tau — aš 
pats bandžiau. Matei. Niekam nepavyktų atsegti ryšulį nuo pamu- 
šalo, ištraukti, iškrapštyti voką, išimti laišką, o likusią išnarą padė- 
ti į vietą lygiai kaip buvo, į patį gilios kišenės dugną. Ir Hudinis 
nesugebėtų! Ji apsiaustą tikrai buvo kur nors palikusi. 

— Nebuvau, - kone verkdama paprieštaravo Denė. - Likusią nak- 
ties dalį jis pragulėjo po mano pagalve, o kai šįryt vyniojau laišką į 
šalikėlį, dar viskas buvo gerai. Antspaudas buvo sveikas. Sakau 
jums, aš žinau! Iškart būčiau pajutusi, jei vokas būtų buvęs tuščias. 
Kaip dabar pajutau. 

Vėl prakalbo Taisonas: 


— Manau, ėjai praustis? Arba maudeisi! 

— Žinoma, bet... 

— Pasiėmei su savimi? 

— Ne, bet... 

— Na štai, prašom! Kažkas įsibrovė į kambarį. 

— Taisonai, mielasis, —- graudžiai įsiterpė Loreina, - nepertrauki- 
nėk visą laiką vaiko. Leisk jai pabaigti sakinį. 

— Ten buvo Lašis, - pasakė Denė. - Kol aš maudžiausi, jis rengėsi. 

— Intymu ir šeimyniška, — suurzgė Taisonas. 

Lašis maloniai pritarė: 

— Tikrai. Tiesa, kaip jau aiškinau, neišvengiama. Tačiau jei ir 
toliau laidysi tokias užuominas, pamatysi, kad gyvenimas daug pa- 
našesnis į kiną, negu manei. 

— Nori pasakyti, kad paguldysi mane ant menčių? — pasiteiravo 
Taisonas. - Nepavyks, berniuk. 

— Būtų labai malonu pabandyti, — atkirto Lašis. 

— Neabejoju. Tačiau neketinu leistis, kad mano bičiulių kolegų 
sūnūs išgiežtų savo apmaudą ant manęs tarsi ant bokso kriaušės. 

— Tada nekibk prie mergaitės! — pareikalavo Lašis. - Negi nema- 
tai, kad jai jau ir taip gana? Palik ją ramybėje, gerai? 

Taisonas reikšmingai mirktelėjo Lašiui ir iš lėto pasakė: 

— Puikiai prisimenu, kad vienąkart tavo teta Meimė tave apibūdi- 
no - ir apibūdino tiksliai - kaip pasileidusį niekšelį, kuris pasitai- 
kiusiai moteriškei apsuka galvą taip mikliai, kaip vilties netekusią 
bažnytkaimio senmergę suvysto koks sukčius. Taip buvo, kai vos 
neįkliuvai į bėdą per Van Haideno mergiotę — o gal mergiotes? Taigi 
apsieikim, berniuk, be teisuoliškų pozų ir nemandagių replikų! Ar 
tikrai visą tą laiką, kol Denė buvo vonioje, tu buvai kambaryje? 

— Buvau. 

— Ar žinojai, kur laiškas? 

— Žinojau. Ar tik nemanai, kad aš jį paėmiau? 

— Fui! Neįkyrėk, — supyko Taisonas. — Ar tikrai per tą laiką į 
kambarį niekas neįėjo? Pavyzdžiui, viešbučio patarnautojas? 

— Niekas. Kartoju: niekas. 


Taisonas vėl atsisuko į Denę. 

— Tikiuosi, jis neslankiojo aplink tave, kol rengeisi? 

Denė nukaito kaip aguona. 

— Ne, neslankiojo. Jis išėjo pusryčiauti. 

— Tr niekas nebuvo atėjęs? 

— Ne. Užrakinau duris. O eidama pusryčių apsiaustą pasiėmiau 
su savimi. Ir nepaleidau iš rankų iki pat dabar, kai įėjau čia ir pa- 
dėjau jį ant tos kėdės. Niekas negalėjo paimti to laiško. Tik aš arba 
Lašis. Tai neįmanoma! 

— Ar tu jį paėmei? 

Lašis ūmiai žengtelėjo į priekį, tačiau Taisonas pasakė: 

— Tegu ji pati atsako, sūneli! Tai kaip, Dene? 

Denė buvo įsmeigusi į jį akis; skruostai liepsnojo, išplėstos akys 
kibirkščiavo. 

— Aš manau, - įniršusi pradėjo ji, - kad tokio šlykštūno, savanau- 
džio, egoisto, tokio nepakenčiamo žmogaus kaip tu dar niekad nesu 
sutikusi. Labai gailiuosi, kad apskritai čia atvažiavau! 

— Tikrai, argi jis ne toks? — Loreina meiliai žvilgtelėjo į vyrą. — 
Prisimenu, tą dieną, kai susipažinome, pasakiau jam tą patį. Ir kuo 
toliau, tuo blogiau. Bet vaikeli, tu tikrai neėmei, tiesa? 

Denė atsigręžė į Loreiną, jos pyktis nuslopo iki suirzimo. 

— Mama, negi tu manai... 

— Brangute, — liūdnai papriekaištavo Loreina, — kiek reikia pra- 
šyti, kad nevadintum manęs šitaip? Jaučiuosi kaip šimtametė senė. 
Ne, aišku, kad nemanau, jog pavogei jį ar dar ką nors panašaus. Ir 
Taisonas taip nemano. Tiesiog galbūt pagalvojai — per tą žmogžu- 
dystę ir visą tą painiavą, — kad bus geriau, jei tą siaubingą daiktą 
paprasčiausiai suplėšysi ir taip jo atsikratysi. | 

— Nepadariau aš šito! — atšovė Denė. — Gal ir gaila, kad apie tai 
nepagalvojau: dabar jis atiteko kažkam kitam. 

— Nori pasakyti, man? — ramiai paklausė Lašis. 

— Ką tu čia šneki? — pasipiktino Denė. — Puikiai žinai, kad neno- 
rėjau pasakyti nieko panašaus! 

— Bet ką tik pasakei, kad tiktai tu arba aš galėjome jį paimti. Ir 


jeigu tu nepaėmei, tai lieku aš, ar ne? O gal aš nemoku skaičiuoti? 

— Nekibk prie mergaitės! — sugriaudėjo Taisonas. - Negi nema- 
tai, kad jai jau ir taip gana? Atstok nuo jos, gerai? 

Lašis nusijuokė ir tarsi fechtuotojas kilstelėjo ranką, pripažinda- 
mas pralaimėjimą. 

„— Touchė! Atsiprašau, Dene. Na, ir ką gi mes dabar darysime? 

— Pavalgysime, — ryžtingai ištarė Loreina ir atsistojo. — Turbūt jau 
beveik pirma, ir kiti, ko gero, urzgiančiais skrandžiais jau stebisi, 
kur, po galais, mes pradingome. Eime, mielasis, pažiūrėsime, ką jie 
veikia. Ir Denė norėtų nusiprausti. 

— Luktelk, - pasakė Taisonas. - Išsiaiškinkime iki galo. Jei pagal 
mūsų teoriją tas, kas medžioja laišką, iš Londono į Nairobį skrido 
tuo pačiu lėktuvu, išeina, kad tas, kas jį dabar turi, šįryt skrido 
drauge su jumis iš Nairobio į Zanzibarą. Teisingai? 

Prakalbo Lašis: 

— Panašu į tai, ar ne? Jei ne vienas mažmožis, kuris viską supai- 
nioja. 

— Koks gi? 

— Kokia čia velnio nauda iš trijų milijonų - arba kad ir trijų šimtų 
milijonų, jei jau taip, - jei negali jų išsivežti iš salos? Galbūt viskas 
gerai jums arba bet kam kitam gyvenančiam čia. O ką daryti kam 
nors kitam? Pavyzdžiui, aš? 

— Man, berniuk. Man! Reikia bent kiek paisyti gramatikos! 

— Gerai, man. Man, Lašmeriui J. Holdenui jaunesniajam. Ką man 
daryti su porą centnerių sveriančiu luitu? Susikrauti į krepšius ir, 
įtariu, kaip kontrabandą gabentis per muitinę? 

— Blogai įtari, - atšovė Taisonas. — Pasuk smegeninę! Negi išties 
manai, kad žmogus, medžiojąs tokius pinigus ir pasirengęs žudyti, 
kad tik j juos gautų, nėra sugalvojęs ką daryti? Viešpatie Dieve, ber- 
niuk, šiais laikais yra daugybė būdų nelegaliai pakliūti į šalį ir iš 
jos išvykti — tik turėk pinigų. Arba galimybę jų gauti. Ir nepradėk 
viauksėti: „Tai ne;manoma!“ Aišku, kad įmanoma! Griausmai trenk- 
tų, labai net įmanoma! Kaip manai, kas tau uždraus kokį gražų va- 
karą išplaukti paplaukioti arba pažvejoti? O už kokios mylios nuo 
kranto tave paims koks nors laivelis arba motorinė valtis. Arba pri- 


vali jachta. Velniai rautų, kad ir tavo tėvo! Yra šimtai mylių tuščios 

pakrantės, nedidelių įlankų ir paplūdimių, kur galėtum tamsią nak- 
ų išlipti, o lėktuvas tave paimtų. Dievulėliau, juk dabar oro amžius! 
Pilna privačių lėktuvų - ir užtenka tuščios Afrikos žemės jiems nu- 
tūpti! Nebūtum savo tėvo sūnus, jei ko nors nesugalvotum, kaip ir 
bet kuris iš mūsų tai sugebėtų. Tik klausimas, kuris? 

Lašis gūžtelėjo pečiais: 

— Manau, kažkuris, skridęs abiem lėktuvais. Aš apmąsčiau: be 
jūsų svečių, buvo tik du. Tas laikraštininkas, kuriuo taip žaviai nu- 
sikratei oro uoste... 

— Koks laikraštininkas? — staiga suklusęs nutraukė Taisonas. — 
Neprisimenu jokio... Viešpatie, tikrai! Kažkoks prakeiktas skrybė- 
lėtas išsišokėlis, kuris klausė, ar negalima būtų paskambinti. Ar jis 
skrido Londono lėktuvu? 

— Juk ką tik pasakiau. Ir buvo apsistojęs tame pačiame viešbuty- 
je Nairobyje. 

— Tame pačiame? Tikrai? — Taisonas mąstė. — Gal ir paskubėjau. 
Na, šitai galima sutvarkyti. Kadangi šioje kurortinėje vietelėje yra 
tik vienas viešbutis, vadinasi, žinom, kur jis. Lori, brangute, ar ne- 
galėtum paskambinti į viešbutį ir paprašyti pakviesti... kokia ta jo 
prakeikta pavardė? 

— Daulingas, - priminė Denė. - Laris Daulingas. 

— Poną Daulingą, o kai su juo sujungs, pasakyk, kad mielai duo- 
siu jam interviu, ir paklausk, ar nenorėtų pas mus apsilankyti ir Čia 
pagyventi. Eik ir tuoj pat paskambink. 

— Bet Taisonai!.. - Loreinos gencijonų mėlynumo akys išsiplėtė iš 
baimės. — Negalima. Mielasis — reporteris! 

— Jis ne reporteris, — pasakė Denė, bet niekas į ją nekreipė dė- 
mesio. | 

— Nespėsim nė apsidairyti, o viskas jau bus visų laikraščių pir- 
muosiuose puslapiuose, - aimanavo Loreina. — Pagalvok apie De- 
nę — ir apie mus visus. Pagalvok! 

— Galvoju, - nekantraudamas atkirto Taisonas. - Ir atrodo, kad aš 
vienas tai ir tesugebu. Bus daug saugiau visus įtariamuosius turėti 
po vienu stogu. 


— Ir, žinoma, neišleisti iš akių to grynųjų indėlio. 

— Jei norėjai pašmaikštauti, berniuk, tau nepavyko. Aišku, neiš- 
leidžiant iš akių grynųjų indėlio. Kuo tu mane laikai? 

Loreina kaip visada tik skėstelėjo rankomis ir pasiskundė: 

— Nesuprantu. Nieko nesuprantu. 

-— Tai reiškia, — išvertė Lašis, — kad vienas iš gana nedidelės įta- 
riamųjų grupelės dabar turi raktą nuo senelio turtų rūsio. Taigi būtų 
gerai visus juos turėti čia, kad būtų galima stebėti ir sučiupti tą, 
kuris pasiėmęs kastuvą sėlins pakasioti. Aišku? 

— Betgi tikrai! - laiminga šūktelėjo Loreina. - Taisonai, mielasis, 
koks tu protingas! Tuojau pat paskambinsiu tam ponui... ponui Dau- 
lingui. 

— Paskambink, — pritarė Taisonas. - Einam. Ne... truputį palau- 
kit. Tokie buvo du. Juk sakei, kad buvo du? 

— Buvo, - atsiliepė Lašis, — teisybė. O dabar teliko vienas. 

— Nesuprantu. 

— Kitas buvo arabas. Spėju, vietinio judėjimo „Zanzibaras — mo- 
tušei Rusijai“ šviesulys. Toks Salimas Abeidas. 

— A, Džambas... „Džiūsna“. 

— Tas pats. Buvo. 

— Ką tai reiškia? — griežtai paklause Taisonas. 

— Tai reiškia, kad jis mirė. Mirė šįryt visai netikėtai Mombasos 
oro uoste. Todėl ir buvo sulaikytas mūsų lėktuvas. Maniau, kad ži- 
not: turėjot gerokai mūsų palaukti. 

— Mire? — beveik pašnibždom ištarė griausmabalsis Taisonas. — 
Juk tai nereiškia... Nuo ko mirė? 

— Jie nepasakė. Drauge su visais jis išlipo iš lėktuvo ir nuėjo į oro 
uostą, rodos, kuo sveikiausias, o kai mus parginė atgal, negrįžo. 
Mes laukėme, kilo šioks toks sąmyšis, ir stiuardesė iš pradžių pasa- 
kė, kad jis susirgo. Paskui įlipo būrys farų ir tarnautojų, dar kartą 
peržiūrėjo pasus, iš naujo patikrino vizas — ir, kiek suprantu, drau- 
ge gavo mūsų pirštų atspaudus. Domėjosi, kur bus galima mus rasti 
keletą ateinančių dienų. 

— Kaip manai, kam jiems šito reikėjo? 


— Tavo spėjimas ne blogesnis už mano, - sausai atšovė Lašis. 

Sunerimusi Loreina akis nuo Lašio veido nukreipė į savo vyrą, 
grįžo nuo durų ir įsikibo į Taisono ranką. Jos šiaip skambiame ir 
linksmame balse pasigirdo baimė: 

— Koks spėjimas? Ką jis turi galvoje? Kokios čia judviejų užuo- 
minos? 

— Jokios, — šiurkščiai atkirto Taisonas. — Tik tai, kad Džambas 
turėjo daug politinių priešų. Negi dabar imsim įsivaizduoti, kad po 
kiekviena prakeikta lova saloje slepiasi įsilaužėlis. Ir, beje, jis grei- 
čiausiai mirė dėl širdies. 

— Beveik garantuota, — maloniai pritarė Lašis. - Nedaug kas iš 
mūsų miršta nuo ko nors kito. 

— Apsiramink, vaikine! — užstaugė Taisonas. — Jaunas turi būti 
matomas, o ne girdimas! Nesijaudink, Lori. Tu dabar eik ir paskam- 
bink tam prakeiktam reporteriui. Ir būk jam maloni. 

Loreina atsiduso ir atsipalaidavo. 

— Aš visada maloni, mielasis. 

Ji nusisuko nuo Taisono ir žaviai nusišypsojo Lašiui. 

— Tikiuosi, Laši, tu neprieštarauji, kad svečių namelyje būsi 
vienas? 

— Kodėl turėčiau prieštarauti? Žavinga. 

— Tu labai mielas! Baiminausi, kad galbūt tau bus liūdna. Apsi- 
stoti lyg ir medaus mėnesio namelyje, kai... 

— Ūi, nereikia, — suvaitojo Lašis. - Pakaks. Supratau — nori pasa- 
kyti, kad šitame jaukiame mažame namelyje viskas buvo paruošta 
jaunavedžiams, ar ne? Ką gi, sumanymas puikus, ir aš be jokio pa- 
sibjaurėjimo čia apsigyvensiu — malonu, kad man bus leista gyventi 
savarankiškai. Nesijaudink dėl šito. Čia ne tavo kaltė 

— Mano. Tai ir baisu, — Loreinos balsas buvo tragiškas. - Nujau- 
čiu, kad čia būta mano kaltės. Tu žinai, Elfė man rašė. Supranti, tai 
aš pasiūliau Edžiui — Eduardui — aplankyti ją, kai jis bus Londone. 
Jis užsiminė, kad galbūt vėl čia atvažiuos, ir aš pamaniau, jog būtų 
puiku, kad jiedu susipažintų. Aišku, man nė į galvą neatėjo... Bet 
aš nemanau, kad iš to kas nors išeis: Elfei dažnai taip būna, pats 


žinai. Ji tokia išsiblaškiusi, tokia geraširdė ir lengvabūdė, ji nieka- 

da nenori nieko skaudinti. Ji tarsi mielas išlepintas vaikas, kuris 
paima daiktą, o paskui jį numeta. 

Loreina savo žodžius pailiustravo grakščiu išraiškingu judesiu. 
Lašis krūptelėjo. 

— Supratau. 

— Ūi, bet aš ne apie tave, Laši! — didžiulės Loreinos akys buvo 
liūdnos. — Aš apie Edį. Jis tik naujas žaisliukas. Bet kai šitai baig- 
sis, viskas vėl bus gerai, tiesa? 

- Žinoma. Tiesiog nuostabu, - karčiai ištarė Lašis. - O daba;, jei 
neprieštarausi, gal klausimą apie mano meilės reikalus iš dieno- 
tvarkės išbraukim? Mane labiau domintų žmogžudystė. 

— Ak, taip, žinoma, mielasis, — skubiai sutiko Loreina. — Tikrai 
tave užjaučiu. Ir esu įsitikinusi, kad galų gale viskas susitvarkys. 
Nagi, Dene, brangute, einam apsitvarkysim. Ir tu atsikratysi šitų 
klaikių kirpčių, gerai, širdele? 

— Ne, neatsikratys! — nelauktai pareiškė Taisonas. — Štai, De- 
ne... - Jis paėmė numestus akinius ir tvirtai užtupdė juos Denei 
ant nosies. — Apgailestauju, kad jie erzina tavo motiną ir nedžiugi- 
na Jungtinių Valstijų jūrų pėstininkų, tačiau, man rodos, dar keletą 
dienų nekeisk savo egzotiškos išvaizdos ir pabūk panele Kitčel. Taip 
išvengsim daugybės pasiaiškinimų. O kuo mažiau teks aiškintis, 
kai namuose atsiras tas rašeiva žurnalistas, tuo geriau. 

— Tu tikrai ketini jį pasikviesti? — pasiteiravo Lašis. 

— Tikrai, — niršdamas atsakė Taisonas. — Bus prieštaravimų? 

— Jokių. Tai tavo laidotuvės. Bet, man rodos, tavo pusiausvyros 
pojūtis sušlubavo. Tu įsileisi šitą Daulingą, norėdamas pasergėti, 
kad jis neimtų kasinėti senuko dolerių, tačiau jei jis, užuot tai da- 
ręs, ims knaisiotis po šitą purvą, ką tu tada darysi, kad viskas nepa- 
kliūtų į visokius ten laikraštpalaikius? 

— Užmušiu jį! — trumpai atsakė Taisonas. —- O dabar eime į namą 


užkąsti. 


12 


Triaukštis Šešėlių namas stovėjo ant plačios akmeninės terasos. 
Nuojos į sodą vienodais tarpais vedė trumpi laipteliai. Namo aukš- 
tai buvo nevienodi, nes apatinis kadaise buvo kolonada, supanti 
atvirą centrinį kiemą, aplink kurį buvo pastatytas namas. Antrojo 
aukšto kambariai buvo didžiuliai, ilgi ir neįprastai aukšti. Taisono 
tėvas, turėjęs maniją tobulinti, iš kiekvieno padarė miegamąjį, vo- 
nią ir drabužinę. 

Viršutinis aukštas, palyginti su šituo, atrodė pernelyg žemas. Kam- 
bariuose buvo karščiau negu apačioje, nes saulė kepino plokščią 
rytietišką stogą, o medžių šešėliai čia nesiekė. Tačiau papūsdavo 
vėjelis, ir vakarop pasidarydavo vėsiau. 

„Kieme sklydėjo lelijų tvenkinys, kuriame plokščių žalių lapų še- 
šėlyje tingiai plaukiojo auksinės žuvelės. Kiekvieno aukšto kamba- 
riai išėjo į aplink kiemą einančias verandas su kolonomis — pana- 
šiai kaip Sevilijos kiemuose. Iš kiekvieno kiemo kampo į verandas 
kilo laiptai: keisti sukti akmeniniai laiptai neaukštomis nepropor- 
cingai plačiomis pakopomis, masyviais keistomis geometrinėmis fi- 
gūromis iškaltos x-1ežies turėklais, vos pusantros pėdos aukščio. 


Atrodė grėsmingai, turint omeny laiptus laikantį metalą ir į sieną 

įmūrytų akmenų dydį. Laiptai aiškiai liudijo, kad jau seniai miręs 
arabas statytojas buvo toks pat savo darbo meistras kaip Adamsas 
arba Džonas Nešas. 

Verandų pakraščiais tarp aukštų kolonų akmeniniuose ąsočiuose 
augo saldžiakvapiai vijokliai ir žydintys krūmai — buvo panašu į 
pasakiškus kabančiuosius sodus. O iš lauko namas nebuvo nei la- 
bai gražus, nei neįprastas: stačiakampis baltas labai aukštas pasta- 
tas plokščiu dantytu stogu ir eilėmis žaliai dažytų langinių. 

Kažkuriuo metu popiet, kaip tik prieš Taisonui išvežant į Rezi- 
denciją laišką, į Šešėlių namą trumpam užsuko toks ponas Kardiu, 
Zanzibaro skyriaus policijos inspektorius. 

Jo automobilis atvažiavo ir vėl išvažiavo, baltose kelio koralų dul- 
kėse palmių pavėsyje tesukėlęs tiek triukšmo, kad neišgirdo nė vie- 
nas iš draugijos narių. Be Taisono, jį dar matė tik tarnas somalietis, 
mieguistas sodininko berniūkštis ir virš pagrindinių vartų ant sie- 
nos snaudžianti katė. 

Jis neužtruko nė ketvirčio valandos. Ir tik daug vėliau, kai nusi- 
leido sutemos ir visa draugė sėdėjo valgomajame žvakių šviesoje, 
Taisonas pranešė šito apsilankymo priežastį. 

Kivulimo valgomasis buvo siauras ilgas kambarys su arkų eile 
vienoje pusėje. Kadaise jos buvo atviros, tačiau Taisono tėvas Obris 
pavertė jas aukštais langais. Tą vakarą jie buvo atviri, vidun plūdo 
svaigus gėlių kvapas, į staigią mirtį žvakių liepsnose skrido drugiai 
ir kitokie naktiniai vabzdžiai. Iš savo vietos tarp Naidželio ir Lario 
Daulingo Denei matėsi sodas, kur iš medžių šešėlių ir mėnesienos 
susidėliojo įmantri mozaika, nutaškuota langų šviesos auksu. 

Gėrėtis reginiu laiko buvo į valias, nes Loreina, besistengianti, 
kad viskas būtų kaip pridera, aktyviai šnekino Larį Daulingą, o 
Naidželis karštai gynė kažkokį neseniai valstybės įgytą modernų 
šedevrą nuo Gasi Bingam, tvirtinančios, kad čia skandalingas mo- 
kesčių mokėtojų (tai yra jos) pinigų švaistymas, o panašu tik į išlie- 
to rašalo balą ir sutraiškytą pomidorą — tie būtų atsiėję pigiau. 

Laris Daulingas atvažiavo taksi netrukus po priešpiečių, ir Denė 


net pati nustebo, kad dėl to ne tik nudžiugo, bet ir pajuto palengvė- 

jimą. Žinojo, tai kvaila, nes dėl savo profesijos Laris jiems visiems 
pavojingas. Tačiau dėl kažkokios nesuprantamos priežasties, kai jis 
būdavo drauge, Denė jausdavosi saugiau, atslūgdavo įtampa. 

Lašis Holdenas poną Daulingą pasitiko akivaizdžiai be entuziaz- 
mo. Perėmęs iš pastarojo taksi, grįžo juo į oro uostą pasidomėti ga- 
limybe užsisakyti kitai dienai sau vietą lėktuve į Nairobį. Pusę penk- 
tos jo dar nebuvo, kai Loreinos svečiai susirinko į pavėsingą terasą 
po valgomojo langais gerti arbatos. Jis prisijungė vėliau, kai visi, 
nuėję pasidairyti po paplūdimį, šūkčiojo stebėdamiesi keistomis vėjo 
išpustytomis koralų rifų formomis, žiūrėjo, kaip, spindėdama roži- 
"niu puošnumu, leidžiasi saulė. 

Lašis su Dene nesikalbėjo, net, tiesą pasakius, jos vengė. Dabar 
ji žvakių šviesoje per stalą žiūrėjo į jį 1r spėliojo, ar dar kada nors 
pamatys. „Manau, kad bet kada gaučiau darbą Amerikoje, — mąstė 
ji. — Taisonas ir Loreina viską sutvarkytų; jie ten turi daugybę drau- 
gų, o Lašio tėvas yra geriausias Taisono bičiulis. Galėčiau su juo 
matytis. Bet jeigu ponia Gordon nuspręs, kad jai vis dėlto Lašis 
patinka labiau negu Eduardas...“ 

Denė nukreipė žvilgsnį į Amalfiją. Ši kerėjo Taisoną, o prieš Edu- 
ardą žaviai šiaušėsi, ir Denei pasidarė baisu. Ji žinojo, kad savo iš- 
vaizda lyg ir nederėtų skųstis, nes atsigimė į tėvą, o šis buvo nepa- 
prastai gražus vyras. Tačiau ta nelemta Ados Kitčel šukuosena jai 
visiškai netiko, kaip ir Ados Kitčel akiniai. Su šiais priedais iš dai- 
lios merginos ji virto bespalve būtybe. Negelbėjo nė suknelė, anks- 
čiau atrodžiusi tokia graži — trumpa pilka suknelė plačiu sijonu su 
"dviem didžiulėm kišenėm, o ant jų — baltų magnolijų aplikacijomis. 
Su šiuo drabužiu jos liaunas liemuo atrodė ranka apimamas. Pirkda- 
ma suknelę Denė ja susižavėjo; o dabar ši atrodė visiškai D DBE 
kokią teta Harieta būtų apibūdinusi kaip „tinkamą jaunai merginai“. 

Amalfija atrodė anaiptol ne paprastai. Ji vilkėjo blyškiai auksinio 
šifono drabužį, idealiai deranųį prie blyškiai auksinių plaukų, o pa- 
sipuošusi buvo senoviniu į aukso filigraną įsodintų topazų vėriniu. 
Brangakmenių šviesoje jūros spalvos akys, undinės akys, atrodė dar 


žavesnės. Ir dabar Amalfija savo akių spindesiu akino Taisoną. 

„Kaip mama pakenčia?!“ — mintyse pasipiktino Denė, pažvelgė į 
Loreiną ir iškart gavo atsakymą. 

Loreina, vilkinti lengvą juodą mezginių suknelę, su deimantais, 
didingai primenančiais trumpą Dvaito P Kletorpo laikotarpį, buvo 
graži kaip 17 Amallfija, tik kitaip, savotiškai. O visą savo žavesį ji 
buvo nukreipusi į Larį Daulingą; ir šis atrodė tiesiog pakerėtas. 

„Jos negali kitaip“, - mąstė Denė prislėgta, jausdamasi apgailė- 
tinai nerangi. Žavesys joms įgimtas. Jos tiesiog jį „įjungia“, tarsi 
atsuka čiaupą, ir didžiąją laiko dalį tai nieko nereiškia. Jos negali 
kitaip, nuo jų tai nepriklauso, kaip ir nuo Milisentos Beits nepri- 
klauso, kad ji Milisenta Beits! 

Milisenta sėdėjo priešais tarp Lašio ir Eduardo de Čiago. „Apsi- 
rengti vakarienei“ panelei Beits reiškė tik viena. Ilga suknelė, ko- 
kią ji ir vilkėjo. Nenusakomo stiliaus drabužį iš standaus mėlyno 
marokeno, griežtą, niekuo nepuošiantį jos stačiakampės figūros su 
plokščia krūtine. Ji Lašiui, kaip neapsišvietusiam kolonistui, kaip 
tik drožė paskaitą apie Nacionalinės sveikatos sistemos privalu- 
mus, kai ją nutraukė Taisonas. Pagaliau jis nusprendė pasakyti apie 
Zanzibaro skyriaus komisaro apsilankymą. Jo balsas nugriaudėjo 
per visą ilgą stalą ir sėkmingai baigė anekdotą apie užsieniečius, 
ieškančius atliekamo dirbtinio danties. 

— Beje, Laši, dėl to tavo lėktuvo bilieto rezervavimo rytdienai: 
bijau, kad ne... 

Amalfija staigiai atsigręžė: 

— Kokio rezervavimo? Laši, negi tu išvažiuoji? Juk ką tik atvykai! 
Nekvailiok, brangusis! 

Naidželis sukikeno. 

— Vis tas amerikietiškas poreikis skubėti. Šiandien čia, rytoj te- 
nai! Tai vargina. 

— Atvirkščiai, — atšovė Lašis, — čia stiprus savisaugos instinktas. 

— Brangusis, nesu aš jau tokia pavojinga, — švelniai suburkavo 
Amalfija. — Tu bijai? | 

— Siaubingai! — atvirai pareiškė Lašis. —- Be to, manau, kad šios 


kelionės darbo reikalus galima sutvarkyti per pusvalandį, - jei tik 

mūsų šeimininkas tiek išsėdės, — ir aš nesijaučiu turįs teisę kažin 
kiek čia dykinėti; nors tai ir malonu. Turiu daugybę reikalų. 

Į pokalbį įsijungė ponia Bingam: 

— Vargšė panelė Kitčel! Žinau, kad jums labai norėjosi bent kiek 
susipažinti su Zanzibaru. Jūsų ponas Holdenas — tikras išnaudoto- 
jas! 

Ji užjausdama nusišypsojo Denei. Lašis sutriko. Apie tai jis kaž- 
kaip nepagalvojo. Jei Denei ir toliau tenka apsimetinėti jo sekreto- 
re, jam negalima išvažiuoti be jos. Arba su ja. 

„Prakeikimas!“ — pagalvojo Lašis, vienu žodžiu mintyse išreikš- 
damas visą jį apėmusį kartėlį. Ir sulaukė įkvėpimo. Kilstelėjo nuo 
kėdės ir nusilenkė poniai Bingam: 

— Ponia, jūs mane sugėdinote. Esate visiškai teisi. Aš išnaudoto- 
jas, ir panelei Kitčel tikrai reikia poilsio. Ji turės progos pailsėti. 
Kokią savaitę man jos nereikės, ji pasiliks čia, turės ilgas šaunias 
atostogas, 0 prie manęs prisijungs vėliau, jau Valstijose. 

„0 dabar, — pamanė patenkintas Lašis, — tik pabandykit kaišioti 
pagalius į ratus!“ 

Taisonas taip ir padarė. 

— Atrodo, — prabilo jis ironiškai, — pasiliksi, sūneli, čia, drauge 
su ja. 

— Oi ne, negaliu, — ryžtingai pradėjo Lašis, —- man reikia... 

Taisonas piktai jį nutraukė: 

— Gal malonėtum, po paraliais, nepertraukinėti manęs kiekvie- 
nąkart, kai tik išsižioju? Gal leistum pasakyti iki galo? Ačiū. Apie 
tą bilietų rezervavimą. Bijau, sūnau, teks tau jį atšaukti. Tiesą sa- 
kant, aš jau atšaukiau tavo vardu. Policija prašo, kad dieną dvi visi 
liktumėt in situ. 

— Policija? - Amalfija paleido iš rankos taurę, ši skambtelėjusi 
sudužo ir per stalą nuvingiavo raudona vyno srovelė. - Kokia poli- 
cija? Kodėl? 

— Džošas Kardiu. Buvo atvažiavęs dieną. Jis pasakė, kad tiesiog 
tokia tvarka, tačiau jiems liepta patikrinti kiekvieną, šįryt skridusį 


lėktuvu Nairobis — Zanzibaras, o ypač tuos, kurie skrido lėktuvu 

Londonas — Nairobis. Taigi būtų gerai, kad visi kurį laiką pabūtu- 
mėte čia. Čia dėl to Džambo. 

— Salimo Abeido? — pasitikslino Laris Daulingas. — Jūs kalbate 
apie tą žmogų, kuris šįryt mirė Mombasos oro uoste? 

— Aš kalbu apie žmogų, kuris šįryt buvo nužudytas Mombasos oro 
uoste, — pataisė Taisonas. — Atrodo, kad kažkas jam į kavą įbėrė 
nemenką porciją cianido, ir jie kažkodėl nemano, kad tai būtų pa- 
daręs jis pats. 

Gasi su siaubu pažvelgė į savo taurę su vynu ir paskubom pa- 
statė. 

— Taisonai, tai siaubinga! Puikiai jį prisimenu. Jis skrido iš pat 
Londono. Bet kodėl, po galais, policija nori apklausti mus? Absur- 
das, juk tikriausiai kas nors iš oro uosto. Manau, barmenas, paruo- 
šęs jam kavą. 

— Jie viską tikrina. Pasakyčiau: ieško adatos šieno kupetoje. Įta- 
riu, kad oro uoste buvo pilna žmonių. 

— Sausakimša, — patvirtino Gasi Bingam ir nusipurtė. — Be to, 
nepakenčiamai karšta, nors ir veikė visokie ten ventiliatoriai. 

Prakalbo Lašis Daulingas, susimąstęs: 

— Vis dėlto neturėjo būti taip jau lengva nepastebėtam ką nors 
įberti į gėrimą; net ir žmonių pilnoje patalpoje. Rizika. Tai grei- 
čiausiai padarė jam pažįstamas žmogus. 

— Aš taip nemanau, - pareiškė Naidželis, švaria nosine sausinda- 
mas vyną. — Bet kas — tiesiog bet kas — eidamas pro šalį galėjo 
stuktelėti jo alkūnę arba kitaip atitraukti dėmesį. Labai paprasta. 
Numeti ant grindų žmogaus laikraštį arba užkliūvi už jo portfelio, ir, 
kol jis juos pakelia, o tu atsiprašinėji —- pliumpt! 

Jis įmetė įsivaizduojamą piliulę į įsivaizduojamą stiklinę, o Edu- 
ardas de Čiago pasakė: 

— Bn!.. Baisiai nemalonus pokalbis. Aš, asmeniškai, nemėgstu 
kalbėti apie mirtį. Tai prišaukia nelaimę. 

— Ūi, aš visiškai tau pritariu, — rimtai pasakė Loreina. — Tikrų 
tikriausiai prišaukia. Manau, dabar turės būti trečia. 


— Kas trečia? — krūptelėjo Gasi Bingam. 

— Aišku, kad žmogžudystė, mieloji. Tokie dalykai visada būna 
trys. Nepastebėjai? 

— Tačiau kol kas įvykdyta tik viena žmogžudystė, — paprieštaravo 
Milisenta Beits. 

— Mieloji mano - negi nežinot? Na, maniau, kad čia tik mes neži- 
nojom, nes angliškus laikraščius gaunam pavėluotai, o judvi, pa- 
maniau, tai jau viską apie tai turėtumėt žinoti. 

Taisonas pakėlė akis į dangų, paskui, suvokęs, kad įsikišti jau 
per vėlu, gūžtelėjo pečiais ir gurkštelėjo portveino. 

— Žinoti viską apie ką? — griežtai paklausė Milisenta. 

— Nagi apie poną Hanivudą. Taisono patikėtinį. Jis nužudytas. 

— Hanivudas — senis Henris Hanivudas? 

Plonytė taurės kojelė trakštelėjo tarp Gasi Bingam pirštų ir žva- 
kių šviesoje-vėl sumirguliavo tamsus vyno klanas. Tačiau Gasi, ro- 
dėsi, to nė nepastebėjo. Ji užsigulė ant stalo, kad matytų Loreiną, 
balsas staiga pasidarė gergždžiantis: 

— Iš kur tu ištraukei? 

Tačiau Loreina nekreipė į ją dėmesio. Ji ištiesė ranką, paėmė 
tuščią taurę, pakėlė ir metė ant žemės. Taurė pažiro šukėmis. 

— Štai trečia, — ramindama pasakė Loreina. — Šiaip ar taip, buvo 
atliekama. Dabar nebėra ko nerimauti, kad duš dar kuri nors iš 
komplekto. Gasi, atleisk, brangioji — ką tu sakei? 

Gasi nusigręžė į brolį: sušlamėjo alyvinis atlasas, suskambėjo apy- 
rankės. 

— Kokias čia absurdiškas nesąmones Loreina kalba? 

— Čia ne nesąmonės, — atsakė Taisonas ir negailėdamas įsipylė 
portveino. — Aš pats tik šiandien sužinojau. Vargšas seniokas nužu- 
dytas. Nušautas savo kabinete ryte tos dienos, kai išskridote iš Lon- 
dono. Laikraščiuose nepamatei tikriausiai dėl kelionės skubos: pir- 
kinių paskutinę minutę ir panašių niekų. Be to, tas pranešimas vargu 
ar pakliuvo į pirmuosius puslapius. 

— Ne, aš nemačiau. Ir niekaip negaliu patikėti... Kam būtų pri- 
reikę žudyti senį Henrį? 


Taisonas truktelėjo pečiais. 

— Paklausk ko nors lengvesnio. Vagystė, manau. Seifas buvo ati- 
darytas. Visų smulkmenų aš nežinau. 

— Ū iš kur, — ėmė teirautis Milisenta, - jūs visa šita sužinojot? Jei 
gavot laikraščius, norėčiau peržiūrėti. 

“Taisonas lyg ir sutriko, o Lašis piktai pagalvojo: „Bus pamoka, 
kad reikia galvoti, ką darai!“ 

— Jie kažkur čia, — susitvardė Taisonas. — Tačiau, tiesą pasakius, 
su popietiniu paštu gavau laišką. Gasi, išgerk portveino. 

— Iš ko? — kamantinėjo Milisenta Beits. 

— Ai, iš žmogaus, kurio jūs nepažįstat, — greitai atsakė Taisonas. 

— Kąjis rašo? Kada tai įvyko? Kaip... 

Taisonas subaltakiavo į Lašį, tačiau šio akys tyčia buvo nukreip- 
tos kitur. Teko pačiam atlaikyti ilgą kamantinėjimą. Atsakinėjo į 
klausimus kaip galėjo. 

— Ū, beje, kodėl jums taip rūpi? — pasiteiravo suirzęs. - Jis nebu- 
vo jūsų šeimos patikėtinis. 

— Jis buvo Trečiadieninės moterų sąjungos garbės iždininkas, Mar- 
ket Lidono Britanijos lygos iždininkas, be to, mano bičiulis, - atšo- 
vė Milisenta. — Kuriuo metu, sakėt, tai nutiko? 

— Viešpatie Dieve, ką aš žinau? Bus laikraščiuose. 

— Vienuolika keturiasdešimt aštuonios, - paslaugiai pasakė Laris 
Daulingas. — Žudikas pistoleto vamzdį įrėmė į aukos kūną — kad 
prislopintų šūvį, — o nuo sprogimo sustojo laikrodis, kurį senasis 
džentelmenas nešiojosi kišenėlėje ant krūtinės, todėl žinomas tiks- 
lus laikas. 

— Dievulėliau, — niūriai ištarė Taisonas. - Spauda! Užmiršau, kad 
mūsų draugėje naujienų medžiotojas. — Jis žiūrėjo į Larį Daulingą 
kaip į šliužą salotų dubenyje. — Ar tik ne jūs, pone Daulingai, ir 
aprašėte šitą atvejį? Atrodo, velniškai daug žinote. 

— Ne. Ne mano sritis. Tačiau aš skaitau laikraščius. Apie tai buvo 
rašyta daugelyje tryliktos dienos laikraščių. Perskaičiau bent jau 
penkis pranešimus tai tikrai. 


— Mmm, - sumykė Taisonas ir vėl ėmėsi portveino. 

— Vienuolika keturiasdešimt aštuonios, — ištarė Milisenta Beits. 
Paskui iš lėto dar kartą: — Vienuolika... keturiasdešimt... aštuonios. 

— Tr ką gi tai reiškia? — iš tolo pasidomėjo Naidželis. - Skamba 
kaip pranašo balsas: „Kai išmus trečią kartą, bus tiksliai vienuolika 
keturiasdešimt aštuonios ir dvylika sekundžių“. 

Milisenta Beits per stalą rūsčiai pažiūrėjo į Naidželį Pontingą. 

— Jei jums išties rūpi, - kandžiai atkirto ji, - dvyliktos rytą turė- 
jau trumpam aplankyti savo draugę. Buvau užmiršusi jai atiduoti 
Vilkiukų trobelės raktą, o popiet turėjome išvažiuoti. Ji gyvena po- 
no Hanivudo gatvelės pabaigoje — ten akligatvis — ir man įdomu, ar 
tik kartais neprasilenkiau su žudiku. Jis turėjo eiti ta gatve. 

Naidželis nusišypsojo į pasiutimą varančia tolerantiška šypsena. 

— Žinote, mieloji panele Beits, aš taip nemanyčiau. 

— Kodėl gi? — pasišiaušė Milisenta Beits. 

— Juk tikriausiai suprantama, kad žudikas vidury dienos nežings- 
niuos viešu keliu ir nesibraus į namus pro paradines duris? Kur kas: 
labiau tikėtina, kad jis selino pakrūmėm ar kaip nors kitaip. 

— Akivaizdu, - atšovė panelė Beits, - kiek mažai teišmanote, apie 
ką kalbate. Krūmais galėtumėte išsėlinti, nes išeitumėte į sodą pro 
virtuvės duris. Tačiau jose užsitrenkianti spyna ir iš lauko jų neati- 
darysi. Aplink namą aukšta tvora, ir tam, kas nenori sukelti kvailų 
įtarimų lipdamas per ją, vidun telieka vienas kelias — per vartus. O 
aš žinau, ką kalbu, nes gerai tą namą pažįstu. 

— Taip gerai, — džiugiai pridūrė Naidželis, — kad tuoj mes visi 
imsime drebėti, spėliodami, ar tik nepadarėte to pati! 

Užgrūdintas Milisentos Beits veidas nepadoriai išraudo. Įpykusi 
Gasi puolė jos ginti: 

— Jums, pone Pontingai, žmogžudystė, atrodo, tik pokštas. Tačiau 
mums kalbant apie seno pažįstamo mirtį juokauti visai nesinori. 

— Oi! Ojojojoi! - ėmė aimanuoti Naidželis. - Ką man daryti? Aš 
labai atsiprašau. Mieloji panele Beits, supraskite, aš visai nenorė- 
jau! Tai mano niekam tikęs, iškreiptas humoras. Ar atleidžiate man? 

Milisenta mostelėjo didele, viską mokančia ranka, tarsi vydama 


šalin įkyrų vabzdį, ir piktai nukirto: 

— Nekalbėkite nesąmonių! Aš pati kalta. Bet man buvo labai įdo- 
mu, — kai supratau, kad galbūt prasilenkiau su tuo vyriškiu. 

— Arba moterimi, — tyliai įsiterpė Laris Daulingas. 

Milisenta akimirksniu atsigręžė į jį. 

— Kodėl taip sakote? — paklausė griežtai. 

— Šiaip sau. Tiesiog todėl, kad galėjo ten būti ir moteris. Jokių 
įrodymų, kad taip nebuvo, - jei laikraščiai turėjo kuo remtis. Jūs jų 
neskaitėte, kitaip žinotumėte, kad tą dieną jis turėjo viešnią. Ši net- 
gi malonėjo palikti nosinaitę — su visa monograma. 

— (0), — sudvejojo panelė Beits. — Apie tai nepagalvojau. Taip, ma- 
nau... galėjo. 

— Kokia nors miela Trečiadieninės moterų sąjungos pažiba, sėli- 
nanti per miglą: ji ieško fondo pinigų! — nusišaipė Naidželis. - O 
Viešpatie — aš ir vėl! Mano iškreiptas humoras. Daugiau nė žodžio! 

Milisenta nieko nepasakė, tik ilgai pagiežingai į jį žiūrėjo. Bet 
staiga jos veidas, suraukta kakta, primerktos akys kažkaip pasikei- 
tė — tarsi Naidželio žodžiai jai būtų ką nors priminę. Arba pakišę 
mintį. Visiškai neįtikėtiną, tačiau... 

Niekas nepratarė nė žodžio, ištisą minutę kambaryje viešpatavo 
smalsi įtempta tyla. Milisenta linktelėjo ponui Pontingui. Linktelė- 
jo trumpai ir gyvai, kaip žmogus, kuriam buvo pasiūlytas naujas 
požiūris ir jis jį priėmė. 

Kitapus stalo sėdintis Laris Daulingas staigiai pasilenkė į priekį 
tarsi puldamas ir griežtai pasakė: 

— Taigi jūs manote, kad ten galėjo būti moteris — moteris, kurią jis 
pažinojo! 

Tačiau jeigu jis tikėjosi iš panelės Beits išgauti kokį nors patvirti- 
nimą, jam teko nusivilti. Milisenta atsisuko į jį aiškiai rodydama, 
kad tai, ką mato, jai nepatinka, ir ironiškai pasiteiravo: 

— Ką jūs sakėte, pone Daulingai? 

Laris Daulingas raustelėjo ir atsilošė. 

— Nieko. 

— Tr labai už tai dėkui! - sudundeno Taisonas. —- Man šita žmogžu- 


dystė ima nusibosti. Pasikalbėkime apie ką nors kita. 

— Taip, pasikalbėkime, - pritarė Naidželis. — Žmogžudystės — ne 
pati ta tema pasiplepėti prie žvilgančio vakarienės stalo. Tiesiog 
šlykščiai proletariška. Niekaip nesuprantu, kodėl tuo domimasi. 

Amalfija nusijuokė mielu gomuriniu juoku ir pasakė: 

— Mielasis Naidželi, neapsimetinėk. Kiekvienas dievina gerą žmog- 
žudystę. Žiūrėk, aple jas pranešama visose žiniose, pranešimų apie 
jas prikimšti sekmadienio laikraščiai. O kaip pats reagavai į šitą 
žmogžudystę? Niekas nė žodeliu įsiterpt negalėjo! 

Ji atsigręžė į namų šeimininką: 

— Taisonai, privalai mus užimti. Jei tau nepatinka žmogžudystės, 
papasakok apie ką nors kita. Bet ką. Papasakok apie šitą namą. 
 — Ką čia pasakosi, - atsiliepė Taisonas. - Manoma, kad maždaug 
prieš pusantro šimtmečio jį pastatė kantrybės netekęs vyras: jo ant- 
roji žmona niekaip negalėjo sutarti su pirmąja. Bet jei nori daugiau 
žinoti, mano velionis dėdė Barklis apie jį parašė nepaprastai nuo- 
bodžią knygą, kurią XIX a. pabaigoje išleido savo lėšomis ir išdali- 
jo draugams. Tikriausiai vieną matei pas Gasi: ji įrišo raudonu ty- 
mu ir padėjo ant pianino, taip atgailaudama, kad jos neskaito. Čia 
rasi ne vieną egzempliorių. Visa istorija ir architektūra iki pačios 
niekingiausios smulkmenos. Lengvam pasiskaitymui netinka. Ta- 
čiau jeigu tau tikrai įdomu, neišsigąsk šito. 

— Man neįdomu, - atsakė Amalfija. - Bent jau ne tiek. Šįvakar 
jūs visi baisiai nuobodūs, o aš noriu džiaugtis ir linksmintis. 

Ji nusigręžė ir kerinčiai nusišypsojo Eduardui. Šis gyvai sureaga- 
vo į kvietimą, o netrukus visi išėjo iš valgomojo ir terasoje po sve- 
tainės langais susėdo gerti turkiškos kavos. Gasi vėl pareikalavo 
laikraščių. | 

Taisonas išėjo ieškoti, o grįžęs pareiškė, kad jų neranda. O dar po 
kelių minučių per terasą atplaukė Naidželis, nešinas suvyniotu pa- 
ketu. Atidavė jį savo darbdaviui reikšmingai kilstelėjęs antakius, 
ką bent jau vienas draugės narys tai tikrai pastebėjo. 

Laikraščiai iš Londono buvo atgabenti tuo pačiu lėktuvu, kuriuo 
tą rytą iš Nairobio atskrido Frostų svečiai. Tačiau į Kivulimą juos 
pristatė tik vėlyvą popietę. Paketo popierius vis dar buvo nepra- 


plėštas. 

— Man rodos, sakei, kad juos skaitei? — užsipuolė Gasi Bingam. 

Taisonas apsimetė, kad neišgirdo, ir spruko į kitą terasos galą, 
kur Amalfija Gordon, šiuokart viena, pasirėmus: ant akmeninės ba- 
liustrados pro medžius žvelgė į ramią jūrą, kurią mėnuo buvo nu- 

"klojęs žibančiu auksiniu kilimu. 

— Gražu? — prakalbo Taisonas ir įsitaisė greta. - Ir ramu. Pasauly- 
je tokių vietų, matyt, nedaug belikę. Arba greit nebeliks. Progresas 
aklas. 

— Mielasis, apsieikim be pompastikos ir liūdesio, - subarė Amal- 
fija. — Yra tūkstančiai gražių vietų. Ir tokių pat ramių. 

— Klysti, — nenusileido Taisonas ir alkūnėmis atsirėmė į šiltą ak- 
menį. - Daug mačiau pasaulio. Velniškai daug! Tačiau šita sala kaž- 
kuo ypatinga. Kažkuo, ko nebuvo niekur kitur. Žinai, ką dažniausiai 
išgirsi Zanzibare? Juoką! Pasivaikščiok miesteliuko gatvelėmis dieną 
ar naktį ir išgirsi. Žmonės Juokiasi. Tas jų linksmumas ir sveikas 
humoras kažkaip sušildo net tokią surambėjusią, suėstą, išgraužtą 
širdį kaip mano. Tik čia aš vis dar matau, kad juoda ir balta, ir bet 
koks kitas atspalvis gali gyventi drauge bičiuliškai ir harmoningai, 
nejausdami jokių spalvos barjerų. Gyvas įrodymas, praktinis pa- 
vyzdys, kad taip gali būti. Visi jie, nesvarbu, kokios rasės, kastos, 
religijos, yra ištikimi jo Didenybės sultono valdiniai — kad jis gy- 
ventų per amžius! — ir visi drauge sensta. Tačiau tai ne amžina. 
Galiausiai kokiam nors Džambui pavyks viską sugriauti. Taip, kar- 
tais man knieti sutikti su tuo senu bambekliu fanatiku, velioniu 
dėde Barkliu, kad Progresas — aklas! 

Amalfija pašiojo jažminų pumpurus ir išsiblaškiusi juos uostė. Ji 
abejingai šypsojosi, kaip žmogus, kuriam pokalbis visai neįdomus. 
Vis dėlto Džambo vardas atkreipė dėmesį, Amalfija numetė gėles ir 
atsigręžė. 

— Taisonai, mielasis, šį tą prisiminiau. Atleisk, kad nutraukiau, 
bet negi tikrai nė vienas iš mūsų negalės iš čia išvažiuoti, kol poli- 
cija neišsiaiškins, kas tą įkyrų arabų agitatoriūkštį Mombasoje pri- 
girdė nuodų? | 

— Saugok, Dieve! — pamaldžiai aiktelėjo Taisonas. - Tai reišktų, 


kad kurį laiką negalėčiau jūsų visų nusikratyti, o mano organizmas 

vargu ar tai ištvertų. Arba tavasis! Ne, tai truks tik dieną kitą, kol 
jie šio to pasiklausinės. Galbūt panorės paklausti, ar kartais kuris 
nors iš jūsų neprisimenate, ar kas nors nesikalbėjo su tuo žmogumi 
oro uoste. O gal stovėjo netoliese. Ko nors panašaus. O kas? Negi 
nori sutrumpinti savo viešnagę? Maniau, pabūsi su mumis bent ko- 
kias tris savaites. 

Amalfija nusišypsojo ir patampė Taisonui už žilstančios šviesios 
barzdos. 

— Bet juk tu puikiai žinai, kad niekada nedarau to, ką „turėčiau 
daryti“, ir niekada nežinau, kaip ilgai kur nors užsibūsiu. Jei man 
pasiutiškai smagu, aš būnu, jei ne, išvažiuoju. Aišku kaip du kart du! 

— Turėtų būti brangus malonumas, — pasakė Taisonas. 

— O, siaubingai. Tačiau ne visada man tenka už tai mokėti pačiai. 

Taisonas staiga nusižvengė. 

— Va, kodėl tu man patinki, Elfe. Jokių gudrybių, ar ne? 

— Daugybė, mielasis. Tu net neįsivaizduoji, kiek! Bet ne ta pras- 
me. Šiaip ar taip, pinigai pasiutusiai svarbūs. O gal tu manai kitaip? 

— Aš užsidirbu, — atšovė Taisonas. 

— Oi, ir aš. Žinai, kas nedirba, tas nevalgo; o aš dirbu — žavingai! 

—.Tebūnie, — išsišiepė Taisonas. — Bet ar nevargina tai retkar- 
čiais. Pavyzdžiui, Džonis Li. 

Amalfijos-sirenos akys apsiblausė. 

— Oi, mielasis, bet... kai teku, aš apie pinigus negalvoju. Visada 
būna mere. Ir tik vėliau... Ak... grįžti į realybę. 

— Kažkieno miegamajame, kur vyro pasamdytas privatus seklys 
fotografuoja pro langą, — ciniškai išklojo Taisonas. — Vis dėlto tau 
pasisekė. Tavo bendraatsakovis ištuokos byloje visada buvo mokus 
ir galintis — ir tiesiog trokštantis! — apgaubti tave kailiais. 

- Mielasis! — papriekaištavo Amalfija. - Kalbi taip, tarsi būčiau 
kokia avantiūristė. Bet aš nesu tokia. Būčiau ištekėjusi už Džonio, 
net jei jis nebūtų turėjęs nė su. 

— O Robinas Gretonas? O Tčabis? 

— Nagi taip! Man patinka. Staiga pajuntu, kad privalau ką nors 


įsigyti, - kad tai vienintelis dalykas pasaulyje, kurį verta turėti, ir 

kai jį jau turėsiu, būsiu laiminga per amžius. O nebūnu. Bet aš 
dievinau Tčabį. Širdis plyšo, kai jį užmušė. Tikrai, Taisonai! 

— Nesąmonė! Buvai su juo vos pažįstama. Be to, brangute, tu ne- 
turi širdies. Tik minkštą emocijų gniužulą. O dėl tavo galvos šiokių 
tokių abejonių dar yra! 

— Bijau, kad ji tokia pat minkšta, - liūdnai atsiduso Amalfija. 

— Tikrai? Ir, nepaisant tos tariamai sudaužytos širdies, per pasta- 
ruosius metus ar dvejus, atrodo, turėjai pakankamai romanų. Kodėl 
nečiupai jaučio už ragų ir neištekėjai už ko nors? 

Amalfija nusijuokė. 

— Ką, vel? Nepanašu, kad man taip nutiktų, ar ne? 

— Kada nors nutiks. | 

— Kaip Lori? Gal. Bet kaip pažinti žmogų? Man visada atrodo, 
kad pažįstu; o paskui pasirodo, kad ne. 

— Įvairovės dėlei ištekėk už vargšo. Turėtum ištverti. 

— Nemanau, kad ištverčiau. Žmogui pinigų visada mažai, ar ne? 
Visi išties žavūs daikčiukai yra tokie brangūs. Deimantai, Dior mo- 
deliai, atostogos Bermuduose. 

— Bet Tčabis turėjo tau palikti apvalią sumelę. 

— Visai ne apvalią, mielasis. Pasirodė, besą būriai niūrių tetulių 
1r kitokių neaiškių giminaičių, apie kuriuos net nebuvau girdėjusi. 
Pasirodė, kad Tčabis baisiai rūpinosi savo klanu — mano nelaimei. 
Galiausiai palikimo mokestis buvo neteisingas. Šiaip ar taip, su pi- 
nigais man nesiseka. Niekada nesisekė. Atrodo, jie tirpte tirpsta! 

— Nesistebiu: deimantai, Dior modeliai, atostogos Bermuduose! 

— Taip, - Amalfija sunkiai atsiduso. - Štai todėl kur kas papras- 
čiau įsimylėti turtuolį. Tačiau man reikia, kad jis, be to, dar būtų 
gražus, žavus. Niekur nedingsi, tokių nedaug ir jie bjauriai išlepę. 
Jie žino, kad nėra sunkiai įsiūloma prekė, ir būna veik nesukalbami. 

— Tai reiškia, kad jie kanda atgal ir nesileidžia kokios nors moters 
ilgai laikomi po padu. Sėkmės jiems! Žinai, Elfe, duosiu tau išmin- 
tingą patarimą. Nepavyks visą amžių būti viliojančiu persiku, lai- 
kas apsiraminti su kitokio tipo žmogumi. Su tokiu, kuris leistų tau 


žaisti mėgstamą žaidimą: turėti ir žvirblį rankoj, ir briedį lankoj. 

— Nelabai suprantu, apie ką tu, mielasis. 

— Užbaik su tais piniguočiais gražuolėliais, su jaunuoju Lašiu ar 
tuo susilaižėliu Edžiu. Gal su jais ir smagu, tačiau tokiai moteriai 
kaip tu jie į vyrus visai netinka. Tokie neatsuks antro skruosto - ir 
nežiūrės į viską pro pirštus! Bent šį kartą tai jau turėtum susivokti. 
Tau dabar reikia kokio gero turtingo dėdulės, tokio tave dievinan- 
čio „patiesaliuko po kojomis“, kuris leistų tau po žmogžudystės iš- 
nešti sveiką kailį. 

Amalfija nusipurtė: 

— Fui! Mielasis! Na ir pavyzdys po visų tų šlykščių plepalų per 
vakarienę! 

— Na, jei nenori, galima kitaip: „„Leistų tau nebaudžiamai jį mul- 
kinti“. 

— Tai Loreina šitaip daro? Nesakyčiau, kad tu labai panašus į 
„patiesaliuką“. Arba į turtingą dėdulę! 

— Lori visai ne tokia kaip tu. Esate panašios nebent tik išoriškai. 
Tiesiog ji nepagydoma romantikė. Tokia jos bėda. Ji būtų visiškai 
laiminga, ištekėjusi už žmogaus, kuris jai suteiktų pastogę ir duonos 
kasdieninės — tol, kol ji mylės jį. O tu nebūtum. Na, argi ne taip? 

Amalfija iš po nuleistų ilgų blakstienų metė kreivą žvilgsnį, jos 
dailų veidelį iškreipė panieka, balse pasigirdo pajuokos gaidelė. 

— Mielas Taisonai. Permatai mus visus kiaurai! Kaip išmintinga. 

— Sarkazmas, Elfe, tau netinka. Ar reikia suprasti, kad ketini viens 
du ir tapti markize? Jei taip, įspėju, kad Edis įsimyli dar greičiau 
negu tu. O ilgo sąrašo žmonų, traukiančių solidžius alimentus, nėra 
tik todėl, kad turtas jo.senelės rankose. Ji, tiesa, negali kada pano- 
rėjusi liautis jį rėmusi pinigais, tačiau daro tai gana dažnai. Jam tai 
didelis nepatogumas, tačiau imtis kokio darbo, atrodo, vis dar ne- 
ketina. Jis... Kas yra? Negi nežinojai? 

— Ne, atkirto Amalfija. — Maniau... — Ji nutilo ir prikando lūpą. 

Taisonas nusijuokė. 

— Tai va, nesakyk paskui, kad niekas tavęs neperspėjo! Jei jau 
išties pasiekei fatališką stadiją, kai tekama už jaunesnio, negu esi 
pati, verčiau rinkis Lašį Holdeną. Amerikiečiai daug pakantesni 


bjauriam savo žmonų elgesiui negu kitų, ne taip idealistiškai nusi- 

teikusių šalių vyrai. O kai ateina laikas skirtis, jie suserga Senojo 
Pasaulio riteriškumu ir leidžia iškelti sau bylą už neištikimybę. Pas- 
kui gali kaip iš ožkos melžti tau nepriklausančius alimentus, o jie 
nė nebliauna. O kai susidėsi su Eduardu, jei kas ir mokės, tai tik tu. 
"Jo šeima gal ir priimtų Tčabio našlę, — nors, atsižvelgiant į aplinky- 
bes, aš tuo abejoju, — tačiau dėl tų dvejų skyrybų greičiausiai imtų 
spardytis kaip karvės. O tas nevykęs Duglo reikaliukas... Žinai, 
Elfe, paklausyk mano patarimo: brauk Edį lauk ir imkis jaunojo 
Lašio. Jei tik dar ne per vėlu. 

Amalfija atsitraukė, jos žvilgsnis pasidarė priešiškas. 

— Atrodo, — lėtai ištarė ji, - man nebelinksma. Tikrai nebelinksma. 

— Ar todėl, kad pasakiau teisybę apie tave pačią ir apie kai ku- 
riuos auksinius berniukus? 

— Ne. Todėl, kad daraisi nuobodus, mielasis. O nuobodžiauti aš 
nemegstu. 

Amalfija meiliai nusišypsojo, o akys liko šaltos. Apsigręžė ir nu- 
ėjo per terasą pas kitus. Netrukus Naidželis svetainėje įjungė ra- 
diolą, suvyniojo kilimą ir prasidėjo šokiai. Nešoko tik Taisonas, ku- 
rio nebuvo galima išjudinti, ir Milisenta Beits, kuri buvo nebejudi- 
nama. 

Taisonas ir Milisenta sėdėjo greta vienas kito ant akmeninės tera- 
sos baliustrados ir pro atviras duris žiūrėjo į šokėjus. Milisenta niū- 
riai pratarė: 

— Norėčiau žinoti, iš kur ištraukėte tą savo sekretorių ir kuriems 
galams. Nesuprantu, kaip toks žmogus kaip jūs pakenčia visą tą 
maivymąsi ir kikenimą. 

— Savo darbą jis išmano, — tingiai atsiliepė Taisonas. — O tuo mai- 
vymusi nesiduokite apmulkinama. Taip apsigauna daugybė suma- 
nių leidybos ir kino pasaulio verslininkų: tikisi prastumti greitą rei- 
kaliuką, o paskui visi turi rūpesčių sumokėję kur kas daugiau už 
aukščiausią originalo kainą. Jis tvarko visus mano kontraktus, o 
šitas mergiotiškas fasadas slepia žmogų, suktą ir smalsų kaip bež- 
džionė, apsukrų kaip žebenkštis. 

— Tuo aš neabejoju, — atšovė Milisenta. — Bjaurus tipas. Market 


Lidone turėjome tokį kasininko padėjėją. Visišką nenaudėlį. Aš vis 

sakiau, kad vieną gražią dieną kils baisus skandalas. Aišku, taip ir 
nutiko. Tokiais pasitikėti negalima! 

Taisoną tai pralinksmino. Griausmingai nusikvatojęs, didele plau- 
kuota ranka jis patapšnojo Milisentai per nugarą. 

— Beits, jūs nepakartojama! Retas egzempliorius. Bet toks yra ir 
Naidželis. O man patinka reti egzemplioriai. Saugok Dieve, nuo 
visų tų bespalvių, raudono kraujo krištolinių sielų žmogelių! 

— Čia tik jūsų poza! — atšovė Milisenta Beits. 

— Galbūt, — nesupyko Taisonas. — Visi mes taip elgiamės. Norime 
apdumti žmonėms akis. Gasi dedasi geraširde. 

Milisenta įsitempė ir pasipiktino. 

— Nesąmonė! Gasi — geriausia būtybė pasaulyje! 

Taisonas vėl nusijuokė ir ištuštino savo taurę. 

— Beits, jūs mano gražuole rudoji pelėda, žaviuosi jūsų ištikimy- 
be ir smerkiu jūsų aklumą. Negalėjote šitiek metų gyventi su Gasi 
ir nesuvokti, kad jai nėra nieko malonesnio, kaip paleisti klastingą 
repliką tada, kai ji paveiks skaudžiausiai. Paskui ji žavingai sutrin- 
ka ir apsimeta, kad tai tik netyčia nusprūdo nuo liežuvio. Toks jos 
mėgstamiausias saloninis žaidimas. Turėjote seniausiai suprasti, kad 
Gasi myli tik save. Užbėgsiu jums už akių, kol neištarėte: „Ir aš!“, 
ir pats pasakysiu: „Aš irgi“. Gal tai ir egoistiška, bet, dievaž, išmin- 
tinga! Pripažinkime, Beits, mes, Frostai, tikrai ne dovanėlė. Atrodo, 
tik vienas iš mūsų neturėjo ydų — senasis dėdė Barklis, o jis buvo 
keistuolis! Išgerkim už jo vėlę. 

Jis pakilo ir nuėjo prie stalo su gėrimais. Priėjusi Milisenta Beits 
pastatė tuščią taurę ir papurtė galvą. 

— Ne, ačiū. Man pakaks. Turbūt eisiu gulti. 

Atsigręžusi ji dar kartą pasižiūrėjo į šviesioje svetainėje besisu- 
kančius šokėjus: Gasi ir Naidželį, Denę ir Larį Daulingą, Amalfiją 
ir Lašį Holdeną, Eduardą ir Loreiną... 

Stovėjo taip kokias penkias minutes ir stebėjo juos kažkaip labai 
įdėmiai. 

— Labai keista, - susimąsčiusi ištarė Milisenta Beits. 

— Kas? — pasidomėjo Taisonas. 


— Viskas! — atsakė Milisenta ir nuėjo. 


13 


Savo kambaryje Denė pavargusi atsirėmė į palangę ir per medžių 
viršūnes įsižiūrėjo į sidabrinį jūros plotą. 

Į savo kambarį ji pakilo prieš valandą, nes ketino gulti. Tačiau 
paaiškėjo, kad miego visai nenori. Buvo tokia pavargusi, kad nė 
nenusirengė, ir tokia prislėgta, kad nakties grožis visai nedžiugino. 
Tuo labiau kad vakaras nebuvo nei malonus, nei ramus. 

Taisonas ir Milisenta Beits pranyko tuoj po dešimtos. Gasi susi- 
ginčijo su Naidželiu, šis įsižeidęs išdūmė, ir Denei teko tvarkytis su 
radiola. Gasi išlėkė ieškoti brolio: tikriausiai norėjo pasiskųsti. La- 
šis, su Amalfija pašokęs baisiai sentimentalų valsą, nusivedė ją į 
sodą — atseit pasižiūrėti tolėliau nuo namų kaip tik pražydusių nak- 
ties karalienių. 

Jųdviejų nebuvo taip ilgai, kad pietietiškas Eduardo kraujas pa- 
vojingai užkaito. Grįžo jie, tiesa, atskirai, tačiau Lašis, nelaimei, 
pasirodė pirmas. O jam ant smakro ryškiai raudonavo lūpų dažai. 

Pro pavydų markizo žvilgsnį šitai nepraslydo, akys blykstelėjo 
taip, kad velionio Rudolfo Valentino laikais nebūtų likę akmens ant 
akmens: į šį džentelmeną markizas buvo be galo panašus. Jis itališ- 


kai sušnypštė kažkokią trumpą frazę, į kurią Lašis anglosaksiškai 

atsakė dar trumpesne. Tik ryžtingai įsikišus Loreinai, buvo apsieita 
be drastiškos scenos. 

Amalfijos nebuvo ilgokai: didžiąją to laiko dalį ji, matyt, gražino- 
si. Grįžusi demonstratyviai nekreipė dėmesio į Lašį ir visomis savo 
galiomis stengėsi apmaldyti įžeistus Eduardo jausmus. Tačiau ne- 
atrodė, kad būtų gerai nusiteikusi. 

Vienintelis žmogus, nerodęs nervingumo požymių, nedemonstra- 
vęs savo būdo, buvo Laris Daulingas. Denė, kurios pačios nervai 
buvo įtempti kaip styga, buvo jam už tai pagrįstai dėkinga. Ir nors 
pro tingiai atidžias Lario akis, rodos, beveik niekas nepraslysdavo 
nepastebėtas, Denė džiaugėsi, kad impulso pagautas patėvis pasi- 
kvietė jį pas save. Ji stengėsi neužmiršti, kad žurnalistui, nesvarbu, 
apžvalgininkui ar ne, naujienos — jo duona, o sensacijų išalkusiai 
publikai būtų labai smagu pasiskaityti apie dabartinę komplikuotą 
jų padėtį. Tačiau tai nenusvėrė neabejotino fakto, kad drauge su La- 
riu būdavo ramiau, o kai jis išeidavo, išnykdavo ir saugumo jausmas. 

Ji prisivertė būti išmintinga ir eiti gulti, tačiau nuo skaudžių pri- 
siminimų apie anos nakties siaubą dingo noras miegoti ar likti vie- 
nai. Šviesa, muzika, keistai raminąs Lario buvimas bent jau kūrė 
saugumo iliuziją. Tačiau daugybė lėktuve praleistų valandų nepra- 
ėjo be pėdsako, apie vienuoliktą šokėjus jau buvo apėmusi apatija, 
o drauge įsiviešpatavo ir pakantumo dvasia. 

Naidželiui praėjo susierzinimas, jis atsiprašė Gasi. Ši nusižiova- 
vusi pareiškė, kad visai nepyksta. Jos niekas nesupykdąs: net tie 
žmonės, kurie dedasi išmaną tokius dalykus, su kuriais yra susipa- 
žinę tik paviršutiniškai, ir... O, Viešpatie! Ji tikrai neturėjusi gal- 
voje Naidželio... 

Amalfijos pasipūtimas praėjo, ji atsiprašydama nusišypsojo La- 
šiui. Eduardas liovėsi kunkuliuoti, Loreina nebeatrodė apsiblausu- 
si ir išsiblaškiusi, pradėjo spinduliuoti ir juoktis. Jos skleidžiamas 
ypatingas ir įtaigus žavesys taip paveikė svečius, kad visi, išskyrus 
tik dukterį, miegoti išsiskirstė kuo geriausiai nusiteikę. 

Atvirame lange šmėkštelėjo šikšnosparnis —- Denė atšoko. Ir pati 


nustebo, kad dėl tokio menkniekio ėmė plakti širdis ir užgniaužė 

gerklę. Tuo labiau kad bijoti nebebuvo ko — tik tiek, kad bus išaiš- 
kinta jos asmenybė, o tai, šiaip ar taip, neišvengiama. Tačiau jai vis 
vien tebebuvo baisu... 

Naktis buvo labai rami, namie visiškai tylu. Dabar, užgesus švie- 
soms, sode liko mėlyna, juoda ir sidabrinė spalva. Nebeliko auksi- 
nių spindulių, tik šiltas jos lango šviesos zuikutis ant palisandra- 
medžio viršūnės. Ir dar oranžinis kvadratėlis, vos matomas pro 
medžius: ant įtvirtinimų sienos tame kampe prie jūros svečių na- 
melyje vis dar nemiegojo Lašis Holdenas. 

Žemai. sode šaižiai klyktelėjo lėlys. Denė krūptelėjo. Sudirgusi 
nusigręžė nuo lango ir apsidairė svetimame aukštame kambaryje 
baltomis sienomis: lubos buvo vos ne dvidešimt pėdų jai virš gal- 
vos. Aukštas vėsus kambarys, pastatytas kažkokiai haremo gražuo- 
lei tais laikais, kai sultonas Saidas Šešėlių namo dar nebuvo pado- 
vanojęs savo bičiuliui Emoriui Frostui — bastūnui, nuotykių 
ieškotojui, aviai paklydėlei, samdiniui. 

Ką šitas namas matė per savo ilgą amžių? Ar tikrai čia, kaip sakė 
Milisenta Beits, būta „tamsių darbelių“ ir ar kambariai juos prisime- 
na? Denė skubiai atsigręžė pasižiūrėti, ar nieko nėra už nugaros, kaip 
anąkart Avialinijų kambaryje Londone. Tačiau nebuvo nieko, tik gels- 
vas paauksuotas rašomasis staliukas, ant kurio kažkas buvo pastatęs 
kelioninę Ados Kitčel spausdinamąją mašinėlę ir knygą - solidų Vik- 
torijos laikų tomą, visai nepanašų į knygą, įdomią pasiskaityti. 

Denė paėmė knygą, seną, įrištą oda, išmargintą nuo karščio ir 
drėgmės atsiradusiomis pelėsių dėmėmis. Tačiau nors ir senos, kny- 
gos pavadinimas buvo aiškiai įskaitomas: „Barklio Frosto „Šešėlių 
namas“. 

Denė šyptelėjo, prisiminusi, kaip Taisonas sukntikavo autoriaus 
stilių, o kai pabandė skaityti, suprato, kad patėvio kritika visiškai 
pag.įsta. Barklio proza buvo nepakenčiamai pedantiška, ir visur, 
kur buvo galima apsieiti su vienu žodžiu, jis jų pažerdavo pustuzinį. 
Vis dėlto malonu, kad Loreina pasirūpino padėti šią knygą jos kam- 
baryje. Tikriausiai atsiras laiko jei ne perskaityti jai visai, tai bent 


pavartyti. 

Dėdama knygą vėl ant stalo Denė pastebėjo, kad kažkuris smal- 
sus arba labai paslaugus tarnas buvo atvožęs mašinėlės dangtį, o 
paskui nemokėjo užvožti. Denė nuėmė dangtį, norėdama ištiesinti 
sklendes, ir tada pamatė, kad mašinėle, be to, buvo dar ir spaus- 
dinta: liko iš rašomojo stalo lentynėlės paimto gelsvo popieriaus 
skiautė. 

Matyt, kažkuris Kivulimo tarnas užsimanė pažaisti nauju įdomiu 
žaisliuku. Denei dabar teliko viltis, kad jam nebus pavykę nieko 
sugadinti. Ji išbarškino eilutę, kuria tradiciškai visi gerieji žmonės 
kviečiami į pagalbą. Mašinėlė veikė. Denė išėmė popieriaus skiau- 
tę, išmetė į šiukšlių krepšį ir užvožė dangtį. 

Grįžtelėjusi pasižiūrėjo į tvarkingai paklotą lovą, tačiau miego 
nebuvo nė vienoj aky. Taigi nuėjo prie tualetinio staliuko, atsisėdo 
ir įsižiūrėjo į save veidrodyje. Loreina teisi. Šukuosena bjauri, o jos 
odos atspalvis per šiltas, kad tiktų rusvi plaukai. 

Denė nusiėmė akinius, šepečiu nušukavo nuo kaktos kirpčiukus, 
o apie galvą pūpsančią garbanėlių kupetą prišukavo ir susuko į kie- 
tą mazgą ant sprando. Denės veidas buvo taisyklingas — kaip Da- 
nielio Aštono. Garbanotais, pasipūtusiais plaukais ji tapo vidutiny- 
be, o dabar, kai suėmė juos į kuodą ir atskleidė veido išskirtinumą, 
netikėtai paaiškėjo, kad ji graži. 

Pro atvirą langą įplasnojo didžiulis žaliai baltas drugys ir įsiliejo 
į plazdenančių vabzdžių aureolę aplink lempą. Denė nebeištvėrusi 
atsistojo, nuėjo prie durų ir išjungė šviesą. Įkyrūs padarai galės 
mėnesienoje rasti kelią lauk. Denė ketino trupučiuką palaukti, kol 
išsinešdins visi, užtraukti užuolaidas ir tik tada vėl degti šviesą. 

Dabar, kai kambaryje buvo tamsu, lauke atrodė šviesu kaip die- 
ną.. Denė vėl priėjo prie lango pasidairyti į šešėlių pilną sodą ir 
žaižaruojantį jūros plotą. 

Lašio žiburėlio nebesimatė, matyt, nuėjo miegoti. Tačiau dabar, 
kai nebebuvo šviesos jos kambaryje, Denė suprato, kad vis dar švie- 
čia tiesiai virš jos esantis langas: palisandramedis tebebuvo nu- 
tviekstas šilto gaiso. Vadinasi, Milisenta Beits vis dar nemiega. Ir, 


atrodo, nemiega dar kažkas... 

Žemai, sodo šešėliuose, judėjo mažas žiburėlis, ir Denė iš pra- 
džių pamanė, kad ten jonvabalis. Paskui ausis sugavo tyliai trakšint 
grūstas kriaukles ir koralus, kuriais buvo išpilti vingiuoti takeliai. 
Tada ji suprato, kad tas žiburėlis — žėruojantis cigaretės galiukas ir 
kad kažkas per sodą žingsniuoja namo link. 

Oranžinė kibirkštelė akimirkai pranyko už kinrožių gyvatvorės ir 
tuoj vėl atsirado: vyriškis vakariniu kostiumu tyliai laipteliais užli- 
po į terasą, nuėjo palei namą ir pasuko už kampo. 

Užlipęs laiptukais jis žvilgtelėjo į Denės langą. Mėnulis kaip tik 
apšvietė vyriškio veidą, ir Denė išvydo iš rūpesčio surauktus ant- 
akius. Ji vos atsispyrė norui persisverti per palangę ir patikinti jį, 
kad jai nieko nenutiko. Nors, tiesa, Denė nežinojo, kodėl jai pasiro- 
dė, kad Laris Daulingas dėl jos susirūpinęs. Greičiausiai jis tiesiog 
klajojo po sodą, nes, kaip ir jai pačiai, nesinorėjo miego. 

Kažkur tamsiuose medžiuose vėl klyktelėjo lėlys. Tik šįkart šai- 
žus garsas neišgąsdino. Buvo nepaprastai gera žinoti, kad Laris yra 
kažkur netoli, kad nakvos jie po vienu stogu. Taip gera, kad įtampa 
ir nerimas atslūgo, akimirksniu užplūdo malonus miegūstumas. Lai- 
kas į lovą. Ir miegoti. 

Denės kambarys buvo pačiame antrojo aukšto gale, virš valgo- 
mojo, ties vienais iš ketverių laiptų, įvijai kylančių iš kiemo į viršų. 
Iš jo durys stačiu kampu vedė į nedidukę vonią su langu į vakarus. 
Už jos buvo kitas, didesnis vonios kambarys ir kitas, taip pat dides- 
nis miegamasis, kuris atiteko Gasi Bingam. Kitapus Denės kamba- 
rio buvo pusryčių kambarys, iš kurio matėsi tas pats, kas ir iš Denės 
kambario. Toliau vėl miegamasis ir vonia, lygiai tokie pat kaip jos, 
kur apsigyveno Amalfija Gordon. 

Kitus to aukšto kambarius — kitose dviejose kiemo pusėse - buvo 
užėmę Taisonas ir Loreina. Naidželis, Eduardas, Laris Daulingas ir 
Milisenta Beits gyveno viršutiniame aukšte. 

— Gal ir nederėtų Beits grūsti tarp visų tų viengungių, — svarstė 
tada Loreina. — Tačiau, kas yra matęs Milisentą apsirengusią nak- 
čiai — arba apskritai yra matęs Milisentą! — supras, kad jei koks 


viengungis ir užmestų į ją, vargšelę, žvilgsnį, tai tik iš smalsumo. 

Taigi, man rodos, bus viskas gerai. Ketinau ten apgyvendinti ir Adą 
Kitčel — tikrąją. 

Bet tame kambaryje gali apsigyventi tas šaunuolis Laris Daulin- 
gas. Jis toks meilutis, ar ne? 
 Denė susivokė, kad stengiasi išgirsti Lario Daulingo žingsnius 
ant akmeninių laiptų už durų. Tačiau Šešėlių namas buvo suręstas 
masyvių sienų, kad atlaikytų kaitrą, plėšikus piratus ir tropikų ura- 
ganus, o ir sunkios medinės durys, senos, drožinėtos, beveik nepra- 
leido garsų. Denė nežinojo, grįžo Laris į savo kamabrį ar ne, tačiau 
nusprendė, kad iki dabar tai jau tikrai turėtų būti parėjęs, ir sumo- 
jo, kad jis greičiausiai užlipo kitoje namo pusėje esančiais tarnų 
laiptais. | 

Nuo jūros dvelktelėjo švelnus vėjelis, sode sušlamėjo lapai, ir 
Denė pirmą kartą išgirdo tropikų salų ir koralų pakrančių dainą: 
tokį vaiduoklišką nepamirštamą garsą, kaip ir vėjo atodūsis pušy- 
ne. Sausą šnarančių kokosų palmių šnabždesį. 

Tas garsas buvo malonus, jis ramino, nešė atgaivą po anksčiau 
tvyrojusios ramybės ir tylos. Denė klausėsi užsigulusi ant palangės. 
Po kiek laiko išgirdo dar kažką ir atsigręžė. Keistas skrebenimas, 
sklindantis gal iš verandos, o gal iš viršutinio kambario. Gal Mili- 
senta iš po lovos traukia lagaminą. O gal Laris Daulingas valosi 
kojas į akmeninį laiptą. Į tvankų kambarį pūstelėjo vėsus vėjelis, 
sujudino užuolaidą nuo moskitų ir įnešė visus gardžius tropikų nak- 
ties kvapus. Denė išgirdo laikrodį mušant pusvalandį. Pusė pir- 
mos. Tikrai laikas į lovą. 

Ji užtraukė portjeras: kelias mėnesienai ir drugiams buvo užkirs- 
tas. Dabar reikėjo apgraibomis nusigauti iki durų, kur buvo elek- 
tros jungiklis. Tr vel — keistas šaižus klyksmas, o paskui neaiškus 
dunkstelėjimas, rodos, čia pat už durų. 

Denė nustėro, sukluso, visi miegai išlakstė ir vėl iš siaubo suspur- 
do širdis. Paskui dingėlėjo paprastas viso to paaiškinimas, ir Denė 
nurimo. Čia tik lėlys suklykė kieme, o vėjas, matyt, verandos krašte 
nuvertė sunkų puodą su vijokliais. Denė liūdnai šyptelėjo dėl savo 


įsibaiminimo, nuėjo per tamsų kambarį ir ėmė čiuopti jungiklį. 


154 | M. M. KAvE 


Jungiklis spragtelėjo, kambaryje pasidarė šviesu ir jauku, neliko 
jokių šešėlių. Tačiau vėjelis nurimo, vėl pasidarė visiškai tylu, ir 
toje tyloje vėl pasigirdo, šįkart kur kas aiškiau, toks pats garsas, kai 
ji manė, kad galbūt Milisenta traukia lagaminą: tylus, lėtas nepa- 
žįstamas garsas, tarsi akmuo būtų braukęs akmenį. Sklido jis, rodė- 
si, iš verandos viršuje netoli nuo viršum esančio kambario. Tai tru- 
ko ne daugiau kaip dešimt sekundžių, tačiau šįkart Denės galvoje 
šmeėkštelėjo vaizdas: sužeistas žmogus bando šliaužti laiptais. Klyks- 
mas, kurį girdėjo, — ne lėlys šitaip suriko ir aišku, kad vėjelis nega- 
lėjo nuversti sunkaus akmeninio puodo! Rėkė ir krito žmogus. La- 
ris!.. Tikriausiai Laris tamsoje tykino laiptais, nenorėdamas jos 
pažadinti, jam nusprūdo koja... 

Denė pasiklausė prie durų, bet daugiau nieko negirdėjo. Ar Laris 
patempta kulkšnimi bando laiptais ropštis aukštyn? O gal vis dar 
guli tamsioje verandoje neatgavęs amo arba surakintas skausmo? 

Pamiršusi atsargumą Denė pasuko raktą ir atlapojo duris. 

Mėnulis dar nebuvo tiek pakilęs, kad apšviestų gilų vidinį kie- 
mą. Denė matė tamsą ir tik pro atviras duris sklindanti šviesa gelto- 
na siaura juosta nusidriekė per kokosų plaušų demblį. Juodos tuš- 
tumos fone matėsi akmeninio ąsočio su gėlėmis ir plonos kolonos 
siluetai. 

Nė po vienomis aplink centrinį kiemą einančiomis durimis nesi- 
matė šviesos ruoželio. Buvo taip ramu, kad aiškiai girdėjosi, kaip 
tvenkinyje apačioje gaudydama drugį plekštelėjo auksinė žuvelė. 

Denė, kad nesukeltų miegančio namo, sušnibždėjo: 

— Lari!.. Lari; ar ten jūs? Kas ten? 

Po aukštomis tamsiomis verandos lubomis tyliai nušnypštė aidas, 
tačiau neatsiliepė niekas, niekas nesujudėjo. Net ir žuvytė tvenki- 
nyje. 

Vėjo gūsis sujudino vijoklius ir žydinčius krūmus akmeniniuose 
ąsočiuose. Denės akys ėmė apsiprasti su tamsa: tarsi negatyvas vo- 
nelėje su ryškalais ėmė ryškėti aukšti kolonų siluetai ir apvalios 
arkos, durų stačiakampiai, juoduojantys ilgose baltintose sienose, 


akmeninių ąsočių linijos. Į dešinę driekėsi ilga tuščia verandos erd- 

vė, tačiau kairėje, kur ji sukosi stačiu kampu, kur į viršutinį aukštą 
kilo laiptai, kažkas juodavo. 

Denė plačiai atvėrė duris ir stengdamasi šešėliuose ką nors įžiū- 
rėti neryžtingai žengtelėjo į priekį. Rodos, ten kažkoks daiktas?.. 
Žmogus. Beformis gauburys, tįsantis tirštame šešėlyje po akmeni- 
nių laiptų posūkiu, beveik neįžiūrimas, nes spalva kone tokia pati 
kaip demblio. 

Denė pribėgo ir pasilenkusi palietė sutaršytą galvą, kažkaip keis- 
tai atloštą. Bet čia ne Laris Daulingas. Tai kas gi? Denė čiupo už 
suglebusių pečių ir beviltiškai bandė sunkų kūną patempti arčiau 
prie šviesos, sklindančios pro atviras duris. Tada prisiminė, kad 
verandos lempų jungikliai yra sienoje prie laiptų, ir puolė prie jų. 

Drebantys pirštai nuspaudė jungiklį, kabančioje rytietiško stiliaus 
lempoje įsižiebusi šešiasdešimties vatų lemputė išvaikė šešėlius. 
Vingrūs ornamentų raštai nusidriekė balta siena ir kokosų dembliu. 
Ir Milisentos Beits kūnu su pižama ir avižinės košės spalvos chala- 
tu, visiškai ramiai gulinčiu veidu žemyn į verandos grindis. 

— Panele Beits! — aiktelėjo Denė, suklupo šalia ir stengėsi ją at- 
versti. — Panele Beits, ar jūs susižeidėt? 

Kvailas klausimas dusliai nuaidėjo tuščiomis verandomis, Mili- 
sentos Beits galva atkrago nuo ją bandžiusios paremti Denės ran- 
kos. Vėjas įsupo žibintą, pro jo ornamentuotą gaubtą sklindantys 
šviesos rombeliai kaitaliojosi, siūbavo, ir nuo jų išplėstos sustingu- 
sios Milisentos akys, rodėsi, irgi juda. Tačiau suglebęs sunkus kū- 
nas nejudėjo. Niekas niekur nejudėjo, tik be garso švytavo šviesos 
rombeliai ir tarsi ant demblio plasnojantis blyškiaspalvis drugys 
tyliai šlamėjo suglamžyto popieriaus skiautė. 

„Ji susižeidė, - mintyse užsispyrusi kartojo Denė. - Sunkiai susi- 
žeidė... arba nusisuko sprandą. Ne... negali to būti... Sutrenki- 
mas. Panelė Beits parkrito ir prisitrenkė. Šitie lėkšti laiptai su že- 
momis dekoratyviomis ir absurdiškai nenaudingomis baliustrado- 
mis... Ji tikriausiai tamsoje lipo žemyn pažiūrėti, ar Gasi susiruošė 
nakčiai, paslydo ir nukrito. 


Kvailiau ir nesumanysi, paklaikusi mąstė Denė. Tamsoje! 

Popierėlis vėl sučežėjo, ir Denė nuo to garso smarkiai krūptelėjo. 
Čiupo jį 1r kyštelėjo sau į kišenę. Paguldė nepaslankų Milisentos 
kūną ant demblio ir atsistojo: drebėjo, bet nebebijojo. Kuo greičiau 
pagalbos... Gasi Bingam, Taisonas... 

Ji nubėgo prie Gasi durų ir ėmė belsti. Nesulaukusi atsako, pa- 
bandė atidaryti duris ir pamatė, kad Gasi, kaip ir ji, nakčiai apdai- 
riai užsirakinusi. Denė ėmė daužyti duris, kviesti ją vardu, o tylus 
kiemas, pasigavęs žodžius, aidu nunešė arkų eilėmis: „Ponia Bin- 
gam!.. Ponia Bingam... Ponia Bingam...“ 

Verandoje už kampo atsidarė durys: ryškiame šviesos stačiakam- 
pyje stovėjo Taisonas. 

— Vardan Belzebubo, ką reiškia šitas pragariškas triukšmas? — 
užriaumojo Taisonas, pats nemenkai prie to prisidėdamas. — Kas 
ten? Kas atsitiko? 

— Čia panelė Beits! - atsiliepė Denė. - Taisonai, ateik! Ji nukrito 
nuo laiptų ir, man rodos, prisitrenkė arba... arba dar kas nors. Aš 
negaliu pakelti. Ji labai sunki. 

Denei už nugaros atsilapojo durys ir pasirodė Gasi Bingam, įsi- 
supusi į violetinį šilkinį kimono su visterijų raštais, plaukų suktu- 
kus ne visai vykusiai paslėpusi po alyvinio tiulio turbanu. 

— Panele Kitčel! Ko nors norėjote? Kas, po galais, atsitiko? Klau- 
syk, Taisonai!.. 

Taisonas tik menku ryškiaspalviu medvilniniu drabužiu aplink 
strėnas išpuolė pro Gasi ir ėmė degioti šviesas. Viršutinėje veran- 
doje irgi ėmė žiebtis šviesos, išlindo ir žemyn sužiuro galvos: Nai- 
dželio, Eduardo, Lario Daulingo... 

Per verandą tekina pasileido Loreina. Basnirčia įsispyrusi į be- 
saikiai plunksnomis išpuoštas šlepetes kaukšėjo aukštais kulniu- 
kais. Permatomus naktinius marškinius neką teslėpė toks pats per- 
matomas chalatas. 

Tačiau niekas nieko nebegalėjo padaryti. Milisenta Beits buvo 
nebegyva. Ji nukrito kone nuo pat laiptų viršaus ant akmeninių ve- 


randos grindų ir nusisuko sprandą. 

— Kiek kartų sakiau, kad šitie laiptai pavojingi, — Loreina buvo 
išblyškusi, drebėjo. - Tie absurdiškai žemi kraštai. Čia apskritai ne 
turėklai! Bet aš vis vien nesuprantu, kaip galėjo šitaip atsitikti, net 
1r tamsoje. Man rodos, tamsoje žmogus būna daug atsargesnis, argi 
ne taip? 

— Galbūt jai pasidarė bloga, — prakalbo Taisonas. — Tikriausiai 
todėl ji ir lipo žemyn. Paimti iš Gasi aspirino ar dar ko nors. Gasi 
Jųdviejų vaistų dėžutę pasidėjo pas save. 

— O nemanai, kad jai turėjo užtekti proto tiesiog atsisėsti, jei pa- 
sidarė bloga? Išties žmonės tikri kvailiai! 

"Iš Loreinos tono buvo aišku, kad, nors sukrėsta, ji kaltina Mili- 
sentą Beits dėl šitokio neapgalvoto elgesio. Šokas atradus kūną pra- 
ėjo, ir dabar ją užplūdo veikiau ne širdgėla, o pyktis. 

Nuo to laiko, kai Denė sukėlė ant kojų visus namus, buvo praėju- 
si daugiau kaip valanda. Dabar visi valgomajame laukė gydytojo, 
greitosios pagalbos mašinos ir policijos. Visi, išskyrus Gasi — ją 1š- 
tiko isterijos priepuolis ir dabar, gavusi porą tablečių raminamųjų, 
ji gulėjo lovoje su karšto vandens pūsle, — ir Naidželį Pontingą, 


kuris išvažiavo į miestą surasti gydytojo ir pranešti policijai. 

Milisentos kūnas buvo įneštas į Denės kamabrį, nes šis pasirodė 
esąs arčiausiai, ir paguldytas ant Denės lovos. Gulėjo ten vienišas, 
aprengtas griežtai praktiniais tikslais vilkima pižama ir seniokišku 
vilnoniu chalatu, pražiota burna ir į lubas įsmeigtomis akimis. 

Lašį pabudino iš garažo išvaromas automobilis ir per kambario 
sieną nušliaužę pažibinčių spinduliai. Pamatęs, kad namas tvaska 
šviesomis, apsirengė chalatą ir atėjo pasižiūrėti, kas nutiko. 

Amalfija, pramiegojusi kilusį sąmyšį, pabudo nuo Gasi klyksmo. 
Prie kitų draugijos narių ji prisijungė kaip tik tada, kai Taisonas su 
Lariu Daulingu suglebusį Milisentos kūną nešė į Denės kambarį. 
Amalfija elgėsi neįtikėtinai blaiviai. Tai jai pavyko nutraukti Gasi 
isteriją: čiupusi ant Denės lovos stalelio stovėjusį ąsotį su geria- 
muoju vandeniu šliūkštelėjo į raudoną klykiantį ponios Bingam 
veidą. 

Dabar Amalfija sėdėjo ant sofos. Vilkėjo tarsi jai vienai iš persikų 
spalvos atlaso ir nėrinių sukurtą drabužį, atrodė rami, graži ir soig- 
nėe*, tarsi nieko ypatinga nebūtų atsitikę. Ji kažką kalbėjo Lašiui ir 
siurbčiojo juodą kavą, kurios išvirė Loreina. Gal ji išties buvo rami, 
tačiau, atrodo, vienintelė tokia. 

Lašis nė neapsimetinėjo, kad klausosi. Buvo susirūpinęs ir pik- 
tas. Atrodė, visų labiausiai jam rūpi kilimo raštas. Tiesa, retkar- 
čiais pakeldavo akis ir neslėpdamas susierzinimo nužvelgdavo Tai- 
soną Frostą. Šis, panašus į paklydusį pietinių Ramiojo vandenyno 
salų gyventoją, be paliovos vaikščiojo pirmyn atgal. 

Lašis žiūrėdamas į jį ir visa širdimi trokšdamas, kad anas apsira- 
mintų, nusprendė, kad net jei apžėlusi krūtinė ir yra tikro vyro po- 
žymis, tai tik patvirtina, kad Darvinas buvo visiškai teisus žmonių 
giminę kildindamas iš beždžionės. Nedidelis skirtumas tebuvo tarp 
Taisono torso ir kilimėlio prie durų. Tas tarsi į narvą uždaryto liūto 
vaikščiojimas pradėjo veikti Lašiui nervus. Kad tas žmogus bent 
penkias minutes ramiai pasėdėtų!.. O Amalfija dešimt minučių pa- 


tylėtų. Žvilgsnis užkliuvo už Denės, ir Lašis suraukė kaktą. 


*  Tvarkinga, elegantiška (pranc.). 

Denė vienintelė kambaryje buvo normaliai apsirengusi. Lašis, tai 
pastebėjęs ir turėdamas omenyje laiką, kažkodėl sunerimo. Antra 
valanda nakties. O į savo kambarius jie visi išsivaikščiojo prieš pat 
pusę dvyliktos. Tačiau akivaizdu, kad Denė atsigulusi nebuvo, nes 
ne tik vilkėjo tą pačią suknelę kaip vakare, bet ir mūvėjo kojines. 
Taigi nelabai tikėtina, kad būtų paskubomis šmurkštelėjusi į suk- 
nelę, nes nenorėjo lipti žemyn vilkėdama chalatu, kaip kiti. Jis pa- 
stebėjo, kad Dene paslapčiom stebi Larį Daulingą. Lašio kaktą ker- 
tanti raukšlė surūstėjo. 

Denė susigūžusi didžiuliame fotelyje, pavargusi, krečiama šal- 
čio, svarstė, kaip Laris spėjo grįžti į namą, parsirasti į savo kamba- 
rį, persirengti pižamą ir chalatą, kuriais dabar vilkėjo, kai ji Larį 
prieš pat nukrentant Milisentai matė terasoje po savo langu vilkintį 
vakarine eilute? O gal praėjo daugiau laiko, negu ji įsivaizduoja? 
Kai jis nuėjo, kiek laiko ji dar stovėjo prie lango ir žiūrėjo į mėne- 
sieną? Turbūt ne ilgiau kaip dešimt minučių. O Laris iš tiesų atrodo 
kaip ką tik iš miegų pažadintas žmogus: plaukai suvelti, kartkartė- 
mis nusižiovauja. Tačiau nors Laris ir žiovavo, jo ramios atidžios 
akys anaiptol! nebuvo mieguistos. Denė nepatikėjo, kad jis iš tiesų 
bent kiek apsnūdęs. 

Eduardas de Čiago, savotiškai gražus su savo raudona šilkine pi- 
žama Ir įspūdingu monograma bei karūna papuoštu chalatu, galan- 
tiškai padėjo Loreinai pilstyti kavą. Bet ir jis buvo pastebimai išsi- 
blaškęs, įsitempęs. Jį, kaip ir Lašį, labai erzino be perstojo vaikštantis 
namų šeimininkas. 

Pastebėjusi tai, Loreina paprašė: 

— Taisonai, mielasis, atsisėsk! Tu mus visus nervini. Kodėl mes 
neiname miegoti? 

— Aš asmeniškai todėl, — atšovė Taisonas, - kad prisieitų vėl kel- 
tis, kai atvažiuos gydytojas ir policija. Tačiau kitiems čia trintis nė- 
ra jokios priežasties. Greičiausiai prireiks tik manęs ir panelės... 
e... panelės... 

— Kitčel, — šiurkštokai pasufleravo Lašis. 


Taisonas atsigręžė į jį rūstus ir pasakė: 

— Tu tai jau tikrai gali grįžti į lovą, niekas tavęs nelaiko. Tavęs 
netgi nebuvo čia, kai viskas įvyko — nežinau, ką, po velnių, apskri- 
tai Čia veiki. 

— Tr aš nežinau, — niūriai atšovė Lašis. Tačiau nė nekrustelėjo iš 
vietos, tik vėl nukreipė žvilgsnį į Denę. Žiūrėjo ilgai, mąsliai, susi- 
rūpinęs. 

Amalfija pastebėjo, kad Lašis į kažką įsižiūrėjo, ir pasisuko išsi- 
aiškinti, į ką būtent. Ji prisimerkė, žavi putli burna staiga pasidarė 
nebe tokia žavi, nes raudonos lūpos susičiaupė į kietą brūkšnį. Visą 
pastarąją valandą ji nepažvelgė į Denę, tačiau dabar įsižiūrėjo. 

Denė sėdėjo vaikiškai susigūžusi — poza ne iš grakščiųjų, tačiau 
įspūdis priešingas: išryškėjo laiba figūra, paaiškėjo, kad jos kojos 
ilgos ir dailios. Be to, buvo kažką padariusi plaukams. Prišukavusi 
juos, nes nebeliko tų apgailėtinų garbanų. Ir neužsibalnojusi aki- 
nių. Be akinių atrodė neįtikėtinai jauna. Tokia jauna, kad Amalfija 
su nerimu prisiminė, kiek metų jai pačiai. Baltoje Amalfijos kakto- 
je įsirėžė raukšlė. Umiai atsigręžė į Lašį, tačiau šis vėl tyrinėjo ki- 
limą ir buvo paskendęs mintyse, kurios, sprendžiant iš jo išraiškos, 
nebuvo malonios. 

Eduardo akys irgi buvo nukrypusios į Denę; o nuo Denės į Amal- 
fiją Gordon. Tamsios akys, budrios ir keistai atsargios. Staiga, tarsi 
atsakydamas į Taisono žodžius, jis pasakė: 

— Turbūt einu miegoti. Tu teisus. Manęs nieko neklausinės, aš čia 
pašalinis. Toji panelė Beits — tikriausiai buvote pažįstami daugybę 
metų? Allora — jums tai skaudus įvykis. Iš visos širdies užjaučiu. 
Loreina, atleisi:man? 

Eduardas pabučiavo Loreinai ranką, paskui Amalfijai — tiesa, ne 
taip galantiškai kaip paprastai, iškalbingu žvilgsniu pasiuntė užuo- 
jautą Taisonui ir išėjo į savo kamabarį. Tačiau kiti jo pavyzdžiu sek- 
ti, matyt, neketino. Net ir Laris Daulingas, kuris nė nebuvo šeimos 
draugas. Visi tebebuvo kartu, kai pagaliau grįžo Naidželis su gydy- 
toju ir indu policijos viršininku. 

Jiems atvykus, procedūra, laimei, ilgai netruko. Gydytojo diagno- 


zė patvirtino jų spėjimą, o kaip nelaimė įvyko, buvo visiškai aišku. 

Panelė Beits tamsoje lipo laiptais žemyn; galbūt jai pasidarė blo- 
ga, o gal nepastebėjo laiptelio, suklupo, per baliustradą nukrito že- 
myn į verandą ir nusisuko sprandą. Paprasta ir kraupu. 

Daugiausiai kalbėjo Taisonas, jis parodė, kur gulėjo kūnas. De- 
nei neprisiėjo daug aiškinti. Gydytojas užėjo pas Gasi, liepė ilsėtis, 
o jei reikės, išgerti dar raminamųjų. Jiedu su inspektoriumi, pade- 
dami kitų, pernešė Milisentos kūną į greitosios pagalbos automobi- 
lį, pareiškė užuojautą ir išvažiavo. 

Mėnulis jau buvo nusileidęs, rytuose pranašaudamas aušrą jau 
po truputį ėmė šviesėti dangus, kai Denė pagaliau palindo po lovą 
gaubiančiu tinkleliu nuo moskitų. Paklodės buvo susiraukšlėjusios, 
pagalvėje — Milisentos galvos įspaudas. Niekam neatėjo į galvą pa- 
siūlyti Denei permiegoti kur nors kitur, o ji buvo tokia pavargusi, 
jog buvo vis vien, kad teks miegoti lovoje, kur gulėjo negyvos Mili- 
sentos kūnas. Tokia pavargusi, jog viskas buvo vis vien... 

Miegojo kaip užmušta ir negirdėjo, kaip aštuntą valandą tyliai 
pasibeldė tarnas, atnešęs arbatos. Negirdėjo, kaip po valandos Lo- 
reina anapus užrakintų durų teiravosi, ar ji jau pabudusi. Galų gale 
ją prižadino Lašis. 

Jis ėmė daužyti į jos miegamojo duris ir daužė vis garsiau, kol 
galiausiai Denė atidarė. Išvydęs ją, mieguistą ir sutrikusią, kažkaip 
labai nuoširdžiai ištarė: 

- Ačiū Dievui! 

— Už ką? — sumirkčiojo Denė. — Ar kas nutiko? 

— Turbūt nieko, — Lašis buvo išblyškęs, įsitempęs. — Tačiau tu 
nenusileidai, o Loreina pasakė, kad tavo durys užrakintos, tu neat- 
siliepi, 17 aš nusprendžiau verčiau pats ateiti ir įsitikinti. 

— Kuo? —- nesuprato Denė. 

— Kad tu tikrai tik miegi. Gal tas bjaurus nuotykis naktį išties 
tebuvo nelaimingas atsitikimas, bet antra vertus... 

— Panele Beits!.. — aiktelėjo Denė: prisiminimas bloškė tarsi smū- 
gis į veidą. — Aš... aš buvau užmiršusi. Ji... Oi, Laši! Vargšelė pa- 


nelė Beits. Vargšė ponia Bingam... Kaip ji? 


162 | M. M. Kave 


— Ponia Bingam? Man rodos, neblogai. Matyt, atsigavo, jei sukir- 
to visai nemenkus pusryčius — sprendžiant iš padeklo, kuris jai bu- 
vo nuneštas. O tu kaip? Ar nusileisi kada nors? 

— Žinoma. Ar jau vėlu? 

— Truputis po dešimtos. 

— Dešimtos! Viešpatie Dieve! 

Lašio veidas pranyko už durų, o iš verandos sutilindžiavo sidab- 
rinis balselis: 

— Laši, mielasis, trauki serenadą savo sekretorei? 

Amalfija priėjo ir žiūrėdama Lašiui į akis meiliai nusišypsojo; 
tačiau žalios akys viršum gražių besijuokiančių lūpų linkio buvo 
šaltos, santūrios ir visai nelinksmos. Lašį staiga nuvėrė keistas jaus- 
mas: tarytum neatsargiai eidamas tamsoje būtų atsitrenkęs į kažko- 
kį kietą daiktą. Nežinojo, kad Amalfija gali būti tokia, todėl dabar 
pasijuto nesmagiai, lyg ir susvyravo pasitikėjimas savimi. Į jos klau- 
simą atsakė tarsi norėdamas apsiginti: 

— Tik darbo reikalai. 

— Tikrai? — Amalfijos balsas, kaip šypsena, buvo šiltas ir mei- 
lus. - O mezginių ir nailono drabužėlis — jos įprastinis darbo kos- 
tiumas? Kaip jums, verslo žmonėms, turėtų būti smagu! 

Ji žaviai nusijuokė, o Lašis krūptelėjo suvokęs, kad jį apėmė toks 
pyktis, kokio dar niekad nebuvo jutęs. 

Jis ilgai žiūrėjo į Amalfiją. Dabar matė moterį, kurios visiškai 
nepažinojo, pastebėjo daugybę dalykų, kurių nebuvo pastebėjęs 
„anksčiau: metus, slepiamus taip meistriškai; šaltį — šitose gaiviose 
sirenos akyse, pyktį — šiltame meiliame balse. Plieną po žaviu, leng- 
vabūdišku, vaikišku naivumu... 

Ilgos Amalfijos blakstienos suvirpėjo ir nusileido, o kai pakilo, 
akys žvelgė jaudinamai švelniai, balsas meilikavo. 

— Mielasis, aš siaubingai pavydi! 

— Nejaugi? — burbtelėjo Lašis. - Puikūs pokyčiai. 

Jis nusisuko ir suktais laiptais emė leistis į kiemą, nė nesiteikęs 


žvilgtelėti, ar Amalfija eina iš paskos. 

Ponui Kardiu iš policijos irgi buvo sutrikdyta šventadieno rimtis 
11 jis rytą vėl užsuko į Šešėlių namą. Taisonas jį nusivedė apžiūrėti 
nelaimės vietos. 

Ponas Kardiu nepalankiai įvertino visiškai netinkamas baliustra- 
das, pareiškė, kad tokie laiptai pavojingi, ir pasiūlė kuo greičiau 
įtaisyti geležinius deramo aukščio turėklus. Paskui išvažiavo atgal 
ir drauge išsivežė Taisoną, Denę ir Gasi Bingam, kurių mieste lau- 
kė tam tikri su Milisentos Beits mirtimi susiję formalumai. 

Jo įstaiga buvo dideliame keturių aukštų kvadratiniame pastate 
fasadu į jūros pusę, puikiomis raižytomis durimis, su bokšto laikro- 
džiu. Bet el Adžibas, „Stebuklų namas“ — kadaise įžymiojo sultono 
Seido Bargašo bin Saido pastatyti rūmai, kuriuose dabar buvo įsi- 
kūręs sekretoriatas. 

Stebuklų namas buvo pastatytas kur kas vėliau negu Šešėlių na- 
mas. Nors daug didesnis, tačiau suprojektuotas panašiai: į veran- 
das išeinantys kambariai buvo įrengti aplink centrinį kiemą. Tik 
čia kiemas buvo ne atviras, o dengtas stiklo stogu — panašiai kaip 
geležinkelio stotyje. 

Denė, Taisoną bei jo seserį palikusi kalbėtis su ponu Kardiu, iš- 
ėjo lauk. Sustojusi ant laiptelių apsidairė po uostą, kur išmetęs in- 
karą stovėjo į Pembą gvazdikėlius gabenantis laivas. Paskui ėmėsi 
apžiūrinėti priešais Bet el Adžibą stovinčias tris senovines patran- 
kas: pabūklus, antspauduotus portugalų herbais, — grobį, atitekusį 
persams, žlugus Ormuzui. 

Denė tyrinėjo nusitrynusius įrašus ant seno saulės įkaitinto me- 
talo. Ant pabūklo atsirado šešėlis. Pakėlusi akis Denė išvydo arabą, 
anądien drauge su jais skridusį Nairobio lėktuvu ir Naidželio pri- 
statytą kaip Seidą Omarą bin Sultaną. 

Puikūs Seido Omaro dantys subaltavo alyvų spalvos veide, jis. 
linktelėjo ir pasisveikino: 

— Labas rytas, panele Kitčel. Labai malonu, kad taip greitai vėl 
susitikome. Matau, jau pradėjote apžiūrinėti vietines įžymybes. Gro- 
žitės mūsų pabūklais? Jie labai seni. Gal kokių keturių šimtų metų 


ar dar senesni. 

— Taip, žinau, — atsakė Denė. — Esu skaičiusi. Kas čia parašyta? 
Arabų kalba, ar ne? 

— Persų, — pasakė Seidas Omaras; ir laibu ilgu pirštu ėmė vedžio- 
ti grakščius rašmenis: — Dievo vardu, Mahometo ir Ali malone, pra- 
nešu tikriesiems tikintiesiems, susibūrusiems draugen į karą, gerą 
žinią apie sėkmę ir pergalę... Viešpataujant šachui Abasui Sajaviui, 
Žemės ir Laiko valdovui, kurio galia neblėstanti... 

Pirštas sulėtėjo ir sustojo. Seidas Omaras nebaigė skaityti ilgo 
įrašo. Žvelgamas į jį, tyliai iš pagarbios baimės (o gal pavydo?) 
keistai virpančiu balsu pakartojo tą didingą arogantišką titulą: Že- 
mes ir Laiko valdovui... 

— Gražu, — Denė buvo sužavėta žodžių ritmo. — Ačiū. 

Seidas Omaras skubiai nuleido ranką ir nusišypsojo. Kai prabilo, 
balsas vėl buvo malonus ir nerūpestingas. 

— Taigi puikus titulas, ar ne? Tačiau dabar nebera tokio, kuriam 
jis derėtų. Mūsų aukso laikai praėjo — kaip nebeliko ir dvaro po-- 
etų — ir kas žino, kada jie sugrįš? O ką jūs čia viena veikiate, pane- 
le Kitčel? Ketinate įžymybes apžiūrinėti pati? 

— Ne. Deja, šįryt atvažiavau ne įžymybių apžiūrinėti. Mes - tai 
yra ponas Foostas, ponia Bingam ir aš atvažiavome... su reikalais. 

— 07 - išraiškingi Seido Omaro antakiai pakilo. - Skamba niūro- 
kai. Tikėjausi, kad jūsų pirmoji diena Zanzibare bus smagesnė. Mie- 
lai pasisiūlyčiau aprodyti miestą, tačiau ir pats čia turiu reikalų. Su 
policija. 

— Policija? — Denė sutriko. — Mes irgi. Atvažiavome pas. poną 
Kardiu. 

— A! Irjūs. Tikriausiai dėl mano pažįstamo mirties? Salimo Abei- 
do, to, kuris vakar mirė Mombasos oro uoste. Nemanau, kad pasa- 
kytumėte jiems daugiau už mane. | 

Salimas Abeidas... Šis vardas Dene sukrėtė: Milisentos mirtis tą 
kitą tragediją buvo išstūmusi iš atminties. Tačiau dabar ji viską pri- 
siminė; prisiminė ir tai, kad matė Salimą Abeidą besikalbantį su 
šiuo žmogumi Nairobio Vakarų oro uosto pastato šešėlyje vos valan- 


dą prieš jo mirtį. 


MIRTIS ZANZIBARE | 165 


„Greičiausiai politinė žmogžudystė“, - sakė Taisonas. Džambas 
turėjo daug priešų tarp aristokratų ir turtingų žemvaldžių — turbūt 
tokių kaip Seidas Omaras bin Sultanas. O Seidas Omaras skrido 
tuo pačiu lėktuvu... 

Virš įėjimo į Stebuklų namą kybanti vidudienio saulė buvo labai 
kaitri, tačiau Denės nugara nubėgo ledinis šiurpuliukas. Ji prisimi- 
nė skaičiusi begalę pasakojimų apie Rytų žiaurumą: pradedant 
„Tūkstančio ir vienos nakties“ pasakomis, baigiant nesenomis Mau 
Mau žiaurybėmis. 

Gvazdikėlių salai, kaip liudija jos istorija, smurtas ir žiaurumas 
nesvetimi. Prastuomenės žadintojo nužudymas šiais laikais, ko ge- 
ro, toks pat nereikšmingas kaip daugybės vergų mirtis tais laikais, 
kai ten, kur dabar išmetęs inkarą stovi Pembos garlaiviukas, švar- 
tuodavosi vergų pirklių burlaiviai; jų įgulos šitame krante iš savo 
gyvo krovinio svaidė lavonus. 

Denė sudrebėjo. Seidas Omaras, tai pastebėjęs, rūpestingai pa- 
sakė: 

— Jus tai sujaudino. Man labai gaila, kad jums pirmasis rytas mū- 
sų šalyje aptemdytas. Aptemdytas mirties žmogaus, kurio greičiau- 
siai nė nepažinojote. Nors, man rodos, jis drauge su jumis skrido iš 
pat Londono, ar ne? 

Paklausta, rodos, buvo tik šiaip sau, tačiau Seidas Omaras laukė 
atsakymo. 

Denė atsakė: 

— Taip. Tačiau aš su juo nesusipažinau. 

— O ponas Daulingas susipažino, - ramiai pasakė Seidas Oma- 
ras. — Ir jūsų... šeimininko sekretorius tikrai buvo iš anksčiau su 
juo pažįstamas. Ponas Pontingas. Keista, kad ponas Kardiu panoro 
pasimatyti ne su jais, 0 su jumis ir ponia Bingam. 

— Oi, bet mes čia ne dėl šito, - paskubėjo paaiškinti Denė. — 
Naktį Kivulime įvyko baisi nelaimė. Ponios Bingam kompanionė 
panelė Beits tamsoje nukrito nuo laiptų ir nulūžo kaklą. 

— Nonite pasakyti... ji mirė? — primygtinai paklausė Seidas Omaras. 


— Taip. 

Vienskiemenis žodis viską užbaigė. Milisenta mirė. Tikrai mirė. 
Iki šiol tai buvo netikra: pasaka, kurią Denei kažkas pasekė ir kuria 
ji ne visai patikėjo. Tačiau dabar tai tapo tikra... 

Denė girdėjo, kaip Seidas Omaras įkvėpė ir oras tyliai švilptelėjo 
jam tarp dantų. 

— Baisu! Apgailestauju. Iš visos širdies apgailestauju. Jums vieš- 
nagės pradžia išties liūdna. Bloga lemianti. Man telieka viltis, kad 
dėl šito neimsite nekęsti mūsų salos ir jums nekils noras išvažiuoti. 

Denė nespėjo nieko į tai pasakyti, nes kaip tik pasirodė Taisonas 
ir jo sesuo. Seidas Omaras pareiškė jiems užuojautą 

Jie stovėjo baltoje spiginančioje saulėkaitoje tropiniame fone — 
meilės medžių, tirštų šešėlių ir vaikštinėjančių žmonių, baltai apsi- 
rengusių, juodmedžio veidais, — ir kalbėjo apie Milisentą: Taisonas 
šiurkščiai,tiesmukai ir aiškiai nekantriai; Gasi atrodė pasenusi de- 
šimčia metų — raukšlėtas, sutrikęs, susitraukęs vakarykščios pasi- 
tikinčios ir kalbios ponios šešėlis; Denė, dažytais plaukais, su aki-. 
niais, ir Seidas Omaras bin Sultanas, deramai dėmesingas ir kupinas 
užuojautos. Reguiem anglų senmergei... 

Seidas Omaras drauge važiuoti į Anglų klubą priešpiečių atsisakė, 
ir Taisonas, Gasi bei Denė nuėjo prie automobilio. Siauromis gatve- 
lėmis jie nuvažiavo prie aukšto seno pastato, stovinčio frontonu į 
jūrą. Jis buvo tai, kas nusakoma žodžiais „Imperijos avanpostas“. 

— Kokios gražios šių namų durys, - Denė stabtelėjo ir atsigręžė į 
nubaltintų sienų gatvelę, kuria jie atvažiavo. — Raižiniai ir tos mil- 
žiniškos žalvarinės vinys. 

— Jos buvo tam, kad karo drambliai nelaužtų durų, - paaiškino 
Taisonas. — Ir praktiška, ir gražu. 

— Drambliai? Kokia nesąmonė! Dramblys tokia gatvele nė nepra- 
sispraustų, o dar kad jį į duris atgręžių! 

— Tai jau taip, — pritarė Taisonas. — Bet vis tiek graži istorija. O 
ant arabų durų tokie smaigai kadaise buvo tvirtinami tikrai dėl ši- 
tos priežasties. Karo dramblių laikai praėjo, o puošyba liko. O dėl 
šitų gatvelių jūs teisi. Velniava, kai reikia jomis važiuoti. Dažniau- 


siai jei automobilis susitinka katiną, vienam tenka sustoti. O ka- 

dangi čia Zanzibaras, tai automobilis praleidžia katiną. Miela kom- 
panija. Labai miela. 

Klube prie jų priėjo Naidželis. Didžiuliame aidžiame pustuščia- 
me valgomajame, be perstojo dūzgiant ventiliatoriams, visi pavalgė 
tikro sveiko angliško maisto. 

Gasi ir Taisonas buvo nekalbūs, tad šiokį tokį pokalbį palaikyti 
teko Naidželiui ir Denei. Laimei, Naidželis buvo kaip niekad šne- 
kus, ir Denei tereikėjo kartkartėmis ištarti „taip“ arba „ne“. 

Rūpėjo kas kita, o ne Romos visuomenės skandalai, ir Denė vis- 
ką leido pro ausis, kol Naidželis pasakė: 

— ...senoji markizė, to Eduardo močiutė, pasinaudojo visais ry- 
šiais, kokiais tik galėjo — o ryšių ji turi! Taip pat, žinoma, ir dėl 
vargšelio Edžio. Jam tikra pražūtis. O tada mieloji Loreina paprašo 
jo Londone pasirūpinti Elfe, ir štai viskas iš naujo! Dar viena gran- 
de passion, pasmerkta sudužti į tas pačias senas uolas. Kai pagalvo- 
ji, baisu jiems abiem. 

— Kodėl? — atsainiai pasiteiravo Denė. 

— Betgi, brangioji! Viskas kaip ant delno. Vargšė, vargšė Elfė — 
tokia romantiška ir nepraktiška! Meta kelią dėl kažkokio takelio; 
nežino ką daro. Viskas buvo parengta piniginei spragai užpildyti: 
tereikėjo Holdeną jaunesnįjį nusitempti pas artimiausią registrato- 
rių, o tada pasirodė ne kas kitas, o Eduradas. Žavus italas, be to, 
markizas irturbūt nestokojąs lirų. Natūralu, kad vargšelė ėmė dve- 
joti. Ką gi, man rodos, vis dėlto žavu, kai ant savo niekučių gali 
išsiuvinėti autentišką karūnėlę, o tiesiog „ponia Holden“ gal ausiai 
ir ne taip miela kaip „senjora markizė de Čiago““. Ir, žinoma, aprū- 
pinta liromis bei širdžiai mielais žaliais banknotais. Bet jų nėra. 
Kas nors turėtų tai išaiškinti mielajai Elfei. 

— Kai kas išaiškino, — lakoniškai pirmą kartą į pokalbį įsiterpė 
Taisonas. | 

Naidželis nustebo: 

— Tu? Tai palengvėjo, — nors vakar vakarė jau ėmiau įtarti, ar tik 
nebus kas mestelėjęs tiesmukos užuominos. Tikiuosi, ketini pasi- 


šnekėti ir su vargšeliu Edžiu. Tiesiog perspėdamas šnibžtelėti? 

— Edis, — nukirto Taisonas, — gali pats savimi pasirūpinti. 

Gasi įsidėjo kietą pudingo gabalėlį ir paklausė: 

— Apie ką judu kalbate? Ką dėl ko perspėti? 

— Eduardą, —- pasakė Naidželis. - Dėl mūsų mielosios Amalfijos. 
Kad galbūt ji ir atrodo jaudinamai minkštutė, tačiau tai tik atspin- 
džių keliamas įspūdis. O gal reikėtų būti itin klastingam ir sakyti 
mastika? Imitacija, žinoma, puiki — daryta Paryžiuje. Bet man teko 
girdėti, kad ji užstatė deimantus ir visus Tčabio smaragdus. Giminė 
buvo įniršusi — baisu, kaip įniršusi! Bet, žinoma, nieko negalėjo 
padaryti. Šiaip ar taip, reikia vargšelę užjausti. Ji tikrai turėjo pa- 
grindo tikėtis, kad bus beprotiškai gerai aprūpinta, ir turėjo būti 
neapsakomai pikta, kai atsirado visas pulkas įvairiausių giminai- 
čių, tik ir laukiančių savo kąsnio — ir jį gaunančių! Koks širdies 
skausmas. Įdomu, ar buvo to verta? Ne, ačiū, pudingo aš nenoriu. 
Verčiau paragausiu sūrio... 

Milisentą laidojo pavakary. Dalyvavo beveik visi: nebuvo tik Amal- 
fijos, kuri pasiskundė galvos skausmu ir pridūrė, kad, šiaip ar taip, 
laidotuvių nepakenčianti. 

Ceremonija buvo trumpa ir bent jau Denei - tragiška. Ne todėl, 
kad būtų labai pamėgusi panelę Beits, kuri jai buvo beveik visai 
svetima, o todėl, kad niekaip negalėjo pamiršti, kaip Milisenta Beits 
nekentė visų rytietiškų dalykų, kaip nemėgo pačių Rytų. O dabar ji 
niekada iš čia nebeišvažiuos. Svetima ir vieniša gulės šitoje karšto- 
je svečioje žemėje, ošiant bangų mūšai, švilpaujant vėjui ir šlamant 
palmėms, iki pat Paskutiniojo Teismo dienos. Vargšė panelė Beits, 
visomis savo šaknimis įaugusi į mažo Anglijos miestelio gyvenimą 


ir taip nenorėjusi keliauti į Zanzibarą. 

Vakarienės visi susirinko tylūs ir prislėgti. Pavalgę išėjo į terasą. 
Sėdėjo, padrikai šnekučiavosi, niekas nesiūlė šokti. 

Amalfijai galvos skausmas, rodos, buvo praėjęs. Iš pagarbos pa- 
nelės Beits atminimui ji vilkėjo iš pirmo žvilgsnio kuklią juodo šifo- 
no suknelę. Ja apsirengusi atrodė trapi ir ilgesinga. O balta oda 
tapo dar baltesnė. 

Loreina ir Gasi irgi buvo apsirengusios juodai. Tikriausiai dėl 
tos pačios priežasties. Denė juodos suknelės neturėjo (tetulė Ha- 
rieta laikėsi nuostatos, kad juoda spalva jaunoms merginoms ne- 
tinka), todėl apsirengė tą pačią pilką, magnolijomis aplikuotą suk- 
nelę, kurią vilkėjo aną vakaią. Abdurahmanas, vyriausiasis tarnas, 
rinko puodelius ir likerio taureles, o Naidželis apatiškai pasitei- 
ravo, ar nenorėtų kas palošti bridžo, kai Denė šiaip sau įkišo ran- 
ką į plačią, sijoną puošiančią kišenę ir užčiuopė suglamžytą po- 
piergalį. 

Išsitraukė, stebėdamasi, iš kur, kažin, jis čia atsirado. Nelygiai 
nuplėšta rašomojo popieriaus lapo pusė. Denė išlygino ją ir pakėlė, 
kad apšviestų mėnulis. Perskaitė kelis mašinėle išspausdintus žo- 


džius; jų prasmę suvokė ne iš karto. 

Gal galėčiau su Jumis pasikalbėti. Turiu didelių rūpesčių, man 
reikia patarimo. Ar nebūtumete tokia maloni ir neateitumete po pu- 
sės pirmos. Tai labai asmeniška, ir aš nenorečiau, kad sužinotų kiti. 
Mano kambarys yra po jūsiškiu. Lauksiu. Labai prašau ateiti. A. K. 

„Kas, po galais?..“ — suraukusi antakius pagalvojo Denė. Ji ap- 
vertė lapelį, tačiau daugiau nieko nerado. Laiškutį rašęs žmogus, 
matyt, norėjo dar kažką pridurti, bet nusprendė, kad bus geriau 
šitaip, ir nuplėšė skiautę. Bet kaip šitas popierėlis atsirado jos ki- 
šenėje, kada? 

(0) tada staiga, tarsi kas būtų šliūkštelėjęs į veidą pintą ledinio 
vandens, kaip tada Amalfija Gasi, kai sutramdė jos isteriją, Denė 
prisiminė... 

Čia buvo ta pati popieriaus skiautė, plevenusi aplink jos sijoną, 
kai vakar vakare ji suklupo prie Milisentos kūno. Tada negalvoda- 
ma čiupo popiergalį ir įsikišo į kišenę. Tačiau čia ne šiaip sau po- 
piergalis. Čia žmogžudystės įrodymas. 

Tarsi ant patefono grojanti plokštelė galvoje nuskambėjo ano va- 
karo pokalbio nuotrupa: „Kas trečia?“ - „Nagi žmogžudystė, mielo- 
ji. Tokie dalykai visada būna trys...“ Ir buvo trys. Čia buvo trečia 
žmogžudystė. Ir bandymas įvykdyti ketvirtą — pražudyti ją pačią. 
Nes raštelis buvo nebaigtas ir nepasirašytas. Parašytas jos spausdi- 
namąja mašinėle — panelės Kitčel mašinėle — ir su jos inicialais: 
panelės Kitčel inicialais. Ir jeigu jį būtų suradę... 

Ir šleikštulys, ir ledinė baimė sukaustė Denę, pranyko mėnulis ir 
atsitiktiniai, tingūs balsai. Ji įkliuvo į klaikų kibų voratinklį. Blaš- 
kėsi, puldinėjo, tačiau ištrūkti negalėjo, nes vis atsirasdavo hauja 
cija, kuri patyliukais klastingai raizgė, kol galiausiai ji vis vien bus 
visiškai supančiota ir bejėgė. 

Ją apėmė isterija, norėjosi pašokti ir klykti, klykti, kaip klykė 
Gasi. Pasileisti per terasą, per mėnesieną, išlėkti į baltą dulkėtą 
kelią ir bėgti, kol susmuks vietoje. Denė stengėsi užgniaužti šitą 
norą: suleido į delnus nagus ir taip prikando lūpą, kad ištryško krau- 
jas. O tada iš rūko išniro ranka ir suėmė jos ranką. Gyva šilta ranka, 
tvirta ir tikra košmaruose ir nerealybėje. Ji sustabdė aplink besi- 


raizgantį pasaulį ir grąžino bent kiek sveiko proto. 

Rūkas išsisklaidė, vėl skaisčiai švietė mėnulis, o priešais stovėjo 
Lašis; savo kūnu buvo ją atitvėręs nuo kitų septynių terasoje esan- 
čių žmonių. 

Lašis pasakė: 

— Eime, pasivaikščiosime iki jūros. Visą dieną nebuvo progos pa- 
sikalbėti, o aš norėčiau aptarti vieną kitą dalykėlį. Loreina, galima? 

Nelaukęs leidimo jis truktelėjo Denę, kad atsistotų, įkabino sau 
už parankės ir tvirtai prispaudęs jos ranką nusivedė per terasą, o 
paskui laipteliais į juodų šešėlių pilną sodą. Čia Lašis pradėjo kal- 
bėti apie reikalus, minėti vardus, kurie Denei nieko nereiškė; ne- 
nutilo, kol jiedu ėjo šešėliuotais gėlėmis kvepiančiais takais, kai 
pro duris sienoje išėjo iš sodo ir stačiu akmenuotu taku patraukė 
prie jūros. 

Pakrantė buvo tuščia, judėjo tik jūros bangelės ir daugybė mažų 
smėlinių krabų, kurie tyliai kaip vaiduokliai drugiai bėginėjo tai 
šen, tai ten. Iš abiejų pusių stūksojo uolos: aukštos, vėjų išvarpytos, 
vandens nugludintos koralų uolos, juodos mėnulio nubalinto dan- 
gaus fone. Nuo jų ant balto smėlio tįso aštriabriauniai šešėliai. La- 
šis ten nėjo. Jiedu sustojo atvirame paplūdimyje prie pat vandens: 
čia niekas nebūtų prisiartinęs nepastebėtas ir niekas negalėjo jųd- 
viejų išgirsti. 

Lašis paleido Denės ranką ir atgręžė ją į save. Jis neėmė kalbėti 
tyliau, nepasikeitė ir jo intonacijos, tad bet kam, stebinčiam juos iš 
šešėlio, turėjo pasirodyti, kad tiesiog tęsiamas sode pradėtas po- 
kalbis. 

— Mažute, kas nutiko? Kas buvo tame popieriuje? Kas nors para- 
šė anoniminį laišką? 

Denė be žodžių padavė laiškelį. Kai Lašis perskaitė, jo veidas 
pasidarė griežtas ir nepažįstamas. 

Po minutės kitos jis gana ramiai paklausė: 

— Ar kas nors įkišo jį tau į kišenę? 

— Ne, - sušnibždėjo Denė. - Radau vakar vakare. Verandoje prie... 


prie panelės Beits. Turbūt ji turėjo jį rankoje, kai... Įsikišau į kiše- 

nę ir buvau pamiršusi iki... iki pat dabar, kai užčiuopiau, išsitrau- 
kiau ir... perskaičiau. 

Lašis ilgai ilgai tylėjo ir žiūrėjo į popieriaus skiautę savo rankoje. 
Pagaliau Denė neištvėrė: 

— Jis reiškia... tai, ką manau jį reiškiant, tiesa? 

— Taip, — vis taip pat ramiai atsakė Lašis, nė neapsimesdamas, 
kad nesuprato. Balsas nederėjo prie grėsmingai niūraus veido ir 
įtemptų rankų. 

— Ką darysim? Ar tu... ar praneši policijai? 

— Nežinau. Man reikia viską suvokti. Ką padarei su ta mašinėle? 
Kur ji? 

— Mano kambaryje. 

— Tai gal šitai parašyta ne ja; būtų šis tas. 

— Bet parašyta ja, - užsikirsdama ištarė Denė. - Pamaniau, bus 
žaidęs kuris nors tarnas: dangtis nebuvo gerai uždėtas, be to, buvo 
paliktas lapo gabalas — kita šito raštelio pusė. 

— Kada tai buvo? - griežtai paklausė Lašis. 

— Vakar vakare, kai nuėjau gulti. 

— Ar lietei mašinėlę? 

— Taip. Paspausdinau, nes norėjau patikrinti, ar nesugadinta. Pa- 
aiškėjo, kad viskas gerai, ir aš išėmiau popierių. Jis šiukšlių dėžėje. 

Lašis atsiduso. 

— Taigi ant jo tavo pirštų atspaudai. Ant šito irgi: Dailus, tvarkin- 
gas, gudrus, bet paprastas apkaltinimas! Dieve Švenčiausias, į ką 
aš tave įvėliau? 

Jis įniršęs sulamdė popieriaus skiautę ir nusigręžęs neregėmis 
akimis įsispoksojo į žvilgančią jūrą. Denė matė, kaip įsitempė jo 
žandikaulių raumenys. Kimiai, labiau sau negu jai pasakė: 

— Reikėjo tave nuvežti tiesiai į policiją —- dar Londone. Gal būtų 
buvę ir nelabai malonu, bet tik tiek. O aš tave įvėliau į klaikią 
beprotybę, kuri... 

Iš nevilties jis mostelėjo ranka, o Denė puolė jo raminti: 

— Nereikia, Laši! Tu nekaltas. Aš pati kalta, kad nesupratau, jog 


tu... Pagaliau, koks skirtumas? Į policiją galime nueiti dabar. 

Lašis skubiai atsigręžė, jo akys buvo kupinos skausmo. 

— Ne, negalime. Čia šuo ir pakastas. Tos Beits mirtis turi likti 
užregistruota kaip nelaimingas atsitikimas. Kitos išeities nėra. 

— Bet, Laši... 

— Jokių „bet“, — piktai nukirto Lašis. — Gal pastaruoju metu ir 
elgiausi kaip visiškas beprotis, bet dar galiu prie dviejų pridėti du 
ir suskaičiuoti, kiek bus. Ta ponia buvo nužudyta, nes per daug 
šnekėjo; ir jei ne Aukščiausiojo malonė, pas ją arba netoliese būtų 
radę šitą popiergalį. Tau būtų tekę dėl jo pasiaiškinti — o drauge ir 
dėl kai kurių kitų dalykų! Pavyzdžiui, kaip antra lapo pusė atsirado 
tavo kambaryje, jei tu raštelio nerašei, ir kokį velnią veikei visiškai 
apsirengusi, kai kiti jau mažiausiai valandą gulėjo lovose? O, beje, 
ką tu veikei? Laukei jos? | 

— Laši! - Denė krūptelėjo lyg gavusi antausį. 

— Tai nereiškia: „Ar tu ją nužudei?“ — nekantriai atšovė Lašis. — 
Ir nereiškia: „Ar tu parašei tą raštelį?“ Aišku, kad tu to nedarei. 
Bet ar ji neužsiminė, kad nusileis pas tave? 

— Ne. 

— Tai kodėl buvai neatsigulusi? Ką veikei? 

— Nieko. Tiesiog nesinorėjo miego, ir viskas. Tikriausiai nesino- 
rėjo gesinti šviesos ir aš vis delsiau. O tada vėl išgirdau lėlio klyks- 
mą, bet suklykė ne lėlys... 

Prisiminusi tą garsą Denė sudrebėjo ir prisivertė ištarti: 

— Ten buvo panelė Beits. Matyt, suriko krisdama. O paskui išgir- 
dau dunkstelėjimą..: 

Denė papasakojo, kaip rado Milisentos kūną ir popieriaus skiau- 
tę, papasakojo apie Larį Daulingą, kuris visai prieš pat nelaimę 
vaikštinėjo sode. 

— Daulingas, - lėtai ištarė Lašis. 

Atrodė, jis apie kažką mąsto, paskui papurtė galvą ir, palikęs Larį 
Daulingą ramybėje, paklausė: 

— O kitokių garsų negirdėjai? Žingsnių? Ko nors? Jei kas nors 
laukė, kol ji leisis šitais laiptais, ir tada ją nustūmė, turėjai girdėti 


žingsnius. 

— Ne, negirdėjau. Daugiau nieko negirdėjau. Tik klyksmą ir dunks- 
telėjimą — sakau tau. Daugiau nebuvo jokio... Ne. Ne, netiesa. Iš- 
girdau dar kažką. Keistą tylų brūžinimą, tarsi... — Denė suraukė 
kaktą, stengdamasi prisiminti, į ką garsas buvo panašus, ir jį kaip 
nors apibūdinti, bet veltui. — Nežinau. Bet ten buvo ne žingsniai. 

Lašis gūžtelėjo pečiais. 

— Tiek to. Bet faktas, kad buvai neatsigulusi ir nenusirengusi. Ir 
jei tą raštelį būtų radę, šitas faktas būtų nelabai džiuginantis, nes 
patvirtintų teoriją, kad jį parašei tu. Čia, žinoma, joks nusikaltimas: 
paprašei panelės Beits susitikti su tavimi, o ji lipdama pas tave 
paslydo ir nukrito. Bet vos imtum teigti, kad raštelio nerašei, visas 
šitas reikalas pradėtų atrodyti įtartinas, ir, ko gero, tavimi nepatikė- 
tų. Jie panūstų sužinoti, kodėl gi tu tai neigi, kai visi įrodymai tai 
patvirtina. O netrukus dar paaiškėtų, jog tu tokia pat panelė Kitčel, 
kaip ir aš, jog su svetimu pasu pasprukai iš Anglijos, kad nereikėtų 
dalyvauti tardyme dėl žmogžudystės. Skamba nekaip. Gal iš vienos 
padėties tau ir pavyktų išsisukti, bet didžiai abejoju, ar pavyktų 
išsisukti iš abiejų. Štai kodėl nelaimingas anos nakties atsitikimas 
telieka koks yra — nelaimingas atsitikimas! Kitaip tampa velniškai 
pavojinga. Ir kuo greičiau atsikratysim šitos bombos, tuo geriau. 

Lašis iš kišenės išsitraukė žiebtuvėlį, spragtelėjęs atidarė ir prie 
liepsnos prikišo suglamžytą mašinėle prirašytą popiergalį. Denė aik- 
telėjo: 

— Laši, negalima... čia įrodymas! 

— Žinoma. Bet po minutės jo nebebus. Ū be jo tas kitas popieriaus 
gabalas tavo kambaryje taps nebereikšmingas, neliks nieko, kas ta- 
ve sietų su panele Beits. 

Jis stebėjo, kaip Milisentą į mirtį įviliojusi popieriaus skiautelė 
juoduoja, raitosi, suliepsnoja. Kai laikyti pasidarė nebeįmanoma, 
numetė ir apdegusius likučius kulnu įmynė į smėlį. Truputį patylė- 
jo, niūriai žvelgdamas į kulno įspaustą tamsią duobelę, o paskui iš 
lėto pasakė: 

— Norėčiau tave ištraukti, bet negaliu. Jei padarysim klaidą, bus 
dar blogiau. Rizikuojam bet kuriuo atveju. Klausyk, Dene, noriu, 


kad man kai ką pažadėtum. 

— Ką? — dvejodama paklausė Denė. 

— Kad naktį jokia dingstimi neišeisi iš savo kambario. Kad užsi- 
rakinsi, o jeigu kas nors belsis ir po durimis pakiš raštelį, kuriame 
prašoma kur nors eiti, tu jo net nepaliesi, nors ir būtų pasirašytas 
tavo motinos ar parašytas tavo pačios ranka. Rytą atiduosi man. Ir 
jokių :4e-4-tde žygių su niekuo - nebent su manimi! Supratai? 

Lašis nusišypsojo, bet šypsena nepasiekė akių. Denė stringančiu 
balsu paklausė: 

— Bet kodėl kažkam reikia man ką nors daryti? Arba stengtis vis- 
ką suversti man? Pirma buvo kitaip — kai turėjau tą žemėlapį ar 
raktą, ar ką ten dar. Bet dabar jis pavogtas. Tas, kas jo norėjo, gavo. 
Kodėl tuo viskas nesibaigė? Kam reikėjo žudyti panelę Beits? 

— Todel, kad ji tvirtino, jog buvo visai šalia to advokato namų 
maždaug tuo laiku, kai tas jį sudorojęs niekšelis traukė atlikti savo 
darbo. O tas niekšas žino, kad kažkur ten buvai ir tu; ir jis tau 
nedviprasmiškai užsimena, kad prikąstum liežuvį, nes bus blogai! 
Arba jam reikia atpirkimo ožio. Dėl trijų milijonų ne vienas velniui 
sielą parduotų — patikėk! Todėl nuo dabar būsi labai atsargi. Ir aš 
būsiu atsargus! Po dienos kitos turėtų atvykti farai, o tada tegu jau 
tai gula ant jų pečių. 

Denė sunėrė rankas ir sukūkčiojo: 

— Laši... aš bijau! 

— Ne tu viena! - nuoširdžiai pasakė Lašis. — Dar niekad gyveni- 
me man nebuvo taip baisu. Bloga darosi pagalvojus, kad vieno iš 
tos kompanijos terasoje hobis — žudyti. Norėčiau turėti ginklą. 

— Negali būti, kad tai vienas iš mūsų! Negali būti! 

— Nebūk kvaila, Dene. Negali būti niekas kitas. Tai vienas iš še- 
šių žmonių. Tu, aš, Amalfija, Gasi Bingam, italas donžuanas ir Laris 
Daulingas. Rinkis! 

Denė suvirpėjo, Lašis staiga truktelėjo ją į save, apkabino, viena 
ranka nubraukė neklusnias raudonas garbanas. 

— Žinau, mažute. Bet nieko nepadarysi. 

Denė kažką sušniurkščiojo jam į petį, tada Lašis suėmęs kilstelė- 


jo jos smakrą. 

— Ką sakai? Nesupratau? 

— Sakiau: „Nesudaužyk mano akinių “. 

— Jie man visai nepatinka, —- Lašis nuėmė akinius ir švelniai pa- 
bučiavo Denę. Bent jau taip norėjo, tačiau bučinys išėjo ne toks. 
Prasidėjęs gana lengvai, baigėsi visai kitaip. Kai pagaliau Lašis 
pakelė galvą, nustebo, kad jam trūksta oro, jis sisijaudinęs. 

— Čia tavo pirmasis bučinys? - paklausė jis atsitraukęs. 

— Taip, - apsvaigusi atsakė Denė; baltoje mėnesienoje jos veidas 
buvo sutrikęs ir gražus. — Iš kur žinai? 

— Supratau, — sausai pasake Lašis. — Na, ir paskutinis šįvakar, 
nes jei dar kartą pabučiuosiu, nežinia, kuo viskas baigsis. 

Jis pasilenkė, surado ant žemės nukritusius akinius, nukrėtė nuo 
jų smėlį ir atsargiai grąžino į vietą. 

— Šiandiėn viskas, panele Kitčel. Grįžtam namo ir gerai užsiraki- 
ni nakčiai. Tiesa - paskutinis dienotvarkės punktas: rytoj norėčiau 
gauti nuorašus — tris. 

Lašis nusivedė Denę atgal per baltą paplūdimį, pro duris į sodą. 
Ten aptiko Larį Daulingą, slampinėjantį šešėliuose palei lėkštą tven- 
kinį su akmeniniais paukščiais ir išsiraizgiusiomis lelijomis. Gal 
būtų nė nepastebėję jo ir praėję, jei ne vandenyje vos judantis at- 
spindys ir silpnas cigaretės dūmų kvapas. 

Lašis stabtelėjo ir paklausė: 

— De Čiago? 

Laris išėjo į mėnesieną. 

— Ne. Bet jūs nuovokus. Čia jo cigaretė. Nesakyčiau, kad jos man 
labai patinka: geriau pigūs papirosai. Gražu prie jūros? 

— Gražu, — Lašis buvo lakoniškas. — Einat ten? 

— Ne. Tiesiog vaikštinėju sau, — atsakė Laris. — Tiesiog vaikšti- 
nėju. | 

— Mes netrukdysim, — pasakė Lašis, ir jiedu nuėjo į terasą vedan- 
čiu taku. 

Terasoje tebuvo likę dviese: Amalfija ir Eduardas. Jie, rodos, dėl 
kažko vaidijosi. Išgirdę žingsnius liovėsi, ir Amalfija susierzinusi 


pasakė: 

— A, čia jūs. Tikiuosi, pasitarimas buvo malonus, gyvas, dalykiš- 
kas ir jūs viską sutvarkėte? 

— Sutvarkėme, — maloniai patvirtino Lašis. — Ačiū už rūpestį. 

Amalfija nusijuokė. 

— Gasi teisi: esi užkietėjęs išnaudotojas. Tuoj tikrai patikėsiu, 
kad „pirmiausia reikalai“ — tavo devizas. 

— Amerikiečiai! — prabilo Eduardas. — Tokie veiklūs, tokie negai- 
lestingi — tokie sumanūs. Nuostabu. 

Amalfija paskubėjo pasakyti: 

— Laši, Lori prašė palinkėti tau labos nakties; jiedvi su Gasi nu- 
sprendė anksti eiti gulti. Ji domėjosi, ar ryt rytą norėtum važiuoti į 
žuvų turgų. Gasi nori jį pamatyti. Sakė, išeis iš proto, jei sėdės čia ir 
liūdės. Lori sakė, kad jei norėsi prisijungti, nusileisk pusryčių aš- 
tuntą, o iškart po jų išvažiuosite. Bet aš pasakiau, kad, man rodos, 
tai ne tavo skonio. 

— Tai tau blogai rodos, - vis taip pat maloniai pasakė Lašis. — Aš 
mėgstu žuvį. Kur Taisonas? Ar jis irgi anksti nuėjo miegoti? 

— Ne. Jiedu su Naidželiu tokie pat bjauriai kaip ir jūs. Jie įvairo- 
vės dėlei nusprendė padirbėti. 

— Jiems tai nepakenks, — pasakė Lašis ir atsigręžė į Denę. 

— Ta proga prisiminiau: turiu dar šį tą padaryti. Žinai, Ada, pasi- 
skolinsiu iš tavęs mašinėlę. Iškart lipu ir pasiimsiu, jei tu nieko 
prieš. 

— Taip, žinoma, - atsakė Denė. 

Ji patraukė durų link, Lašis iš paskos, o Amallfija tyliai, lyg ir į 
nieką nesikreipdama ištarė: 


— Ar tai reiškia, kad Ada sveiksta nuo kiaulytės? 

— Visada sakiau, — pareiškė Naidželis, prie nosies laikydamas 
subtiliai kvepiančią nosinę, — kad žuvų turgus yra tik kiek aukš- 
čiau už lavoninę ir kokiu laipteliu žemiau už mėsinę ir skerdyklą. 
Visi tie balti pilvai, ir spokso kaip viena šaltomis kvailomis akimis. 
Vemt verčia. Bet pažvelkit, kokios spalvos! Tikras Rerichas. Nagi, 
nusipirkim šitų turkio mėlynumo žuvų su koralinėmis dėmėmis - o 
gal tų neįtikėtinai rožinių? Žinot, taip, ko gero, galima pakęsti ir 
kas savaitinį apsipirkimą. 

— Bet negi jos tikrai valgomos? — paklausė Gasi, nepatikliai žvilg- 
čiodama į žuvis. — Loreina, tu tikriausiai šitų rožinių gyvių ne- 
pirksi? | 

— Čangu, Gasi. Jos labai skanios. Palauk, paragausi! 

— Na, tu geriau žinai, — tyliai atsakė Gasi. 

Žuvų turgus buvo tikra spalvų ir garsų fiesta, o įvairiaspalviai, 
ryškiais ornamentais išmarginti kokio tuzino tautybių moterų dra- 
bužiai nei spalva, nei išvaizda nenusileido prekėms, kurias jos de- 
rėjo. 

Tarsi egzotiškas tropikų akvariumo turinys būtų išlietas ant pras- 


tų stalų, ant žemės, į medinius gardus ir kubilus: kuo įvairiausių 

formų ir spalvų žuvys, gražios ir pabaisos — elektrinės rajos, kūja- 
galviai rykliai, sepijos, aštuonkojai. 

Spalvomis nenusileido, tačiau kvepėjo kur kas gardžiau prekys- 
taliai su vaisiais, grūdais ir daržovėmis. Ryškiaspalvis apelsinų, 
laimų, bananų, kokosų, česnakų ir pipirų margumynas; dioskorė- 
jos, papajos, batatai, krūvos žalumynų ir žemos pintinės su įvairiais 
grūdais. 

— Ką čia perki? — paklausė prieidamas Lašis: Denė stovėjo prie 
prekystalio su pilnu glėbiu žalsvai geltonų vaisių. 

— Mangus. Pasakiau, kad norėčiau vieno — tik paragauti. Bet, at- 
rodo, po vieną neparduoda. Tik pintinėmis, o su tokia daugybe su- 
sitvarkyti aš nevalioju. Laimei, Seidas Omaras ėjo pro šalį, jis... 
Judu juk pažįstami, ar ne? Čia Seidas Omaras bin Sultanas; jis skrido 
tuo pačiu lektuvu, kaip ir mes. 

— Taip, prisimenu, —- Lašis paspaudė Seidui Omarui ranką. — La- 
bai malonu susipažinti. Aš — Lašis Holdenas. Man rodos, anksčiau 
nesam susitikę. 

— Jūs amerikietis? — paklausė Seidas Omaras. 

— Taip. Ateities šalis. 

— Gal dabarties? — Seidas Omaras vos šypsodamasis pabrėžė pas- 
tarąjį žodį. 

— Galbūt, — nerūpestingai pritarė Lašis ir atsigręžęs įtariai nu- 
žvelgė Denę. — Klausyk, gal neimsi čia jų valgyti, ką? 

— O kur dar? 

— Na, siūlyčiau vonioje. Atrodo, bus tikra terlionė. Beje, juk ne- 
įstengsi suvalgyti šešių mangų. 

— Dar pažiūrėsim. 

— Nieku gyvu! — pasakė Lašis ir be ceremonijų konfiskavo Denės 
grobį. 

Seidas Omaras nusijuokė. 

— Gerai, kad panelė Kitčel nepradėjo valgyti. Reikia lėkštės ir 
peilio. Gal galėčiau jums tai pasiūlyti? Gyvenu netoliese, o mano 
žmonai būtų labai malonu su jumis susipažinti. Eime, pas mane 


valgyti mangus jums bus patogiau. 

Denė vogčiom žvilgtelėjo į Lašį, o Seidas Omaras, tą žvilgsnį pa- 
stebėjęs, šypsodamasis nusilenkė ir jam, taip kviesdamas drauge. 

— Tikrai, - lėtai ištarė Lašis. - Būtų labai malonu. Tik... ar nega- 
lėtumėte truputį palaikyti? 

Jis atidavė Seidui Omarui mangus ir tarp prekystalių nusiyrė prie 
Naidželio ir Loreinos, besirenkančių ananasus. Netrukus grįžęs pra- 
nešė, kad viskas gerai, kad kiti ketina vėliau važiuoti į Anglų klubą 
ir visi ten susitiksią. 

— Aš jus nuvešiu, — pažadėjo Seidas Omaras ir nuvedė juos iš 
turgaus į prieplauką. 

Seido Omaro namas stovėjo siauroje gatvelėje, kuri ėjo kaip vė- 
sių šešėlių tunelis, kur ne kur prarėžtas karšto ryškaus saulės spin- 
dulio. Didžiulis senas arabiškas namas, keturių aukštų, nudažytas 
violetine ir mėlyna spalvomis. 

Nuostabios variu apkaltos durys įmantriai išpjaustinėtomis sąra- 
momis ir apvadais vedė į akmenimis grįstą holą ir centrinį kiemą, 
supamą verandų su kolonomis: namas buvo beveik tiksli Taisonų 
namo kopija, tik didesnis. 

Jie užkopė dvejais laiptais ir Seidas Omaras nusivedė svečius į 
kambarį trečiame aukšte. Iš čia langai su pinučiais per akmeninį 
Zanzibaro senamiestį žvelgė į jūros mėlį, spindintį ryto saulėje. 

Baltai apsirengęs tarnas atnešė šerbeto, vaisių ir cigarečių, o gra- 
žioji namų šeimininko žmona Denei parodė, kaip geriausia valgyti 
mangą — bent jau kaip kuo mažiau išsiterlioti. 

Seidė Zuchra binti Salem atrodė įžengusi tiesiai iš „Tūkstančio ir 
vienos naktiės“ pasakų — pati Šachrazada arba viena iš gražuolių 
Mėlynbarzdžio žmonų. 

Liekna, žavi, tamsiaakė jauna moteris iki mėlynumo juodais plau- 
kais ir blyškios dramblio kaulo spalvos oda. Neįtikėtina, tačiau ji 
ne tik mokėjo septynias užsienio kalbas, bet ir turėjo teisę po savo 
vardo rašyti, jei norėjo, raides BA*. 


* Bachelor of Arts (angl.) - humanitarinių mokslų bakalauras. 

Denei teko pakeisti išankstinę nuomonę apie „haremo damas“, 
nes jaunoji arabo žmona iš Žanzibaro buvo kur kas geriau išsilavi- 
nusi negu ji pati ir, tiesą sakant, negu dauguma europiečių moterų, 
su kuriomis buvo tekę bendrauti. 

Viešnagė buvo smagi, jaudinanti ir nuostabi; daugeliu atžvilgiu. 
Laikas bėgo nepastebimai. Zuchra juokėsi ir pasakojo apie Oksfor- 
dą, Paryžių, Sorboną, jos vyras pasekė puikių vietinių pasakų ir 
pasisiūlė popiet, kai atvės, parodyti požeminius šaltinius ir Dungos 
rūmų griuvėsius, kuriuose vaidenasi. 

Šnekėjosi lengvai ir gyvai, kol nebuvo paminėtos tos dvi tragedi- 
jos, sugadinusios Loreinos svečių viešnagę. Apie tai prakalbo La- 
šis. Jam pasiteiravus, ar negirdėti nieko naujo apie Salimo Abeido 
mirtį, kažkodėl stojo tyla. Ne tokia ilga, kad pasijustum nepatogiai, 
bet vis dėlto gana juntama — malonus pastarosios pusantros valan- 
dos jaukumas buvo sudrumstas. 

— A, - mąsliai ištarė Seidas Omaras, - Džambas - „Džiūsna“. 

Užuot atsakęs į klausimą, jis paklausė pats: 

— Ar pažinojote jį? 

— Ne, - atsakė Lašis. — Bet skridome tuo pačiu lėktuvu iš Londo- 
no. Supratau, kad jūsų saloje žinomas žmogus. Visuomenės veikėjas. 

— Norėjo toks būti, - sausai pasakė Seidas Omaras. - Tai ne visiš- 
kai tas pats. 

— Kiek suprantu, jūs jį pažinojote. 

— Taip. Šiek tiek. 

Seidas Omaras nepritariamai mostelėjo išraiškingomis rankomis, 
tarsi norėdamas šį pokalbį baigti, tačiau Lašis į užuominą surea- 
guoti nepanoro. Jis pasakė: 

— Papasakokite apie jį. Ar jis buvo toks žmogus, kuris turi daug 
priešų? 

— Jis buvo Maskvos parsidavėlis. Ir Egipto, - tyliai pasakė Zuchra. 

Ji, kaip ir Lašis, nekreipė dėmesio į dar vieną vyro mostelėjimą ir 
kalbėjo: 

— O, jis savęs taip nevadino. Vadino save demokratu — o tai Sovie- 


tų dviprasmybė tam dalykui pavadinti. Jis Zanzibare norėjo įvesti 

vienpartinę valdžią. Kitaip tariant, diktatūrą. O pats jis, žinoma, bū- 
tų diktatorius. Labai paprasta. Jis turėjo pasekėjų, nes visur yra ne- 
patenkintų, suirzusių arba pavydžių žmonių, kuriems malonu griauti 
tai, ko patys negali pastatyti. Dar vargšai, nelaimingi, neišsilavinę 
žmonės, kurių reikia gailėtis, jiems padėti, o ne išnaudoti — išnaudo- 
ti juos labai lengva. Zanzibare tokių žmonių galbūt mažiau negu ki- 
tur. Bet pakankamai, kad sukeltų nemalonumų. Jis - joks nuostolis. 

Lašis stebėdamas savo cigaretės dūmelį atsainiai pasakė: 

— Manau, kad čia politinė žmogžudystė. Panašu į tai. 

Seidas Omaras gūžtelėjo pečiais. 

— Galbūt. Tokia galimybė visada yra. 

— Bet jūs taip nemanot, — tarė Lašis. — Įdomu, kodėl? 

— Aš taip nesakiau. 

Lašis pašnairavo į šeimininką. 

— Žodžiais nesakėt. Tai kodėl jūs taip nemanot? 

Seidas Omaras nusijuokė ir pakėlė rankas. 

— Jūs labai atkaklus, pone Holdenai. Kodėl domitės Džambo mir- 
timi? 

— Turbūt todėl, kad jūsų vietinė policija ja domisi taip rimtai, jog 
pareikalavo keletą dienų iš Zanzibaro neišvažiuoti. Kol jie šio to 
paklausinės. Nežinau, ar jums tai ką nors reiškia, bet man reiškia 
nemažai. 

Seidas Omaras pakilo, pripylė Denės taurę ir nerūpestingai pa- 
sakė: 

— Taip, girdėjau. Aš irgi... vakar mačiausi su ponu Kardiu. Atro- 
do, jie mano, kad kažkas oro uoste bus sustabdęs Džambą pasikal- 
bėti ir įmetęs jam į kavą piliulę. Aš pats manau, kad šitaip padaryti 
tegalėjo drąsuolis arba labai neapdairus žmogus, arba visiškas kvai- 
lys. Tik pamanykit, kokia rizika, kad būsi pastebėtas! Nesitiki, kad 
viskas taip jau paprasta, — jis nutilo ir užgesino cigaretę. Tada pri- 
dūrė: — Ponas Kardiu papasakojo man ir apie tą nelemtą tragediją 
pirmąją jūsų viešnagės naktį. Suprantu, kaip jus visus tai prislėgė. 

Seido Omaro veidas reiškė vien mandagų rūpestį, tačiau dėl kaž- 


kokių jo balso gaidelių Denei dingtelėjo, kažin ar ne sąmoningai 

jis susiejo šias dvi mirtis. Staiga ji pasijuto labai nejaukiai: tarsi 
kas būtų įspėjamai šnibžtelėjęs, o ji to perspėjimo neįstengia su- 
prasti. 

— Naidželis Pontingas man šįryt turguje papasakojo, — kalbėjo 
Seidas Omaras, — kad ji su pono Frosto seserimi pragyveno daugy- 
bę metų — toji panelė Beits. Sunku poniai Bingam netekti draugės 
ir kompanionės. Naidželis pas poną Frostą ne tiek ilgai; man rodos, 
tik keletas metų; bet apie Džambą jis, ko gero, papasakotų daugiau 
už mane. Paklauskit jo. Jei ir nežinos, tai bent jau ką nors įdomaus 
sugalvos. 

Lašis nusišiepė: 

— Taigi. Ko gero, jūs teisus. Naidželis —- paskalų nešiotojas. Galė- 
tų pardavinėti informaciją laikraščiams. Bet man įdomu jūsų nuo- 
monė, o ne jo. Jūs vietinis. 

— Bet ar ne jūs pats esate sakęs, kad žiūrovui matyti geriausiai? — 
šyptelėjo Seidas Omaras. 

— Vadinasi, jūs pats esate žaidėjas? — pasiteiravo Lašis. 

Seidas Omaras nusijuokė ir paėmė dar vieną cigaretę. Siekda- 
mas degtukų dėžutės jis susimąstęs pasakė: 

— Jei jums išties rūpi mano nuomonė, tai štai: nemanau, kad Džam- 
bo grupė buvo tokia didelė arba tokia svarbi, kad kuri nors kita 
partija teptųsi rankas jį nuodydama. Tai tik atskilusi grupuotė, tie- 
sa, triukšminga, tačiau iš tiesų nereikšminga. 

— Tokia nereikšminga, kad niekam nekiltų noro sunaikinti ją vos 
užsimezgusią? — kyštelėjo mintį Lašis. —- Stambiems įmonininkams, 
turtingiems žemvaldžiams ir valdantiesiems sluoksniams nelabai 
patinka stebėti, kaip sudygsta revoliucijos sėklos. 

— Čia, žinoma, tiesa. Tačiau jie jokiais būdais netiki, kad iš to kas 
nors gali išeiti. Jokiais būdais. Ir todėl nė nesivargina paieškoti, 
kuo tą piktžolę išnaikinti! 

— Gal ir laip, - atsiliepė Lašis. — Tai kas gi mums lieka? 

— Kaip galimas tokio kaip Džambas žmogžudystės motyvas? — 
patikslino Seidas Omaras brėždamas degtuką. — Kas žino. Turint 


omeny didžiulę riziką, turėtų būti nemenkas. Galbūt neapykanta, 

jei pakankamai gili ir užtektinai nuožmi. Arba pinigai, jei suma 
pakankamai didelė. 

— Sakykim - trys milijonai? — tyliai pasufleravo Lašis. 

Seidas Omaras nustėro. Rodėsi, nė nebekvėpuoja, nejaučia, kad 
tebelaiko uždegtą degtuką. 

Degtukas nudegė, Seidas Omaras aiktelėjęs iš skausmo numetė 
jį ir užmynė žioruojantį krislą. Denė skubiai pakilo ir nelabai sklan- 
džiai pasakė: 

— Turbūt jau labai vėlu. Mums laikas eiti. Kiek dabar valandų? 

— Kaip tik dvylika, - stodamasis atsakė Lašis. — Taip, verčiau jau 
eime. Na, labai jums abiem ačiū už tokį smagų rytą. Buvo be galo 
malonu su jumis susipažinti, tikiuosi, dar pasimatysime. Ne kartą 
pasimatysime. 

— Popiet užsuksiu jūsų, — atsitokėjo Seidas Omaras. — Nuvešiu 
prie šaltinių. Na, jeigu jums laikas eiti, automobilis laukia. Vairuoto- 
jas nuveš jus į Klubą. Atleiskit, kad ne aš pats — turiu šį tą nuveikti. 

Pažadėję dar užeiti jie atsisveikino su Žuchia, išėjo į aukštą pa- 
vėsingą verandą ir uždarė duris. Čia nebuvo akmeninių puodų su 
krūmeliais ir vijokliais, tačiau apačioje kieme augo tulpmedis, 
šniokštė fontanas. Denė, nuo verandos krašto žiūrėdama žemyn, 
pasiteiravo: 

— Ar visi dideli Žanzibaro namai šitokie? 

— Tokio projekto? — pasitikslino Seidas Omaras. - Ne. Tokių labai 
nedaug. Tačiau visai nesistebiu, kad klausiate, nes šis namas ir tas, 
kuriame dabar gyvenate, statyti tam pačiam žmogui, o jų statytojas 
greičiausiai irgi tas pats. Ko gero, tai seniausi namai Zanzibare. Ne 
kokio būdo buvo tas senasis džentelmenas, tačiau kamavosi su dau- 
gybe žmonų, taigi turbūt daug ką jam būtų galima atleisti! Baigėsi 
jam blogai, tačiau jis tikrai to nusipelnė — kaip sakoma, „nekask 
kitam duobės, nes pats įkrisi“. 

— Kodėl? — susidomėjo Denė. — Kas jam nutiko? 

— Pakliuvo į spąstus, kuriuos dažnai spęsdavo kitiems. Aš jums 
parodysiu. Tačiau turėsit niekam neprasitarti, nes šią paslaptį žino 


labai nedaug kas. Sutinkat? 

— Taip, žinoma. Labai įdomu. 

— Man rodos, jums tikrai bus įdomu. Ir pamokoma. 

Seidas Omaras grįžtelėjęs per petį nužvelgė verandą, paskui pa- 
silenkęs per baliustradą pasižiūrėjo žemyn. Girdėjosi balsai ir juo- 
kas, tačiau tuo momentu nebuvo nieko matyti, ir Seidas Omaras 
paragino: 

— Greičiau — kol nieko nėra. 

Jis skubiai nusivedė juodu prie laiptų, įvijai besileidžiančių į apa- 
tinę verenadą - Šešėlių namo laiptų kopijos. Paliepęs žiūrėti, žengė 
prie artimiausios kolonos ir pasilenkęs apačioje kažką pajudino. 

Pasigirdo lėtas, tylus džeržgesys; garsas, kai akmuo trinasi į ak- 
menį; ir du platūs žemi laiptai sulindo į sieną, o po pirmąja pakopa 
liko žiojėti skylė, pro kurią šešiolika pėdų žemiau matėsi akmeni- 
nės verandos grindys. 

Denė bejėgiškai aiktelėjo, gal net veikiau klyktelėjo, o Lašis su- 
griebęs ją už rankos truktelėjo atgal, tarsi bijodamas, kad ji neženg- 
tų į priekį. 

Seidas Omaras vėl pasilenkė ir dar kartą pasigirdo tas tylus gergž- 
džiantis skrebenimas: žiojinti praraja užsivėrė taip pat sklandžiai 
kaip ir buvo atsivėrusi. Laipteliai vėl buvo savo vietoje: tvirti ir iš 
pažiūros patikimi, niekuo nesiskiriantys nuo kitų pakopų. 

— Išradinga, ar ne? - tyliai ištarė Seidas Omaras. — Nė nejįtartu- 
mėte, kaip išradinga. Negaliu to jums parodyti, nes pernelyg pavo- 
jinga, tačiau, kai prasiveria, pastačius koją ant pirmojo laipto jis 
palinksta: suprantat, kad auka kristų žemyn stačia galva. Paskui 
laipteliai patys grįžta į vietą — išradingas svorio ir atsvaro pritaiky- 
mas. Jeigu nieko nenutinka, laiptelius į vietą galima grąžinti pa- 
čiam, kaip aš padariau. Žinojau, kad jums bus įdomu. 

Lašis staiga pasigręžė ir įsmeigė akis į Seidą Omarą, lūpos buvo 
kietai sučiauptos, pilkos akys grėsmingos. Tačiau šis ramiai atrėmė 
jo žvilgsnį; malonus šeimininkas, savo svečių pramogai atkreipęs 
dėmesį į neįprastą savo namų akcentą. 

— Turbūt suprantate, - šypsodamasis gūžtelėjo jis pečiais, - kodėl 
nedaug kam šitai terodau. Ar nemanot, kad paslaptis verčiau pasi- 


laikyti? Gal leiskimės? Nebijokit. Dabar jokio pavojaus nėra. 

Šnekėdamas mandagias nereikšmingas frazes, suktais laiptais nu- 
sivedė juos į pirmąjį aukštą, o iš ten išlydėjo į gatvę, kur jų laukė 
didžiulis baltas automobilis ix juodaodis vairuotojas, pasirengęs juos 
nuvežti į Anglų klubą. 

Važiuoti teko neilgai, ir per tą laiką nei Lašis, nei Denė neištarė 
nė žodžio, net nepažvelgė vienas į kitą. Tik vėsiame tuščiame Klu- 
bo hole Lašis lakoniškai paklausė: 

— Tu ją patraukei? 

— Taip. Man... man anksčiau neatėjo į galvą, tačiau kai ją radau, 
ji turbūt gulėjo po laiptais. Buvo tamsu ir aš stengiausi ją nutempti 
prie savo kambario. Štai kodėl atrodė taip, tarsi... tarsi... 

— Tarsi ji būtų nukritusi nuo krašto, — užbaigė Lašis. — Na, štai 
įrodymas, jei tik mums jo reikia. Bent tiek, kad šito negalima su- 
versti tau. Tu niekaip negalėjai žinoti apie šitas velnio žabangas. 

— Galėjau, - išdžiūvusia gerkle sušnabždėjo Dene. - Nes esu Tai- 
sono Frosto podukra ir būtų sunku įrodyti, kad nežinojau. Supranti, 
šitai tikrai turėtų būti toje knygoje. 

— Kokioje knygoje? 

— „Šešėlių name“. Toje, kurią parašė Taisono dėdė. Taisonas pa- 
sakojo apie ją per vakarienę tą vakarą ir sakė, kad namie yra keli 
egzemplioriai. Vienas yra mano kambaryje. Galbūt jį ten padėjo 
tyčia, kad atrodytų... 

— Vėl reikalai? — pasigirdo žavus balsas nuo laiptų: ten stovėjo 
Amalfija. Absurdiška visomis vaivorykštės spalvomis švytinti šiau- 
dinė skrybėlaitė, pirkta, matyt, kurioje nors Portugalų gatvėš par- 
duotuvėje, ant Amalfijos auksaplaukės galvutės atrodė kaip iš Pa- 
ryžiaus atsivežtas dailus žavus niekutis. 

— Ne, - trumpai tepasakė Lašis. —- Malonumai. Tikiuosi, jums 
neteko ilgai mūsų laukti? 

— Laukiam jau amžinybę, mielasis! Išgėrėm kažin kiek pintų pi- 
mos. Išskyrus Larį: jis britas iki kaulų smegenų ir geria drungną 
alų. Ar tas žavingas jūsų draugužis arabas parodė jums visas sal- 
džias savo haremo smagybes? Ar jie jų nebeturi? Naidželis sakė, 


kad jis turi gana žavią žmoną. Edis tiesiog nenustygsta, kaip nori su 

ja susipažinti. Bet ji, rodos, gavusi klasikinį išsilavinimą, taigi, man 
rodos, verčiau jau jis laikytųsi atokiau ir nepuoselėtų jokių iliuzijų. 

Amalfija apsigręžė ir nuvedė juos į didžiulį kambarį aukštomis 
lubomis. Čia po dūzgiančiais elektriniais ventiliatoriais sėdėjo visi 
Kivulimo draugės nariai. Vangiai siurbčiojo šaltus gėrimus ir nė 
nesistengė megzti pokalbį. 

Gasi pasitiko juos niūriu žvilgsniu, Loreina vangia šypsena, o Nai- 
dželis piktai pasakė: 

— Būčiau žinojęs, kad jūs visą rytą „broliausitės su vietiniu kon- 
tingentu“, kaip, man rodos, sako jūsų tautiečiai, būčiau parvažia- 
vęs namo ir pasiuntęs automobilį jūsų parvežti. Aš, matote, turiu 
darbo, nors kai kurie jo ir neturi. Dabar galgi jau galime važiuoti? 

Jis bambėjo visą kelią, tačiau Denė ir Lašis paskendę mintyse to 
nepastebėjo. Laris Daulingas, ketvirtasis keleivis jų automobilyje, 
ilgu mąsliu žvilgsniu pasižiūrėjo į Denę ir taip pat nugrimzdo į tylą. 

Taisoną rado smagų, tačiau apie jokius reikalus vis taip pat nenu- 
siteikusį kalbėti. Sužinojęs, kad Lašis su Dene popiet drauge su 
Seidu Omaru ketina traukti į ekskursiją, apreiškė, jog sumanyta 
velniškai gerai ir važiuoti galėtų visi: jam pačiam būtų miela tylos 
ir ramybės valandėlė. 

— Dirbsi, brangusis? — susirūpinusi pasiteiravo Loreina. 

— Ne. Miegosiu! Ir tikrai man sektųsi kur kas geriau, jei po visus 
namus netarškėtų nečiauškėtų žmonės. Paskutinįsyk Gasi prie šal- 
tinių buvo aštuonerių — ir, kiek pamenu, klykė kaip skerdžiama. 
Laikas būtų jai vėl ten apsilankyti. 

Taigi išvažiavo visi. Lašis, Denė ir Gasi Bingam didžiuoju baltu 
Seido Omaro automobiliu, Naidželis, Amalfija ir Laris Daulingas 
vienu iš Kivulimo automobilių, vairuojamu Eduardo. 

Palmių giraitėje sustojo atsigerti kokosų pieno iš prinokusių rie- 
šutų; apžiūrėjo kopros fabriką, pamatė gvazdikėlių plantaciją. Pali- 
kę automobilius siaurame dulkėtame šalutiniame keliuke, siauru- 
čiu vingiuotu takeliu nužingsniavo per krūmokšnių priaugusią, 
akmenų ir sausos žolės pilną dykynę. Staiga atsidūrė priešais angą 


žemėje: į tamsą leidosi numinti akmeniniai laipteliai. 

— Nelabai man visa šitai patinka, — nusipurtė Gasi ir nervingai 
įsikibo Denei į ranką. — O kas, jei tamsoje įkrisime į vandenį ir 
paskęsime? Ar kas nors turi žibintuvėlį? 

Neturėjo niekas. Tačiau atsirado degtukų ir žiebtuvėlių, o Seidas 
Omaras patikino, kad nuskęsti nėra nė menkiausio pavojaus. Mote- 
rys iš to kaimelio, kur jie palikę automobilius, kasdien čia ateinan- 
čios pasisemti vandens. 

Laipteliai vedė į didžiulę požeminę olą, kur tik vos vos skverbėsi 
šviesa. Vandens nugludintos uolos staigiai leidosi prie šaltinio, o 
gal požeminės vandens srovės: vanduo tryško iš tamsos ir vėl pra- 
nykdavo juodame akmeniniame tunelyje. 

Įsitverę vienas kito, kad nepaslystų ir nenugriūtų ant akmenų, jie 
išdrįso nusileisti prie šaltinio. Balsai keistai aidėjo po tamsiais 
skliautais. Seidas Omaras papasakojo, kad buvo manoma, jog šitas 
šaltinis yra iš vieno didelio Afrikos ežero ištekančios srovės tąsa: ji 
atitekanti po jūros dugnu, iškyla čia Zanzibare; paskui vėl pranyks- 
ta uolose ir įteka į Indijos vandenyną. 

— Neapsakomai įdomu, - pareiškė Amalfija, — bet gal jau eikim? 
Čia tamsu, niūru - apskritai gana klaiku. Kuo greičiau iš čia išsi- 
gausiu, tuo bus geriau. Kas bus, jei įgrius stogas? 

Jos balsas staiga pasidarė spigus. Visi sužiuro į tamsų akmeninį 
skliautą ir slysčiodami ant nuožulnaus akmeninio šlaito pasislinko 
vienas arčiau kito. 

— Stogas neįgrius, cara, - ėmė raminti Eduardas. — Čia juk di- 
džiulis urvas. Pasaulyje tokių daugybė. Bet jei tau nesmagu, eime 
iš čia. | 

— Taip, eime, — drebėdama pritarė Gasi. - Mane apima klaustro- 
fobija. 

Po kelių minučių visi jau buvo gryname ore. Ir tik po dviejų va- 
landų, kai automobiliai privažiavo Šešėlių namo vartus, Denė pa- 
stebėjo, kad jos balta zomšinė rankinė dailiai perrėžta aštriu peiliu 


ar skustuvu ir viskas iš jos dingę. 

— Pasirūpinsiu, kad tuojau pat būtų pranešta policijai, - pasakė 
Seidas Omaras. 

Denę, Lašį ir Gasi jis buvo pakvietęs pavakarieniauti restorane 
mieste. Gasi teisindamasi nuovargiu atsisakė, o jie, išleidę ją prie 
Šešėlių namo, po žaliu ir šviesiai violetiniu dangumi su jau įsižie- 
busiomis blankiomis žvaigždelėmis nuvažiavo atgal į Zanzibarą. 

— Ne, dėl Dievo meilės, nereikia! — skubiai paprieštaravo De- 
nė. — Policijai mūsų ir taip iki kaklo. Ir nėra dėl ko čia kelti triukš- 
mo. Nebuvo ten nieko vertingo. Nosinė, akiniai nuo saulės, pudri- 
nė ir lūpų dažai. Rodos, tik tiek. Ir gal dar kokie aštuoni anglų 
pensai! 

— Matyt, nušvilpė kuris nors „spalvingas veikėjas“ iš kaimelio 
prie šaltinių, - spėjo Lašis. — Teko velniškai nusivilti. Nors jo drau- 
gužės, ko gero, turės džiaugsmo tepliodamosi lūpų dažais. Tik ran- 
kinės gaila. Nupirksiu tau rytoj kitą. Bus suvenyras iš Zanzibaro. 

Vakare miestas buvo visai kitoks negu per dienos kaitrą. Atvėsęs 
oras visą Zanzibarą išviliojo iš namų. Linksmos minios vaikštinėjo 
po medžiais miesto parkuose ir pajūriu, o visur ant namų stogų ir 


barazų, rodėsi, kažką švenčia susirinkusios šeimos. 


190 | M. M. KaAvE 


Muzika ir juokas, melodingas kokosų pardavėjo kvietimas ir nuo- 
latinis būgnų dundėjimas liejosi į linksmą, kerintį garsų mišinį, su- 
sipinantį su įprastiniais Rytų miesto triukšmais. 

— Šiandien kokia nors ypatinga diena? - susidomėjo Denė. - At- 
laidai ar kas nors panašaus? 

— Ne. Kodėl taip manote? 

— Visi tokie linksmi. Paklausykite — negi negirdite? Atrodo, jie 
labai laimingi. 

— Čia laiminga sala, - nusišypsojo Seidas Omaras. - Kai mums 
smagu, mes juokiamės — arba dainuojame; arba skambiname ki- 
nanda — mandolina. Arba mušame būgną. Ir, kiek girdite, mums 
dažnai smagu. Mano manymu, šitai verta išsaugoti. Taip — išties 
verta išsaugoti. Tačiau kartais man darosi baisu. 

Lašis pasigręžė ir rimtai paklausė: 

— Ko baisu? 

Seidas Omaras sulėtino automobilį ir sustojo po kvapniu virš aukš- 
tos nubaltintos sienos palinkusio indiškojo kamštenio baldakimu. 
Atsilošė: liaunos rudos rankos ilsėjosi ant vairo, veidas buvo vos 
vos apšviestas švytinčio prietaisų skydelio. 

Jis iš lėto prakalbo: 

— Pone Holdenai, kalbėsiu atvirai. Nujaučiu, kad kažką žinote 
apie pinigus — apie didžiulius pinigus, kurių žmonės ieško daugybę 
metų, nors nedaugelis tiki, kad jie iš tiesų yra. Tai didžiulis legen- 
dinis turtas, kurį, kalbama, Sejidas Saidas, pirmasis sultonas, pa- 
slėpęs Betelrase. 

Nei Lašis, nei Denė neatsiliepė, ir Seidas Omaras, matyt, supra- 
tęs šią tylą kaip patvirtinimą, po menkutės pauzės pasakė: 

— Aš pats netikėjau, kad tokio turto būta, maniau, kad tai tik pa- 
saka arba legenda. Tačiau ne taip seniai pasklido kalbos, kad tai 
tikras faktas, o ne prasimanymas. 

Jis krustelėjo: vos pastebimas nejaukiai besijaučiančio žmogaus 
judesys. Rankos sugniaužė vairą. 

— Šioje saloje yra žmonių, kuriems reikia pinigų, daug pinigų, 


kad galėtų nusipirkti valdžią kituose rinkimuose. Anot vienos se- 

nos mūsų patarlės: „Už pinigus velniui sielą parduotų“, o, deja, 
visada atsiras balsų — daug balsų! - kuriuos galima nupirkti už pi- 
nigus, jei tik jie neatitinka įsitikinimų. Pinigai „kalba“ garsiau už 
bet kurį politikierių. Vienas iš tų norinčių nusipirkti valdžią kelia- 
vo drauge su jumis iš Londono, ir dabar jis nebegyvas. Džambas. 
Tačiau kiti liko, ir jiems vis dar reikia pinigų. 

Jis kiek patylėjo, paskui gūžtelėjo pečiais ir iš kišenės išsitraukė 
portsigarą. 

— Jūs, panele Kitčel, tikriausiai nerūkote? Ar neprieštarausit, jei 
mes užsirūkysime? 

Maloniai šypsodamasis Seidas Omaras pasiūlė portsigarą Lašiui. 
Automobilyje pasklido turkiško tabako aromatas, o Seidas Omaras 
atsilošė sėdynėje, tarsi kalba jau būtų baigta ir jis nebeturėtų ko 
pridurti. 

Nerūpestingai prakalbo Lašis: 

— Ir daugeliui vyrukų teks karčiai nusivilti. Kodėl jūs mums šitai 
sakote? 

Seidas Omaras nusijuokė. 

— Juk jūs ne kvailys, pone Holdenai. 

Tai buvo teiginys, ne klausimas, ir Lašis atkirto: 

— Šiaip ar taip, ne visiškas kvailys! Tik nesuprantu, kaip tai susi- 
ję su manimi arba panele Kitčel. 

— Tikrai? Na, gal ir jūsų tiesa. Vis dėlto perspėti ne pro šalį. 

— Perspeti? — Lašio balsas ūmiai sugriežtėjo, ir Denė pajuto, kaip 
jo atsipalaidavęs kūnas įsitempė. — Mano gimtinėje paprastai šis 
žodis siejamas su grasinimu. Dėl ko būtent norite mus perspėti? O 
gal aš neteisingai supratau, ir jūs mums grasinate? 

— Ūi, ne! —- Seidas Omaras nepritariamai kilstelėjo ranką. - Jūs 
negerai mane supratote. Kodėl turėčiau grasinti? Aš tik siūlau pa- 
tarimą. 

— Gerai, klausom. 

— Jei šitoje legendoje apie paslėptus lobius yra bent trupinėlis 


tiesos ir jei kas nors turi žinių, kur juos būtų galima rasti, tam žmo- 

gui, mano galva, būtų išmintingiausia tas žinias pranešti jo Dideny- 
bei sultonui, tesaugo jį Dievas. Arba policijai. 

— Kodėl? Ar todel, kad žinoti yra pavojinga? 

— Taip, būtent. Žinoti tokį dalyką galbūt išties labai pavojinga. 
Tačiau yra daug svarbesnė, nors ir ne tokia asmeniška priežastis 
apie tai pranešti. Užtikrinti, kad turtai nepakliūtų į blogas rankas. 
Šitiek pinigų, naudojamų blogiui, labai pavojingi. O jie ir būtų pa- 
naudoti blogiui. Būkite tikri. Jie prakeikti. | 

— Negi sakysite, kad tikite tomis bobučių pasakomis? — nekan- 
triai paklausė Lašis. 

Seidas Omaras žvilgtelėjo į jį ir nusijuokė. 

— Vadinasi, esate girdėję? Taip, tikiu, nors jūs ir netikite. Jūs, 
pone Holdenai, jaunas ir jūsų šalis jauna. Jums dar reikia sužinoti 
labai daug ką. Ypač apie Rytus. Vieną iš tokių dalykų geriausia 
būtų nusakyti nuvalkiotais, bet nepakeičiamais žodžiais: „danguje 
ir žemėje, - pone Holdenai, - yra kur kas daugiau, negu sugalvojo- 
te savo filosofijoje“! 

Šypsena atsiprašydamas jis pasigręžė į Denę. 

— Atleiskite, panele Kitčel. Jums neįdomu. Važiuojam į mano Klu- 
bą: pavalgysime, pasikalbėsime, susipažinsite su mano bičiuliais. 
Su jais bus kur kas smagiau negu su manimi. 

Nesileisdamas daugiau į jokias kalbas ana tema, jis nusivežė juos 
į Arabų klubą. Ten lauke maloniai pasėdėjo po žvaigždėtu dangu- 
mi. Vėliau tylioje nuošalioje gatvelėje nedidukame restoranėlyje 
valgė keistų patiekalų, paskui nuvažiavo prie jūros ir priešais sulto- 
no rūmus jo Didenybės suburtoje smagioje draugėje klausėsi sulto- 
no orkestro atliekamos muzikos — kuo įvairiausios: Gilberto, Suli- 
vano ištraukų ir Niujorko gražuolės. 

Jiems parvažiavus į Šešėlių namą ten tebeplieskė šviesos, niekas 
dar nebuvo atgulęs, nes buvo vos pusė dešimtos. Vis dėlto Seidas 
Omaras neužsuko. Žiūrėdamas į tolstančias ir blėstančias jo auto- 
mobilio švieseles Lašis susimąstęs pasakė: 

— Tas tipas žino daug daugiau, negu sako. Daug daugiau! Tik klau- 


simas, kas jis iš tiesų? Ar jis gerietis, kaip aiškina, ar čia tik blefas? 

Jis būtų ne pirmas pinigingas aristokratas, išdavęs savo klasę ir 
patraukęs savais keliais! 

Denė tyliai pasakė: 

— Jis kalbėjosi su tuo Džambu Nairobio oro uoste. Mačiau. 

"— Kada? Kur? Nieko nesakei. 

— Nesujungė. Tiek visko buvo. Blogesnių dalykų. 

Denė papasakojo ką mačiusi, ir Lašis mąsliai sumykė: 

— Hmm... viskas labai keista. Gal jis pats viską atliko? Mestelėjo 
tam Džambui cianido, nes šis antrasis pretendentas į diktatoriaus 
postą po jo paties. Galbūt jis pats įsivaizduoja esąs vietinis Hitleris. 
Zanzibaro fiureris. 

— „Žemės ir Laiko valdovas“, — pašnibždom pacitavo Denė. 

— Kas čia? 

Denė paraudo ir atsiprašė: 

— Atsiprašau. Užsigalvojau. Apie persišką įrašą, kurį jis man va- 
kar išvertė. Numanau, kaip jam norėtųsi būti tokiu valdovu - ir 
atkurti tokią karalystę. 

— Ir kaip jam reikėtų to lobio, kad turėtų nuo ko pradėti. Galbūt. 

— Bet čia negali būti jis. Bent jau jis tikrai ne tas žmogus, kuris iš 
manęs pavogė tą laišką ar žemėlapį, ar kas ten buvo, nes antraip 
žinotų, kur lobis, o jis juk nežino. Tačiau jis galbūt mano, kad laišką 
tebeturiu aš. Gal net pamanė, kad nešiojuosi jį su savimi. Kaip man 
neatėjo į galvą! 

— Kas neatėjo? Apie ką tu? 

— Apie rankinę. Sakei, kad ją tikriausiai perrėžė koks nors arabas 
kaimelyje, tačiau ne. Bandžiau prisiminti: nė vienas nebuvo pri- 
siartinęs. 

Lašis nusijuokė. 

— Klausyk, mažyte. Jei manai, kad galima viena ranka vairuoti 
automobilį, ir dar tokiu greičiu, kokiu važiavo šitas tipas, o kita 
perpjauti keleivio rankinę ir susigrobti jos turinį, tu tikra pakvaišė- 
lė! Beje, šiandien tu netgi nesėdėjai greta. Ten sėdėjo Gasi. 

— Aš nesakau, kad tai nutiko automobilyje, — nekantraudama at- 


šovė Dene. — Sakau, kad stengiausi viską prisiminti. Iki įeinant į 

olą viskas buvo gerai: įsidėjau akinius nuo saulės ir, prisimenu, 
įkišau juos šalia nosinės. 

— Na, ir? 

— Taigi tėra viena vieta, kur buvo galima nepastebimai perpjauti 
rankinę. Oloje. Viduje buvo tamsu, visi spaudėmės krūvon ir grai- 
bėmės vienas kito, kad neparpultume. O apačioje nieko daugiau 
nebuvo tik... tik mes. 

Lašis ūmiai sustojo blyškios mėnesienos plote ir paklausė: 

— Tu tikra, kad šitai negalėjo nutikti niekur kitur? 

— Taip. Visiškai tikra. Štai todėl nieko daugiau ir nesakiau. Gai- 
liuosi, kad apskritai prasitariau, tačiau buvau taip priblokšta, kad 
žodžiai patys išsprūdo. Mažumėlę pagalvojusi suvokiau, kad šitai 
galėjo nutikti tik oloje. Ir nei vienas iš ten buvusių nebūtų to daręs 
vien tam, kad pasiglemžtų pudrinę, lūpų dažus ir galbūt šiek tiek 
pinigų. Taigi kažkam reikėjo kažkokio ypatingo daikto, kurį, tikėjo- 
si, galbūt nešiojuosi su savimi. Taip turėjo būti! 

— Taip, — nutęsė Lašis. — Ir vėl ta pati kompanija. Šeši, skridę iš 
Londono į Nairobį, ir du prisidėję paskutiniame etape iki Zanzi- 
baro. Gasi ir Elfė, ir Laris Daulingas; Naidželis ir Eduardas, ir 
mūsų mielasis bičiulis arabas. Nė vienas iš jų nesiteptų rankų dėl 
lūpų dažų ir kelių grašių. Ko gero, tu teisi. Kažkas mano, jog tu 
tebeturi jį. 

Šis sprendimas netrukus buvo patvirtintas. 

Namiškiai ir svečiai valgomajame lošė kortomis, tačiau Lašis dė- 
tis nepanoro ir išėjo į svečių namelį. Denė nuėjo gulti. Ir pamatė, 
kad kambarys, kol jos nebuvo, apieškotas taip pat kruopščiai kaip 
ir Avialinijose, tik ne taip suverstas. 

Išnaršyti visi stalčiai ir spintelės, net paklodės ir antklodės nu- 
trauktos nuo lovos, o paskui vėl užtiestos — nors ir nelabai tvarkin- 
gai. Pudros dėželė išknaisiota žirklutėmis, valomojo kremo inde- 
lis — nagų dilde. Popierinės servetėlės išpeštos iš dėžutės, o paskui 
bet kaip sugrūstos atgal. Kojinės išvyniotos, lagamino užraktas iš- 


laužtas. 

— Betgi aš jo neturiu! - į tylą išrėkė Denė, tarytum kreipdamasi į 
paslaptingąjį ieškotoją. Savo pačios balso Denė išsigando net la- 
biau negu suknistų daiktų: ji apsigręžė ir išlėkė iš kambario. 

Visose verandose ir kieme degė šviesos, ant laiptų nebuvo jokių 
šešėlių, tačiau ji tikrino kiekvieną laiptelį: rankomis įsirėmusi į 
sieną, su į gerklę pašokusia širdimi. Pro uždarytas valgomojo duris 
girdėjosi balsai ir juokas. Denė pro jas pratykino ant pirštų galų ir 
nėrė į tylų sodą. 

Nei mėnesiena, nei juodi šešėliai negąsdino taip, kaip gąsdino 
namas. Denė lengvai nubėgo vingiuotais takiukais tarp gėlynų ir 
kvepiančių rožių krūmų, jazminų ir nakties karalienių. Palei lėkštą 
tvenkinį su akmeniniais paukščiais. Galiausiai užkopė stačiais siau- 
rais laipteliais, vedančiais į svečių namelį ant sienos. 

Viduje buvo šviesu, tačiau Lašis į beldimą neatsiliepė. Denė ati- 
darė duris ir įėjo. Mažutė svetainė buvo tuščia. Nusprendusi, kad 
Lašis miegamajame, Denė jau ketino jį šūktelėti, tačiau išgirdo kaž- 
kokį garsą ir akimirksniu pasigręžė. 

Lašis stovėjo ant siauros akmeninės palangės. Jis laikėsi už rė- 
mo, ir Denė tematė jo kojas ir dalį kūno. Lašis buvo išlindęs pro 
langą: atrodė, stengiasi nuskinti per namelio sieną besidriekian- 
čios purpurinės bugenvilijos šakelę. 

Paskui jis įlindo vidun, nušoko ant grindų ir braukdamas nuo plau- 
kų sudžiūvusius lapelius aiktelėjo: 

— Viešpatie Dieve! Ką čia veiki? 

Denė, kuriai knietėjo paklausti to paties, atidėjo šitai dėl kur kas 
svarbesnių dalykų. Ji dusliu balsu paaiškino: 

— Mano kambarį vėl apieškojo. Kiekvieną kampelį. Kaip ir aną 
kartą, tik... 

— Tr čia tas pats, - lakoniškai pranešė Lašis. — Apsižvalgyk. 

Denė apsidairė ir pamatė, kad čia apjaukta taip pat, kaip ir jos 
kambaryje. Liūdnai aiktelėjusi pasilenkė ir pakėlė baltą pūkuotą 
gniužulą, beveik palindusį po sofa. Vargšas Asbestas. Šito plauna- 
mo ir nedegaus katino kamšalas negailestingai išpeštas, žalios stik- 


linės akys pastėrusios ir priekaištingos. 

— Visi šiaudadūšiai, - pasakė Lašis. — Katinai taip pat, spren- 
džiant iš šito. Taip, kažkas sąžiningai apieškojo šitą skylę. 

— Ar jis įlindo pro langą? 

— Nežinau. Tik žinau, kad maža kas liko jo nepastebėta. Net mui- 
lą perlaužė norėdamas patikrinti, ar nieko jame neslepiu. Daugelis 
daiktų padėta į vietą; bet, kaip matai, ne itin tvarkingai. Ei, pasi- 
vaišinkim tavo patėvio škotiškuoju. Bent šitą paliko ramybėje - ti- 
kiuosi! 

Lašis šliūkštelėjo viskio iš butelio, kurį Taisonas buvo palikęs jų 
atvykimo rytą. Pauostė ir labai atsargiai paragavo. 

— Rodos, viskas gerai. Be cianido. Bent nesijaučia. Aš verčiau 
gersiu pirmas. Į to velionio pinigus prakeikusio raganiaus daktaro 
sveikatą. Žinojo, ką daro!. 

Išgėrė, pastatė stiklinę ir nusigręžęs kurį laiką žvalgėsi pro langą. 

Paskui pasakė: 

— Na, vienas iš įtariamųjų, atrodo, atkrinta. Čia ne bičiulio Oma- 
ro darbeliai. Jis išbuvo su mumis visą vakarą, taigi atkrinta. Čia 
buvo kažkuris iš likusiųjų. Jei tik būtų galima išsiaiškinti, kas žino 
tą laiptų paslaptį, būtų kur kas paprasčiau. Tačiau name mėtosi 
bent jau keturi tos prakeiktos knygos egzemplioriai. Ir tu buvai tei- 
si: joje viskas yra. Užslėpta paplėkusioje architektūrinių piešinukų 
raizgalynėje. Teko pavargti, bet suradau. Bet kas. galėjo aptikti ir 
panaudoti. 

Jis atsisėdo ant palangės. Susimąsčiusiomis akimis tebežvelgda- 
mas į mėnesienos nužertą jūrą lėtai ištarė: 

— Norėtųsi daugiau žinoti apie tą Larį Daulingą. Daug daugiau. Ir 
galėčiau lažintis, kad toks noras kils ir farams, kai tik Taisono laiš- 
kas pasieks Skotlandjardą ir jie atskubės pas mus. 

Denė užginčijo: 

— Tai ne Laris. Negali būti Laris. 

— Kodel gi? Kažkas su tuo vyruku neaišku. Aš per savo gyvenimą 
mačiau ne vieną laikraštininką, o jis kažkoks ne toks. 


— Bet jis juk ne laikraštininkas! Jis apybraižininkas. Ir... 

— Nair kas iš to? Jam reikia medžiagos — apie Taisoną. Tai kodėl 
gi jis nedirba? Jei jis nuo atvykimo bent ką parašė, tai aš Ernestas 
Hemingvėjus! Ir dar Gasi... 

Denė apsikabinusi suniokotą Asbestą klestelėjo ant sofos. Nu- 
vargusiu balsu ištarė: 

— Taip. Ir aš apie ją mąsčiau. Nes ji žino daugybę tokių dalykų... 
kuriuos reikėtų žinoti. Bet man nesitiki. Neįsivaizduoju jos lipan- 
čios kopėčiomis ir panašiai. Be to, ji Milisentą mylėjo. 

— Iš kur žinai? Visi čia vieni apie kitus neką težino. Tik tiek, kiek 
matom. Rodėsi, apie Elfę žinau daug daugiau. Ketinau ją vesti, ap- 
saugok mane, Viešpatie! O aš — grįžtu į Senąjį Pasaulį, pas savo 
garbiuosius protėvius škotus, kai ateina laikas ištarti „taip“. Man 
tai nereiškia: „kol alimentai ir Kitas Vyras mus išskirs“. Ne, ma- 
niau, kad pažįstu Elfę geriau negu bet kuris kitas, kad nė vienas 
nesupranta jos taip kaip aš — ir taip toliau, ir panašiai. Še tau! 

Lašis karčiai nusijuokė. Pasisukęs šonu į langą ir mėnulį pasakė: 

— Gal Milisentą Beits nugalabijo todėl, kad ji kokiame nors Gasi 
planelyje buvo veikiančioji bendrininkė. Galbūt Londone pasidar- 
bavo ji, o paskui suprato, kad Gasi nušovė šeimos teisininką ir pa- 
sibaisėjo tuo. Ir dar lieka tas italas donžuanas... 

Jis atsistojo, įsipylė dar gėrimo ir mestelėjo jau visai iš kitos operos: 

— Tavo patėvis — šeimininkas kaip reikiant. Nieko neužmiršta. 
Džinas, sodos vandens sifonas, kartusis antpilas, škotiškas viskis. 
Tik pažiūrėk! Klausyk, kuo jis mane laiko? Tai šmeižtas. Nori? 

Denė papurtė galvą. Lašis su gėrimu įsitaisė fotelyje priešais ją; 
laikė stiklinę tarp delnų ir atidžiai žiūrėjo į auksaspalvį skystį, tarsi 
ten būtų krištolinis rutulys, kuriame galima pamatyti ateitį — arba 
praeitį. 

— Sinjoras markizas de Čiago, — tyliai ištarė Lašis. — Nekalbant 
apie automobilių lenktynes, jis šiaip jau garsėja kaip plevėsa. Ir 
jaučia silpnybę blondinėms. Jis Taisoną ir tavo motiną pažįsta jau 
daug metų ir Zanzibare lankosi ne pirmą kartą. Jau yra gyvenęs 


šiuose namuose. Ir jei tikėtume gandais — daugiausiai Naidželio 

skleidžiamais! — buvo kelios meilės istorijos, kurias šeimai vargais 
negalais pavyko nutraukti vos ne prie pat altoriaus. Garantuota, kad 
suardys ir šitą, jei tik pavyks. Bet gal šį kartą viskas rimčiau. Gal 
jis, kad gautų Elfę, pasiryžęs pereiti ugnį ir vandenį. Ji moka taip 
paveikti. Buvo toks tipelis - kažkoks Duglas, - kuris nušoko žemyn 
galva iš paskutinio aukšto, kai Elfė jį metė. Bet Eduardas ne iš tų, 
kurie priima atsakymą „ne“. Jis kilęs iš šalies, kur vyrui su titulu 
atviri visi keliai, ir jei jau jis ko nors užsimanė, man rodos, tai ir 
nesustos. Bet Elfė yra grynai piniginė problema - iš abiejų pusių. Ir 
jo, ir jos. Nėra lirų — nėra Elfės. Gal per menkai vertinome Eduardą 
ir jo karštą pietietišką kraują. 

Stiklinės turinį Lašis įvertino kur kas praktiškiau. Paskui užside- 
gė cigaretę. Denė stebėjo jį susirūpinusi. Jai taip norėjosi nejausti 
baimės ir žvelgti į viską kaip Lašis: tarsi žaidžiant „„Pele, pele, pas 
ką žiedas žydi?“, tačiau apsidairiusi kambarėlyje su nebyliais įro- 
dymais, kad čia kažkieno būta, ji tejuto aiškaus pavojaus grėsmę. 

Čia nebuvo nei žaidimas, nei košmaras, iš kurio galima pabusti. 
Tai tikrovė. Užsitrenkė spąstai, paspęsti daugiau kaip prieš devy- 
niasdešimt metų. Ji į juos pakliuvo, paskambinusi mandagiam pa- 
syvenusiam kaimo advokatui, kad galėtų užvažiuoti paimti aname 
amžiuje mirusio žmogaus laišką. 

Lašis susimąstęs pasakė: 

— Gali būti Taisonas. 

Denė krūptelėjusi grįžo į dabartį. 

— Taisonas? Apie ką tu kalbi? 

— Apie šitą... — Lašis cigarete mostelėjo į apjauktą kambarį. — 
Apie aną... — parodė į graudžius Asbesto likučius. — Ir apie tavo 
kambarį. Gal jis panūdo patikrinti, ar kuris iš mudviejų jo nemulki- 
na. Pameni, jis įtarė, kad galbūt tu pati turi voko turinį. Gali būti 
Taisonas. Arba Pontingas. Tikrai, kodėl ne Pontingas? Jis buvo Nai- 
robyje. Žinai, mintis — tik kad jei čia jo baltų rankelių darbas, tai 
turėtų būti atliktas kur kas kruopščiau! Žinoma, jį galbūt spaudė 


laikas, tik aš vis tiek sunkiai įsivaizduoju, kad šitas elegantiškas 

lankstus tulpinėlis būtų palikęs tokį jovalą. Nujaučiu, kad jeigu mie- 
lasis Naidželis būtų ėmęsis operacijos „ieškok“, mes nė nebūtume 
sužinoję, kad kas nors liesta. Vis dėlto turėtų būti kuris nors iš na- 
miškių, kas žinojo, kad mūsų ilgokai nebus, ir... Klausyk! Luktelk! 

Jis pastatė stiklinę ir pašoko. 

— Kaip man anksčiau neatėjo į galvą? 

— Kas? — iš susijaudinimo šaižiu balsu paklausė Denė. 

— Seidas Omaras! Jis velniškai gerai žinojo, kiek laiko mūsų ne- 
bus. Gal čia šuo ir pakastas? Taip... kodėl gi ne? Jis šitoje saloje 
nemenkas šulas. Jam nieko nereiškia šiuose namuose įtaisyti savo 
tarnų — arba net savo giminaičių. Ir kam ateitų į galvą? 

Lašis apėjo kambarį ir vėl atsistojo priešais Denę. 

— Paklausyk. Tarkim, visą informaciją jam suteikė šių namų tar- 
nas — kuris nors bežadis šlepetėtas tipas, įslenkantis su kava ir vėl 
pranykstantis, nugabenantis į paštą laiškus. Sakykim, jis skaito an- 
gliškai ir perskaitė Taisono Hanivudui rašytus laiškus, galbūt ir Lo- 
reinos laiškus tau, ir žinias perdavė? Omaras nesileidžia Emorio 
laiško medžioti pats: siunčia pastumdėlį, Džambą, šis atsikrato Ha- 
nivudo, tačiau jam nepavyksta nieko rasti. Bando dar kartą: išnaršo 
tavo kambarį Avialinijose ir... 

— Pavagia mano pasą, - įsiterpė Denė. - Vis dėlto šitaip būti ne- 
gali. Kokia prasmė kliudyti man išvykti iš šalies? 

— A, mąsčiau apie tai — dingtelėjo jau anksčiau. Kad išsiųstum. 
Laišką. Kas drįstų tvirtinti, kad pašte (kaip ir namie) nėra savo 
žmogaus? Jei esi Seidas Omaras, taip patvarkyti nesunku. Kam nors 
kitam būtų keblu. Bet tik ne jam.. 

— Nemanau... — susimąsčiusi pradėjo Denė. 

— Tau ir nereikia manyti! Aš kuriu teoriją. Taigi šitas Džambas 
pamato, kad tu vis dėlto skrendi, — šiaip ne taip užsimaskavusi da- 
žytais plaukais ir akiniais. Ir ką gi jis daro? Dar kartą bando nu- 
kniaukti laišką Nairobyje, nepavyksta, ir tenka apie nesėkmę pra- 
nešti bosui — mūsų draugužiui Omarui, pasitikusiam jį Nairobio 


Vakarų uoste. Tr tu matei juos besikalbančius. 

— Taip. Bet kam Seidui Omarui reikėjo jį nunuodyti? Nesąmonė! 

— Nesu toks tikras. Šiaip ar taip, tu atvykai ir tebeturėjai laišką. 
Džambas padarė ką galėjo ir iš jo nebebuvo jokios naudos — o ir 
žinojo, matyt, per daug! Taigi geriausia išeitis — juo nusikratyti ir 
viską perduoti vienam iš šitų baltais naktiniais marškiniais vilkin- 
čių tipų bejausmiais veidais. Jų, rodos, pilni visi namai ir tokie, ko 
gero, savo močiutei gyvai kailį nudirtų už dešimt dolerių prieš tai ir 
dešimt po to. Kaip matėm, nebūtų nė ko stebėtis, jei paaiškėtų, kad 
kurio nors iš jų specializacija — šiuolaikinės kalbos ir, be to, jis 
įgijęs porą mokslinių laipsnių. Ką pasakysi? 
"Denė atsakė: 

— Taip... tarkim. Tačiau tu šį tą užmiršai. Yra du žmonės. Vie- 
nas — arba keli, - kuris vis dar bando surasti laišką ir mano, kad aš 
jį tebeturiu, ir kitas, kuris laišką turi. Jei Seidas Omaras neturi, tai 
kas turi? 

Lašio veidas pasikeitė, pasidarė visiškai abejingas. Jis įsižiūrėjo 
į cigaretę rankoje, paskui švystelėjo ją pro atvirą langą ir ramiai 
ištarė: 

— Taigi — kas? Matyt, ne mūsų draugužis Seidas, jei tai jis ap- 
kraustė tave oloje ir taip gražiai mus užėmė, kol jo pakalikas su fesu 
naršė po mūsų kambarius. 

— Bet jei tu tikrai manai, kad jis dėl visko kaltas, kodėl gi jis 
mudviem parodė, kaip buvo nužudyta panelė Beits? 

— Man rodos, kad išgąsdintų. Kad pakriktų nervai... ir kad pa- 
mestume galvas. | 

Lašis išgėrė iki dugno ir mestelėjęs tuščią stiklinę ant sofos pa- 
sakė: | 

— Man rodos, reikia šnektelėti su tavo patėviu. Ko gero, jis nė 
nežino, kokį širšių lizdą užkabino, ir aš ketinu jam tai nušviesti — 
nors tektų kalte įkalti! 

Jis pažvelgė į išblyškus; Denės veidelį ir kreivai šyptelėjo. 

— Velniškai nemalonu, mažyte, bet neprarask drąsos. 


— Nebeliko ko prarasti! — gailiai prisipažino Denė. — Nė lašelio! 

Lašis nusijuokė, ištiesė rankas ir pastatė Denę. 

— Kvailystės, panele Kitčel! Gal trumpam ir pristigai, bet tikrai 
ne praradai. Beje, nežinau, ar ta tavo tetulė įspėjo, kad tokį vėlų 
vakarą nesilankytum viengungio bute. Davatkiškesniuose visuome- 
nės sluoksniuose, manau, į tai žiūrima šnairom. Taigi po poros mi- 
nučių parvedu tave į kambarį. 

Po penkių minučių mąsliai ištarė: 

— Žinai, lyg ir tampa įpročiu. 


Po kokių penkiolikos minučių jis pagaliau parlydėjo Denę į namą. 

Kitą dieną nepasitaikė jokios progos pasikalbėti su Taisonu, nes 
šis ilgai miegojo, o paskui, gavęs žinutę, išplaukė į jūrą žvejoti su 
bičiuliu: lordu, netikėtai tą rytą atplaukusiu privačia jachta. 

— Jauvisai nepakenčiama! - piktinosi Naidželis. - Darbo iki kak- 
lo, bet ar imsimės jo? Ne velnio! Baisiausios telegramos iš leidėjo: 
belieka tikėtis, kad operatorės nemoka angliškai. O jis dievažijosi, 
kad šįryt kalbėjosi su Lariu. Holdenai, ar negalėjote vis dėlto jo 
priremti? | | 

— Ne, - tingiai ištarė Lašis ir apsivertė ant pilvo. 

Jie visi maudėsi, o dabar paplūdimyje priešais namą kaitinosi 
ant karšto balto smėlio, vildamiesi, kad lygiai įdegs, o ne skaudžiai 
nusvils. 

— Kas siunčia tas storžieviškas telegramas? — pasidomėjo Lašis. — 
Panašu į mano didžiai gerbiamą tėvelį. 

“ — Ne. Mūsų leidėjai Anglijoje. Tokie karštakošiai. 

Gasi pakėlė akis nuo kojų, kurias trynė įdegio aliejumi ir pasakė: 

— Aš maniau, pone Holdenai, kad jūs atvykote su Taisonu sudaryti 
kažkokio sandėrio dėl Emorio Fosto dokumentų. Reikalai ir malonu- 


mas. Nors turbūt nėra malonu... Oi, mielasis, nenorėjau įskaudinti. 

— Neįskaudinote, —- nuramino Lašis. — O dėl tų dokumentų esate 
visiškai teisi. Tikiuosi jūsų brolį įkalbėti, kad sutiktų. Jei tik pa- 
vyks jį bent kiek nulaikyti vienoje vietoje. Jį nelengva priremti prie 
sienos, o dabar aš tiesiog tingiu jį vaikytis. 

— Kurjūsų amerikietiškas apsukrumas? - plačiai nusišypsojo Gasi. 

Lašis nusižiovavo. 

— Matyt, pamečiau kažkur prie Neapolio — kartu su lietpalčiu. 
Dabar man mielesnis paplūdimys, o ne reikalai. Bet nesijaudinkit: 
aš kada nors prisiruošiu — be juokų. Ką dar šiandien veiksim? 

— Nieko, — atšovė Naidželis. 

— Valio! Kaip tik tai, ko man reikia. 

— Nesąmonė! — skubiai užkirto Gasi. — Eisim apsipirkti ir pasi- 
žvalgyti po miestą. Viskas nuspręsta. Paskui viešbutyje išgersime 
arbatos, ir dar Loreina kalbėjo apie iškylą prie jūros mėnesienoje. 

— Moze švenčiausias! — pamaldžiai sumurmėjo Lašis. 

— Argi ne taip, Loreina? — pasiteiravo Gasi, nekreipdama į Lašį 
dėmesio. 

— Taip, Gasi, brangute. Bet tik tie, kas nori. Tai neprivaloma. 

— Mano galva, kokia prasmė keliauti į tokią vietą kaip Zanziba- 
ras, jei ketini visą dieną voliotis ir miegoti. Tą galima daryti ir 
namie. 

— Bet nėra žavaus balto paplūdimio ir saulės, - sumurmėjo Amal- 
fija. —- Naidželi, kodėl čia smėlis baltas, o ne geltonas? 

— Koralai, gražioji neišmanėle. Ir turbūt pemza. Žinot, kažkurią 
dieną išsiaiškinau šį tą fantastiškai įdomaus. Ar žinot, iš kur šitie 
pemzos akmeniūkščiai, besimėtantys visoje pakrantėje? Iš Kra- 
katau! 

— O kur, - prabilo Eduardas, - yra Krakatau? 

Naidželis pašiurpo ir prisidengė ranka akis. 

— Atrodo, geriančiųjų klasių mokymo standartai visuotinai ir ab- 
soliučiai netinkami. Krakatau, smukęs barbare, tai ugnikalnis, bu- 
vęs Sundos sąsiauryje — tai tarp Javos ir Sumatros, jei kartais neži- 
nai, — ir 1883 išlakstęs gabalėliais nuo tokio smūgio, kokio nesukeltų 


jokia atominė bomba. Juos nunešė srovės ir išmetė čia. Nesaky- 

čiau, kad anksčiau naudojau pemzą, bet dabar naudoju. Žavu žino- 
ti, kad grandau nuo pirštų rašalo dėmes Krakatau gabalėliu! 

Eduardas metė: 

— Tau reikėtų parašyti kelionių vadovą, išminčiau tu. Aš pats tai 
jų neskaitau. 

— Tu apskritai nieko neskaitai! — piktai atkirto Naidželis. 

— Jūs labai klystate, pone Pontingai, — įsiterpė Gasi ir perspėja- 
mai įbedė į jį pirštą. —- Markizas tik juokauja. Jau pačią pirmą vieš- 
nagės dieną jis perskaitė viską apie šitą namą. Mano senelio kny- 
są: Šešėlių namą.. Na, juk taip? 

— Tikrai? — Eduardas gūžtelėjo bronziniais pečiais. —- Neprisime- 
nu. Gal ir užmečiau akį. Bet jei taip ir nutiko, tai tikrai labai greitai 
padėjau į vietą! 

— Visai ne! Jūs per daug kuklinatės. Buvote taip susikaupęs, kad 
net neišgirdote, kaip įėjau į biblioteką. Ir, patikėkit, nieko čia gė- 
dinga būti knygų graužiku. Man ir pačiai patinka geros knygos. 

— Reikalas tas, — pareiškė Naidželis, — kad Šešėlių namas, ko 
gero, yra pati blogiausia iš visų parašytų knygų, o nuobodžiausia tai 
jau tikrai. Vargu, ar koks knygų mėgėjas, graužikas ar dar kas nors 
ištvertų iki antro puslapio. 

— Tai kodėl, — aikštingai prakalbo Amalfija, —- dabar apie ją kal- 
bame? Gal kartais, Naidželi, šiandien lydėsi mus į parduotuves ir 
tą ekskursiją po miestą? | 

— Esu laimingas galėdamas iškart atsakyti. Ne! Na? Ketini pri- 
sidėti? 

— Turbūt. Jeigu tik išjudėsim ne anksčiau kaip pusę ketvirtos ar- 
ba apie keturias. Parduotuvėje Portugalų gatvelėje yra dieviškų in- 
diškų papuošalų, ir šeimininkas žadėjo šiandien gauti dar. Taigi mudu 
su Edžiu, matyt, keliausim ir dar pasižvalgysim. 

— Nepamirškite Edžio čekių knygelės, - įgėlė Naidželis. 

— Mielas Naidželi, tu šįryt piktas ir irzlus! — gailiai nusiskundė 
Loreina. — Kas yra? Tokia graži diena, būtų galima tiesiog ramiai 


ilsėtis, o visi kaip širšės įgelti. 

— Mes ramiai ilsimės, — užsimerkęs atsakė Lašis. — Tik pažvelk 
į mus. 

— Ne, nesiilsite. Gal taip atrodote, bet aš tiesiog jaučiu, kaip vir- 
pa įdirgintų nervų galiukai. Turbūt viskas per tuos Hanivudą ir Džam- 
bą. Ir dar vargšelė Milisenta... 

Gasi Bingam ūmiai pakilo, pasičiupo rankšluostį, įdegio aliejų 
bei skėtį ir skubiai nužingsniavo per paplūdimį, o paskui akmenuo- 
tu takučiu link durų, vedančių į sodą. 

Amalfija atsisėdo ir nusiimdama tamsius akinius pasakė: 

— Įskaudinai savo mieląją mošą. Kaip negražu. Lori, širdele, būk 
meilesnė ir nebekalbėkime apie tą reikalą. 

— Bet kodėl turime būti stručiai? — pasipiktino Loreina. 

— O kodėl gi ne? Man stručiai patinka. Tiesą pasakius, aš visom 
keturiom už, kai galva verčiau kišama į smėlį užuot kaišiojus snapą 
į liūdnus slegiančius dalykus. Ar tikrai šiandien mus nusiveši į Zan- 
zibarą? 

— Taip, jei norit. Tiesą pasakius, čia Gasi mintis. Jai, matyt, reikia 
be paliovos ką nors veikti: turbūt, kad nebūtų kada galvoti apie 
Milisentą. Gasi nemėgsta liūdėti. Kad jau keliausim, tai galėsite 
visi pasirašyti lankytojų knygoje rūmuose ir Rezidencijoje. Visai 
verta. 

— Leidžiu mano parašą suklastoti, —- metė Lašis. 

— Nė nemanau to daryti. Pats pasirašysi — ir tau patiks! 

— Gerai, gerai, — nusileido Lašis. — Ko tik panorėsi. Važiuosiu. 

Išvažiavo visi. Liko tik Naidželis, tvirtinęs, kad turi darbo, ir De- 
nė, kuri staiga ėmė ir užsnūdo hamake sode. 

— Tegu miega, — sulaikė Loreina Lašį, kai šis Denę ketino paža- 
dinti. — Jai tai bus kur kas naudingiau, negu tąsytis po Zanzibarą 
tokiame karštyje. Neatrodo, kad pastaruoju metu būtų išsimiegoju- 
si. Naidželis ją prižiūrės. Nieko jai nenutiks. Ne, Laši! — nereikia 
jos žadinti. 

Paskutinius žodžius ji ištarė labai ryžtingai ir tvirtai suėmusi Lašį 


už parankės nusivedė prie automobilio. 

Dukteriai atvykus, Loreina nedaug teturėjo progų pasikalbėti su 
ja akis į akį, nes buvo Taisono įspėta bendrauti su Dene taip, kaip 
dera bendrauti su vieno iš svečių sekretore. O priešpiet Loreina 
pastebėjo Denę vieną sode: Denė po priešpiečių buvo išėjusi pasė- 
dėti hamake, o Loreina išsiruošusi paskinti rožių Gasi, nes norėjo 
su šia susitaikyti. 

— Brangute, kaip gera bent truputį pabūti su tavimi pačia, — 
pasidžiaugė Loreina, metė skynusi rožes ir prisėdo prie dukters. — 
Taip vargina, kai negaliu nė šnektelėti su tavimi nežvilgterėjusi 
per petį. Tau, vaikuti, viskas turbūt tiesiog siaubinga, bet Taiso- 
nas sako, kad taip truks tik dieną dvi. Paskui policija viską išsi- 
aiškins, ir nebereikės apsimetinėti, kad tu esi ta Kitčel. Ačiū 
Dievui! 

Ji atsiduso ir pasispyrusi koja įsupo hamaką. Po trumpos tylos 
kiek droviai prakalbo vėl: 

— Brangute... del Lašio... 

Ir nebežinojo, ką sakyti toliau. 

Denė krūptelėjo. 

— Kas dėl jo? 

— Jis tau patinka, ar ne, brangute? 

Denė nuraudo iki pat klaikiai nudažytų plaukų šaknų, o Loreina, 
pastebėjusi netikusį spalvų derinį, išsiblaškiusi pasakė: 

— Ne... spalva tau visai netinka. Gaila. 

— Mama, apie ką tu? — pasiteiravo Denė. 

Loreina baimingai žvilgterėjo per petį. 

— Brangute, ša! O kas, jei kas nors išgirs? 

— Aplinkui nė gyvos dvasios, - atkirto Denė. - Ką norėjai pasaky- 
ti apie Lašį? | 

— Na... jaučiu, kad turbūt turėčiau šį tą pasakyti, nes man atro- 
do, kad tau jis patinka labiau negu... sakykim, labiau negu derėtų 
sekretorei. Be to, jis gana patrauklus ir... 

Loreina bejėgiškai mostelėjo ranka ir vėl neužbaigė sakinio. 


— Tr kas? — besiginančios tonu paklausė Denė. 

— Matai, brangute, aš aną vakarą išėjau į terasą pasiimti žurnalo, 
kurį buvau ten palikusi, ir mačiau, kaip judu grįžote namo. Atrodė- 
te labai... draugiški. 

„Denė nieko nesakė, ir Loreina atsidūsėjo nelaiminga. 

— Turbūt esu niekam tikusi motina. Bėda ta, kad nežinau, kaip 
tokiu atveju derėtų elgtis. Tačiau man atrodo, kad kaip motina turė- 
čiau kažką pasakyti. Turiu omeny Lašį. Tu juk žinai, kad jis ketino 
vesti Elfę - ponią Gordon - ar ne? 

— Taip. Rašei. Ir jis sakė. 

— Ak, taip, tai jau šis tas, —- Loreina atsikvėpė su palengvėjimu. — 
Bet, brangute, būk atsargesnė, gerai? Supranti, tau dar ne tiek daug 
vyrų yra tekę pažinti. Turbūt aš dėl to kalta: buvau siaubinga egois- 
tė ir pamiršau, kaip lekia laikas. Vis ketinau vieną gražią dieną 
tapti gera motina, tačiau tu buvai vis dar tokia mažytė. O dabar tu 
staiga užaugai. Bet neskubėk atiduoti savo širdies pirmam sutiktam 
gražiam vyriškiui. Tiesą pasakius, būtų didžiausia klaida! Tai ne- 
reiškia, kad esu nusistačiusi prieš Lašį, bet... 

— Tai reiškia, kad esi nusistačiusi, — šaltai atrėžė Denė. 

— Ne, vaikuti, nesu. Tikrai. Tik Taisonas sako, kad jis turėjęs dau- 
gybę merginų, ir... Na, jis tiesiog dievino Elfę, o nusivylę vyrai 
prikrečia siaubingų kvailysčių: kad tik paremtų savo sužeistą ego, 
tveriasi susižavėjimo pirmos pasitaikiusios moters, kurį ji parodo. 
Tai nieko nereiškia. Man Lašis patinka, bet jis laukinis kaip sakalas 
ir vargu ar juo pasitikėčiau daugiau kaip per aguonos grūdą. Elfė 
su tokiu susitvarkytų, bet kai esi jauna, naivi, romantikė, daiktus — 
ir Žmones — paprastai vertini pagal jų fasadą. Taigi... taigi tiesiog 
pagalvok, brangute, gerai? Noriu pasakyti, netikėk viskuo, ką jis 
sako, vien todėl, kad jis šaunus vyrukas, gražus ir žavus. Į viską 
žiūrėk... 

— Atsargiai? — karčiai nutraukė ją Denė. — Žinau! 

— Norėjau pasakyti, „ramiai“, — priekaištingai pataisė Loreina. — 
Bet ir atsarga gėdos nedaro, ar ne, brangute? O - ateina Laris. Jis 


žavus. Džiaugiuosi, kad pakvietėme jį čia apsigyventi... Nors Tai- 

sonas dėl jo ir bamba. Sako, kad reikia nuo jo nenuleisti akių, nes 
Laris esąs tokio tipo vyras, kuriuo visos moterys ima pasitikėti iš 
pirmo žvilgsnio ir galiausiai įsimyli, o daugpačiai ir sukčiai būtent 
tokie ir būna. Žinai, nuostabu, kokie vyrai būna kandūs vieni ki- 
tiems, kai... Sveiki, Lari. Ko nors ieškote? | 

— Ne, — nusišypsojo Laris. Tiesiog žvalgausi. Nuostabų seną dva- 
rą turite, ponia Frost. Siena sodo gale gerų dešimties pėdų storio. 
Ten kadaise tikriausiai buvo sargybinių kambariai arba arklidės. 
Ar jie užmūryti? 

— Tikriausiai, — neapibrėžtai atsakė Loreina. — Jei jums įdomu, 
apie tai galite sužinoti iš senojo Barklio knygos. Ar vėliau važiuosi- 
te drauge į miestą? 

— Žinoma, jei tik mane paimsite. Ar yra bent kokios tikimybės, 
kad bus ir jūsų vyras? 

— Jis mūsų lauks viešbutyje arbatos, — stodamasi paaiškino Lo- 
reina. Atsigręžusi nusišypsojo Denei: — Palieku jums visą hamaką, 
panele Kitčel. Užsikelkite kojas ir pailsėkite. Išvažiuojame tik po 
kokios valandos. 

Ji nusivedė Larį Daulingą vingriais takeliais tarp apelsinmedžių 
ir rožių. Denė žiūrėjo, kaip jie tolsta, ir galvojo apie Lašį; ir apie tai, 
ką jis aną vakarą pasakė apie Amalfiją Gordon. Neatrodė, kad vis 
dar būtų ją įsimylėjęs. Bet ar nebuvo tai tik vynuogių nepasiekusios 
lapės kartėlis? 

Netikėk viskuo, ką jis sako... 

Ar ji „jauna, naivi, romantikė“? Nepatyrusi mokinukė, daiktus ir 
žmones vertinanti pagal jų fasadą? Kaip žinoti? Kaip išmokti? Sun- 
ku? Ar Lašis jai meilinosi tik todėl, kad, čiupęs artimiausią juo 
besižavinčią moterį, apmalšintų savo įžeistą ego? Stengdamasis 
Amalfijai parodyti, kad jam nė motais? 

Denė ilgai gulėjo hamake, spoksodama į mėlynas dangaus drais- 
kanas, prasišviečiančias pro tirštą kvapių lapų ir žiedų kupolą virš 
galvos. Galva buvo visiškai užimta daugybe klausimų, ir joje neliko 


vietos mintims nei apie poną Hanivudą, nei apie Džambą, nei apie 

Milisentą Beits, nei apie žmogžudį. O paskui, nė neįspėjęs, miegas 
ištiesė švelnų pirštą ir palytėjo jos akis. Denė nebegirdėjo, kaip jos 
ieškodami buvo atėję Loreina ir Lašis. 

Kai pabudo, buvo beveik penkios, šešėliai tįso per sodą, dienos 
kaitra atlėgo. Name buvo labai tylu, o Naidželį ji surado svetainėje, 
siurbčiojantį kinišką arbatą ir skaitantį savaitės senumo Londono 
laikraštį. 

Išvydęs ją Naidželis laikraštį numetė ant grindų ir atsistojo, ta- 
čiau Denės akis užkliuvo už pažįstamų žodžių: „Market Lidone nu- 
žudytas žmogus“. 

Naidželis, pasekęs jos žvilgsnį, nusijuokė: 

— Pagavote mane nusikaltimo vietoje, panele Kitčel, - paslapčia 
besigilinantį į žmogžudystę. Man labai gėda. Taip žema. Bet atvirai 
pasakius, po visų tų bjaurių plepalų aną vakarą man pasidarė gana 
įdomu. Ta Beits tiek apie tai malė, kad žmogus norom nenorom su- 
sidomėsi, ką gi ji suprato: žinoma, jei apskritai ką nors suprato! Bet 
kažkaip nujaučiu, kad kažkas čia yra... Sėskitės, išgerkite arbatos. 
Indiškos ar kiniškos? Kiniška — nuostabi. Taisonas atsisiųsdino iš 
Kantono, iš kažkokio aromatingo seno bičiulio mandarino. 

Denė paėmė puodelį šviesaus gelsvai žalio skysčio, kvepiančio 
džiovintomis gėlėmis, ir šiek tiek išsiblaškiusi klausėsi švelnaus 
melodingo Naidželio balso, čiurlenančio nesibaigiančiu monologu. 
Ji pastebėjo, kad visai nesunku jo klausytis, o galvoti apie ką kita. 
Ir staiga, labai netikėtai, ją išplėšė iš minčių pasaulio. 

— Nagi, pasakykite man, — pasakė Naidželis, — kas jūs iš tiesų? 
Neprasitarsiu nė gyvai dvasiai. Žinoma, galima numanyti. Bet man 
taip įdomu. Nuostabiai paslaptinga. 

Denė įsmeigė į jį akis 1r išmetė puodelį. 

— Vai! Vai! = ponas Pontingas gracingai pašoko ir surinko šukes. — 
Atsiprašau. Čia per mane. Bet iš tiesų, mieloji panele Kasbebūtu- 
mėt, jūs paprasčiausiai negalite būti Ada Kitčel - neįmanoma, net 
ir turint pačią|lakiausią vaizduotę, o jūs nė neįtariat, kokia laki yra 
manoji! 


Denė pastėrusi paklausė: 

— Kodėl negaliu? 

— Nagi, brangioji — tamstos tartis! Tiesiog kaip Nensės Mitford. 
Nė menkiausio Naujojo Pasaulio atbalsio. Ir kokia gi moteris nešios 
akinius, jeigu jai jų nereikia? Juk čia tik paprasti stiklai! O... Na, 
nesileidžiant į smulkmenas, maža šviesi paukštytė man pačiulbėjo, 
kad tikrai sklando gandas, jog vargšelė Ada šiuo metu yra įkalinta 
Izlingtono infekcinėje ligoninėje dėl kiaulytės. 

— Ponia Gordon! —- nevalingi šūktelėjo Denė. — Galėjau numa- 
nyti! 

— Na, mieloji, atvirai kalbant, manau, kad tikrai galėjote. Bet ne- 
sikrimskit. Gal tai ir netiesa, o aš liežuvį laikysiu už dantų. Tik 
pasakykit man: mirštu iš smalsumo. Kodel? Ir, žinoma, kas? Nors 
galimas labai taiklus spėjimas, ar ne? 

— Nežinau. Galimas? 

— Na, žinoma! Mūsų meilutė Loreina šiaip jau ne iš gudriųjų, o 
kai puldinėja po namus rinkdama visas savo brangiosios dukrelės 
nuotraukas, žmogui neišvengiamai kyla vienas kitas nedrąsus klau- 
simėlis. Nebuvo čia tų nuotraukų daug. Loreinos nepavadinsi be- 
protiškai motiniška. Bet viena kita buvo. O kur jos dabar? „Nusine- 
šė Džordžijos vėjelis“? Bet ji užmiršo, kad bibliotekoje mėtosi gausiai 
iliustruota knyga — viskas apie tyrinėjimus kažkur Centrinėje, - ir 
joje yra daili jos pirmojo vyro nuotrauka; deja, buvau toks smalsus, 
kad vogčiom užmečiau akį. Žinai, tikrai esi labai panaši į savo tėvą. 
Panašumas iškart pasimatė, kai tik pasirodei be šitų akinių ir tų 
bjaurių garbanų. Aną naktį užmiršai juos. 

Denė atsistojo ir nuėjo prie lango. Atsistojo nugara į kambarį, 
nervingai pašiojo užuolaidos kraštą ir neregėm akim spoksojo į so- 
dą. Pirmasis panikos priepuolis atslūgo, dabar jautė, kad įtampa 
sumažėjo, apėmė lyg ir palengvėjimas. Vaidindama panelę Kitčel 
visą laiką buvo įsitempusi, ir atrodė labai gera vėl būti Dene Ašton, 
nebereikia apsimetinėti — ir bijoti. Tik norėjosi, kad čia būtų Lorei- 
na. Arba Taisonas, arba Lašis. Kas nors, kas patartų, ką jai sakyti ir 


kiek galima pasakoti. 

Ar visi ją perprato? Visi numanė? Bent jau ne pasų tarnybos pa- 
reigūnai! O tai ir buvo svarbiausia. Dar Laris Daulingas, kuris ne- 
turėtų nieko įtarti. 

Denė prabilo: 

— Ar ponia Gordon visiems pasakė? 

— Apie Adą? Oi, nemanau. Gal ką ir šnibžtelėjo į dailią rudą Edu- 
ardo ausytę, bet jam tai nė motais; o kitiems, esu tikras, ji neprasi- 
tarė. Bent jau ne Gasi. Ir mūsų įkyruoliui ponui Daulingui irgi ti4- 
rai ne. 

Denė skubiai atsigręžė. 

— Kodėl taip sakote? Esate įsitikinęs? 

— Kad nepačiauškėjo Lariui? Brangioji mano, tikrai ne! Tas žmo- 
gus rašo į laikraščius, ir jeigu jis imtųsi savo negailestingos plunks- 
nepatiktų, jei jai visiems laikams būtų parodytos durys. Tau čia vi- 
siškai visiškai niekas negresia. Bent jau iki tam tikro laiko. Manau, 
kad anksčiau ar vėliau viskas turi išplaukti, bet, jei pasiseks, tik po 
to, kai mūsų draugužis rašeiva išpeš savo interviu — ir pakankamai 
medžiagos apšmeižti daugeliui mūsų, - ir išvažiuos. 

Paminėjus Larį Daulingą Naidželio mintys, atrodo, pakrypo kita 
linkme. Jis suraukė antakius ir pasakė: 

— Niekaip nesuprantu, ką čia Taisonas išdarinėja. Kodėl jis ne- 
duoda tam žmogui interviu, nepateikia krūvos faktų ir neišsiunčia 
iš čia? Kodėl pasikvietė į namus ir leidžia jam visur slampinėti? Ir 
vis išsisukinėja ir išsisukinėja: Išties /Zabai erzina. Norėčiau, kad tu 
man pasakytum, ko jam čia. Juk žinai? 

— Nieko nežinau apie poną Daulingą, — skubiai išsisuko Denė. 

— Ū, įdomu, kiek tu žinai apie poną Holdeną? — paklausė Naidže- 
lis ir piktdžiugiškai supratingai sukikeno. Jo veidas buvo pašaipus, 
klastingas, ir Denė karštai pasiteiravo: 

— Ką turite omenyje? 

Naidželis pažiūrėjo į ją pakreipęs galvą tarsi didžiulis žvilgantis 


nepatiklus paukštis — paukštis sekretorius. Pridėjo prie lūpų pirštą, 

staigiai be garso atsistojo, labai greitai nutykino prie durų į holą, ir 
jas atlapojo. 

Visas šitas manevras buvo toks perdėtai paslaptingas ir atsargus, 
kad Denė jau tikėjosi išvysianti susigūžusią klūpančią figūrą, kuri 
klausėsi prie rakto skylutės. Tačiau holas buvo tuščias. Įsitikinęs, 
kad nieko nėra nei ten, nei kieme, Naidželis, lyg ir sumišęs, grįžo ir 
atsisėdo ant kėdės. 

— Atsiprašau už mėgėjišką vaidybą, bet bus kur kas geriau, jei 
niekas negirdės. Įtariu, kad ne kažin kiek žinai apie pono Holdeno 
vedybas? Atmetus eilinius faktus: kad jis per galvą vertėsi dėl ža- 
viosios Amalfijos ir paskutinę akimirką prakišo Eduardui (ar ne- 
manai, kad prieš tuos romanus turėtų būti koks nors įstatymas?). 
Bet antra vertus, ar tai jis įkišo pagalį į ratus? Ar tu, kalbant siau- 
bingu šiuolaikiniu žargonu, „pasikausčiusi“? 

Denė dvejodama atsakė: 

— Nesuprantu, apie ką kalbate? 

— Tikrai? O tau niekad nedingtelėjo, kad Lašis Holdenas mažu- 
mėlę... keistas? 

— Ne. Kodėl „keistas“? 

— Na, tebus „savotiškas“, jei tau labiau patinka. Ir, meldžiu, ne- 
prieštarauk! Kaip matai, buvau labai taktiškas ir neėmiau teirautis, 
kam tau prireikė apsimetinėti jo sekretore. O tau niekad nepasiro- 
dė keista, kaip jis reikiamu momentu vis pasipainioja po ranka? 
Tarsi koks visažinis federalinis agentas. O gal būtų teisingiau saky- 
ti, kaip patyręs lošėjas? Iš pažiūros viskas taip atsainu ir paprasta; 
„Ei, presto*! — ir štai tau tūzas; kaip velniai rautų, jis čia atsirado? 
Kaip stulbinamai pasisekė!“ Bet ar tikrai? 

Denė grįžo prie kėdės, tačiau neatsisėdo: įsikibo į atlošą ir iš- 
blyškusi įsmeigė akis į Naidželį. 

— Ką jūs norite pasakyti? 

— Nieko, brangioji. Tik stengiuosi pakišti užuominą. Taip, man 


rodos, kur kas saugiau, ar ne? Matai, Lašmeris Holdenas vyresny- 


* Greitai (it.). 

sis yra labai senas Taisono bičiulis — galima sakyti, artimas bičiulis. 
Jis viską žino apie Taisoną, apie jo reikalus ir šitą namą, ir garsėja 
kaip tiesmukas tipas, kurio šūkis: „Niekada nežiopsok“. 

Naidželis pastebėjo, kad Denė krūptelėjo, ir paklausė: 

— Ko nustebai? Ką tokio pasakiau? 

— N-nieko, - išlemeno Denė. - Tik... Ką sakote apie Lašio tėvą? 

— Tik tai, kad tėtušis Holdenas - kietas riešutas. Jis pasiryžęs bet 
kam, o pastaruoju metu beveik jau svetimoje kišenėje sėdi. 

— Kur?.. | 

— Svetimoje kišenėje, mieloji. Nebūk tokia naivuolė. Manau, jis 
tiesiog išsisunkė kai kurių komitetų kaltinamas antiamerikine veik- 
la. Žaisdamas su komunistais. Niekas nebuvo įrodyta, taigi net pa- 
šnibždomis apie tai kalbėti yra pavojingai išdavikiška. Bet visi Ži- 
no; ir, manau, jis išleidžia tūkstančius dolerių kyšiams ir panašiai, 
kad šitas reikalas neprieitų iki teismų. Buvo kaip tik čia, kai užvirė 
košė, ir jis, man rodos, bandė pasiskolinti iš Taisono. Baisiai ne- 
smagu. Štai kodėl nebūtų ko stebėtis, kad Taisonas griežtai atsisakė 
veltis, ir todėl jaunesnysis nusprendė paspausti. Jei tikrai — ištiki- 
mo sūnaus poelgis. 

Denė suraukė kaktą, atrodė sumišusi. 

— Aš tikrai nesuprantu, apie ką kalbate, Naidželi, ir verčiau jau 
nustokit. 

— Šantažas, mieloji, - nekreipdamas dėmesio į prašymą paaiški- 
no Naidželis. — Ar ne tokį žaidimėlį jis rezga? Ar neįvėlė jis šeimi- 
ninkų dukters į kokią nors painią intrigą, o dabar nereikalauja, kad 
patėvis mokėtų, antraip viskas bus išklota spaudai? Taisonas išties 
turi Žabai nemažai akcijų, vertybinių popierių ir gražaus pinigėlio ir 
yra nepaprastai atsidavęs tavo žaviajai mamytei. Jis, matyt, mokėtų 
17 mokėtų. Įdomu, ar gali taip būti? 

— Ne, negali! — įniršo Denė. — Dar niekada negirdėjau šitokių 
nesąmonių! Nėra nė lašo teisybės! 

— Na, na, na, brangioji!.. Nesijaudink taip. Esi ne ką geresnė už 
Eduardą. Nagi... čia tik spėjimas. Bet būtų keista, jei jis nieko ne- 


regztų. Jam, žinoma, nesaldu. Šeimos vardas kone į dulkes sutryp- 

tas, šeimyninė laimė šuniui ant uodegos, o žavioji draugužė (kuri, 
tarp mūsų kalbant, matyt, užuodė pinigų stygių!) spruko iš laivo dėl 
italo kirpėjo su karūnėle. Bet kodėl jis čia? Ko jam čia reikia? Šiai 
ką man maga sužinoti. Jei nori, vadink mane smalsuoliu — ir būsi 
visiškai teisi! 

Deneė šaltai pasakė: 

— Puikiai žinote, kodėl jis čia. 

— Ūi, tu klysti. Nežinau. Įstojo į federalinius agentus, o gal į FTB? 
O gal, tebus atleista už mielą kalambūrą, žaidžia MI* penketuke? 
Amerikiečiai šiais laikais darosi nepaprastai sąmoningi dėl Vidurio 
Rytų. Apie nieką daugiau negalvoja, tik apie įtakos sferas ir raketų 
bazes. (Ir, žinoma, apie moteris — tiesiog vis dar neranda nieko ge- 
resnio! Ypač jei moterys tokios kaip Elfė!) O gal jis pats rezga kokį 
klastingą reikaliuką? Jei taip, kokį? 

Denė suspaudė kėdės atkaltę ir įsiutusi išrėžė: 

— Kuo puikiausiai žinote, ko jis čionai atvažiavo! Jis atvyko aptar- 
ti Emorio Frosto rankraščių leidybos... ir... ir... Zanzibare praleis- 
ti medaus mėnesio. 

— Tai jis taip sako. Tačiau visas Frosto rankraščių reikalas iki kok- 
tumo buvo išblusinėtas su jo brangiuoju tėtušiu mažiau kaip prieš 
šešis mėnesius Valstijose. Tada, žinoma, jie dar nebuvo ištraukti į 
dienos šviesą, ir nebuvo aišku, ar juos apskritai verta leisti. Tačiau 
šiam reikalui išspręsti būtų pakakę kelių laiškų. Žinai, niekas jo 
čionai nekvietė. Pats pasisiūlė. Ū ar yra kas kada girdėjęs apie me- 
daus mėnesio ir verslo derinimą? Ir labiausiai dolerį mylintis jan- 
kis baidytųsi to kaip veršis. Gal jie ir dievina pinigus (o kas gi ne- 
dievina!), tačiau, antra vertus, jie tiesiog pritvinkę sentimentų 
mamytei ir vestuvių varpams. Štai kodėl viskas taip įdomu. Juk su- 
pranti? 

— Ne! - niršo Denė. —- Nesuprantu. Man rodos, jūsų tik... labai 


laki vaizduotė. 


* MI (angl): 1) Miluary Inteligence - ist. karinė žvalgyba; 2) momeni! of inertia — 


1nercijos momentas. 

— Mieloji mano, tu visiškai teisi! Ir šiuo metu ji labai produktyvi. 
Drąsiausios spėlionės suvešėjo, kai išvydau čia mieląjį bernužeėlį 
be medaus mėnesio, tačiau su pačia netikriausia amerikiete sekre- 
tore — to pakaktų vaidinti visą provincijos teatro mėnesio repertua- 
rą! Labai primena Kripeną. 

— Kripeną? Kodėl? Kaip... — Denė staiga pajuto, kad kėdės at- 
kaltė nėra patikima atrama, todėl ją paleidusi atsisėdo ant kėdės. 
Kojos, atrodė, tarsi iš apvirtų makaronų. 

— Tikriausiai esi girdėjusi apie dr. Kripeną, brangioji? Jis įvykdė 
dailią mažutę žmogžudystę, o paskui pametė galvą ir spruko iš ša- 
lies drauge su savo sekretore, nevykusiai persirengusia berniuku. 
Tai atėjo man į galvą beveik iškart, kai tave pamačiau. Na, gal ir ne 
visai iš karto, tačiau tada, kai man ėmė darytis smalsu. Prisipažįstu, 
buvau sujaudintas. Malonus šiurpuliukas lakstė po nugarą! Pasa- 
kiau sau: „Dabar jis sprunka nuo įstatymo, o kur jis užkasė vargše- 
lės Ados kūną - tikrosios?“ Bet tai, žinoma, buvo iki perskaitant 
laikraščius. 

Denė paklausė tyliu trūkinėjančiu balsu: 

— Ką tai reiškia? 

Naidželis kaip visada sukikeno, pasižiūrėjo į ant grindų greta kė- 
dės gulintį laikraštį, paskui pakėlė akis į Denę. 

— Gal tu pasakysi? 

Denė sumikčiojo: 

— Nesuprantu, kodėl turėčiau sakyti, bet... bet pasakysiu. Jūsų 
žiniai, ponas Holdenas Londone gyveno tame pačiame viešbutyje 
kaip ir aš... 

— Kaip patogu, — burbtelėjo Naidželis. 

— Ar norite, kad pasakočiau toliau? 

— Na, žinoma, brangioji. Klausau ištempęs ausis. Ir pažadu, dau- 
giau nenutrauksiu. 

— Jo sekretorė, panelė Kitčel, susirgo kiaulyte, o aš... pamečiau 
pasą ir iki skrydžio nebeturėjau laiko gauti naujam. Taigi jis pasiūlė 


man pasinaudoti jos pasu. Dėl... dėl juoko. 

— Cha cha! - nusišaipė Naidželis. — Na ir pokštininkas! Jis turi 
nemažai bendra su tais šiauriečiais universiteto studentais, kurie 
prigalvoja sąmojingų ir išmoningų pokštų naujo rektoriaus inaugu- 
racijai. Bet rimtai, brangioji, — ar ji tikrai susirgo kiaulyte? Ar tik 
rankų miklumas? 

— Aš ne... — pradėjo Denė. 

— Tūzas, - jau nekantriai paaiškino ponas Pontingas. — „Ei, pres- 
to, nagi, kaip pasisekė!“ Toks triukas. Išties labai paprasta; jei Ži- 
nai, kaip tai daroma. 

— Bet čia nebuvo jokio triuko, —- nepasidavė Denė. - Ji tikrai su- 
sirgo kiaulyte. 

— Iš kur žinai? Taip manai, nes esi gera, nepatyrusi naivuolė, kuri 
tiki viskuo, kas jai sakoma? 

Šie žodžiai buvo lyg aidas kitų, girdėtų tą dieną. Loreina sakė 
beveik tą patį. Ir taip pat kalbėjo apie Lašį... 

Naidželis varė toliau: 

— Labai lengva pasakyti ką nors tokio. Ir, numanau, beveik taip 
pat lengva suprasti, kad pametei pasą! Sakei, kad pametei jį, ar ne? 
Kaip - jei leisi užduoti dar vieną įkyrų klausimėlį? Ne toks daiktas, 
kuris atsitiktinai numetamas ant artimiausio prekystalio arba palie- 
kamas tualete. 

— Na... man rodos, aš... 

Naidželis vėl sukikeno. 

— Rodos, sutrikai. Bet gal viskas buvo labai paprasta? Kaip kortų 
triukas. Paslepi pasą ir: „Ei, presto! — štai kitas! Koks laimingas 
sutapimas“. Supranti? 

— Ne, nesuprantu! Ir netikiu nė vienu žodžiu. O, beje, kam La- 
šiui — ponui Holdenui to reikėjo? Kam reikėjo vargti mane čia vež- 
tis, jei ir taip būčiau atkakusi? 

Naidželis gūžtelėjo pečiais ir teatrališkai mostelėjo rankomis: 

— Na, mieloji, aš juk tau pateikiau šiokią tokią teoriją, ar ne? Bet 
kadangi kuo žiauriausiai sutrypei netikėlę, nerizikuosiu ir nekarto- 
siu. Gal tiesiog nenori tavęs išleisti iš akių? Tikrai, kodėl gi ne? 


Nors, tenka pripažinti, kad, medaus mėnesiui nuplaukus, gal jis 

mažumėlę ir netaktiškai elgiasi slankiodamas apie savo buvusią mei- 
lę ir naująjį itališką modelį. Btivo galima tikėtis, kad kelionę at- 
šauks. A, tiek to, manau, šiomis dienomis visas šitas reikaliukas 
bus skaidrus kaip šaltinio vanduo - ir nė kiek nežalingas. Kur kas 
įdomiau spėlioti, tiesa? Dievinu paslaptis! Dar arbatos? 

Jis žvilgtelėjo į arbatinuką, apgailestaudamas caktelėjo liežuviu 
ir pranešė, kad arbatinukas tuščias, o vanduo atšalęs. 

— Gerai, kad jau beveik arbatos laikas. Nė nepajutau, kad taip 
vėlu, o šįvakar vakarieniauju su keliais žavingais persais. Jie vaiši- 
na nenusakomo skanumo troškiniais ir kariu, kurių žmogus neįstengi 
atsisakyti, o paskui persimaišo visos virškinimo sultys. Bet jau ge- 
riau taip, negu mėnesienoje rengti iškylą: tikra velniava. Išsmė- 
liuotos dešrelės ir šlykštūs uodai kiekvienoje taurėje. Man jūsų ti4- 
rai gaila. 

Naidželis gracingai atsistojo. 

— Atleiskite, trumpam palieku jus vieną ir lekiu persirengti. Ir 
nesijaudinkite, mieloji panele Kitčel. Jūsų slegiančią paslaptį sau- 
gosiu kaip kapas. Pažadu, nė žodeliu niekam neprasitarsiu. Dievaži! 

Jis pasiėmė numestą laikraštį, tvarkingai jį sulankstė, pasikišo 
po pažastimi ir lengvai išstypčiojo iš kambario. Denė svetainėje li- 


ko viena su arbatos puodeliais ir itin nemaloniomis mintimis. 

Lašis. Ne... Neįmanoma! Bet taip yra. Nesuvokiama, bet ne ne- 
įmanoma. 

Lašis... Reikia su juo pasikalbėti. Paklausti jo... 

Netikek viskuo, ką jis sako. 

Ū ji patikėjo viskuo. Kodėl?.. Nes jis buvo Lašis, o ji jį įsimylėjo. 
Nes jis buvo kone pirmasis gražus vyras jos gyvenime, o kiekviena 
pirmą kartą įsimylėjusi mergina yra įsitikinusi, kad tai tikra — am- 
žinai. Ir pamato, kad nei viena, nei kita. 

„Čia tavo pirmasis bučinys?“ — „Taip, iš kur žinai?“ — „Turiu pa- 
tirties.“ 

Tada nesigilino į tokio atsakymo prasmę, bet dabar suprato. Tai 
reiškė, kad jis mylėjo daugybę kitų merginų; ir bučiavo daugybę 
moterų. Jis žino, kaip su jomis elgtis. Kaip prisitaikyti. 

Denė buvo pasirengusi patikėti, kad įvykdyti žmogžudystę galėjo 
bet kuris kitas: Gasi, Seidas Omaras, Eduardas de Čiago, Amalfija 
Gordon ir gal net Laris. Bet ne Lašis. 

Ji aiškinosi būdus, kūrė paaiškinimus, teorijas, tą patį darė ir 
Lašis, įtarinėdami kitus. Bet jai niekad nė nedingtelėjo, kad gali 


būti pats Lašis. O juk, ko gero, jis akivaizdžiausias įtariamasis. Jis 

net atkreipė dėmesį į save — o ji šią versiją atmetė: tuoj pat nekan- 
triai nustūmė. 

Ar todėl jis taip ir padarė? Kad ji tikrai atmestų? Blefas? O vis 
dėlto — galbūt jis viską darė... 

Denė nuleido galvą ant rankų, užsidengė akis ir pasistengė vėl 
susikaupti. Mąstyti blaiviai. 

Jo tėvas Taisoną, ko gero, pažįsta geriau už kitus, ir Taisonas tik- 
rai galėjo jam parašyti apie savo atradimą Frosto rankraščiuose ir 
apie tai, ką ketina daryti. Galbūt Lašis nuvyko pas poną Hanivudą, 
o Milisenta jį matė. Ji jo nepažino, arba jis jos — iki tam tikro laiko. 

Jis užsisakė kambarį tame pačiame viešbutyje, kaip ir Denė, o 
visa kita padaryti jau buvo visai nesunku. Galbūt jis net kiūtojo ant 
ugniagesių kopėčių arba jos kambario balkone: matė, kaip ji išėjo, 
pertykino kambarį ir užtrenkė jai už nugaros duris. Tada nuo tuale- 
tinio staliuko pasiėmė kambario raktą, išlipo pro langą, o paskui 
užkopė laiptais, apsimetęs, kad yra mirtinai nusitašęs. 

Jis turėjo marias laiko išnaršyti jos kambarį, kol ji pati laukė jo 
kambaryje. Neradęs ko ieškojo, pasiėmė jos pasą ir pakišo ginklą. 
Kai dabar galvoji, jis išdygo kaip tik tada, kai ji rado pistoletą. „Ei, 
presto, štai tūzas! Iš kur, velniai rautų, jis čia atsirado?“ Triukas!.. 
Ir būtent Lašis sugalvojo, kad ji galėtų vykti drauge su juo vietoj 
panelės Kitčel. 

Ar tikrai panelė Kitčel susirgo kiaulyte? O gal jai paskutinę mi- 
nutę tiesiog buvo pranešta, kad ji nereikalinga, nes reikalingas jos 
pasas? 

"Tačiau lieka naktis Nairobyje ir tas vyras, kuris norėjo ją užmig- 
dyti chloroformu. Ten negalėjo būti Lašis. Jis kietai miegojo ant 
sofos. Ne, viskas nesąmonė! Naidželio nevaržomos vaizduotės pa- 
daras, kuris neatlaikytų blaivių argumentų. 

Vis dėlto... Vis dėlto buvo du žmonės, norėję to laiško. Arba dvi 
žmonių grupės. Vieni, kurie laiško tebeieško, ir kiti, kurie jį turi. 
Užantspauduotą voką su Emorio Frosto inicialais ištraukė iš jos ap- 
siausto kišenės, antspaudą sulaužė, laišką nušvilpė. O tai galėjo 


padaryti tik vienas asmuo - Lašis Holdenas. 

— Ne... ne... ne! - desperatiškai riktelėjo Denė. - Jis to nepada- 
rytų. Nepadarė. Netikiu ir niekad nepatikėsiu! 

„O kas kitas? — sukuždėjo negailestingas balsiukas galvoje. - Kaip 
kitaip? Netikėk viskuo, ką jis sako...“ 

Denė pašoko ir ėmė vaikščioti po tamsėjantį kambarį ginčydama- 
si pati su savimi: stengdamasi prisiminti; stengdamasi save įtikinti, 
kad tai padaryti galėjo ir kas nors kitas. Tačiau išeities nebuvo. 
Jokios spragos pasprukti. Tai turėjo būti Lašis. 

Įgudusiam kišenvagiui gal ir įmanoma pavogti visą ryšuliuką: ši- 
fono šalikėlį ir visa kita. Tačiau ištraukti jį, išimti laišką, o šalikėlį 
ir vėl įkišti į vietą tai jau tikrai neįmanoma. Tačiau Lašis tai galėjo 
padaryti nesunkiai. Arba kol ji tą rytą maudėsi vonioje, arba kai 
lėktuve jam buvo davusi palaikyti apsiaustą. 

— Ne! — maldaujamai ištarė Denė į abejingą tylą. Tačiau nors ir 
neigė, žinojo, kad atsakymas — „taip“, nes iš atminties išplaukė dar 
šis tas... 

Lašis, aną vakarą stovintis ant savo kambario palangės ir sie- 
kiantis viršum augančių bugenvilijų. Lašio veidas, kai ji pasakė: 
„Jei Seidas Omaras neturi, kas tuomet turi?“ Jo veidas pasikeitė, 
pasidarė tuščias, be jokios išraiškos, jis žiūrėjo į šalį ir vengė jos 
akių. Taip, laišką turi Lašis. Žinojimas ją tarsi nudiegė. Galbūt jis 
laišką nešiojosi kišenėje, o išvydęs jos supjaustytą rankinę išsigan- 
do, kad kišenes gali iškraustyti. Todėl nusprendė paieškoti geres- 
nės slėptuvės. 

Kam jam laiškas? Jei, kaip sakė Seidas Omaras, Zanzibare yra 
žmonių, kurių svarbiausias tikslas įvesti. diktatūrą, pavaldžią sovie- 
tams, gal Lašis yra Slaptosios tarnybos agentas, kurio užduotis už- 
kirsti tam kelią. Ū gal jis pats nori nusičiupti Seido turtus? 

Džambas... Milisenta Beits... Galbūt Džambas turėjo apieškoti 
jos kambarį Nairobyje, o Lašis galėjo tai žinoti arba įtarti. Milisenta 
teigė niekada nepamirštanti veidų, o Lašis sakė ji mirusi todėl, kad 
per daug šnekėjusi. Labai tikėtina, kad Lašio tėvas turėjo Šešėlių 
namo egzempliorių, o Milisentą į mirtį įviliojęs laiškutis buvo para- 


šytas Ados Kitčel spausdinamąja mašinėle. 

„Pasileidęs niekšelis, kuris pasitaikiusiai moteriškei apsuka gal- 
vą taip mikliai, kaip vilties netekusią bažnytkaimio senmergę su- 
vysto koks sukčius...“ Kažkas taip yra sakęs — apie Lašį. Ar ji, 
Denė — nusivylusi bažnytkaimio senmergė? Tr Loreina užsiminė, 
kad ji jauna, nepatyrusi ir naivi — ir tikra romantikė! — ir Naidželis 
liepė nebūti šitokiai naivuolei. Gal ji iš tiesų tokia ir yra? 

Per baltą skruostą nuriedėjo ašara, ir Denė ją nekantriai nubrau- 
kė. Ašaros nepadės, tačiau vienas dalykas padėtų. Ji gali patikrinti. 
Gali nueiti į svečių namelį ir paieškoti Emorio Frosto laiško. Ne 
dabar, nes jau vėlu, greit sugrįš visi kiti. Tačiau vos tik pasitaikys 
proga ir tikrai nebus Lašio. 

Nepraėjus nė penketui minučių parvažiavo automobiliai. Denė 
neturėjo jokio noro nei ko nors matyti, nei su kuo nors kalbėtis, 
todėl užlėkė į savo kambarį ir užsirakino. Atidarė tik tada, kai pasi- 
beldė Loreina, atėjusi paklausti, kaip Denė jaučiasi ir ar gerai išsi- 
miegojusi. 

— Žinai, brangute, — Loreina sunerimusi nužvelgė Denę, - atro- 
dai išvargusi. O gal čia dėl tų plaukų. Manau, kad mums tikrai 
reikėtų... 

— Mama, - atžariai nutraukė ją Denė, — ar Taisonas Lašio tėvui 
yra rašęs apie Emorio Frosto laišką? Tą, kurį paėmiau iš pono Ha- 
nivudo? 

— Neturiu supratimo, brangute. Gal ir rašė — jie tokie artimi. O kas? 

— Nieko, — paskubom atsakė Denė. — Man tik įdomu, ar... ar apie 
jį žinojo dar kas nors. . 

— Nemanau. Žinoma, išskyrus tuos, kurie sužinojo, ar ne? Visas 
šitas reikalas tikrai labai slegia ir neramina, ir man labai norisi... 
Ak, tiek to — nebekalbėkim apie tai. 

Ji atsisėdo prie tualetinio stalelio ir žvelgdama į savo dailų at- 
vaizdą pasakė: 

— Atrodau klaikiai. Kažin, ar užtektų laiko išsimaudyti prieš 1š- 
kylą? Ne, ko gero, nebe. Neketinome grįžti taip vėlai, bet Taisonas 
į viešbutį atsivedė Elfės draugą. Jis, rodos, atskrido į Mombasą 


dieną po jūsų ir toliau keliavo Džordžo Volingborno jachta. Vakar 

vėlai vakare atplaukė čionai. Taisonas drauge su jais buvo išplau- 
kęs žvejoti. To vyro pavardė Jardlis, seras Ambrozijus Jardlis. Ir 
žinai, ką tau pasakysiu, - jis čionai atplaukė vien tik dėl Elfės. Jis 
turėjęs kažkokių reikalų Chartume, tačiau pabuvęs ten tik kokios 
pusantros dienos ir atsekęs paskui ją čionai. Turbūt turėjau jį pasi- 
kviesti pas mus: jis tiesiog prašyte prašėsi. Tačiau Eduardas buvo 
su juo labai šiurkštus, elgėsi paikai, ir aš pamaniau, kad pakaks 
man jau tų dramų. Šiaip ar taip, rytoj mes visi drauge valgysime 
priešpiečius. 

Loreina išsiblaškiusi pasipudravo veidą Denės pudra, paskui ją 
nubraukė ir atsidususi atsistojo. 

— Nesipuošk, brangute, nes vakarieniausime paplūdimyje. Taiso- 
no idėja. Jis pražuvęs su tais skautiškais žaidimais: nori sukurti 
laužą ir kepti dešreles. Brr! Nesugalvočiau nieko blogiau, bet jis 
kunkuliuoja energija ir entuziazmu pabūti gamtoje. Neužtruk, vai- 
keli, gerai? 

Kai Denė atėjo į svetainę, saulėlydis dangų buvo užliejęs rožine 
ir abrikosų spalvomis, namas prisipildęs šešėlių. Ji tikėjosi čia ra- 
sianti susirinkusią visą draugiją, tačiau kambaryje tebuvo dviese: 
du žmonės stovėjo taip arti vienas kito, kad prieblandoje iš pradžių 
pasirodė kaip vienas. 

Išgirdę tylius basutėmis apautų Denės kojų žingsnius plonais ry- 
tietiškais patiesalais, jie atšoko vienas nuo kito. Denės link žengė 
Amalfija Gordon: jos veidas ir liauna figūra pilkavo už aukštų lan- 
gų degančio saulėlydžio varsose. Netarusi nė žodžio praėjo pro.De- 
nę, išėjo iš kambario ir aukštais kulniukais nukaukšėjo glotniomis 
akmeninėmis tamsėjančio holo grindimis. 

Lašis prabilo: 

— Kodėl toks smerkiamas žvilgsnis, mergyt? Gal manai, kad įžen- 
gei per Didžiojo Susitaikymo sceną? Jei taip manai, klysti. Nesu 
jau toks poligamas, kaip atrodau. 

Denė šaltai atšovė: 

— Argi tau vertėtų prasidėti su manimi, jei patinka glėbesčiuoti 


ponią Gordon?! 

— Ei, luktelk! Aš su ja nesiglėbesčiavau! 

— Ne? Na, o man pasirodė, kad taip. Kur visi kiti? 

— Nežinau ir nepasakyčiau, kad man tai rūpi. Papasakok, ką visą 
popietę viena veikei? Nenorėjau tavęs palikti, bet Loreina liepė 
nežadinti ir sakė, kad Naidželis tave prižiūrės. Prižiūrėjo? 

— Taip, - trumpai atsakė Denė. 

Ji apsigręžė eiti iš kambario. Lašis puolė iš paskos ir sugriebė už 
rankos. 

— Kas yra, mažyte? Tu nerimtai ant manęs pyksti, tiesa? Klausyk, 
aš galiu paaiškinti... 

— Gali? — atšiauriai nutraukė Denė. - Bet man tavo pasiaiškini- 
mais tikėti nebūtina, ar ne? | 

Lašio pirštai skaudžiai sugniaužė jos ranką, truktelėjęs jis Denę 
atgręžė į save. O paskui staiga paleido, nes pro atviras duris kažkas 
tyliai įėjo. 

— Sveiki, - nerūpestingas malonus Lario Daulingo balsas kažkaip 
visai nederėjo prie jo tylių žingsnių. — Ar aš pavėlavau? Kur visi? 

— Turbūt sode. Kodėl jums nenuėjus ir jų nepaieškojus? — metė 
Lašis. 

— Taip, eime, — su palengvėjimu ištarė Denė. — Eisiu su jumis, 
Lari. 

Ji įsikibo Lariui į parankę, ir jiedu pro Lašį per stiklines duris 
išėjo į terasą. Po poros minučių prie jų prisijungė Gasi ir Taisonas. 

Denė vylėsi, kad nutaikys progą pasikalbėti su patėviu akis į akį, 
tačiau darėsi aišku, kad šįvakar to nebus. Taisonas, visą įtemptą 
dieną žvejojęs ir gėręs, savo energijos, akivaizdu, neišsėmė. Sve- 
čius jis nuginė į paplūdimį ir leidžiantis saulei nusivedė drėgnu 
smėliu tolyn. Už kokio ketvirčio mylios nuo Kivulimo prie mažutės 
įlankėlės surado patogią vietą ir liepė pririnkti malkų laužui. 

— Jam tarpais užeina tokie entuziazmo priepuoliai, — su tuo susi- 
taikiusi patyliukais aiškino Loreina. — Labai vargina, bet, laimei, 
ilgai netrunka. Kaip kompensaciją rytoj gausite gardžios rūkytos 


lašišos ir ikrų. Bet vaizdas juk dieviškas, ar ne? Pažvelkit į tas fan- 

tastiškas uolas. Ir tas laivelis antai ten — ar ne žavinga? Įdomu, kur 
jis lekia? Gal į Samarkandą? 

Gasi kandžiai pakomentavo: 

— Turėtų būti nelengva jį tenai nuvairuoti, nebent jis amfibija! 

— Ūi, nereikia suprasti pažodžiui. Galbūt jo krovinys. O pavadi- 
nimas toks gražus. 

Saulėlydis išblanko, rausvą spalvą užliejo alyvinė ir žalia. Laužas 
įsiliepsnojo ir apšvietė paslaptingus koralinių uolų siluetus, panda- 
nų lapus — tarsi scenos dekoracijas. Pakilo mėnulis: pakibo dangu- 
je lyg nuostabus kiniškas žibintas ir užliejo naktį magiška šviesa. 

Dešrelės, kaip Naidželis 17 pranašavo, buvo smėlinos ir ne visai 
iškepusios, bet Taisono savimeilė patenkinta. Loreina buvo parin- 
kusi puikių šaltų užkandžių, kuriuos į paplūdimį iš namų atnešė 
tarnas. Vėliau, kai maisto likučius nunešė namo, nešiojamuoju pa- 
tefonu grojo, Loreinos žodžiais tariant, „„mėnesienai derančią muzi- 
ką“ ir vaikštinėjo paplūdimiu. 

Taisonas su Lašiu apsiginklavę žibintuvėliais ir žeberklais nuėjo 
tolyn patykoti prie duburių tarp.uolų. Denė, žiūrėdama, kaip jie 
tolsta, staiga suvokė, kad geresnės progos nueiti į svečių namelį 
tikrai neras. Bent pusvalandį jie bus užsiėmę, o iki namų ne dau- 
giau kaip dešimt minučių kelio. Ten dabar bus tik tarnai, šiokiu 
metu jau išsivaikščioję į savo kambarius. Ji grįžtų kitiems nė nepa- 
sigedus, o dar vieną naktį — ar net valandą — praleisti nežinioje 
nebepakenčiama. 

Gasi su Loreina aptarinėjo kulinarijos paslaptis, Laris Daulingas 
gulėjo ant pilvo ir prireikus keitė plokšteles ant patefono. Amallfija 
ir Eduardas, laukdami Taisono ir Lašio, nuklydo pakrante tolyn. 
Bus visiškai nesunku. 

Denė atsistojo, nusibraukė šmėlį ir priėjusi pašnibždėjo kažką 
motinai į ausį. Loreina abejingai atsakė: 

— Žinoma. Bet kodėl ne čia pat už uolos, mieloji? Jų čia tiek daug. 

Denė, paraudusi ir pasipiktinusi, pasišalino, o vos tik išslydusi iš 
blėstančio laužo šviesos rato, leidosi eiti skubiu žingsniu, tačiau 


nebėgo. Pasiekusi uolas, žyminčias vieną Kivulimo paplūdimio kraš- 

tą, stabtelėjo ir atsigręžė. Tačiau nei laužo pašvaistės, nei iškylau- 
tojų nebesimatė. Mėnesienos nužertame pasaulyje judėjo tik maži 
vaiduokliški krabai, tingiai teškeno bangos, pūtė švelnus brizas ir 
šnarėjo trikampė laivelio burė. 

"Už uolų plytėjo Kivulimo paplūdimys, tylus ir tuščias. Denė teki- 
nom perbėgusi balto smėlio plynę, užkopė akmenuotu takučiu iki 
durų sodo sienoje. 

Sunkios medinės durys apsilaupiusiais dažais ir geležinėmis vi- 
nių galvutėmis atidaromos sugirgždėjo. Garsas buvo grėsmingas. 
Denė sustingo akmeninėje arkoje ir sukluso. Tačiau girdėjosi tik 
sodo lapuose šnarantis ir palmes šiurenantis švelnus vėjelis. 

Namuose visos šviesos buvo užgesintos, tačiau nubaltintos sie- 
nos ir langai atspindėjo mėnulio šviesą, ir namas atrodė nutvieks- 
tas žiburių, gyvas ir budrus. Pirmas įspūdis buvo toks stiprus, jog 
Denė suabejojo, ar nenukreiptos šios šviesos į jūrą, kaip kad būda- 
vo praėjusiame amžiuje, kad jas matytų laivai - pirklių, piratų, ban- 
ginių medžiotojų, laivai iš Omano ir vergų prekeivių vienstiebiai 
laivai. Išplauksiu toli, toli į Zanzibarą... 

Denei užgniaužė kvapą ir ji tyliai gaiktelėjo. Ryžtingai apsidai- 
riusi pasuko takeliu tarp apelsinmedžių. Šis vedė lygiagrečiai sie- 
nos, palei tvenkinį. Pagaliau Denė priėjo akmeninius laiptelius į 
svečių namelį. 

Viršuje siena buvo nužerta mėnesienos, tačiau pakopos skendėjo 
tirštame šešėlyje. Denė jau buvo užkopusi iki pusės, kai išgirdo, 
kad vėl girgžtelėjo durys. 

„Ji sustingo vietoje; kaip styga įtemptais nervais klausėsi, ar neiš- 
girs tyliai trakšint kriauklių ir koralų, nes tai reikštų, kad yra seka- 
ma. Tačiau tebebuvo tylu. Švelnus vėjelis sujudino kirpčius ant kak- 
tos, ir Denė prisiminė, kad paliko duris atviras: matyt, vėjelis 
girgždina jas ant vyrių. Apsigręžusi ji užbėgo likusiais laipteliais, 
nebekreipdama dėmesio į keliamą triukšmą ir stengdamasi, kad tik 
būtų kuo greičiau. 

Svečių namelyje irgi buvo tamsu. Denė nuspaudė rankeną, stum- 


telėjo duris ir ėmė čiuopti jungiklio. 

Šviesa po vėsios baltos mėnesienos pasirodė perdėm akinanti, ir 
Denė ją išjungė. Nusprendė, kad šviesos nė nereikia, nes tai, ką ji 
tikėjosi rasti, buvo ne čia. Net nepasižvalgiusi po kambarį nuėjo 
tiesiai prie lango, iškišo galvą ir pasižiūrėjo į viršų. 

Nuo stogo krašto sviro bugenvilijų žiedų rezginys, mėnesienoje 
jie buvo tarsi bespalviai. Paaiškėjo, kad anaiptol nebus jau taip leng- 
va, kaip ji manė, atsistoti ant siauros palangės ir pasiekti viršų. 

Siena buvo suręsta ant akmenuoto skardžio. Nuo palangės iki uo- 
lų buvo ne mažiau kaip trisdešimt pėdų. Pažvelgusi žemyn Denė 
pajuto, kad ją pykina ir svaigsta galva. Tačiau trauktis buvo per 
vėlu, tokia proga vargu ar bepasitaikys. 

Ji sukando dantis ir atsargiai užsiropštė ant palangės. Dabar, be- 
viltiškai kabindamasi į lango rėmą, ji suprato, kad sunkiausia bus 
atsigręžti veidu į sieną. Kai šitai pavyko, blogiausia liko praeity. 
Atgręžus nugarą į baisųjį skardį, paaiškėjo, kad ne taip jau sunku 
pasižiūrėti į vijoklių raizginį viršuje. 

Denė ištiesė ranką ir ėmė čiupinėti lapus, tačiau nieko neaptiko; 
o paskui riešu palietė apvalų akmeninį kraštą. Aukštėliau virš lan- 
go buvo latakas; siauras akmeninis griovelis, užneštas dulkėmis ir 
nudžiūvusiais lapais. Nukarusio vijoklio šešėlyje jis buvo per kelis 
colius atsikišęs nuo sienos. 

Jis buvo pasiekiamas, ir Denė drebančiais pirštais, bijodama gy- 
vačių ir vorų, ėmė ten čiupinėti. Ir palietė kažką, kas nebuvo nu- 
džiūvęs lapas. Apimta bjaurios, slegiančios nevilties suprato, kad 
buvo teisi. Laišką paėmė Lašis. 

Denė ištraukė laišką iš slėptuvės ir apžiūrėjo mėnesienoje. Į bal- 
tą drobinę vyrišką nosinę buvo kažkas įvyniota: kas gi dar — su- 
lankstytas popieriaus lapelis. 

Truputį pykino, galva keistai svaigo, ir Denė prigludo prie sie- 
nos, prisispaudė skruostu prie šiurkštaus akmens, bijodama nukristi. 
Kairioji ranka, besistengianti nusičiupti rėmo, atrodė sustingusi ir 
sugrubusi. Denė suvokė, kad privalo nusileisti atgal į kambarį, kol 
dar tam turi jėgų. Negali čia stypsoti kaip šešėlis lempos šviesos 


fone, nes bet kas einantis pajūriu gali pakelti akis ir ją pamatyti. 

Denė palenkė galvą, sulenkė kelius ir kairiąja ranka prisilaiky- 
dama už lango rėmo nužengė ant žemos palangės kambaryje. 

Ir tik tada, žiūrėdama į savo ryškiai raudonas basutes ant ryš- 
kiaspalvio palangės užtiesalo, ji prisiminė, kad vos prieš kelias mi- 
nutes šviesą buvo išjungusi. Tačiau dabar ji buvo įžiebta. 

Denė suakmenėjo: negalėjo nei pajudėti, nei atsikvėpti. Neįsten- 
gė net galvos pakelti. 

Vadinasi, kažkas matė, kai ji nuėjo, ir sekė. Kažkas užkopė į sve- 
čių namelį; tik stovėdama ant išorinės atbrailos ir šiurendama vi- 
joklius ji negirdėjo žingsnių. Ištikta šoko, kad surado tai, ką slėpė 
Lašis, nė nepastebėjo, kad įsižiebė šviesa, nepajuto, kad kažkas 
stovi tarpdury ir ją stebi... 

Labai pamažu ir sunkiai Denė pakėlė galvą, nes baimė buvo su- 
stingdžiusi visus raumenis, ir pažvelgė į šaltas, iš kitapus kambario 


ją stebinčias akis. 

— Na štai! Žinojau, kad, jei pakišiu dingstį, mane atvesi, — paten- 
kintas pareiškė Naidželis Pontingas. — Tikrai, kaip paprasta. 

Jis pasišokinėdamas perėjo kambarį ir ištiesė laibą elegantišką 
ranką. Grobuonišką ranką lenktais pirštais — tarsi plėšrūno paukš- 
čio koją. 

— Šaunuolė. 

Ištraukė nosinę iš sustingusių Denės pirštų ir išvyniojo. Pasimatė 
nedidukas sulankstytas gelstelėjusio popieriaus lapelis. Išlankstęs, 
Naidželis Pontingas šypsodamasis jį peržvelgė. 

— Taip, tikrai. Pinigai — kaip ir skelbta. Labai malonu! O dabar; 
brangute, jei liksi ten, kur esi... 

Denė pasitraukė atatupsta ir griebėsi lango rėmo, nes Naidželis 
Pontingas žengė artyn. 

— Naidželi... ką dabar darysite? Nesakykite jiems. Kol kas. Jis... 
Turi būti koks nors paaiškinimas. Gal jis... iš FTB ar dar iš kur nors. 
Pats taip sakėte! Jis negali būti žmogžudys. Negali! Nesakykit niekam. 
Leiskit iš pradžių jam pačiam pasiaiškinti. Arba... arba pabėgti... 

— Ką čia vebleni, mergužėle? — nesuprato Naidželis. - Nesakyti 


apie ką? Kam leisti pasiaiškinti? 

— Lašiui. Oi, žinau, kad jis paėmė, ir, sutinku, blogai pasielgė, bet 
negali to būti. O net jei ir taip, aš nenoriu, kad jį suimtų policija, — 
nesvarbu, ką jis būtų padaręs! Naidželi, prašau!.. 

Naidželis ilgai spoksojo į Denę, o paskui prapliupo kvatoti. 

B Mergyte tu mano!.. O, tiesiog nuostabu! Negi tu iki šiol nesu- 
pratai? Vaje, vaje? Nejaugi tose brangiose mokyklose visai nieko 
nemoko? Lyg ir gaila tave nuvilti. Antra vertus, kodėl gi ne? Ne su 
tavuoju amerikiečiu svajonių princu policija norėtų pasikalbėti. Deja, 
ne. Tas asmuo — tamstos nuolankus tarnas, Naidželis P 

— Jūs? Bet jūs negalėjote... Negali būti... 

— Ak, gali. Taip ir buvo! Aš perskaičiau tą keistą Emorio Frosto 
dokumentą (tavo didžiai gerbiamas patėvis nežino, kad turiu pasi- 
daręs raktelį nuo jo užrakinamos dėžutės) ir laiškus Hanivudui. Net — 
man dėl to labai gėda — motinos tau rašytus laiškus. Viską padaryti 
buvo pigiau grybo. Man tereikėjo pasiprašyti atostogų, išsmukti į 
Keniją ir susirasti gerą bičiulį, kuris permetė mane į Egiptą. O ten 
tiesiog begale niekšelių, kurie padarys bet ką, kad tik pakenktų 
didžiajam baltaodžių viešpatavimui. 

— Egiptas, — apstulbusi kvailokai sušnibždėjo Denė. - Bet ponas 
Hanivudas nebuvo... 

— Vai! Vai! — priekaištingai ištarė Naidželis. — Galgi nemanai, 
kad ten likau, ką? Ne, man ten tiktai suklastojo reikiamus doku- 
mentus ir įsodino į lėktuvą į Neapolį. O ten mane pasitiko žavingas 
tipas, neturintis jokių skrupulų ir velniškai talentingas. Prieš karą 
jis kino studijoje dirbo vyriausiuoju grimuotoju — koks nuostolis šiam 
amatui! Nebūtum manęs nė pažinusi, kai po kelių valandų lipau į 
Londono lėktuvą. Tapau žavinga senjora. Labai elegantiška! Ke- 
„liaudamas atgal nė iš tolo nebebuvau toks patrauklus; bet gal ir 
gerai, nes skrido labai įspūdingų galiūnų rytiečių. Tą kartą skridau 
tiesiai į Kairą, žinoma, kita linija — nė neįsivaizduoji, kaip efekty- 
viai veikia visas tinklas! Personalo darbas vertas pagyrimo. Dirba 
sklandžiai kaip Sputnikas. Labai įspūdinga. 

Denę staiga užliejo isteriška palengvėjimo banga, užgožusi visas 


kitas mintis. 

— Vadinasi, ne Lašis! Tai buvote jūs... jūs! 

Denei pakirto kojas ir ji susmuko ant palangės, juokdamasi pro 
ašaras. 

— Aišku, kad taip, — nekantriai patvirtino Naidželis. — Kas kitas 
žinotų viską, kas vyksta šiuose namuose? Ir viskas būtų ėję kaip 
sviestu patepta, jei tik būtum dariusi, kas sakyta. Tikrai pridarei 
begalę vargo! Viską buvau suplanavęs. Hanivudas mane pažinojo. 
Paaiškinus, kad Taisonas atsiuntęs mane, nes tu atvažiuoti negalė- 
jusi, jis parengtą paketą būtų man atidavęs kaip geras. O tu pakei- 
tei laiką, nuvažiavai pas tą seną kvailį ryte ir viską sugadinai. Ap- 
maudu ir beprasmiška. 

Kalbėjo apie praeitį susiraukęs, paskui veidas nugiedrėjo ir jis 
nusijuokė. 

— Tiek to!.. Gerai, kas gerai baigiasi. O dabar, brangioji, kadangi 
laiko ne kažin kiek... 

Dene plaštakos viršum nusišluostė ašaras ir pakėlė akis. Ir ją vėl 
sukaustė siaubas. Pančiojantis ledinis siaubas, nuo kurio jos besi- 
plečiančios akys virto tamsiais akivarais išblyškusiame veide. 

Denė, visiškai suglumusi nuo patirto šoko ir nuo palengvėjimo, iš 
viso to, ką Naidželis kalbėjo, suprato tik menką dalį. Tačiau dabar 
žvelgdama į jį suvokė, kad jis pasakoja tokius dalykus, kurių tikrai 
nepasakotų, jei ne... Jei ne... 

Burna išdžiūvo, kalbėti pasidarė labai sunku, vargais negalais 
ištarti žodžiai tebuvo kimus šnabždesys: 

— Ką... ketinate... daryti? 

— Tik stumtelėsiu, — džiugiai paaiškino Naidželis. — Ten trisde- 
šimties pėdų skardis, uolos: bus dar geriau negu tas gudrus triukas 
su laiptais. O Holdenas galės beveik tiksliai papasakoti, kaip tai 
nutiko. Stovėjai ant išorinės atbrailos ir bandei pasiekti jo asmeni- 
nę slėptuvę. Matyt, paslydai ir nukritai. Štai taip... 

Naidželio rankos įkibo į Denę ir ėmė sverti per žemą palangę. 
Bet tada bjaurus sustingimas praėjo, ir Denė pradėjo priešintis, rai- 
tytis, draskytis. Tačiau atbraila buvo žema, už nugaros - atviras lan- 


gas, o greta tik medis ir akmuo: įsikibti nėra į ką. 

Nagai drėskė ir lūžo, Denė klykė, tačiau girdėjosi tik šaižūs aik- 
čiojimai: ji buvo bejėgė prieš penkių pėdų ir devynių colių ūgio 
Naidželio vienų kaulų ir raumenų kūną. Jo liaunos baltos rankos, 
kurios anksčiau rodėsi tokios glebios, pasirodė besančios neįtikėti- 
nai stiprios ir keistai slidžios — tarsi aptrauktos šilku. Jos sugriebė 
Denę už pečių, truktelėjo į priekį, o paskui stipriai bloškė į lango 
kraštą: galva trenkėsi į akmenį ir Denė apsvaigo. 

Aštrus skausmas perskrodė kaukolę: akyse pažiro spalvotos žie- 
žirbos, visiškai apleido jėgos. Ji girdėjo, kaip kikena Naidželis, ta- 
čiau kažkur labai toli, o paskui staiga kikenimas liovėsi. Jos pečiai 
išslydo iš gniaužtų ir ji ėmė kristi... Nuo lango krito ilgas mylias į 
aidžią tamsą... Ne, ne nuo lango... Į šaltinį. Požeminį šaltinį. Gilų, 
šaltą ir juodą, į juodą gilų vandenį, kuris ją įtrauks... 

Vanduo teka į akis, nosį, burną ir dusina. Kažkas nusvilina ger- 
klę ir vėl užima žadą. Ji smarkiai pasimuisto, bando plaukti ir lai- 
kyti galvą virš vandens. Ranka kažką užčiuopia ir karštligiškai įsi- 
kimba. 

Jai galvą sužeidusio tipo balsas šlykščiai ištaria: 

— Ei! Klausyk! Paleisk ausį! 

Nežmoniškomis valios pastangomis Denė atmerkė akis ir virš sa- 
vęs išvydo Larį Daulingą. 

Ponas Daulingas, irgi, rodos, ką tik išplaukęs, trynėsi ausį. Ran- 
koje laikė lašantį ąsotį, kurio turinį, akivaizdžiai, negailėdamas bu- 
vo šliūkštelėjęs ant Denės. 

Ši spoksojo į Larį Daulingą, mirkčiodama nuo į akis pakliuvusio 
vandens, ir niekaip nesuvokė, kodėl jis čia ir kur yra ji pati. Viskas 
buvo nesvarbu, išskyrus tai, kad Laris kažkokiu būdu išgelbėjo ją 
skęstančią. 

— Kaip jūs? — susirūpinęs pasiteiravo Laris Daulingas. 

Denė pasistengė susikaupti ir netrukus vaikiškai pasiskundė: 

- Šlapia. 

— Tai jau tikrai! — karštai pritarė ponas Daulingas, savo žodžiams 
suteikęs neigiamą atspalvį. — Turbūt iš proto išsikraustėte! Išspru- 


kote viena, kai... 

- Ir jūs šlapias. Šokote į vandenį nenusirengęs? 

— Įgriuvau į tą prakeiktą paukščių maudyklą - todėl ir neatsira- 
dau čia anksčiau. Labai dėl to apgailestauju. Tačiau jūs bent likote 
gyva. Nors tik per plauką - fu! 

Laris išsitraukė permirkusią nosinę ir nusibraukė šlapią kaktą, o 
Denė ištarė: 

— Atrodo, pykina. 

— Ei!.. Nereikia, - sunerimo ponas Daulingas. - Gurkštelėkit dar. 

Jis pasiekė butelį, stovintį šalia ant grindų, kilstelėjo Denės gal- 
vą ir į gerklę gerokai įliejo kažkokio ugninio skysčio. 

Denė aiktelėjo, jai užėmė kvapą, tačiau gėrimas sušildė skrandį 
ir apmalšino nepakeliamą galvos skausmą. Laris Daulingas vėl ją 
paguldė, pats gerokai gurkštelėjo iš butelio ir pasakė: 

— Viešpatie, ir man visai ne pro šalį! 

Pastatęs butelį, pakėlė Denę, nunešė prie sofos ir atsargiai ją pa- 
guldė. 

— Ar bent kiek geriau? 

— Nežinau. Kas nutiko? Aš skendau? 

— Skendote? Ne. Jis grūdo jus pro langą, ir dar bent minutė ir... 
Tiek to, pakaks apie tai. Ar galėtumėt atsistoti? 

— Kas grūdo mane pro langą? Nesuprantu, apie ką jūs... Naidželis! 

Denė pamėgino atsisėsti, ir ją vėl perliejo nepakeliamo skausmo 
banga ir ėmė pykinti. 

— Pamažu, pamažu, — susirūpinęs ėmė ją maldyti Laris Daulin- 
gas. Jis prisėdo šalia ir apkabino varvančia ranka, kad Denei būtų 
tvirčiau. | 

Denė atsišliejo į jo šlapią petį ir neatsimerkdama paklausė: 

— Kur jis? | 

— Ten, - trumpai atsakė Laris. - Nesijaudinkit. Jis ilgai nejudės — 
jei apskritai atsigaus. Kaukštelėjau jam per galvą buteliu džino. 

Denė prisivertė atsimerkti ir tik dabar pamatė, kad Naidželis 
kniūbsčias sudribęs ant grindų prie lango. Veido nesimatė, tačiau 
ant pakaušio pūpsojo nemenko apelsino dydžio gumbas, o rankos 


už nugaros buvo surakintos metalo apyrankėmis. 

Denė apdujusi iš lėto pratarė: 

— Antrankiai. Iš kur juos gavote? 

Laris Daulingas lyg ir sutriko. 

— Tiesą pasakius, vienu metu maniau, kad teks juos uždėti jums. 

— Man? 

— Taip. Sekioju tamstą jau daug dienų. Na ir pavedžiojot mane už 
nosies. Jūs Londone atsitrenkėte į mane puldama iš Avialinijų val- 
gomojo. Baiminausi, kad kitą dieną manęs nepažintumėt, bet nepa- 
žinot. 

— Sekiojote? Dėl straipsnio? Bet juk jūs... 

— Deja, tik paprastas faras. Atsiprašau, jei nuvyliau. Norėjome 
jus sučiupti Londone, o paskui sumetėm, kad bus geriau pažiūrėti, 
kur vyksite ir prie ko nuvesite. MI 5 vyrukai turėjo savų sumanymų 
dėl viso šito reikalo ir norėjo, kad mes jiems padėtume. Taigi kam 
reikia perdavėme, kad praleistų jus su tuo pasiskolintu pasu, o ma- 
ne pasiuntė, kad kuo daugiau išsiaiškinčiau. 

— 0,- teištarė Denė; ir pamąsčiusi pridūrė: — Lašiui tai nepatiks. 

— Lašiui pačiam teks kaip reikiant pasiaiškinti, — atrėmė Laris 
Daulingas. 

— Man, man teks? — pasigirdo įniršęs balsas iš tarpdurio. — Tai 
žinok, kad tau jokie pasiaiškinimai nepadės! 

Denė aiktelėjo: 

— Laši... Ak, Laši! 

— Su tavim išsiaiškinsiu vėliau, — įsiutęs nukirto Lašis. — Kai 
pasirūpinsiu šituo apgaviku, sudilusio skatiko nevertu Romeo! 

Dviem šuoliais atsidūręs prie sofos, apstulbusiam ponui Daulin- 
gui nespėjus nė suvokti, ką reiškia šios užuominos, Lašis nubloškė 
Denę į šalį, jos išgelbėtoją čiupo už apykaklės, pastatė ir meistriš- 
kai vožė į žandikaulį. 

Ponas Daulingas griuvo be sąmonės, Denė pradėjo juoktis, pra- 
pliupo pervargimo ašaromis, paskui staiga nualpo ir nuo sofos nu- 


slydo ant grindų. Dabar gulėjo trys. 

— ...žalia jautiena, — kalbėjo Loreina. — Tik ji padeda. Kartą dė- 
jau Taisonui, kai jis San Franciske susivaidijo su kažkokiais žmonė- 
mis, ir stebuklingai padėjo. Tiesa, brangusis? 

— Taip, — aidžiai atsiliepė. — Aš ją suvalgiau. Ir kurgi tokiu metu 
tu gausi žalios jautienos, norėčiau sužinoti? 

Denė krūptelėjo ir atsimerkė. Gulėjo savo kambaryje, o aplinkui 
būriavosi žmonės. Loreina, Taisonas, Gasi Bingam... Pabandė pa- 
sukti galvą, tačiau labai suskaudo, ir ji nurimo. 

Pagaliau nebebuvo šlapia, nes kažkas buvo nuvilkęs permirku- 
sius drabužius ir perrengęs naktiniais marškiniais. Jai parūpo, ar 
kas nors perrengė Larį, kuris buvo permirkęs dar labiau už ją. Ma- 
tyt, ji bandė paklausti, nes staiga visi susirūpinę palinko prie lovos, 
o Loreina pasiteiravo: 

— Brangute, kaip jautiesi? 

Taisonas perspėjo: 

— Nebandyk sėstis. Bus geriau, jei ramiai gulėsi. Duokite jai bren- 
džio. 

— Man rodos, ponas Holdenas jau davė, — spėjo Gasi. 

— Nesąmone! Kaip galėjo? Ji buvo be sąmonės. Eikš, Dene... 

Denė lyg ir bandė priešintis, tačiau veltui, ir Taisonas, sėkmingai 
susidorojęs su užduotimi, vėl paguldė ją ant pagalvių ir drąsinda- 
mas pažadėjo: 

— Dabar bus geriau! | 

— Na, kaip, vaikeli? — susirūpinusi klausė Loreina, suėmusi jos 
rankas. — Lašis išvažiavo gydytojo, policijos, vaistų ir kitko. Jis greitai 
grįš ir viskas bus gerai. | 

Denė pratarė: 

— Man ir dabar gerai. Kur Laris? Jis mane išgelbėjo. 

— Žinau, brangute. Laimink jį Viešpatie! Jei ne jis... Oi, nekalbė- 
kim apie tai. Siaubinga! | 

— Tai Naidželis. 

— Taip, brangute. Mes žinom. 

— Reikėjo žinoti nuo pradžių, - suniurzgė Taisonas, niūriai sėsda- 


masis kojūgalyje. — Niekas kitas negalėjo žinoti kiekvienos nelem- 

tos smulkmenos. Matyt, jis paėmė laiškus iš Abdurahmano ir pasa- 
kė, kad juos išsiuntė. Buvo pažįstamas su seniu Hanivudu ir tikėjo- 
si, kad eisis kaip iš pypkės. Apsisuks iki tavęs, gaus laišką, o tada 
jį nudės. Ir kol tave sulaikę kamantinės, jis jau bus toli toli. 

 — Bet kaip? - nusistebėjo Gasi. —- Kaip jis galėjo būti Anglijoje? 
Jis buvo Kenijoje! 

— Išskrido, aišku, — spėjo Taisonas. — Kai priklausai tai stovyklai, 
nieko nėra neįmanomo. 

— Kokiai stovyklai? Apie ką čia kalbi? 

— Nagi, raudonųjų. Daulingas tiesiai nesako, tačiau akivaizdu, 
kad policijai arba MI 5, arba kokiems nors slaptiesiems vyrukams 
jis labai rūpi. Ir šitas Zanzibaro reikalas. 

— Koks Zanzibaro reikalas? 

— Neseniai saloje prasidėjęs slaptas revoliucinis judėjimas. Dau- 
lingas sako, kad Naidželis įklimpęs į jį iki ausų. Jis iš tų tikrai 
aistringų, o tokie žmonės kur kas pavojingesni už tuos, kuriems te- 
reikia piniginio atpildo. Jis įkūrė Džambo partiją: norėjo salą pa- 
versti mažyčiu karštu sovietų atramos punktu. Atsikratyti britų įta- 
kos, paskui sultono, sukurti „demokratinę“ respubliką — ir pakilti 
su raudona vėliava! Kitas žingsnis būtų buvęs — aptverti geležine 
viela ir naudoti kaip trampliną linksmajam rusų baletui. Tačiau bal- 
sams, rėmėjams pirkti ir visam tam reikalui išjudinti reikėjo pini- 
gų. Ir kai pasipainiojo tas senio Emorio dokumentas, jie nusprendė, 
kad pinigus turi. 5 

— Betgi neturi! — paprieštaravo Gasi. 

 — Nebūk neišmanėlė, Gas:! Jie tikėjosi juos gauti. Manė, kad pi- 
nigai jau kaip ir kišenėje. Tereikėjo iš Hanivudo gauti tą voką. Ka- 
dangi Naidželis tam reikalui buvo tinkamiausias, buvo patvarkyta 
taip, kad jis galėtų ten nuvykti ir vėl sugrįžti — turbūt kokio nors 
klestinčio gerai organizuoto slapto judėjimo lėšomis. O tada pirma 
laiko iššoko Denė ir sugadino visą paradą. 

Prakalbo Gasi: | 

— Labai painu. Ir aš, beje, vis tiek nesuprantu, ką tas Džambas 


veikė Anglijoje. 

— Galim tik spėlioti, nes raudonieji per mylią nepasitiki vienas 
kitu. Įtariu, kad jis buvo pasiųstas sekti Naidželio. Tačiau Naidže- 
liui norimo daikto iš Hanivudo gauti nepavyko, todėl jis liepė Džam- 
bui pabandyti surasti voką — šiaip ar taip, čia tik prielaida, - pakiš- 
ti ginklą ir dar nušvilpti jos pasą. Tam, kad policija būtų užsiėmusi 
ja, nes laišką galbūt bus išsiuntusi paštu. 

— Labai kvaila, - pasakė Loreina. — Sužinojęs, kad ji turi laišką, 
turėjo jai leisti išsivežti voką ir rasti kokį būdą, kaip voką iš Denės 
atimti čia. 

— Ū, bet jis gi negalėjo keliauti drauge su ja, o Džambas galėjo! 
Naidželiui reikėjo parlėkti į Keniją, kad galėtų Nairobyje pasitikti 
lėktuvą. Ir įtariu, kad Džambu jis nepasitikėjo. Galbūt manė, kad 
jei Džambas to imsis pats, tai jau nebepaleis iš rankų, o revoliucija 
bus palikta likimo valiai. Daulingas sako, kad Džambas sekė Denę, 
taigi kuo puikiausiai žinojo, kas ji tokia. Matyt, arba jis, arba Nai- 
dželis Nairobyje dar kartą bandė laimę, tikėdamiesi rasti laišką. O 
tada Lašis, tas beviltiškas geltonsnapis idiotas, išsigando ir nušvil- 
pė laišką. 

— Kodėl? — kranktelėjo Denė. 

— Ei, mažyte, tau jau geriau? Išgerk dar brendžio, — pasiūlė Tai- 
sonas. — Nepakenks. 

— Ar tikrai, mielasis? — sunerimusi paklausė Loreina. 

— Kodėl gi ne? Žiūrėk, jai jau daug geriau. Išgerk, vaikeli. 

Denė išgėrė, sumirksėjo ir paklausė: 

— Kodėl Lašis jį paėmė? 

— Nes jis landuš, įkyrus, įžūlus kalės... Na, tiek to. Jam nepatiko 
tos žabangos ir jis nusprendė, kad tau turėti tą daiktą yra pavojinga. 
Jam atrodė, kad tau be laiško bus saugiau. 

— Kodėl... jis... neatidavė... tau? — pamažu rinkdama žodžius 
pasiteiravo Denė. 

— Sako, norėjęs pirma daug ką išsiaiškinti. Nepasitikėjęs nei ma- 
nimi, nei kuo nors kitu, kai ant kortos pastatyta šitokia suma. Vel- 
niai rautų jo įžūlumą! 


Gasi atšiauriu balsu ištarė: 

— O Milisenta? Kodėl ponas Daulingas mano, kad tai padarė Nai- 
dželis? 

— Matyt, bijojo, kad ji išties gali jį atpažinti. Oficialiai jis buvo 
Kenijoje, taigi ko dabar slampinėjo Kente? Jis tikrai buvo perskai- 
tęs Sešėlių namą, ne taip kaip aš - niekaip neįstengiau perskaityti 
daugiau kaip iki šešto puslapio, - taigi Milisentos atsikratyti nebu- 
vo sunku. 

— Įtariu, kad jis ir Džambą nužudė, - sudrebėjo Gasi. 

— Galbūt. Jei pradės kalbėti, gal ir sužinosim. Tik Daulingas jam 
taip kaukštelėjo, kad nebus nieko nuostabaus, jei ir nebeprabils. 
Nesuprantu, kodėl negalėjo užvažiuoti sifonu. Tikras džino švais- 
tymas. | 

— Taisonai, kaip tu gali! — aiktelėjo Loreina. Paleidusi dukters 
rankas, pasipiktinusi įsitempė kaip styga. - Juk jis išgelbėjo Denei 
gyvybę! 

— Lygiai taip pat sėkmingai galėjo išgelbėti ir sodos vandeniu, — 
atšovė Taisonas. - O dar geriau — kulka! Nesuprantu, kodėl jis ne- 
šovė. | 

— Aišku, kad dėl Denės! Bijojo pataikyti į ją. Juk sakė tau. 

— Sakė. Na, vis dėlto gerai, kad jis ten pasipainiojo. Gerai, kad 
pastebėjo, kai ji paspruko. 

— Arjis visą laiką žinojo, kad tai Naidželis? — pasiteiravo Gasi. 

— Nemanau. Bet jis turėjo keletą įžvalgių įtarimų. Rodos, tą rytą, 
kai buvo nužudytas Hanivudas, kai kuriose Kento dalyse buvo tirš- 
ta migla, ir todėl vėlavo vienas ar du traukiniai. Daulingas sako, 
kad Naidželis dukart tą miglą paminėjęs, nors migla buvusi tik Kente, 
o nei per žinias, nei laikraščiuose apie ją nepranešė. Tai iš kur jis 
apie tai žinojo — nebent būtų ten buvęs? Bet Daulingas nežinojo, 
jog Naidželis vylėsi sukurstyti Denę, kad nuvestų jį iki Emorio laiš- 
ko, ir nedaug trūko, kad būtų prisistatęs kaip tik laiku... A, čia jūs 
Daulingai. Kaip žandikaulis? 

— Ištinęs, — karčiai ištarė Laris Daulingas. — Neblogai būtų įsi- 
švirkšti šiek tiek amerikietiško kraujo. Ryt tokiu metu negalėsiu 


net kalbėti. 

— Ir nematysit kairiąja akimi, — pridūrė Taisonas. — Sunkią deši- 
nę turi vyrukas. Bet aš vis vien nesuprantu, kodėl jis pamanė... 

— Tr aš nesuprantu, — pasakė Laris. — Turint omeny, kad turiu 
mylimą žmoną ir esu atlaidus tėvas. Kaip jaučiatės, panele Ašton? 

— Girtai, — atsakė Denė. - Jūs visi girdote mane brendžiu, džinu 
ir panašiai. 

Ji ištiesė rankas Lariui Daulingui. 

— Apgailestauju dėl jūsų veido, Lari. Ir... ir labai jums ačiū. Už 
viską. 

Jos balsas užlūžo, akys priplūdo silpnumo ašarų. Laris prisėdo 
ant lovos krašto ir paėmė Denės rankas. 

— Nėra už ką man dėkoti. Jei būčiau turėjęs proto pasižiūrėti, kur 
vykstu, tą proraudonąjį būčiau suėmęs dar nė nepradėjus; savo šlykš- 
čių darbelių. Tačiau taip nebuvo, ir dabar, įtariu, jūsų galvai kur 
kas prasčiau negu mano žandikauliui; taigi dar pagalvokite, ar ver- 
ta man dėkoti! 

Prie lango stovėjusi Gasi pasakė: 

— Štai automobiliai. Matyt, policija. Arba gydytojas. 

— Ir Holdenas, - pridūrė Laris Daulingas ir skubiai paleidęs De- 
nės rankas atsistojo. — Man laikas. Visai nenoriu, kad ir vėl mane 
užtiktų belaikantį jus už rankų ir dar kartą vožtų į žandikaulį. Tas 
vyrukas pernelyg jau smarkus. Pasimatysim rytoj. 

Jis išėjo, duris palikęs atviras. Pasigirdo skubūs žingsniai laiptais 
į viršų ir Lašio balsas verandoje: 

— Vėl jūs čia? 

- Ir su puikia palyda, — atsiliepė Laris, — todėl pasilaikykite ran- 
kas kišenėse! Ar atvežėt gydytoją? 

— Žinoma. Ir perdaviau jam jūsų laišką. 

— Ačiū. Kur jis? 

— Tupinėja apie tą žudikę utėlę, kuri, ko gero, atsipaipaliojo — 
deja! 

— Gerai: kai tik baigs ten, nusiųsiu jį apžiūrėti panelės Ašton. 

Lario žingsniai nutolo, ir per praviras duris įėjo Lašis. Denė svaig- 


dama atsisėdo. 

Jis nekreipė jokio dėmesio nei į Loreiną, nei į Gasi, nei į Taisoną. 
Žengė tiesiai prie lovos ir čiupo Denę į glėbį. 

— Nekreipk į mus dėmesio, - kandžiai patarė Taisonas. 

— Aš ir nekreipiu, — atšovė Lašis, - beveik. 

Jis grįžtelėjo per petį į Loreiną ir pranešė: 

— Daktaras ateis, kai tik susitvarkys su Pontingu, o tada, kiek 
pažįstu daktarus, išmes mane už pakarpos lauk. Todėl būčiau be 
galo dėkingas, jei dabar visi išsinešdintumėte. 

— Žinoma, mielasis. Eime, Gasi. Taisonai... 

Durys ųžsivėrė. 

Prakalbo Dene: 

— Laši, tu juk ne federalinis agentas? Pamaniau, gal... arba kad 
esi žudikas. Nes paėmei tą laišką, ir Naidželis sakė... Suvokiau, 
kad reikia tavęs nekęsti, jei tu žudikas, bet negalėjau... ir aš labai 
laiminga, kad tu ne agentas! Nenorėjau, kad taip būtų, ir aš labai 
atsiprašau. Laši, atsiprašau... labai atsiprašau... 

Lašis atsiliepė: 

— Gerai, mažute, gerai. Tu atsiprašei. Vardan visų šventųjų, kiek 
brendžio jie tau sugirdė? 

— Daug. Daug daug daug. Iš pradžių Laris, paskui tu, paskui Tai- 
sonas... Nepakenks. Nereikėjo man klausyti Naidželio. Laši, at- 
leisk man, gerai? Jeigu neatleisi, aš neištversiu... Neištversiu... 

— Kažkas panašaus buvo, kai susitikome pirmąkart, — pastebėjo 
Lašis, — tik anąkart buvau aš... Dievas mane baudžia! Mieloji, tu 
nusilesei! Gerai, aš tau atleidžiu... Bet dabar jei nučiupsiu tave 
geriančią ką nors stipresnį negu šokoladinis limonadas, atleisk 
man Dieve, tikrai išpersiu! Brangioji... brangioji mano... bran- 


gioji mano... 


Sargyboje stovintis afrikietis policininkas vikriai atidavė pagar- 
bą ir iš centrinio kiemo poną Daulingą įvedė į kambarį pirmajame 
aukšte. Čia langinės buvo sutvirtintos geležinėmis grotelėmis, du- 
rys — tvirtos. Keista, bet čia buvo tas pats kambarys, į kurį Taisono 


senelis Roris Frostas daugiau kaip prieš devyniasdešimt metų vie- 

ną audringą naktų, lietui pliaupiant. laikinai parsinešė savąją sulto- 
no Saido turtų dalį. Nebeliko nė vieno gyvo apie tai žinojusio žmo- 
gaus; tik, keista, išliko prietaras, kad kambarys dėl kažkokios ne- 
aiškios priežasties neša nelaimę: tuo, matyt, ir galima paaiškinti, 
kad šis prieš kokią valandą atrakintas kambarys iki tol buvo laiko- 
mas užrakintas ir tuščias. 

Dabar, paskubomis nubraukus dulkes ir voratinklių raizginius, 
čia stovėjo sunki žalvarinė lova, pora iš vytelių pintų krėslų su pla- 
čiais išblukusio kartūno apvalkalais, staliukas prie lovos ir puošnus 
Viktorijos laikų marmuru dengtas praustuvas su įspūdingais gėlėto 
porceliano rykais. Kambaryje buvo daktaras, Naidželis Pontingas 
tr ponas Kardiu. Pontingas išsitiesęs gulėjo ant lovos, jo dešinysis 
riešas tvirtai prirakintas prie žalvarinės lovos kojos. Ponas Kardiu, 
į Šešėlių namą atvykęs po primygtinio Lario Daulingo skambučio, 
buvo įsitaisęs pintame krėsle ir pasiruošęs bloknotą bei pieštuką. 

Ponas Daulingas, pamatęs, jog gydytojas laiko veltui neleido, pri- 
tariamai linktelėjo. Drėgnas rankšluostis, kurį kažkieno neįgudu- 
sios rankos paskubom buvo apvyniojusios sekretoriui aplink galvą 
tarsi netvarkingą turbaną, buvo nuimtas. Nurengtas buvo ir švar- 
kas. Po atraitota marškinių rankove ant nuogos Naidželio rankos 
matėsi šviežia injekcijos žymė. Ant lovos stalelio gulėjo tuščias 
švirkštas, Naidželio akys buvo atmerktos: sau murmėdamas jis žiū- 
rėjo į kažką vaikštantį po kambarį, nematomą kitų akims. 

— Ar suveiks, daktare? — pusbalsiu pasiteiravo vyresnysis ins- 
pektorius Kardiu. | 

— Nežinau, - lakoniškai atsakė gydytojas. — Nėra tekę naudoti. O 
jei ir suveiks, nepažadu, kad išgirsite tiesą. Greičiausiai pasipils 
seni nieka; arba gryniausi prasimanymai. Ir, beje, nesu visiškai tik- 
ras, kad nesielgiu neleistinai ir kad viskas nesibaigs tuo, jog būsiu 
išbrauktas iš gydytojų sąrašo! 

— Nesąmonė. O jei kas ir sužinotų, — bet nesužinos, — pasakytu- 
mėte, kad vykdėte policijos įsakymus, ir viską suverstumėte mums. 


Mes prie to pripratę. 

— Tr dar kaip! — jausmingai patvirtino Laris. Ir kiek sunerimęs 
pridūrė turįs vilties, kad kalinys kalbės garsiau ir aiškiau, nes kol 
kas nieko neįmanoma suprasti. 

— Reikia palaukti, - ramino gydytojas. Įgudusiomis rankomis jis 
tvarkingai tvarstė kaliniui galvą. — Nesitikėkit, kad suveiks aki- 
mirksniu. 

Laris atsiduso, prisitraukė laisvą krėslą ir atsargiai įsitaisė ant 
girgždančios sėdynės. Išsiėmė užrašų knygelę, pieštuką ir sėdėjo 
pasirengęs užsirašyti viską, ką svarbaus kalinys galbūt pasakys. 

Ponas Pontingas vis dar nesuprantamai kažką vebleno. Gydyto- 
jas baigė tvarstyti, dar kartą apčiuopė savo paciento pulsą, tada 
paėmė švirkštą ir suvyniojo į marlės skiautę. Įsidėjo į savo krepšį 
lyg ir džiūgaudamas - tarsi užbėgdamas už akių teisingumo saugo- 
tojų prašymui dar kartą įleisti tų vaistų. Ir kaip tik tada Naidželis 
Pontingas prakalbo: garsiai ir aiškiai... 

— ... Nėra įrodymų, - pareiškė Naidželis nematomai būtybei, ku- 
rią prieš tai sekiojo akimis ir kuri dabar, matyt, stovėjo lovos kojū- 
galyje. - Buvau labai išmintingas. Įrodymų nėra nė aguonos grūdo, 
o jiems tikrai neateis-į galvą po Taisono grindų lentomis paieškoti 
rakto dublikato... Tiesiai po nosimi! Ir, aišku, imdamasis kiekvieno 
rimto darbo aš nepamiršdavau užsimauti pirštinių — šilkinių mano 
odos spalvos pirštinių, kurias Kaire Donas pagamino specialiai man. 
Jos nepamainomos. Neliko atspaudų nei ant laiptų mechanizmo, 
nei niekur kitur: Žinai, jie išmoko slėpti pėdsakus. Primygtinai to 
reikalauja. Senis Hanivudas nė nepastebėjo pirštinių, nors buvo 
jau kaip reikiant įdienoję. Nors, žinoma, diena buvo apniukusi ir, 
pripažįstu, migla iškrito labai laiku — kitas sakytų, likimo dovana, 
jei tiki Likimu, kuriuo aš, laimei, netikiu... 

Gaila, kad migla nebuvo tirštesnė... Tada ta Beits niekaip nebū- 
tų manęs atpažinusi — paika boba! Aš neužmirštu veidų! Tikrai ne- 
pasisekė. Jai, ne man. Įkyri smailiaakė sena smalsūnė! Tikrai jos 
neprisiminiau. Bet, žinoma, reikėjo kuo greičiau jos atsikratyti... 
Aš tau papasakosiu. Buvo niekingai lengva, ir aš tikrai didžiuojuos 


savimi... Tai buvo genijaus mostas. Man tereikėjo Aštonų mergiūkš- 

tės mašinėle išspausdinti trumpą žinutę su primygtiniu prašymu, 
pakišti ją po Beits durimis, parengti ant laiptų žabangus ir laukti, 
kol ji į juos paklius. Ir, aišku, ji pakliuvo - šlept! 

„Taip. Liūdna dėl Džambo: neįsivaizduoju, kaip be jo išsiver- 
siu. Įdomu, kas tai padarė? Reikės išsiaiškinti. Tikriausiai policija 
apžiūrės jo bagažą. Tikėkimės, jis buvo atsargus: tokie neretai bū- 
na... nelabai išdidūs. Čia mūsų silpniausia grandis. Na, tiek to, 
reikės pasiieškoti, kuo jį pakeisti. Neturėtų būti sunku — už tris 
milijonus galima nusipirkti beveik viską! 

„..Galime mažumėlę pakreipti rinkimus. Kai šitai padarysim, kils 
problemų. Žinau, kad mums reikia salų ir kad geriausia būtų pra- 
dėti nuo šitos... Bet visa bėda — zanzibariečiai. Jie pernelyg nerū- 
pestingi. Juos reikės apšviesti... išmokyti žudyti. Ir nekęsti. Tai svar- 
biausia. Nekęsti... nekęsti... nekęsti. O tada... 

Šiurkštus nepažįstamas balsas, kuriame nebuvo nė ženklo tų aukš- 
tų, kruopščiai išlavintų čiurlenančių gaidų, taip ilgai buvusių neat- 
siejamų nuo kaukės, vis pasakojo ir pasakojo. Pakraupęs gydytojas 
(kuris visko, kas jam buvo papasakota apie Pontingą, nebuvo linkęs 
priimti už gryną pinigą) raukėsi, muistėsi ir murmėjo anaiptol ne 
Hipokrato priesaiką. Ponai Kardiu ir Daulingas paskubom puslapis 
po puslapio skrebeno į savo tarnybines knygeles. Rašėsi pavardes, 
kurios vėliau bus patikrintos, ir bus susekti tie žmonės, žymėjosi 
datas ir faktus, kurių prireiks kaltei įrodyti... 

Kai pagaliau kimus balsas nuslopo ir nutilo, gydytojas, pareiš- 
kęs, kad vaidinimas baigtas, ir kalinys dabar kelias valandas mie- 
gos, užlipo į viršų pažiūrėti, kuo galėtų padėti panelei Ašton. Ponas 
Kardiu nosine nusišluostė kaktą ir pareiškė esąs apstulbęs. 

— Jei jūs būtumėte man visa šitai papasakojęs, o aš nebūčiau vis- 
ko girdėjęs savo ausimis, nebūčiau patikėjęs nė žodeliu, — prisipa- 
žino ponas Kardiu. - Ir nors daktaras abejoja, ar galima šituos vais- 
tus naudoti, šitas vaidinimas nebuvo suklastotas! Išgirsta tiesiai iš 
pirmų lūpų! Bet man nesinori tikėti tais paistalais apie tris milijo- 


nus, už kuriuos Džambo naivuoliai viens du laimėtų rinkimus ir 

paverstų Žanzibarą komunistų rojumi ir rusų raketų bei atominių 
laivų baze. Kokie trys milijonai? 

— Taisono senelio, — paaiškino Laris. - Kalbama, kad senasis ne- 
dorėlis paslėpęs maždaug tokią sumą, kuri jam atitekusi kaip sulto- 
no Saido turtų dalis: jiedviem su vėlesniuoju sultonu Madžidu kaž- 
kokiu būdu pavykę tuos turtus aptikti. O visos šitos žmogžudystės ir 
sąmyšis greičiausiai dėl žemėlapio, kuriame nurodyta, kur paslėpti 
pinigai. Panašu į bjaurų žaidimo „surask šlepetę“ suaugusiųjų va- 
riantą. Ir vaikantis to žemėlapio nužudyti trys žmonės, - jei prie jų 
galima priskaičiuoti „Džiūsną“. 

— O kas dabar jį turi? 

— Manau, ponas Frostas. O gal tebeguli ant grindų jaunojo Holde- 
no kambaryje svečių namelyje. Pamiršau paklausti. 

— Kaip manot, ar suras juos, turiu omeny pinigus? 

— Tikriausiai. Jei jie vis dar čia. Gali ir nebebūti. O jei suras, tai 
bent jau tie pinigai nepaklius į kokio nors vietinio diktatoriaus ir jo 
komisarų iždą. 

— Ačiū Dievui! Na, Daulingai, viskas baigta, ir aš važiuoju išver- 
siu rezidentą iš lovos. Reikės pasirūpinti, kad šitas žmogžudys su 
sargyba būtų nusiųstas į Old Beilį ir nuteistas. Labos nakties jums! 

Durys trinktelėjo. 

— Drambliuko svajonė! - liūdnai atsiduso Laris. Ir nusiteikė nak- 


ties likutį praleisti girgždančiame pintame krėsle, kuris buvo tikrai 


ne iš patogiųjų. 


Post scriptum iš Kivulimo. 

„.„medaus mėnesiui, vaikeli, man rodos, labai nuobodi vieta. Nors 
Jums abiem romantiškų vietų turbūt jau per akis. Gaila, kad nenu- 
pirkome tau lietpalčio ir patogių batų, bet, tikiuosi, rasi nusipirkti 
ten. Tikiuosi, judu puikiai praleisite laiką, nors jus ir išleido tik pa- 
sitikedami garbes žodžiu ar garantija, ar dar kuo ten. Beje, Laris 
liepe priminti, kad jeigu nurodytą dieną nurodytu laiku negrįšite į 


Londoną, jam teks jus abu suimti ir jis su tavimi daugiau niekada 

nebesikalbės. Taigi neužsižiūrekite į žvaigždes ir neužmirškite, gerai, 
brangute? (Taisonas sako, kad jei kalbu apie tavo vyrą, turėčiau ra- 
šyti „neužsipilkite akių“. Bet aš, žinoma, taip nemanau.) 

Atrodo, pagaliau atsikratėme policijos, ir tai tikra palaima (ne- 
kalbu apie mieląjį Larį. Būtų malonu, jei būtų galėjęs pasilikti.). 
Kilo šiokia tokia drama su Elfe. Tikriausiai matei-skelbimą laikraš- 
čiuose. Ji išteka už sero Ambrozijaus Jardlio. Sako, kad Taisonas pa- 
taręs išteketi už kokio nors panašaus. Labai negražu iš Jo pusės, nes 
Eduardui, aišku, plyšo širdis, ir mes prisižiūrėjome labai slegiančių 
scenų — ir dar priedo prie viso kito: sunku apsakyti! Vis delto jie abu 
išvyko, ir, jei gerai pažįstu Edį, jis Jau turėtų būti įsimylėjęs kitą. 

Visa kita, rodos, išaiškėjo, tik Džambo byla liko neaiški. Nema- 
nau, kad apskritai sužinosime, bet Naidželis, atrodo, to nepadare, o 
Taisonas sako, kad tai, be jokios abejones, padaręs Seidas Omaras. 
Aną vakarą jis pas mus vakarieniavo ir užsiminė, kad Džambą ka- 
mauvusi oro liga ar nervai, ar kažkas ir kad jis Džambui davęs kažko- 
kių vaistų. O paskui kaip visada maloniai šypsodamasis pasižiūrėjo 
į Taisoną ir pasakė: „Kaip kad jūsų gerbiamas dede, kiekvienas daro 
ką gali“. Ir abudu išgėrė už Barklį. Išties — tie vyrai! Kaip jie gali? 
Kai tik gražūs pinigai terūpi. Oi, užmiršau, kad nežinai apie tai... 
Tuoj papasakosiu... 

Surasti buvo ne taip jau lengva, turiu omeny lobį, nes Taisono 
tėvas visas šitas sienas apmūrijo. (Taisonas sako, kad jis su savo pa- 
tobulinimais viską sugadinęs.) O kai pagaliau atradome, ten tebuvo 
pompastiškas Barklio laiškas. Sunkoka buvo perskaityti, nes popie- 
rius sudrėkęs, tačiau vis dėlto perskaitėme. Paaiškėjo, kad tas senas 
kvailys aptiko auksą šniukštinedamas pamatus, nes rinko medžiagą 
tai-savo nuobodžiai knygai, ir, patikėsi ar ne, visą jį išneše, gabalelį 
po gabalėlio daugelį naktų, ir iš mažų žvejybos karakų maždaug per 
mylią nuo kranto paskandino jūroje. Tikrai, brangute! 

Jis rašo, kad tokioje vietoje kaip Zanzibaras pinigai yra blogio 
šaltinis, nes veda vien tik į Progresą; o jis buvo prieš progresą, nes jis 
retai teatnešantis laimę, tik kuriantis šlykščius pastatus, bjaurius fab- 


rikus, purvinus geležinkelius ir triukšmingus automobilius. Jis atne- 

šantis streikus, lokautus ir išnaudojimą. Jam mieliau kokosų palmes, 
gvazdikeliai ir grožis. 

Taisonas sako, kad labai panašu į pasakojimą „Turtas ir įstaty- 
mas“, bet, man rodos, nesu jo skaičiusi. Beje, jis Lašiui išsiuntė Šešė- 
lių namo kopiją kaip nepaprastą vestuvinę dovaną ir sako, jog Jei 
pirmasis gims berniukas, kad pavadintumete jį Barkliu, nes jo nuo- 
mone, tai nėra dažnas vardas. 

Taisonas, atrodo, apie Progresą irgi nedaug temąsto. Sako, kad 
sumanymas buvęs geras, tačiau tapo nebevaldomas. 


Na, brangute... 

Buda Nr. 006 


Byla Nr. 004 


„Gali rytojui užsakyt man karstą“ 
(1976) - labai smagi, intriguojanti 
istorija apie jauno advokato Tomo 
Aragono (simpatiškiausio Millar 
personažo) nuotykius Meksikoje, kur 
jis ieško klientės dingusio pirmojo 
vyro. Tomo ieškojimai bergždi: 
pradėjęs eiti kokio nors reikiamo 
Žmogaus pėdsakais, deja, randa jo 
lavoną. Paprasta užduotis tampa 
stulbinamų „sutapimų“ virtine ir 
lenktynėmis su mirtimi. Pasirodo, 
paslapties rakto reikia ieškoti visai 
kitur. 

Knyga žavi sąmoju ir pikantiškais 
dialogais. 


Byla Nr. 006 


„Išėjęs naktį stebėti paukščių, 
Žiauriai ŽŪva senas žmogus. 

Miške randamas, pririštas prie 
medžio, gėlių parduotuvės savinin- 
kas. 

Ežere išplaukia vyriškio lavonas, 
užrištas maiše. 

Kas bendra šioms trims mirtims? 
Komisaras Kurtas Valanderis dar 
nebuvo susidūręs su tokiu šalta- 
kraujišku žudiku (ar žudike?). Jis 
supranta, kad reikia išsiaiškinti, kas 
sieja aukas su žudiku. Paslapties 
raktas slypi praeityje. 


Henningo Mankellio knygos apie 
komisarą Valanderį populiarios 
daugelyje šalių, ypač Vokietijoje ir 
Skandinavijoje. Jų parduota per 2 
mln. egzempliorių. 


RuTii RENDELL 


"Byla Ar. 001 


vo ir nebėr 


ManRGaRET Mir.LAR 


Byla Nr. 003 


Byla Nr. 001 


„Krokodilo nasruose“ - psichologi- 
nis trileris. Jo heroję, šešiolikmetę 
Laizą, XX a. pabaigoje jauna motina 
užaugino kaip atsiskyrėlę XIX a. 
dvaro aplinkoje. Ji visiškai nepažįsta 
pasaulio, net nėra važiavusi autobu- 
su. Ir štai motina ją išstumia iš namų, 
nes žino, jog pačios atvažiuos suimti 
policija. Už nužudymą. 

Tačiau Laiza nevyksta motinos 
nurodytu adresu, o pabėga su slaptu 
mylimuoju, jaunu dvaro sodininku. 
Jam ji ir pradeda pasakoti savo 
keistojo gyvenimo „tūkstančio ir 
vienos nakties istoriją“... 


Byla Nr. 003 


„Buvo ir nebėr“ (1952) - pirma 
lietuvių skaitytojo pažintis su 

M. Millar kūryba. Tai pasakojimas 
apie vieną keistą žmogžudystę... 
Virdžinija Barkli, išlepinta turtuolių 
dukrelė, suimta įtarus nužudymu, 
bet atsisako ką nors kalbėti. Visi, net 
advokatas Erikas Mičemas mano, 
kad ji galėjo nudurti savo bičiulį 
Klodą Margolį. Tačiau prisistato toks 
Loftas, mirtina liga sergantis 
jaunuolis, ir įrodo padaręs šį 
nusikaltimą. Nepatiklusis Erikas 
Mičemas nutaria prisikasti prie 
tiesos — ir ji pasirodo stulbinanti. 


002 P. D. JAMES 
Noras žudyti 


003 MARGARET MILLAR 


Buvo ir nebėr 


004 MARGARET MILLAR 


Gali rytojui užsakyti man karstą 


005 P. D. JAMES 


Sioks toks teisingumas 


006 HENNING MANKELL 


Penktoji moteris 


Bylos Nr. 00... 


P. D. JAMES 
Nekaltas kraujas 


RuTH RENDELL 


Pamerge 


SANDRA BROWN 
Alibi 


IAN PEARS 


Lemties ženklas 


ELIZABETH GEORGE 


Didysis išsivadavimas 


ELIZABET GEORGE 


Sumokėta krauju 


MicHEL DEON 


Violetinis taksi 


+ «+ Siužetas sukasi apie pasleptą lobį, paslaptingą žudiką 
tr daugybe įtariamųjų... klastingų ir plepių, naivių ir sąmo- 


Jingų *o-oo 


SUNDAYV TIMES 


+ «+» „Mirties Zanzibare“ siužetas, intriga, veikėjai ir veiksmo 
aplinkybės mums siejasi su A. Kristi laikais: egzotiška šalis, 
keli mandagūs, išauklėti žudikai, pinigingi veikėjai, sumanus 


ir protingas detektyvas, puiki atomazga „+ « 


PHILADELPHIA TNOUIRER 


Muras Zanzibar € — tai kupinas įtampos, pa- 
slapčių 17 nesusipratimų bei humoro detektyvinis nuotykių 
romanas, artimas didžiajai detektyvo karalienei A. Kristi. 
Jauna aukštuomenės debiutantė Denė Ašton pirmąkart gy- 
venime vyksta į tolimą kelionę — į egzotišką svajonių šalį 
Zanzibarą, kur gyvena jos motina ir patėvis, garsus rašytojas. 
Patėvio prašoma, ji turi paimti iš šeimos advokato ir atvežti 
kažkokį paslaptingą laišką. Bet, matyt, jis baisiai svarbus ir 
pavojingas, nes advokatas tuoj pat nužudomas, o ir Denei 
gresia mirtinas pavojus. Prasideda neįtikėtini įvykiai, šiur- 
pūs, keisti ir juokingi. Taigi kokia paslaptis slypi tame doku- 
mente? Kas tie, kurie jį medžioja? Ir kas iš tiesų jaunasis 
amerikietis leidėjas Lašmeris Holdenas — draugas ar pikta- 


darys? Atsakymas ateina netikėtai... 

